
CAPUT PRIMUM 

VITA AUGUSTINI, HIPPONIENSIS EPISCOPI, RESQUE AB EO GESTAE TEMPORUM ORDINE 

AUCTORE POSSIDIO CALAMENSI 


PRAEFATIO. 

Operis ratio declaratur. 

1. Inspirante rerum omnium factore et gubernatore Deo, mei memor propositi, quo per gratiam 
Salvatoris omnipotenti ac divinae per fidem Trinitati servire decrevi, et antea in vita laicorum, et 
nunc in officio episcoporum, studens ex qualicumque accepto ingenio et sermone aedificationi 
prodesse sanctae ac verae Christi Domini catholicae Ecclesiae, de vita et moribus praedestinati, 
et suo tempore praesentati sacerdotis optimi Augustini, quae in eodem vidi, ab eoque audivi, 
minime reticere. 

2. Id enim etiam ante nos factitatum fuisse a religiosissimis sanctae matris Ecclesiae catholicae 
viris legimus et comperimus, qui divino afflati Spiritu, sermone proprio atque stilo, et auribus et 
oculis scire volentium, dicendo et scribendo similia studiosorum notitiae intulerunt, quales 
quantique viri ex communi dominica gratia in rebus humanis, et vivere, et usque in finem obitus 
perseverare meruerint. 

3. Idcirco ipse quoque dispensatorum omnium minimus ( 1 Cor 15, 9; Eph 3, 8), fide non ficta (1 
Tim 1, 5), qua Domino dominantium (Deut 10, 17; 1 Tim 6, 15, Apoc 19, 16) omnibusque bonis 
serviendum et placendum est fidelibus, de praedicti venerabilis viri et exortu, et procursu, et 
debito fine, quae per eum didici, et expertus sum, quam plurimis annis eius inhaerens caritati, 
ut Dominus donaverit, explicandum suscepi. 

4. Verum summam quaeso maiestatem, quo munus huiusmodi a me arreptum ita geram et 
peragam, ut nec Patris luminum (lac 1, 17) offendam veritatem, nec bonorum Ecclesiae filiorum 
ulla ex parte fraudare videar caritatem. 

5. Nec attingam ea omnia insinuare, quae idem beatissimus Augustinus in 
suis Confessionum libris de semetipso, qualis ante perceptam gratiam fuerit, qualisque iam 
sumpta viveret, designavit. 

6. Hoc enim facere voluit, ut ait Apostolus, ne de se quisquam hominum supra quam se esse 
noverat, aut de se auditum fuisset, crederet vel putaret (2 Cor. 12, 6), humilitatis sanctae more 
utique nihilo fallens, sed laudem non suam, sed sui Domini, de propria liberatione ac munere 
quaerens, ex iis videlicet quae iam perceperat; et fraternas preces poscens, de iis quae accipere 
cupiebat. 

7. Sacramentum igitur regis, ut angelica auctoritate prolatum est, bonum est abscondere: opera 
autem Domini revelare et confiteri, honorificum est (Tob 12, 7). 

Augustini ortus, conversio et baptismus. Ambrosii doctrina revocatur ab errore 
Manichaeorum. Baptizatur ab eodem. 

1. 1. Ex provincia ergo Africana, civitate Tagastensi, de numero curialium parentibus honestis et 
Christianis progenitus erat; alitusque ac nutritus eorum cura, et diligentia impensisque, 
secularibus litteris eruditus apprime, omnibus videlicet disciplinis imbutus, quas liberales vocant. 

1. 2. Nam et grammaticam prius in sua civitate, et rhetoricam in Africae capite Carthagine postea 
docuit. Consequenti etiam tempore trans mare in urbe Roma, et apud Mediolanum, ubi tunc 
imperatoris Valentiniani minoris comitatus fuerat constitutus. 

1. 3. In qua urbe tunc episcopatum administrabat acceptissimus Deo, et in optimis viris 
praeclarissimus sacerdos Ambrosius. Huius interea verbi Dei praedicatoris frequentissimis in 
ecclesia disputationibus astans in populo, intendebat suspensus atque affixus. 

1. 4. Verum aliquando Manichaeorum apud Carthaginem adolescens fuerat errore seductus: et 
ideo ceteris suspensior aderat, ne quid vel pro ipsa, vel contra ipsam haeresim diceretur. 

1. 5. Et provenit Dei liberatoris clementia sui sacerdotis cor pertractantis, ut contra illum 
errorem incidentes legis solverentur quaestiones: atque ita edoctus, sensim atque paulatim 
haeresis illa miseratione divina eius ex animo pulsa est; protinusque ipse in fide catholica 
confirmatus, proficiendi in religione eidem amoris ardor innatus est, quo propinquantibus 
diebus sanctis Paschae salutis aquam perciperet. 

1. 6. Et factum est divina praestante opitulatione, ut per illum talem ac tantum antistitem 
Ambrosium, et doctrinam salutarem Ecclesiae catholicae, et divina perciperet Sacramenta. 

Relictis omnibus suscipit propositum serviendi Deo, iam annis maior triginta. 

2 . 1 . Moxque ex intimis cordis medullis spem omnem quam habebat in saeculo, dereliquit; iam 
non uxorem, non filios carnis ( Rom 9, 8), non divitias, non honores saeculi quaerens; sed Deo 
cum suis servire statuit, et in illo, et ex illo pusillo grege esse studens, quem Dominus alloquitur, 
dicens: Nolite timere, pusillus grex, quoniam complacuit Patri vestro dare vobis regnum. Vendite 
quae possidetis, et date eleemosynam: facite vobis sacculos non veterascentes, thesaurum non 
deficientem in coelis (Lc 12, 32), et cetera. 

2. 2. Et illud quod dicit iterum Dominus, idem vir sanctus facere cupiens: Si vis esse perfectus, 
vende omnia quae habes, et da pauperibus, et habebis thesaurum in coelis; et veni, sequere 
me (Mt 19, 21). Et super fidei fundamentum aedificare desiderans, non ligna, fenum, et 
stipulam; sed aurum, argentum, et lapides pretiosos (1 Cor 3, 12). 

2. 3. Et erat tunc annis maior triginta, sola superstite matre, sibique adhaerente, et de suscepto 
eius proposito serviendi Deo amplius quam de carnis nepotibus exsultante. Nam eius pater 
antea defunctus erat. 

2. 4. Renuntiavit etiam scholasticis, quos rhetor docebat, ut sibi magistrum alium providerent, 
eo quod servire Deo ipse decrevisset. 

Secessus Augustini. Quidam ab Augustino conversus. 

3. 1. Ac placuit ei percepta gratia cum aliis civibus et amicis suis Deo pariter servientibus ad 
Africam et propriam domum agrosque remeare. 

3. 2. Ad quos veniens, et in quibus constitutus, ferme triennio, et a se iam alienatis, cum iis qui 
eidem adhaerebant, Deo vivebat (Rom 6, 11), ieiuniis, orationibus (Lc 2, 37), bonis operibus, in 
lege Domini meditans die ac nocte (Ps 1, 2). Et de iis quae sibi Deus cogitanti atque oranti 
intellecta revelabat; et praesentes et absentes sermonibus ac libris docebat. 

3. 3. Contigit forte eodem tempore, ut quidam ex iis quos dicunt Agentes in rebus, apud 
Hipponem-Regium constitutus, bene Christianus, Deumque timens (Ex. 18, 21, Tob 2, 2; lob 1, 
l;Acf 10, 2; etc.), comperta eius bona fama atque doctrina, desideraret atque optaret eum 
videre, promittens se posse mundi huius omnes contemnere cupiditates (1 Io 2, 17) atque 
illecebras, si aliquando ex eius ore Dei verbum audire (Lc 5, 1; Act 13, 7; etc.) meruisset. 

3. 4. Quod cum ad se fideli fuisset relatione delatum, liberare animam cupiens ab huius vitae 
periculis morteque aeterna (Ps 119, 2), ad memoratam ultro atque confestim venit civitatem, et 
hominem visum allocutus frequentius atque exhortatus est, quantum Deus donabat, ut quod 
Deo voverat reddidisset (Eccl 5, 3). 

3. 5 Ac se ille de die in diem facturum pollicebatur, nec tamen in eius tunc hoc implevit 
praesentia: sed vacare utique et inane esse non potuit, quod per tale vas mundum in honore, 
utile Domino ad omne opus bonum paratum (2 Tim 2, 21), in omni loco divina gerebat 
providentia. 

Capitur ad presbyterii gradum. 

4. 1. Eodem itaque tempore in Ecclesia Hipponiensi catholica Valerius sanctus episcopatum 
gerebat. Qui cum, flagitante ecclesiastica necessitate, de providendo et ordinando presbytero 

civitati, plebem Dei alloqueretur, et exhortaretur; iam scientes catholici sancti Augustini 
propositum et doctrinam, manu iniecta (quoniam et idem in populo securus et ignarus quid 
futurum esset astabat: solebat autem laicus, ut nobis dicebat, ab eis tantum ecclesiis quae non 
haberent episcopos, suam abstinere praesentiam); 

4. 2. eum ergo tenuerunt, et, ut in talibus consuetum est, episcopo ordinandum intulerunt, 
omnibus id uno consensu et desiderio fieri perficique petentibus, magnoque studio et clamore 
flagitantibus, ubertim eo flente: nonnullis quidem lacrymas eius, ut nobis ipse retulit, tunc 
superbe interpretantibus, et tamquam eum consolantibus ac dicentibus, quia et locus 
presbyterii, licet ipse maiore dignus esset, appropinquaret tamen episcopatui; 

4. 3. cum ille homo Dei, ut nobis retulit, et maiori consideratione intellegeret et gemeret, quam 
multa et magna suae vitae pericula de regimine et gubernatione Ecclesiae impendere iam ac 
provenire speraret, atque ideo fleret. Et eorum, ut voluerunt, completum est desiderium. 

Monasterium instituit. Valerius episcopus Augustino presbytero dat potestatem coram se 
praedicandi verbum Dei. 

5. 1. Factusque presbyter monasterium intra ecclesiam mox instituit; et cum Dei servis vivere 
coepit secundum modum et regulam sub sanctis Apostolis constitutam (Act 4, 32): maxime ut 
nemo quidquam proprium in illa societate haberet, sed eis essent omnia communia, et 
distribueretur unicuique sicut opus erat (Act 4, 35); quod iam ipse prior fecerat, dum de 
transmarinis ad sua remeasset. 

5. 2. Sanctus vero Valerius ordinator eius, ut erat vir pius et Deum timens, exsultabat (Ps 9, 
3; Lc 1, 47), et Deo gratias agebat, suas exauditas a Domino fuisse preces (Gen 30, 17; Tob 3, 24; 
etc..), quas se frequentissime fudisse narrabat, ut sibi divinitus homo concederetur talis, qui 
posset verbo Dei (Lc 11, 28; Act 18, 11) et doctrina salubri Ecclesiam Domini aedificare (Mt 16, 
18): cui rei se homo natura Graecus, minusque latina lingua et litteris instructus, minus utilem 
pervidebat. 

5. 3. Eidem presbytero potestatem dedit coram se in ecclesia Evangelium praedicandi (Mt 4, 23), 
ac frequentissime tractandi; contra usum quidem et consuetudinem Africanarum Ecclesiarum: 
unde etiam eum nonnulli episcopi detrahebant. 

5. 4. Sed ille vir venerabilis ac providus in Orientalibus Ecclesiis id ex more fieri sciens et certus, 
et utilitati Ecclesiae consulens, obtrectantium non curabat linguas, dummodo factitaretur a 
presbytero, quod a se episcopo impleri minime posse cernebat. 

5. 5. Unde accensa et ardens elevata super candelabrum lucerna, omnibus qui in domo erant 
lucebat (Mt 5, 15). Et postea currente et volante huiusmodi fama, bono praecedente exemplo, 
accepta ab episcopis potestate, presbyteri nonnulli coram episcopis populis tractare coeperunt. 

Conflictus Augustini cum Fortunato Manichaeo. 

6. 1. Sane in illa tunc Hipponiensi urbe Manichaeorum pestilentia quam plurimos vel cives vel 
peregrinos et infecerat et penetraverat, seducente et decipiente eiusdem haeresis quodam 
presbytero nomine Fortunato, ibidem conversante atque manente. 

6. 2. Interea Flipponienses cives et peregrini Christiani tam catholici quam etiam Donatistae 
adeunt presbyterum, ac deposcunt, ut illum hominem Manichaeorum presbyterum, quem 
doctum credebant, videret, et cum eodem de Lege tractaret. 

6. 3. Quod idem, ut scriptum est, paratus ad responsionem omni poscenti se rationem de fide 
et spe quae in Deum est (1 Pt 3, 15), potensque exhortari in doctrina sana, et contradicentes 
redarguere (Tit. 1, 9), minime renuit. Sed utrum etiam ille hoc fieri vellet, sciscitatus est.. 

6. 4. At illi confestim ad ipsum Fortunatum id detulerunt, petentes et exhortantes ac flagitantes, 
quod id minime recusaret. Sane quoniam idem Fortunatus iam apud Carthaginem sanctum 
noverat Augustinum adhuc in eodem secum errore constitutum; cum eodem congredi pavitabat. 

6. 5. Verumtamen suorum maxime instantia coactus ac verecundatus, promisit in cominus se 
esse venturum, certamenque disputandi subiturum. 

6. 6. Unde condicto die et loco convenerunt in unum, concurrentibus quam plurimis studiosis 
turbisque curiosis, et apertis notariis tabulis, disputatio et coepta est primo, et secundo finita 
est die. 

6. 7. In qua ille Manichaeus praeceptor, ut gestorum continet fides, nec catholicam assertionem 
potuit vacuare, nec Manichaeorum sectam veritate subnixam valuit comprobare: sed 
responsione deficiens ultima, collaturum se cum suis maioribus ea, quae refellere non potuit, 
prosecutus est; et si sibi forte de his satis minime fecissent, suae animae consulturum: atque ita 
ab omnibus apud quos magnus et doctus videbatur, nihil valuisse in suae sectae assertione 
iudicatus est. 

6. 8. Qua ille confusione affectus, et sequenti tempore de Hipponiensi civitate profectus, ad eam 
amplius non remeavit: ac sic per memoratum Dei hominem omnium cordibus, vel qui aderant, 
vel qui absentes illa quae gesta sunt cognoverant, error ille ablatus, catholica est intimata ac 
retenta sincera religio. 

Libri et tractatus Augustini contra fidei hostes ab ipsis etiam haereticis ingenti ardore excepti. 

7. 1. Et docebat ac praedicabat ille privatim et publice, in domo et in ecclesia, salutis verbum 
cum omni fiducia (Acf4, 29) adversus Africanas haereses, maximeque contra Donatistas, 
Manichaeos et Paganos, libris confectis, et repentinis sermonibus, ineffabiliter admirantibus 
Christianis et collaudantibus, et hoc ipsum ubi poterant non tacentibus, sed diffamantibus. 

7. 2. Atque Dei dono levare in Africa Ecclesia catholica exorsa est caput, quae multo tempore 
illis convalescentibus haereticis, praecipueque rebaptizante Donati parte maiore multitudine 
Afrorum, seducta et pressa et oppressa iacebat. 

7. 3. Et hos eius libros atque tractatus mirabili Dei gratia procedentes ac profluentes, instructos 
rationis copia, atque auctoritate sanctarum Scripturarum, ipsi quoque haeretici concurrentes 
cum Catholicis ingenti ardore audiebant: et quisquis, ut voluit, et potuit, notarios adhibentes, ea 
quae dicebantur excepta describentes. 

7. 4. Et inde iam per totum Africae corpus praeclara doctrina odorque suavissimus Christi diffusa 
et manifestata est, congaudente quoque id comperto Ecclesia Dei transmarina. Quoniam sicut 
dum patitur unum membrum, compatiuntur omnia membra; ita cum glorificatur unum 
membrum, congaudent omnia membra (1 Cor 12, 26). 

Designatur episcopus, vivo Valerio, et a Megalio primate ordinatur. 

8. 1. Ille vero beatus senex Valerius ceteris ex hoc amplius exsultans, et Deo gratias agens de 
concesso sibi speciali beneficio, metuere coepit, ut est humanus animus, ne ab alia Ecclesia 
sacerdote privata, ad episcopatum quaereretur, et sibi auferretur: nam et id provenisset, nisi et 

hoc idem episcopus cognito, ad locum secretum eum transire curasset, atque occultatum a 
quaerentibus minime inveniri fecisset. 

8. 2. Unde amplius formidans idem venerabilis senex, et sciens se corpore et aetate 
infirmissimum, egit secretis litteris apud primatem episcoporum Carthagineensem, allegans 
imbecillitatem corporis sui aetatisque gravitatem, et obsecrans ut Hipponiensi Ecclesiae 
ordinaretur episcopus, quo suae cathedrae non tam succederet, sed consacerdos accederet 
Augustinus. Et quae optavit et rogavit satagens, rescripto impetravit. 

8. 3. Et postea petito ad visitandum et adveniente ad Ecclesiam Hipponiensem tunc primate 
Numidiae Megalio Calamensi episcopo, et Valerius antistes episcopis qui forte tunc aderant, et 
clericis omnibus Hipponiensibus, et universae plebi inopinatam cunctis suam insinuat 
voluntatem: omnibusque audientibus gratulantibus, atque id fieri perficique ingenti desiderio 
clamantibus, episcopatum suscipere contra morem Ecclesiae suo vivente episcopo presbyter 
recusabat. 

8. 4. Dumque illi fieri solere, ab omnibus suaderetur, atque id ignaro transmarinis et Africanis 
Ecclesiae exemplis provocaretur, compulsus atque coactus succubuit, et maioris loci 
ordinationem suscepit. 

8. 5. Quod in se postea fieri non debuisse, ut vivo suo episcopo ordinaretur, et dixit, et scripsit 
(Epist. 213, n. 4), propter concilii universalis vetitum, quod iam ordinatus edidicit: nec quod sibi 
factum esse doluit, aliis fieri voluit. 

8. 6. Unde etiam sategit, ut conciliis constitueretur episcoporum, ab ordinatoribus deberi 
ordinandis vel ordinatis omnium statuta sacerdotum in notitiam esse deferenda; atque ita 
factum est 

Pugnat cum haereticis, primumque cum Donatistis. 

9. 1. Et episcopus multo instantius ac ferventius, maiore auctoritate, non adhuc in una tantum 
regione, sed ubicumque rogatus venisset, verbum salutis (Act 13, 26) aeternae alacriter ac 
gnaviter pullulante atque crescente Domini Ecclesia (Act 6, 7) praedicabat, paratus semper 
poscentibus reddere rationem de fide et spe, quae in Deum est. Et eius dicta atque excepta, 
maxime Donatistae in eadem Hipponiensi vel vicina manentes civitate, ad suos episcopos 
deferebant. 

9. 2. Quae cum audissent, et contra forte aliquid dicerent, aut a suis refellebantur, aut eadem 
responsa ad sanctum Augustinum deferebantur, eaque comperta, patienter ac leniter, et, ut 
scriptum est, cum timore et tremore salutem hominum operabatur (Phil2, 12): ostendens, 
quam nihil illi refellere voluerint ac valuerint, quamque verum manifestumque sit quod Ecclesiae 
Dei fides tenet ac didicit. Et haec diebus ac noctibus ab eodem iugiter agebantur. 

9. 3. Nam et epistolas privatas ad quosque eiusdem erroris episcopos eminentes scilicet et laicos 
dedit, ratione reddita admonens atque exhortans, ut vel ab illa se pravitate corrigerent, vel certe 
ad disputationem venirent. 

9.4. At illi causae diffidentia ne quidem umquam rescribere voluerunt: sed irati furiosa 
loquebantur, atque seductorem et deceptorem animarum Augustinum esse, et privatim et 
publice conclamabant; et ut lupum occidendum esse in defensionem gregis sui (Mtl, 15), 
dicebant et tractabant; omniaque peccata a Deo indubitanter esse credendum posse dimitti iis 
qui hoc facere ac perficere potuissent, nec Deum timentes, nec hominibus erubescentes (Lc 18, 

4). Et ut eorum causae diffidentia cunctis innotesceret elaboravit, et publicis gestis conventi, non 
sunt ausi conferre. 

Circumcellionum furor. 

10. 1. Habebant etiam iidem Donatistae per suas pene omnes Ecclesias inauditum hominum 
genus perversum ac violentum, velut sub professione continentium ambulantes, qui 
Circumcelliones dicebantur. Et erant in ingenti numero et turbis per omnes pene Africanas 
regiones constituti. 

10. 2. Qui malis imbuti doctoribus, audacia superba et temeritate illicita, nec suis, nec alienis 
aliquando parcebant, contra ius fasque incautis intercedentes hominibus; et nisi obedissent, 
damnis gravissimis et caedibus afficiebantur, armati diversis telis, bacchantes per agros villasque, 
usque ad sanguinis effusionem accedere non metuentes. 

10. 3. Sed dum verbum Dei sedulo praedicaretur, et cum his qui oderant pacem, pacis ratio 
haberetur, illi loquentes debellabant gratis (Ps 119, 7). 

10. 4. Et cum adversus eorum dogma veritas innotesceret, qui volebant et poterant, sese inde 
vel eripiebant vel subducebant, et paci atque unitati Ecclesiae cum suis quibus poterant 
cohaerebant. 

10. 5. Unde illi sui erroris congregationes minui videntes, atque augmentis Ecclesiae invidentes, 
accensi exardescebant ira gravissima, et intolerabiles persecutiones unitati Ecclesiae compacti 
faciebant; ipsisque sacerdotibus catholicis et ministris aggressiones diurnas atque nocturnas, 
direptionesque rerum omnium inferebant. 

10. 6. Nam et multos Dei servos caedibus debilitaverunt. Aliquibus etiam calcem cum aceto in 
oculos miserunt, aliosque occiderunt. Unde etiam suis iidem Donatistae rebaptizatores in odium 
veniebant. 

Profectus Ecclesiae per Augustinum. Monasteria per eius alumnos instituta. 

11. 1. Proficiente porro doctrina divina, sub sancto et cum sancto Augustino in monasterio Deo 
servientes, Ecclesiae Hipponiensi clerici ordinari coeperunt. 

11. 2. Ac deinde innotescente et clarescente de die in diem Ecclesiae catholicae praedicationis 
veritate, sanctorumque servorum Dei proposito, continentia, et paupertate profunda, ex 
monasterio quod per illum memorabilem virum et esse et crescere coeperat, magno desiderio 
poscere atque accipere episcopos et clericos pax Ecclesiae atque unitas et coepit primo, et 
postea consecuta est. 

11. 3. Nam ferme decem, quos ipse novi, sanctos ac venerabiles viros continentes et doctos, 
beatissimus Augustinus diversis Ecclesiis, nonnullis quoque eminentioribus, rogatus dedit. 

11. 4. Similiterque et ipsi ex illorum sanctorum proposito venientes, Domini Ecclesiis propagatis, 
et monasteria instituerunt; et studio crescente aedificationis verbi Dei, ceteris Ecclesiis 
promotos fratres ad suscipiendum sacerdotium praestiterunt. 

11. 5. Unde per multos et in multis salubris fidei, spei, et caritatis Ecclesiae innotescente doctrina, 
non solum per omnes Africae partes, verum etiam in transmarinis, et per libros editos atque in 
graecum sermonem translatos, ab illo uno homine, et illum a multis, favente Deo, cuncta 
innotescere meruerunt. 

11. 6. Atque hinc, ut scriptum est, peccator viciens irascebatur, cientibus suis frendebat, et 
tabescebat (Ps 111,10): servi autem tui, ut dictum est, cum his qui oderant pacem, erant pacifici; 
et cum loquerentur, debellabantur gratis ab eis (Ps 119, 7). 

Augustinus paratas sibi insidias errore ductoris devitat. Multa auraria haereticis indicta. 

12. 1. Aliquoties vero etiam vias armati iidem Circumcelliones famulo Dei Augustino obsederunt, 
dum forte iret rogatus ad visitandas, instruendas et exhortandas catholicas plebes; quod ipse 
frequentissime faciebat. 

12. 2. Et aliquando contigit, ut illi succenturiati hactenus perderent captionem: evenit enim Dei 
quidem providentia, sed ducatoris hominis errore, ut per aliam viam cum suis comitibus, 
sacerdos quo tendebat venisset, atque per hunc quem postea cognovit errorem, manus impias 
evasisset. Et cum omnibus liberatori Deo gratias egisset, et omnino suo more illi nec laicis nec 
clericis pepercerunt, sicut publica contestantur gesta. 

12. 3. Interea silendum non est, quod ad laudem Dei per illius tam egregii in Ecclesia viri studium 
domusque Dei zelum (Ps 68, 10) adversus praedictos rebaptizatores Donatistas gestum et 
perfectum est. 

12. 4. Cum forte unus ex iis quos de suo monasterio et clero episcopos Ecclesiae propagaverat, 
ad suam curam pertinentem Calamensis Ecclesiae dioecesim visitaret, et quae didicerat pro pace 
Ecclesiae contra illam haeresim praedicaret, factum est ut medio itinere eorum insidias 
incurrisset, et pervasum cum omnibus illi comitantibus, sublatis illis animalibus et rebus, iniuriis 
et caede eum gravissima affecissent. 

12. 5. De qua re, ne pacis Ecclesiae amplius impediretur profectus, defensor Ecclesiae inter leges 
non siluit. Et praeceptus est Crispinus, qui eisdem Donatistis in Calamensi civitate et regione 
episcopus fuit, praedicatus scilicet et multi temporis, et doctus ad mulctam teneri aurariam 
publicis legibus contra haereticos constitutam. 

12. 6. Qui resultans legibus praesentatus cum apud Proconsulem se negaret haereticum, oborta 
est necessitas, ut illi recedente Ecclesiae defensore, a catholico episcopo resisteretur, et 
convinceretur eum esse, quod se fuisse negaverat: quoniam si ab eodem dissimularetur, forte 
catholicus episcopus ab ignorantibus haereticus crederetur, illo se quod erat negante, atque ita 
ex hac desidia infirmis scandalum nasceretur (1 Cor 8, 9). 

12. 7. Et memorabili Augustino antistite omnimodis instante, ad controversiam ambo illi 
Calamenses episcopi venerunt, et de ipsa diversa communione tertio conflictum secum egerunt, 
magna populorum Christianorum multitudine causae exitum, et apud Carthaginem, et per totam 
Africam exspectante: atque ille Crispinus proconsulari et libellari sententia est pronuntiatus 
haereticus. 

12. 8. Pro quo ille apud Cognitorem catholicus episcopus intercessit, ne auraria mulcta 
exigeretur; et ei est beneficium impetratum. Unde cum ingratus ad piissimum Principem 
provocasset, et ab Imperatore relationi debitum est responsum solutum, et consequenter 
praeceptum, nullo prorsus loco haereticos Donatistas esse debere, et eos ad vim legum omnium 
contra haereticos latarum ubique teneri debere. 

12. 9. Ex quo et ludex, et Officium, et idem Crispinus, quod minime fuerit exactus, praecepti sunt 
denas auri libras fisci iuribus inferre. Sed protinus opera data est per catholicos episcopos, 
praecipue per sanctae memoriae Augustinum, ut illa omnium condemnatio principis 

dimitteretur indulgentia: et Domino adiuvante perfectum est. Qua diligentia et sancto studio 
multum crevit Ecclesia. 

Pax Ecclesiae per Augustinum. 

13. 1. Et de his omnibus pro pace Ecclesiae gestis, Augustino Dominus et hic palmam dedit, et 
apud se iustitiae coronam servavit (1 Cor 9, 25): ac magis magisque, iuvante Christo, de die in 
diem augebatur et multiplicabatur pacis unitas, et Ecclesiae Dei fraternitas (Act 5, 14). 

13. 2. Et id maxime factum est post collationem, quae ab universis episcopis catholicis apud 
Carthaginem cum eisdem Donatistarum episcopis postmodum facta est, id iubente gloriosissimo 
et religiosissimo imperatore Honorio; propter quod perficiendum etiam a suo latere tribunum 
et notarium Marcellinum ad Africam iudicem miserat. 

13. 3. In qua controversia illi omnimodis confutati, atque de errore a Catholicis convicti, 
sententia Cognitoris notati sunt; et post eorum appellationem, piissimi Regis responso iniusti 
inter haereticos condemnati sunt. 

13.4. Ex qua ratione solito amplius eorum episcopi cum suis clericis et plebibus 
communicaverunt, et pacem tenentes catholicam, multas eorum persecutiones usque ad 
membrorum amputationem et internecionem pertulerunt. 

13. 5. Et totum illud bonum, ut dixi, per sanctum illum hominem, consentientibus nostris 
episcopis et pariter satagentibus, et coeptum et perfectum est. 

Emeritus episcopus Donatista superatus. 

14. 1. Porro autem quoniam post illam, quae cum Donatistis facta est, collationem, non 
defuerunt qui dicerent, permissos non fuisse eosdem episcopos apud potestatem, quae causam 
audivit, dicere omnia pro suis partibus, quoniam catholicae communionis Cognitor suae favebat 
Ecclesiae: 

14. 2. licet hoc deficientes et victi ad excusationem iactarent, quandoquidem et ante 
controversiam iidem haeretici catholicae communionis eumdem esse noverant, et dum ab 
eodem convenirentur publicis gestis, quod ad collationem occurrerent, et se facturos prosecuti 
sunt. Poterant utique suspectum eum habentes, recusare congressum. 

14. 3. Tamen omnipotentis Dei praestitit auxilium, ut postea in Caesariensi Mauritaniae civitate 
constitutus venerabilis memoriae Augustinus, quo eum venire cum aliis eius coepiscopis Sedis 
apostolicae litterae compulerant, ob terminandas videlicet alias Ecclesiae necessitates: 

14. 4. hac ergo occasione provenit, ut Emeritum eiusdem loci Donatistarum episcopum, quem 
suae sectae praecipuum in illa collatione habuerunt defensorem, videret, et cum eodem publice 
in ecclesia populo astante diversae communionis, ex hoc ipso disputaret, et provocaret gestis 
ecclesiasticis, ut quod forte, sicut dicebant, prosequi potuit in collatione, et permissus non erat, 
in praesenti sine alicuius potestatis prohibitione aut potentia securus dicere minime dubitaret, 
et in sua civitate suis omnibus praesentibus civibus fiducialiter propriam defendere 
communionem non denegasset. 

14. 5. Ille neque hac hortatione, nec suorum parentum et civium instanti petitione id facere 
voluit, qui ei pollicebantur, se ad eius redituros communionem, etiam cum discrimine 
patrimoniorum salutisque suae temporalis, si modo catholicam superaret assertionem. 

14. 6. At ille amplius dicere illis gestis nihil voluit, nec valuit, nisi tantum: "lam illa gesta continent 
apud Carthaginem inter episcopos confecta, utrum vicerimus, an victi fuerimus". 

14. 7. Et alio loco, dum a notario, ut responderet, admoneretur, ait: "Fac"; et cum reticeret, facta 
eius cunctis manifestata diffidentia, Ecclesiae Dei augmenta ac firmamenta provenerunt. 
Quisquis ergo diligentiam et operam beatissimae memoriae Augustini pro Ecclesiae Dei statu 
cognoscere plenius voluerit, etiam illa percurrat gesta: et inveniet quae vel qualia protulerit, 
quibus illum doctum, eloquentem, et praedicatum hominem provocarit, hortatusque fuerit ut 
pro suae defensione partis quod vellet ediceret; iliumque victum cognoscet. 

Digressione concionantis conversus negotiator, nomine Firmus. 

15. 1. Scio item non solus ipse, verum etiam alii fratres et conservi, qui nobiscum tunc intra 
Hipponiensem Ecclesiam cum eodem sancto viro vivebant, nobis pariter ad mensam constitutis 
eum dixisse: 

15. 2. "Advertistis hodie in ecclesia meum sermonem, eiusque initium et finem contra meam 
consuetudinem processisse, quoniam non eam rem terminatam explicuerim quam pro 
posueram, sed pendentem reliquerim". 

15. 3. Cui respondimus: "Ita nos in tempore miratos fuisse scimus et recognoscimus". At ille: 
"Credo, ait, forte aliquem errantem in populo Dominus per nostram oblivionem et errorem 
doceri et curari voluerit, in cuius manu sunt et nos et sermones nostri (Sop 7, 16). 

15. 4. Nam cum propositae quaestionis latebras pertractarem, in aliud sermonis excursu perrexi, 
atque ita non conclusa vel explicata quaestione, disputationem terminavi, magis adversum 
Manichaeorum errorem, unde nihil dicere decreveram, disputans, quam de iis quae asserere 
proposueram". 

15. 5. Et post haec, nisi fallor, ecce alia die vel post biduum venit quidam Firmus nomine, 
negotiator, et intra monasterium sedente sancto Augustino, nobis coram, ad pedes genibus 
provolutus sese iactavit, lacrymas fundens, et rogans ut pro suis delictis sacerdos cum sanctis 
Dominum precaretur (Eccle 39, 7), confitens quod Manichaeorum sectam secutus fuisset, et in 
ea quam plurimis annis vixisset, et propterea pecuniam multam ipsis Manichaeis, vel eis quos 
dicunt electos, incassum erogasset: ac se in ecclesia, Dei misericordia, fuisse eius tractatibus 
nuper correctum atque catholicum factum. 

15. 6. Quod et ipse venerabilis Augustinus, et nos qui tunc aderamus, ab eodem diligenter 
inquirentes, ex qua re potissimum illo tractatu sibi fuerit satisfactum, et referente nobisque 
omnibus sermonis seriem recognoscentibus, profundum consilium Dei pro salute animarum 
admirantes et stupentes, glorificavimus sanctum eius nomen, et benediximus (Ps 85, 9); qui cum 
voluerit, et unde voluerit, et quomodo voluerit, et per scientes et per nescientes salutem 
operatur animarum. 

15. 7. Et ex eo ille homo proposito servorum Dei adhaerens, negotiatoris dimisit actionem, et 
proficiens in Ecclesiae membris, in alia regione ad presbyterii quoque Dei voluntate petitus et 
coactus accessit officium, tenens atque custodiens propositi sanctitatem: et forte adhuc usque 
in rebus humanis vivit trans mare constitutus. 

Manichaeorum exsecrandae turpitudines detectae. Felix Manichaeus conversus. 

16. 1. Apud Carthaginem quoque, dum per quemdam domus regiae procuratorem, nomine 
Ursum, fidei catholicae hominem, ad quosdam Manichaeorum, quos electos vel electas dicunt, 

praesentes perveniretur, atque ad ecclesiam ab eodem deducerentur et perducerentur, ab 
episcopis ad tabulas auditi sunt. 

16. 2. Inter quos etiam sanctae memoriae Augustinus fuit, qui prae ceteris illam exsecrabilem 
sectam noverat, et eorum prodens eiusmodi damnabiles blasphemias ex locis librorum, quos illi 
accipiunt Manichaei, usque ad confessionem earumdem blasphemiarum eos perduxit: et quae 
inter se illi suo more malo indigna et turpia facere consueverant, feminarum illarum velut 
electarum proditione, illis ecclesiasticis gestis declaratum est. 

16. 3. Atque ita pastorum diligentia, dominico gregi et augmentum accessit, et adversus fures 
atque latrones (Io 10, 1. 8) defensio competens procurata est. 

16. 4. Cum quodam etiam Felice, de numero eorum quos electos dicunt Manichaei, publice in 
Hipponiensi ecclesia notariis excipientibus disputavit populo astante: et post secundam vel 
tertiam collationem ille Manichaeus frustrata vanitate et errore ipsius sectae, ad nostram 
conversus est fidem atque Ecclesiam, sicut eadem relecta docere poterit scriptura. 

Pascentius comes Arianus in collatione revincitur. Collatio cum Maximino episcopo Ariano. 

17. 1. Praeterea cum quodam etiam Pascentio comite domus regiae Ariano, qui per 
auctoritatem suae personae fisci vehementissimus exactor, fidem catholicam atrociter ac iugiter 
oppugnabat, et quam plurimos sacerdotes Dei simpliciori fide viventes, dicacitate et potestate 
exagitabat, et perturbabat, interpositis honoratis et nobilibus viris, apud Carthaginem ab illo 
provocatus, coram contulit. 

17. 2. Sed idem haereticus tabulas atque stilum, quod magister noster et ante congressum et in 
congressu instantissime fieri volebat, ne adessent omni modo recusabat. Et dum id pernegasset, 
dicens quod metu legum publicarum periclitari tabulis scriptis nollet; atque interpositis id 
placere Augustinus episcopus cum suis qui aderant consacerdotibus videret, ut absque ulla 
scriptura privatim disputarent, collationem suscepit: praedicens, ut postmodum contigit, quod 
post solutum conventum esse cuiquam posset liberum forte dicere, nullo scripturae documento, 
se dixisse quod forte non dixerit, vel non dixisse quod dixerit. 

17. 3. Et miscuit cum eodem sermonem, atque asseruit quid crederet, et ab illo quid teneret 
audivit, et vera ratione atque auctoritate Scripturarum probata docuit, et ostendit nostrae fidei 
firmamenta: illius autem asserta nulla veritate, nulla Scripturarum sanctarum auctoritate 
suffulta docuit, et frustravit. 

17. 4. Et ut a se invicem partes digressae sunt, ille magis magisque iratus et furens, mendacia 
multa pro fide sua falsa iactabat, victum esse a se ipso proclamans, multorum ore laudatum 
Augustinum. 

17. 5. Quae cum minime laterent, coactus est ad ipsum scribere Pascentium, propter illius 
metum omissis nominibus conferentium; et in eis litteris quidquid inter partes dictum vel 
gestum fuerat, fideliter intimavit: ad ea, si negarentur, probanda magnam testium habens 
copiam, clarissimos scilicet atque honorabiles, qui tunc aderant, viros. 

17. 6. Atque ille ad duo sibi directa scripta, unum vix reddidit rescriptum, in quo magis iniuriam 
facere, quam suae sectae rationem valuit declarare. Quod volentibus et valentibus legere 
comprobatur. 

17. 7. Cum ipsorum quoque Arianorum episcopo quodam Maximino cum Gothis ad Africam 
veniente, apud Hipponem quam plurimis volentibus et petentibus, et praeclaris interpositis viris 
contulit: et quid singulae asseruerint partes, scriptum est. 

17. 8. Quae si studiosi diligenter legere curaverint, procul dubio indagabunt, vel quid callida et 
irrationabilis haeresis ad seducendum et decipiendum profiteatur, vel quid Ecclesia catholica de 
divina teneat et praedicet Trinitate. 

17. 9. Sed quoniam ille haereticus de Hippone rediens ad Carthaginem, de sua multa in 
collatione loquacitate victorem se de ipsa collatione recessisse iactavit, et mentitus est; quae 
utique non facile a divinae legis ignaris examinari et diiudicari possent: a venerabili Augustino 
sequentis temporis stilo, et illius totius collationis de singulis obiectis et responsis facta est 
recapitulatio, et quam nihil ille obiectis referre potuerit, nihilominus demonstratum est, additis 
supplementis, quae in tempore collationis angusto cuncta inferri et scribi minime potuerunt. Id 
enim egerat nequitia hominis, ut sua novissima prosecutione multo longissima, totum quod 
remanserat diei spatium occuparet. 

Pelagianistae novi haeretici, expugnati et condemnati. Ecclesiae catholicae quantum 
profuerint labores Augustini. Haeretici et Pagani deficiunt. Augustini operum quam ingens 
copia. 

18.1. Adversus Pelagianistas quoque novos nostrorum temporum haereticos et disputatores 
callidos, arte magis subtili et noxia scribentes, et ubicumque poterant publice et per domos 
(Act 20, 20) loquentes, per annos ferme decem laboravit, librorum multa condens et edens, et 
in ecclesia populis ex eodem errore frequentissime disputans. 

18. 2. Et quoniam iidem perversi Sedi apostolicae per suam ambitionem eamdem perfidiam 
persuadere conabantur, instantissime etiam conciliis Africanis sanctorum episcoporum gestum 
est, ut sancto papae Urbis, et prius venerabili Innocentio, et postea sancto Zosimo eius 
successori persuaderetur, quam illa secta a fide catholica et abominanda et damnanda fuisset. 

18. 3. At illi tantae sedis antistites, suis diversis temporibus eosdem notantes, atque a membris 
Ecclesiae praecidentes, datis litteris et ad Africanas et ad occidentis et orientis partis Ecclesias, 
eos anathemandos et devitandos ab omnibus Catholicis censuerunt. 

18.4. Et tale de illis Ecclesiae Dei catholicae prolatum iudicium, etiam piissimus imperator 
Honorius audiens ac sequens, suis eos legibus damnatos, inter haereticos haberi debere 
constituit. 

18. 5. Unde nonnulli ex eis ad sanctae matris Ecclesiae gremium, unde resilierant, redierunt, et 
adhuc alii redeunt, innotescente et praevalescente adversus illum detestabilem errorem rectae 
fidei veritate. 

18. 6. Et erat ille memorabilis vir, praecipuum dominici corporis membrum, circa universalis 
Ecclesiae utilitatem sollicitus semper ac pervigil. 

18.7. Et illi divinitus donatum est, ut de suorum laborum fructu, etiam in hac vita gaudere 
provenisset, prius quidem in Hipponiensis Ecclesiae regione, cui maxime praesidebat, unitate ac 
pace perfecta; deinde in aliis Africae partibus, sive per se ipsum, sive per alios, et quos ipse 
dederat sacerdotes, pullulasse, et multiplicatam fuisse Domini Ecclesiam pervidens, illosque 
Manichaeos, Donatistas, Pelagianistas, et Paganos ex magna parte defecisse, et Ecclesiae Dei 
sociatos esse congaudens. 

18. 8 . Provectibus quoque et studiis favens erat et exsultans bonorum omnium; 
indisciplinationes pie ac sancte tolerans fratrum, ingemiscensque de iniquitatibus malorum, sive 
eorum qui intra Ecclesiam, sive eorum qui extra Ecclesiam sunt constituti, dominicis, ut dixi, 
lucris semper gaudens, et damnis moerens. 

18. 9. Tanta autem ab eodem dictata et edita sunt, tantaque in Ecclesia disputata, excepta atque 
emendata, vel adversus diversos haereticos, vel ex canonicis Libris exposita ad aedificationem 
sanctorum Ecclesiae filiorum, ut ea omnia vix quisquam studiosorum perlegere et nosse sufficiat. 

18. 10. Verumtamen ne veritatis verbi (2 Cor 6, 7) avidissimos in aliquo fraudare videamur, statui, 
Deo praestante, in huius opusculi fine etiam eorumdem librorum, tractatuum, et epistolarum 
indiculum adiungere: quo lecto qui magis Dei veritatem quam temporales amant divitias, sibi 
quisque quod voluerit ad legendum et cognoscendum eligat, et id ad describendum, vel de 
bibliotheca Hipponiensis Ecclesiae petat, ubi emendatiora exemplaria forte poterunt inveniri, 
vel unde voluerit inquirat, et inventa describat et habeat, et petenti ad describendum, sine 
invidia etiam ipse tribuat. 

PARS SECUNDA 

MORES SANCTI AUGUSTINI DESCRIBUNTUR 
(cc. 19-27) 

In causis audiendis quomodo se gesserit Augustinus. Partes, facta opportunitate, docet quae 
ad aeternam vitam spectant. Merces operae iudiciariae. 

19.1. Secundum Apostoli quoque sententiam, dicentis: Audet quisquam vestrum adversus 
alterum negotium habens iudicari ab iniquis, et non apud sanctos? An nescitis quia sancti 
mundum iudicabunt? Et si in vobis iudicatur mundus, indigni subt iudiciorum minimorum? 
Nescitis quia angelos iudicabimus, nedum saecularia? Saecularia igitur iudicia si habueritis inter 
vos, eos qui contemptibiles sunt in Ecclesia, hos collocate ad iudicandum. Ad reverentiam vobis 
loquor: sic non est inter vos quisquam sapiens, qui possit inter fratrem suum diiudicare? Sed 
frater cum fratre diiudicatur, et hoc apud infideles (1 Cor 6, 1-6). 

19. 2. Interpellatus ergo a Christianis, vel a cuiusque sectae hominibus, causas audiebat 
diligenter ac pie cuiusdam sententiam ante oculos habens, dicentis se malle inter incognitos, 
quam inter amicos causas audire: eo quod de incognitis, pro quo arbitra aequitate iudicaretur, 
amicum posset acquirere; de amicis vero unum esset, contra quem sententia proferretur, 
perditurus. 

19. 3. Et eas aliquando usque ad horam refectionis, aliquando autem tota die ieiunans, semper 
tamen noscebat et dirimebat: intendens in eis Christianorum momenta animorum, quantum 
quisque vel in fide bonisque moribus proficeret, vel ab iis deficeret. 

19. 4. Atque compertis rerum opportunitatibus, divinae legis veritatem partes docebat, eamque 
illis inculcabat, et eas quo adipiscerentur vitam aeternam (Mc 10, 17) edocebat et admonebat: 
nihil aliud quaerens ab iis quibus ad hoc vacabat, nisi tantum obedientiam et devotionem 
Christianam, quae et Deo debetur et hominibus: peccantes coram omnibus arguens, ut ceteri 
timorem haberent (1 Tim 5, 20). 

19.5. Et faciebat hoc tamquam speculator a Domino constitutus domui Israel [Ez 33, 7), 
praedicans verbum atque instans opportune, importune, arguens, hortans, increpans, in omni 

longanimitate et doctrina (2 Tim 4, 2); praecipueque operam dabat instruere eos qui essent 
idonei et alios docere (2 Tim 2, 2). 

19. 6. Rogatus quoque a nonnullis in eorum temporalibus causis, epistolas ad diversos dabat. 
Sed hanc suam a melioribus rebus occupationem tamquam angariam deputabat, suavem 
semper habens de iis quae Dei sunt vel allocutionem vel collocutionem fraternae ac domesticae 
familiaritatis. 

Pro reis quomodo intercesserit. 

20. 1. Novimus quoque eum a suis carissimis litterarum intercessum apud saeculi potestates 
postulatum non dedisse, dicentem cuiusdam sapientis servandam esse sententiam, de quo 
scriptum esset, quod multa suae famae contemplatione amicis non praestitisset: et illud 
nihilominus suum addens, quoniam plerumque potestas quae petitur, premit. 

20. 2. Cum vero intercedendum esse rogatus videbat, tam id honeste ac temperate agebat, ut 
non solum onerosus ac molestus non videretur, verum etiam mirabilis existeret. Nam dum 
exorta necessitate suo more apud quemdam Africae vicarium, Macedonium nomine, pro 
supplici litteris interveniret, atque ille paruisset, hoc modo rescriptum misit: 

20. 3. "Miro modo afficior sapientia tua, et in illis quae edidisti, et in iis quae interveniens pro 
sollicitis mittere non gravaris. 

20. 4. Nam et illa tantum habent acuminis, scientiae, sanctitatis, ut nihil supra sit; et haec tantum 
verecundiae, ut nisi faciam quod mandas, culpam penes me remanere, non in negotio esse, 
diiudicem, domine merito venerabilis, et suscipiende pater. 

20. 5. Non enim instas (quod plerique homines istius loci faciunt), ut quodcumque sollicitus 
voluerit, extorqueas; sed quod tibi a iudice tot curis obstricto petibile visum fuerit, admones 
subserviente verecundia, quae maxima difficilium inter bonos efficacia est. Proinde statim 
commendatis effectum desiderii tribui: nam sperandi viam ante patefeceram" (Maced., in Epist. 
inter Augustinianas, 152, 3). 

Conciliis quo animo interesse soleret. In ordinandis sacerdotibus maior consensus et Ecclesiae 
consuetudo inquirenda. 

21. 1. Sanctorum concilia sacerdotum per diversas provincias celebrata, cum potuit, 
frequentavit; non in eis quae sua sunt, sed quae lesu Christi quaerens (Phil 2, 21); ut vel fides 
sanctae Ecclesiae catholicae inviolata maneret, vel nonnulli sacerdotes et clerici, sive per fas sive 
per nefas excommunicati, vel absolverentur vel abiicerentur. 

21. 2. In ordinandis vero sacerdotibus et clericis consensum maiorem Christianorum, et 
consuetudinem Ecclesiae sequendam arbitrabatur. 

In vestitu et victu qualis fuerit Augustinus. 

22. 1. Vestes eius et calceamenta vel lectualia ex moderato et competenti habitu erant, nec 
nitida nimium, nec abiecta plurimum: quia his plerumque vel iactare se insolenter homines 
solent, vel abiicere; ex utroque non quae lesu Christi, sed quae sua sunt iidem quaerentes (Phil 2, 
21): at iste, ut dixi, medium tenebat, neque in dexteram, neque in sinistram declinans (Num 20, 
17; Deuti, 27). 

22 . 2. Mensa usus est frugali et parca, quae quidem inter olera et legumina, etiam carnes 
aliquando propter hospites, vel quosque infirmiores, semper autem vinum habebat. Quia 

noverat, et docebat, ut Apostolus dicit, quod omnis creatura Dei bona sit, et nihil abiiciendum, 
quod cum gratiarum actione percipitur; sanctificatur enim per verbum Dei et orationem (1 Tim 4, 
4-5). 

22.3. Et, ut idem Augustinus sanctus in suis Confessionum libris posuit, dicens: "Non ego 
immunditiam obsonii timeo, sed immunditiam cupiditatis. Scio Noe omne genus carnis quod 
cibo esset usui, manducare permissum ( Gen 9, 2 s.); Eliam cibo carnis refectum (3 Reg 17, 6); 
loannem mirabili abstinentia praeditum, animalibus, hoc est locustis, in escam cedentibus non 
fuisse pollutum (Mt 3, 4). Scio et Esau lenticulae concupiscentia deceptum ( Gen 25, 29 ss.); et 
David propter aquae desiderium a se ipso reprehensum (2 Reg 23, 15 s.); et Regem nostrum, 
non de carne, sed de pane tentatum (Lc 4, 3). Ideoque et populus in eremo, non quia carnes 
desideravit, sed quia escae desiderio adversus Dominum murmuravit, meruit improbari (Num 11, 
4 ss.)" (Confessionum 10, 31, 46). 

22. 4. De vino autem sumendo Apostoli exstat sententia ad Timotheum scribentis, ac 
dicentis: Noli usque adhuc aquam bibere, sed vino modico utere propter stomachum et 
frequentes tuas infirmitates (1 Tim 5, 23). 

22. 5. Cochlearibus tantum argenteis utens, cetera vasa quibus mensae inferebantur cibi, vel 
testea, vel lignea, vel marmorea fuerunt: non tamen necessitatis inopia, sed proposito voluntatis. 

22. 6. Sed et hospitalitatem semper exhibuit. Et in ipsa mensa magis lectionem vel 
disputationem, quam epulationem potationemque diligebat. Et contra pestilentiam humanae 
consuetudinis in ea scriptum ita habebat: 

Quisquis amat dictis absentum rodere vitam, 

Hanc mensam indignam noverit esse suam. 

Et ideo omnem convivam a superfluis et noxiis fabulis sese abstinere debere admonebat. 

22. 7. Nam et quosdam suos familiarissimos coepiscopos illius scripturae oblitos, et contra eam 
loquentes, tam aspere aliquando reprehendit, commotus ut diceret, aut delendos esse illos de 
mensa versus, aut se de media refectione ad suum cubiculum surrecturum. Quod ego et alii, qui 
illi mensae interfuimus, experti sumus. 

In usu redituum ecclesiasticorum qualis. 

23. 1. Compauperum vero semper memor erat, eisque inde erogabat, unde et sibi suisque 
omnibus secum habitantibus; hoc est, vel ex reditibus possessionum Ecclesiae, vel etiam ex 
oblationibus fidelium. 

23. 2. Et dum forte (ut assolet) de possessionibus ipsis invidia clericis fieret, alloquebatur plebem 
Dei, malle se ex collationibus magis plebis Dei vivere, quam illarum possessionum curam vel 
gubernationem pati; et paratum se esse illis cedere, ut eo modo omnes Dei servi et ministri 
viverent, quo in Vetere Testamento leguntur (Deut 18, 1 ss.), altari deservientes de eodem 
compartiri. Sed numquam id laici suscipere voluerunt. 

In re domestica qualis. Donata et legata Ecclesiae quaenam suscipiebat aut recusabat. A rerum 
temporalium curis liberum semper animum habere volebat. 

24. 1. Domus Ecclesiae curam omnemque substantiam ad vices valentioribus clericis delegabat 
et credebat. Numquam elavem, numquam annulum in manu habens: sed ab eisdem domus 
praepositis cuncta et accepta et erogata notabantur: quae anno completo eidem recitabantur, 

quo sciretur quantum acceptum, quantumque dispensatum fuisset, vel quid dispensandum 
remansisset; et in multis titulis magis illius praepositi domus fidem sequens, quam probatum 
manifestatumque cognoscens. 

24. 2. Domum, agrum, seu villam numquam emere voluit. Verum si forte Ecclesiae a quoquam 
sponte tale aliquid vel donaretur, vel titulo legati dimitteretur, non respuebat, sed suscipi 
iubebat. 

24. 3. Nam et aliquas eum haereditates recusasse novimus, non quia pauperibus inutiles esse 
possent, sed quoniam iustum et aequum esse videbat, ut a mortuorum vel filiis vel parentibus 
vel affinibus magis possiderentur, quibus ea deficientes dimittere noluerunt. 

24.4. Quidam etiam ex honoratis Hipponiensium apud Carthaginem vivens Ecclesiae 
Hipponiensi possessionem donare voluit, et confectas tabulas, sibi usu fructu retento, ultro 
eidem sanctae memoriae Augustino misit: cuius ille oblationem libenter accepit, congratulans 
ei quod aeternae suae memor esset salutis. 

24. 5. Verum post aliquot annos nobis forte cum eodem cominus constitutis, ecce ille donator 
litteras per suum filium mittens, rogavit ut illae donationum tabulae suo redderentur filio; 
pauperibus vero erogandos direxit solidos centum. 

24. 6. Quo ille sanctus cognito, ingemuit, hominem vel finxisse donationem, vel eum de bono 
opere poenituisse, et quanta potuit Deo suggerente cordi eius cum dolore animi ex eadem 
refragatione dixit, in illius scilicet increpationem et correctionem. 

24. 7. Et tabulas quas ille sponte miserat, nec desideratas, nec exactas, confestim reddidit, 
pecuniamque illam respuit; atque rescriptis eumdem, sicut oportuit, et arguit et corripuit, 
admonens ut de sua simulatione vel iniquitate poenitentiae humilitate Deo satisfaceret, ne cum 
tam gravi delicto de saeculo exiret. 

24. 8. Frequentius quoque dicebat, magis securius et tutius Ecclesiam legata a defunctis dimissa 
debere suscipere, quam haereditates forte sollicitas et damnosas; ipsaque legata magis 
offerenda esse, quam exigenda. 

24. 9. Commendata vero quaeque ipse non suscipiebat, sed volentes suscipere clericos non 
prohibebat. 

24. 10. In iis quoque quae Ecclesia habebat et possidebat, intentus amore vel implicatus non 
erat: sed maioribus magis et spiritalibus suspensus et inhaerens rebus, aliquando se ipsum ad 
illa temporalia ab aeternorum cogitatione (2 Cor 4,18) relaxabat et deponebat. 

24. 11. Quibus ille dispositis et ordinatis, tamquam a rebus mordacibus ac molestis, animi 
recursum ad interiora mentis et superiora faciebat; quo vel de inveniendis divinis rebus cogitaret, 
vel de iam inventis aliquid dictaret, aut certe ex iam dictatis atque transcriptis aliquid emendaret. 
Et id agebat in die laborans, et in nocte lucubrans. 

24. 12. Et erat tamquam illa religiosissima Maria typum gestans supernae Ecclesiae, de qua 
scriptum est, quod sederet ad pedes Domini atque intenta eius verbum audiret: de qua soror 
conquesta, quod ab eadem circa multum ministerium occupata non adiuvaretur, 
audivit: Martha, Martha, meliorem partem elegit Maria, quae non auferetur ab ea (Lc 10, 38- 
41). 

24. 13. Nam fabricarum novarum numquam studium habuit, devitans in eis implicationem sui 
animi, quem semper liberum habere volebat ab omni molestia temporali: non tamen illa 
volentes et aedificantes prohibebat, nisi tantum immoderatos. 

24. 14. Interea dum Ecclesiae pecunia deficeret, hoc ipsum populo christiano denuntiabat, non 
se habere quod indigentibus erogaret. 

24. 15. Nam et de vasis dominicis, propter captivos et quam plurimos indigentes, frangi et 
conflari iubebat, et indigentibus dispensari. 

24. 16. Quod non commemorassem, nisi contra carnalem sensum quorumdam fieri perviderem. 
Et hoc ipsum etiam venerabilis memoriae Ambrosius in talibus necessitatibus indubitanter esse 
faciendum, et dixit, et scripsit (Ambr. De offic.. 28, 136 ss.). 

24. 17. Sed et de neglecto a fidelibus gazophylacio et secretario, unde altari necessaria 
inferrentur, aliquando in ecclesia loquens admonebat: quod etiam beatissimum Ambrosium se 
praesente in ecclesia tractavisse, nobis aliquando retulerat. 

Disciplina domestica. Poena iurantis. 

25. 1. Cum ipso semper clerici, una etiam domo ac mensa sumptibusque communibus alebantur 
et vestiebantur. 

25. 2. Et ne quisquam facili iuratione etiam ad periurium decidisset, et in ecclesia populo 
praedicabat, et suos instituerat, ne quis iuraret, ne ad mensam quidem. Quod si prolapsus 
fecisset, unam de statutis perdebat potionem: numerus enim erat suis secum commorantibus 
et convivantibus poculorum praefixus. 

25. 3.. Indisciplinationes quoque et transgressiones suorum a regula recta et honesta et 
arguebat, et tolerabat quantum decebat et oportebat: in talibus praecipue docens, ne 
cuiusquam cor declinaretur in verba maligna ad excusandas excusationes in peccatis (Ps 140, 4). 

25. 4.. Et ut dum quisque offerret munus suum ad altare, et illic recordatus fuerit quod frater 
suus haberet aliquid adversus illum, relinquendum esse munus ad altare, atque eundum quo 
fratri reconcilietur, et tunc veniendum, et munus ad altare offerendum (Mt 5, 23-24). Si vero 
ipse adversus fratrem suum aliquid haberet, corripere eum debere in parte; et si eum audisset, 
lucratus esset suum fratrem: sin minus, adhibendum esse unum aut duos: quod si et ipsos 
contemneret, Ecclesiam adhibendam: sin vero et huic non obediret, esset illi ut ethnicus et 
publicanus. 

25. 5. Et illud addens, ut fratri peccanti et veniam petenti, non septies, sed septuagies septies 
delictum relaxetur (Mt 18, 15-17, 21, 22), sicut quisque a Domino quotidie sibi postulat relaxari 
(Mt 6, 12). 

De convictu feminarum. 

26. 1. Feminarum intra domum eius nulla umquam conversata est, nulla mansit, ne quidem 
germana soror, quae vidua Deo serviens multo tempore usque in diem obitus sui praeposita 
ancillarum Dei vixit. Sed nec fratris sui filiae, quae pariter Deo serviebant: quas personas 
sanctorum episcoporum concilia in exceptis posuerunt. 

26. 2. Dicebat vero, quia etsi de sorore et neptibus secum commorantibus nulla nasci posset 
mala suspicio; tamen quoniam illae personae sine aliis necessariis secumque manentibus 
feminis esse non possent, et quod ad eas aliae etiam a foris intrarent, de his posse offendiculum 

aut scandalum infirmioribus (1 Cor 8, 9) nasci; et illos qui cum episcopo vel quolibet clerico forte 
manerent, ex illis omnibus feminarum personis posse una commorantibus aut adventantibus, 
aut tentationibus humanis perire, aut certe malis hominum suspicionibus pessime diffamari. 

26. 3. Ob hoc ergo dicebat, numquam debere feminas cum servis Dei, etiam castissimis, una 
manere domo, ne, ut dictum est, aliquod scandalum aut offendiculum tali exemplo poneretur 
infirmioribus: et si forte ab aliquibus feminis ut videretur vel salutaretur, rogabatur; numquam 
sine clericis testibus ad eum intrabant, vel solus cum solis umquam est locutus, nisi secretorum 
aliquid interesset. 

Officium erga destitutos et aegrotantes. Ambrosii in extremis praeclarum dictum. Altera 
episcopi morti propinquantis eximia sententia contra vitae hic prolixioris cupiditatem. 

27.1. In visitationibus vero modum tenebat ab apostolo definitum, ut nonnisi pupillos et viduas 
in tribulationibus constitutas visitaret (lac 1, 27). 

27. 2. Et si forte ab aegrotantibus ob hoc peteretur, ut pro eis in praesenti Dominum rogaret, 
eisque manus imponeret; sine mora pergebat. 

27. 3. Feminarum autem monasteria nonnisi urgentibus necessitatibus visitabat.. 

27.4. Servandum quoque in vita et moribus hominis Dei referebat, quod in instituto sanctae 
memoriae Ambrosii compererat, ut uxorem cuiquam numquam posceret, neque militare 
volentem ad hoc commendaret, neque in sua patria petitus iret ad convivium. 

27.5. De singulis rebus praestans causas, scilicet ne dum inter se coniugati iurgarent, ei 
maledicerent per quem coniuncti essent: sed plane ad hoc sibi iam consentientibus petitum 
interesse debere sacerdotem, ut vel eorum iam pacta vel placita firmarentur, vel benedicerentur. 
Et ne militiae commendatus ac male agens, eius culpa suffragatori tribueretur. Et ne per 
frequentiam in patriae conviviis institutus temperantiae amitteretur modus. 


PARS TERTIA 

QUIDAM FUERIT AUGUSTINI DEBITUS FINIS 
(cc. XXVII, 6 - XXXI) 

De se humiliter sentiens, de bono Domino magis confidit. 

27. 6. Indicaverat quoque nobis se praedicti beatae memoriae viri in ultimo vitae constituti 
audisse sapientissimum et piissimum responsum, et multum laudabat ac praedicabat. 

27.7. Nam cum ille venerabilis ultima iaceret aegritudine, et a fidelibus honoratis lecto eius 
astantibus, et videntibus eum de saeculo ad Deum migraturum, et ob hoc moerentibus tanti ac 
talis antistitis Ecclesiam posse privari verbi et sacramenti Dei dispensatione, et rogaretur cum 
lacrymis, ut sibi a Domino vitae posceret commeatum, eum illis dixisse: "Non sic vixi, ut me 
pudeat inter vos vivere; sed nec mori timeo, quia bonum Dominum habemus". 

27. 8. Et in his noster Augustinus senex elimata ac librata admirabatur et laudabat verba. Ideo 
enim eum dixisse intellegendum esse: "Nec mori timeo, quia bonum Dominum habemus"; ne 
crederetur praefidens de suis purgatissimis moribus praemisisse: "Non sic vixi, ut me pudeat 
inter vos vivere". Hoc enim dixerat ad illud quod homines de homine nosse poterant. Nam ad 

examen aequitatis divinae, de bono se Domino magis confidere: cui etiam in oratione quotidiana 
dominica dicebat: Dimitte nobis debita nostra (Mt 6, 12). 

27. 9. Cuiusdam quoque coepiscopi, et familiarissimi sui amici, in extremis vitae de talibus 
frequentissime referebat dictum: ad quem cum visitandum iam morti propinquantem 
ventitasset, et ille manus gestu se de saeculo exiturum significaret, atque a se illi esset 
responsum, adhuc eum Ecclesiae necessarium vivere posse; illum, ne putaretur huius vitae 
teneri cupiditate, respondisse: "Si numquam, bene; si aliquando, quare non modo?". 

27. 10. Et talem sententiam mirabatur et laudabat hominem protulisse, Deum quidem timentem, 
verumtamen in villa natum et nutritum, sed non multa lectionis eruditum scientia. 

27. 11. Contra illum scilicet sensum aegrotantis episcopi, de quo sanctus in epistola sua quam 
de mortalitate scripsit martyr Cyprianus, ita rettulit, dicens: "Cum quidam de collegis et 
consacerdotibus nostris infirmitate defessus, et de appropinquante morte sollicitus, 
commeatum sibi precaretur, astitit deprecanti et iam pene morienti iuvenis honore et maiestate 
venerabilis, statu celsus, et clarus aspectu, et quem adsistentem sibi vix posset humanus 
aspectus oculis carnalibus intueri, nisi quod talem videre iam poterat de saeculo recessurus: 
atque ille non sine quadam animi et vocis indignatione infremuit, et dixit: Pati timetis, exire non 
vultis; quid faciam vobis?". 

Quae proxime ante mortem ab Augustino edita. Retractationum libri. Barbarorum irruptio. 
Hipponis obsidio. 

28. 1. Ante proximum vero diem obitus sui a se dictatos et editos recensuit libros, sive eos quos 
primo tempore conversionis suae adhuc laicus, sive quos presbyter, sive quos episcopus 
dictaverat: et quaecumque in his recognovit aliter quam sese habet ecclesiastica regula a se 
fuisse dictata et scripta, cum adhuc ecclesiasticum usum minus sciret, minusque sapuisset, a 
semetipso et reprehensa et correcta sunt. Unde etiam duo conscripsit volumina, quorum est 
titulus: "De recensione librorum". 

28. 2. Praereptos etiam sibi quosdam libros ante diligentiorem emendationem a nonnullis 
fratribus conquerebatur, licet eos postmodum emendasset. Imperfecta etiam quaedam suorum 
librorum praeventus morte dereliquit. 

28. 3.. Quique prodesse omnibus volens, et valentibus multa librorum legere, et non valentibus, 
ex utroque divino Testamento, Vetere et Novo, praemissa praefatione praecepta divina seu 
vetita ad vitae regulam pertinentia excerpsit, atque ex his unum codicem fecit; ut qui vellet 
legeret, atque in eo vel quam obediens Deo inobediensque esset, agnosceret: et hoc opus 
voluit Speculum appellari. 

28. 4. Verum brevi consequenti tempore divina voluntate et potestate provenit, ut manus ingens 
diversis telis armata et bellis exercitata, immanium hostium Vandalorum et Alanorum 
commixtam secum habens Gothorum gentem, aliarumque diversarum personas, ex Hispaniae 
partibus transmarinis, navibus Africae influxisset et irruisset; 

28. 5. universaque per loca Mauritaniarum etiam ad alias nostras transiens provincias et 
regiones, omni saeviens crudelitate et atrocitate, cuncta quae potuit, exspoliatione, caedibus, 
diversisque tormentis, incendiis, aliisque innumerabilibus et infandis malis depopulata est; nulli 
sexui, nulli parcens aetati, nec ipsis Dei sacerdotibus vel ministris, nec ipsis ecclesiarum 
ornamentis seu instrumentis vel aedificiis. 

28. 6.. Et hanc ferocissimam hostium grassationem et vastationem, ille Dei homo, et factam 
fuisse et fieri, non ut ceteri hominum sentiebat et cogitabat: sed altius et profundius ea 
considerans, et in his animarum praecipue vel pericula vel mortes praevidens, solito amplius - 
quoniam, ut scriptum est: Qui apponit scientiam, apponit dolorem (Eccle 1, 18); et: Cor 
intellegens, tinea ossibus (Prov 14, 30) - fuerunt ei lacrymae panes die ac nocte (Ps 41, 4), 
amarissimamque et lugubrem prae ceteris suae senectutis iam pene extremam ducebat ac 
tolerabat vitam. 

28. 7. Videbat enim ille homo Dei civitates excidio perditas, pariterque cum aedificiis villarum 
habitatores, alios hostili nece exstinctos, alios effugatos atque dispersos; Ecclesias sacerdotibus 
ac ministris destitutas, virginesque sacras et quosque continentes ubique dissipatos; et in his 
alios tormentis defecisse, alios gladio interemptos esse, alios in captivitate, perdita animi et 
corporis integritate ac fidei, malo more et duro hostibus deservire; 

28. 8. hymnos Dei et laudes de ecclesiis deperisse, aedificia ecclesiarum quam plurimis locis 
ignibus concremata, solemnia quae Deo debentur de propriis locis desisse sacrificia (loel 1, 9), 
sacramenta divina vel non quaeri, vel quaerenti qui tradat non facile reperiri; 

28. 9. in ipsis montium silvis, cavernis petrarum et speluncis (Hebr 11, 38) confugientes, vel ad 
quasque munitiones, alios fuisse expugnatos et interfectos, alios ita necessariis sustentaculis 
evolutos atque privatos, ut fame contabescerent; ipsosque Ecclesiarum praepositos et clericos, 
qui forte Dei beneficio vel eos non incurrerant, vel incurrentes evaserunt, rebus omnibus 
exspoliatos atque nudatos egentissimos mendicare, nec eis omnibus ad omnia quibus fulciendi 
essent subveniri posse; 

28. 10. vix tres superstites ex innumerabilibus Ecclesias, hoc est, Carthaginiensem, 
Hipponiensem, et Cirtensem, quae Dei beneficio excisae non sunt, et earum permanent civitates, 
et divino et humano fultae praesidio; licet post eius obitum urbs Hipponiensis incolis destituta 
ab hostibus fuerit concremata. 

28. 11. Et se inter haec mala cuiusdam sapientis sententia consolabatur, dicentis: "Non erit 
magnus magnum putans, quod cadunt ligna et lapides, et moriuntur mortales". 

28. 12. Haec ergo omnia ille, ut erat alte sapiens, quotidie ubertim plangebat. Accrevitque 
moeroribus et lamentationibus eius, ut etiam adhuc in suo statu consistentem ad eamdem 
Hipponiensium-Regiorum civitatem ab iisdem hostibus veniretur obsidendam: quoniam in eius 
tunc fuerat defensione constitutus comes quondam Bonifacius cum Gothorum foederatorum 
exercitu, quam urbem ferme quatuordecim mensibus conclusam obsederunt: nam et littus illi 
marinum interclusione abstulerunt. 

28. 13. Quo etiam ipsi nos de vicino cum aliis nostris coepiscopis confugeramus, in eademque 
omni eius obsidionis tempore fuimus. Unde nobiscum saepissime colloquebamur, et Dei 
tremenda iudicia prae oculis nostris posita considerabamus, dicentes: lustus es, Domine, et 
rectum iudicium tuum (Ps 118, 137). Pariterque dolentes, gementes et flentes orabamus 
miserationum Patrem et Deum omnis consolationis (2 Cor 1, 3 s..), ut in eadem nos tribulatione 
sublevare dignaretur. 

Morbus extremus Augustini. 

29. 1. Et forte provenit, ut una cum eodem ad mensam constituti et inde fabulantes, nobis 
diceret: "Noveritis me hoc tempore nostrae calamitatis id Deum rogare, ut aut hanc civitatem 

ab hostibus circumdatam liberare dignetur, aut si aliud ei videtur, suos servos ad perferendam 
suam voluntatem fortes faciat, aut certe ut sese de hoc saeculo ad se accipiat". 

29. 2. Quae ille dicens, nosque instruens, deinceps cum eodem et nobis et nostris omnibus et 
ipsis qui in eadem fuerant civitate, a summo Deo similiter petebamus. 

29.3. Et ecce tertio illius obsidionis mense decubuit febribus, et illa ultima exercebatur 
aegritudine. Nec suum sane Dominus famulum fructu suae precis fraudavit. Nam et sibi ipsi et 
eidem civitati, quod lacrymosis depoposcit precibus, in tempore impetravit. 

29.4.. Novi quoque eumdem et presbyterum, et episcopum, pro quibusdam energumenis 
patientibus ut oraret rogatum, eumque in oratione lacrymas fundentem Deum rogasse, et 
daemones ab hominibus recessisse. 

29. 5. Itemque ad aegrotantem et lecto vacantem quemdam cum suo aegroto venisse, et 
rogavisse ut eidem manum imponeret, quo sanus esse posset, eumque respondisse, si aliquid in 
his posset, sibi hoc utique primitus praestitisset: et illum dixisse visitatum se fuisse, sibique per 
somnium dictum esse: "Vade ad Augustinum episcopum, ut eidem manum imponat, et salvus 
erit". Quod dum comperisset, facere non distulit, et illum infirmum continuo Dominus sanum ab 
eodem discedere fecit. 

Consilium an hostibus adventantibus ex Ecclesiis episcopis recendum sit. 

30. 1. Interea reticendum minime est, cum memorati impenderent hostes, a sancto viro nostro 
coepiscopo Thiabensis Ecclesiae Honorato, litteris fuisse consultum, utrumnam illis 
adventantibus, ex Ecclesiis episcopis vel clericis recedendum esset, necne: eique rescriptis 
insinuasse quid magis ab illis Romaniae eversoribus esset metuendum. 

30. 2. Quam eius epistolam huic scripturae inserere volui: est enim sacerdotum Dei et 
ministrorum moribus valde utilis et necessaria. 

30. 3. "Sancto fratri et coepiscopo Honorato, Augustinus, in Domino salutem. 

Caritati tuae misso exemplo epistolae, quam fratri Quodvultdeo nostro coepiscopo scripsi, 
putabam me hoc onere caruisse quod mihi imposuisti, quaerendo consilium quid in his periculis 
quae tempora nostra invenerunt, facere debeatis. 

30. 4. Quamvis enim epistolam illam breviter scripserim, nihil me tamen praetermisisse arbitror, 
quod et respondenti dicere, et quaerenti audire sufficeret: quandoquidem dixi nec eos esse 
prohibendos qui ad loca, si possunt, munita migrare desiderant; et ministerii nostri vincula, 
quibus nos Christi caritas alligavit, ne deseramus Ecclesias quibus servire debemus, non esse 
rumpenda. 

30. 5. Ista quippe verba sunt quae in illa epistola posui: Restat ergo, inquam, ut nos quorum 
ministerium quantulaecumque plebi Dei ubi sumus manenti, ita necessarium est, ut sine hoc 
eam non oporteat remanere, dicamus Domino: Esto nobis in Deum protectorem, et in locum 
munitum 

(Ps 30, 3). 

30. 6. Sed hoc consilium tibi propterea non sufficit, ut scribis, ne contra Domini praeceptum vel 
exemplum facere nitamur, ubi fugiendum esse de civitate in civitatem monet. Recolimus enim 
verba dicentis: Cum autem persequentur vos in civitate ista, fugite in aliam (Mt 10, 23). 

30. 7. Quis autem credat ita hoc Dominum fieri voluisse, ut necessario ministerio, sine quo vivere 
nequeunt, desererentur greges, quos suo sanguine comparavit? 

30. 8. Numquid hoc fecit ipse, quando portantibus parentibus in Aegyptum parvulus fugit (Mt 2, 
13-14), qui nondum Ecclesias congregaverat, quas ab eo desertas fuisse dicamus? 

30. 9. Numquid quando apostolus Paulus, ne illum comprehenderet inimicus, per fenestram in 
sporta submissus est, et effugit manus eius (2 Corii, 33), deserta est quae ibi erat Ecclesia 
necessario ministerio, et non ab aliis fratribus ibidem constitutis quod oportebat impletum est? 
Eis quippe volentibus hoc Apostolus fecerat, ut se ipsum servaret Ecclesiae, quem proprie 
persecutor ille quaerebat. 

30. 10. Faciant ergo servi Christi, ministri verbi et Sacramenti eius, quod praecepit sive permisit. 
Fugiant omnino de civitate in civitatem, quando eorum quisquam specialiter a persecutoribus 
quaeritur, ut ab aliis qui non ita requiruntur, non deseratur Ecclesia, sed praebeant cibaria 
conservis suis, quos aliter vivere non posse noverunt. 

30. 11. Cum autem omnium, id est episcoporum et clericorum et laicorum est commune 
periculum, hi qui aliis indigent, non deserantur ab his quibus indigent. Aut igitur ad loca munita 
omnes transeant; aut qui habent remanendi necessitatem, non relinquantur ab eis per quos 
illorum est ecclesiastica supplenda necessitas, ut aut pariter vivant, aut pariter sufferant quod 
eos Paterfamilias volet perpeti. 

30. 12. Quod si contigerit ut sive alii minus, alii maius, sive omnes aequaliter patiantur, qui 
eorum sint qui pro aliis patiuntur, apparet; illi scilicet qui cum se possent talibus malis eripere 
fugiendo, ne aliorum necessitatem desererent, manere maluerunt. Hinc maxime probatur illa 
caritas quam loannes apostolus commendat, dicens: Sicut Christus animam suam pro nobis 
posuit, sic et nos debemus animas pro fratribus ponere (1 Io 3, 16). 

30. 13. Nam qui fugiunt vel suis devincti necessitatibus fugere non possunt; si comprehensi 
patiuntur, pro se ipsis, non pro fratribus, utique patiuntur: qui vero propterea patiuntur, quia 
fratres, qui eis ad Christianam salutem indigebant, deserere noluerunt, sine dubio suas animas 
pro fratribus ponunt. 

30. 14. Unde illud quod episcopum quemdam dixisse audivimus: "Si Dominus nobis imperavit 
fugam in eis persecutionibus, ubi potest fructus esse martyrii; quanto magis debemus fugere 
steriles passiones, quando est barbaricus et hostilis incursus?". Verum est quidem et acceptabile, 
sed his quos ecclesiastici officii non tenent vincula. 

30. 15. Nam qui clades hostiles ideo non fugit, cum possit effugere, ne deserat ministerium 
Christi, sine quo non possunt homines vel fieri vel vivere Christiani, maiorem caritatis invenit 
fructum, quam qui non propter fratres, sed propter se ipsum fugiens, atque comprehensus non 
negat Christum, suscipitque martyrium. 

30. 16. Quid est ergo quod in epistola tua priore posuisti? dicis enim: "Si in Ecclesiis 
persistendum est, quid simus nobis vel populo profuturi non video, nisi ut ante oculos nostros 
viri cadant, feminae constuprentur, incendantur ecclesiae, nos ipsi in tormentis deficiamus, cum 
de nobis quaeritur quod non habemus". 

30. 17. Potens est quidem Deus audire preces familiae suae, et haec, quae formidantur, 
avertere; nec ideo tamen propter ista, quae incerta sunt, debet nostri officii esse certa desertio, 

sine quo est plebi certa pernicies, non in rebus vitae huius, sed alterius, quae incomparabiliter 
diligentius sollicitiusque curandae est. 

30. 18. Nam si certa essent ista mala, quae timentur ne in locis in quibus sumus, forte contingant, 
prius inde fugerent omnes propter quos ibi manendum est, et nos a manendi necessitate liberos 
redderent: non enim quisquam est qui dicat ministros manere oportere, ubi iam non fuerint, 
quibus necesse sit ministrare. 

30. 19. Ita quidam sancti episcopi de Hispania profugerunt, prius plebibus partim fuga lapsis, 
partim peremptis, partim obsidione consumptis, partim captivitate dispersis: sed multo plures, 
illic manentibus propter quos manerent, sub eorumdem periculorum densitate manserunt. Et si 
aliqui deseruerunt plebes suas, hoc est quod dicimus fieri non debere: neque enim tales docti 
auctoritate divina, sed humano vel errore decepti, vel timore sunt victi. 

30. 20. Cur enim sibi putant indifferenter obtemperandum esse praecepto, ubi legunt de civitate 
in civitatem esse fugiendum; et mercenarium non exhorrent, qui videt lupum venientem et fugit, 
quoniam non est ei cura de ovibus (Io 10, 12, 13)? Cur non istas duas dominicas verasque 
sententias, unam scilicet ubi fuga sinitur aut iubetur, alteram ubi arguitur atque culpatur, sic 
intellegere student, ut inter se reperiantur non esse contrariae, sicut non sunt? 

30. 21. Et hoc quomodo reperitur, nisi attendatur quod iam superius disputavi, tunc de locis in 
quibus sumus, premente persecutione fugiendum esse Christi ministris, quando ibi aut plebs 
Christi non fuerit cui ministretur; aut potest impleri per alios necessarium ministerium, quibus 
eadem non est causa fugiendi; 

30. 22. sicut in sporta submissus, quod supra memoravi, fugit Apostolus (Act 9, 25), cum a 
persecutore proprie ipse quaereretur, aliis utique necessitatem similem non habentibus, a 
quibus illic ministerium absit ut desereretur Ecclesiae; sicut fugit sanctus Athanasius 
Alexandrinus episcopus, cum eum specialiter apprehendere Constantius cuperet imperator, 
nequaquam a ceteris ministris deserta plebe catholica quae in Alexandria commanebat. 

30. 23. Cum autem plebs manet, et ministri fugiunt, ministeriumque subtrahitur; quid erit nisi 
mercenariorum illa fuga damnabilis, quibus non est cura de ovibus? Veniet enim lupus, non 
homo, sed diabolus, qui plerumque fideles apostatas esse persuasit, quibus quotidianum 
ministerium dominici corporis defuit; et peribit infirmus in tua non scientia, sed ignorantia frater, 
propter quem Christus mortuus est (1 Cor 8, 11). 

30. 24. Quod autem ad eos attinet, qui in hac re non falluntur errore, sed formidine superantur; 
quare non potius contra suum timorem Domino miserante atque adiuvante fortiter dimicant, 
ne mala sine comparatione graviora, quae multo amplius sunt tremenda, contingant? 

30. 25. Fit hoc ubi Dei caritas flagrat, non mundi cupiditas fumat. Caritas enim dicit: Quis 
infirmatur, et non ego infirmor? quis scandalizatur, et non ego uror? (2 Cor 11, 29). Sed caritas 
ex Deo est. Oremus ergo ut ab illo detur, a quo iubetur: et per hanc magis timeamus ne oves 
Christi spiritalis nequitiae gladio in corde, quam ne ferro in corpore trucidentur, ubi 
quandocumque, quocumque mortis genere, morituri sunt. 

30. 26. Magis timeamus ne sensu interiori corrupto, pereat castitas fidei, quam ne feminae 
violenter constuprentur in carne: qua violentia non violatur pudicitia, si mente servatur; 
quoniam nec in carne violatur, quando voluntas patientis sua turpiter carne non utitur, sed sine 
consensione tolerat quod alius operatur. 

30. 27. Magis timeamus ne lapides vivi exstinguantur deserentibus nobis, quam ne lapides et 
ligna terrenorum aedificiorum incendantur praesentibus nobis. Magis timeamus ne membra 
corporis Christi destituta spiritali victu necentur, quam ne membra corporis nostri oppressa 
hostili impetu torqueantur. 

30. 28. Non quia ista non sunt vitanda cum possunt; sed quia potius ferenda sunt, quando vitari 
sine impietate non possunt: nisi forte quisquam contenderit non esse ministrum impium, qui 
tunc subtrahit ministerium pietati necessarium, quando magis est necessarium. 

30. 29. An non cogitamus, cum ad istorum periculorum pervenitur extrema, nec est potestas ulla 
fugiendi, quantus in Ecclesia fieri soleat ab utroque sexu, atque ab omni aetate concursus; aliis 
Baptismum flagitantibus, aliis reconciliationem, aliis etiam poenitentiae ipsius actionem, 
omnibus consolationem et Sacramentorum confectionem et erogationem? 

30. 30. Ubi si ministri desint, quantum exitium sequitur eos, qui de isto saeculo vel non 
regenerati exeunt vel ligati! quantus est etiam luctus fidelium suorum, qui eos secum in vitae 
aeternae requie non habebunt! quantus denique gemitus omnium, et quorumdam quanta 
blasphemia de absentia ministeriorum et ministrorum! 

30. 31. Vide quid faciat malorum temporalium timor, et quanta in eo sit acquisitio malorum 
aeternorum. Si autem ministri adsint, pro viribus quas eis Dominus subministrat, omnibus 
subvenitur: alii baptizantur, alii reconciliantur, nulli dominici corporis communione fraudantur, 
omnes consolantur, aedificantur, exhortantur, ut Deum rogent, qui potens est omnia quae 
timentur, avertere; parati ad utrumque, ut si non potest ab eis calix iste transire, fiat voluntas 
eius (Mt 26, 39-42) qui mali aliquid non potest velle. 

30. 32. Certe iam vides quod te scripseras non videre, quantum boni consequantur populi 
Christiani, si in praesentibus malis non eis desit praesentia ministrorum Christi: quorum vides 
etiam quantum obsit absentia, dum sua quaerunt non quae lesu Christi (Phil 2, 21); nec habent 
illam de qua dictum est: Non quaerit quae sua sunt(l Cor 13, 5); nec imitantur eum qui 
dixit: Non quaerens quod mihi utile, sed quod multis ut salvi fiant (1 Cor 10, 33). 

30. 33. Qui etiam persecutoris principis illius insidias non fugisset, nisi se aliis quibus necessarius 
erat, servare voluisset: propter quod ait: Compellor autem ex duobus: concupiscentiam habens 
dissolvi et esse cum Christo, multo enim magis optimum; manere autem in carne, necessarium 
propter vos (Phil 1, 23). 

30. 34. Hic fortasse quis dicat ideo debere Dei ministros fugere talibus imminentibus malis, ut se 
pro utilitate Ecclesiae temporibus tranquillioribus servent. Recte hoc fit a quibusdam, quando 
non desunt alii per quos suppleatur ecclesiasticum ministerium, ne ab omnibus deseratur; quod 
fecisse Athanasium supra diximus: nam quantum necessarium fuerit Ecclesiae, quantumque 
profuerit, quod vir ille mansit in carne, catholica fides novit, quae adversus Arianos haereticos 
ore illius et amore defensa est. 

30. 35. Sed quando est commune periculum, magisque timendum est ne quisquam id facere 
credatur, non consulendi voluntate, sed timore moriendi, magisque fugiendi obsit exemplo, 
quam vivendi prosit officio, nulla ratione faciendum est. 

30. 36. Denique sanctus David, ne se committeret periculis praeliorum, et 
fortassis exstingueretur, sicut ibi dictum est, lucerna Israel, a suis hoc petentibus sumpsit (2 
Reg 21, 17), non ipse praesumpsit; alioquin multos imitatores fecisset ignaviae, qui eum 
crederent hoc fecisse non consideratione utilitatis aliorum, sed suae perturbatione formidinis. 

30. 37. Occurrit autem alia quaestio quam contemnere non debemus. Si enim haec utilitas 
neglegenda non est, ut aliqui ministri propterea fugiant imminente aliqua vastitate, ut serventur 
qui ministrent eis quos post illam cladem residuos potuerint invenire; quid fiet ubi omnes 
videntur interituri, nisi aliqui fugiant? 

30. 38. Quid si enim hactenus saeviat illa pernicies, ut solos ministros Ecclesiae persequatur? 
Quid dicemus? an relinquenda est a ministris fugientibus Ecclesia, ne a morientibus miserabilius 
relinquatur? Sed si laici non quaeruntur ad mortem, possunt occultare quoquo modo episcopos 
et clericos suos, sicut ille adiuverit in cuius potestate sunt omnia, qui potest et non fugientem 
per mirabilem conservare potentiam. 

30. 39. Sed ideo quaerimus quid nos facere debeamus, ne in omnibus exspectando divina 
miracula tentare Dominum iudicemur. Non quidem talis est ista tempestas, quando laicorum et 
clericorum est commune periculum, sicut in navi una commune periculum est mercatorum 
atque nautarum. Verum absit ut tanti pendenda sit haec navis nostra, ut debeant eam nautae, 
et maxime gubernator, periclitantem deserere, etiamsi in scapham transiliendo vel etiam 
natando possint effugere. 

30. 40. Quibus enim metuimus ne nostra desertione pereant, non temporalem mortem, quae 
quandoque ventura est, sed aeternam, quae potest, si non caveatur, venire, et potest, si 
caveatur, etiam non venire, metuimus. 

30. 41. In communi autem periculo vitae huius cur existimamus, ubicumque fuerit hostilis 
incursus, omnes clericos et non etiam omnes laicos esse morituros, ut simul finiant hanc vitam, 
cui sunt clerici necessarii? aut cur non speremus sicut laicos aliquos, sic etiam clericos 
remansuros, a quibus eis necessarium ministerium valeat exhiberi? 

30. 42. Quamquam, o si inter Dei ministros inde sit disceptatio, qui eorum maneant, ne fuga 
omnium, et qui eorum fugiant, ne morte omnium deseratur Ecclesia! Tale quippe certamen erit 
inter eos, ubi utrique ferveant caritate, et utrique placeant caritati. 

30. 43. Quae disceptatio si aliter non potuerit terminari, quantum mihi videtur, qui maneant et 
qui fugiant, sorte legendi sunt. Qui enim dixerint se potius fugere debere, aut timidi videbuntur, 
quia imminens malum sustinere noluerunt; aut arrogantes, quia se magis qui servandi essent, 
necessarios Ecclesiae iudicarunt. 

30. 44. Deinde, fortassis ii qui meliores sunt, eligent pro fratribus animas ponere (1 Io 3, 16); et 
hi servabuntur fugiendo, quorum est minus utilis vita, quia minor consulendi et gubernandi 
peritia: qui tamen si pie sapiunt, contradicent eis quos vident et vivere potius oportere, et magis 
mori malle quam fugere. 

30. 45. Ideo, sicut scriptum est: Contradictiones sedat sortitio, et inter potentes definit (Prov 18, 
18): melius enim Deus in huiuscemodi ambagibus, quam homines, iudicat; sive dignetur ad 
passionis fructum vocare meliores et parcere infirmis, sive istos facere ad mala perferenda 
fortiores, et huic vitae subtrahere, quorum non potest Dei Ecclesiae tantum quantum illorum 
vita prodesse. Res quidem fiet minus usitata, si fiat ista sortitio: sed si facta fuerit, quis eam 
reprehendere audebit? Quis non eam, nisi imperitus, aut invidus, congrua praedicatione 
laudabit? 

30.46. Quod si non placet facere, cuius facti non occurrit exemplum, nullius fuga faciat ut 
Ecclesiae ministerium, maxime in tantis periculis necessarium ac debitum, desit. Nemo accipiat 
personam suam, ut si aliqua gratia videtur excellere, ideo se dicat vita, et ob hoc fuga, esse 



26 


digniorem. Quisquis enim hoc putat, nimium sibi placet: quisquis autem etiam hoc dicit, omnibus 
displicet. 

30. 47. Sunt sane qui arbitrantur episcopos et clericos non fugientes in talibus periculis, sed 
manentes, facere ut plebes decipiantur, cum ideo non fugiunt, quia manere suos praepositos 
cernunt. 

30. 48. Sed facile est hanc reprehensionem vel invidiam devitare, alloquendo easdem plebes, 
atque dicendo: "Non vos decipiat, quod de loco isto non fugimus: non enim propter nos, sed 
propter vos potius hic manemus, ne vobis non ministremus quidquid saluti vestrae, quae in 
Christo est, novimus necessarium. Si ergo fugere volueritis, et nos ab istis, quibus tenemur, 
vinculis solvitis". 

30. 49. Quod tunc puto esse dicendum, quando vere videtur utile esse ad loca tutiora migrare. 
Quo audito, si vel omnes vel aliqui dixerint: "In illius potestate sumus, cuius iram nullus, 
quocumque vadit, evadit, et cuius misericordiam, ubicumque sit, potest invenire qui nusquam 
vult ire, sive certis necessitatibus impeditus, sive laborare nolens ad incerta suffugia, et non ad 
finienda, sed ad mutanda pericula": procul dubio isti deserendi non sunt ministerio christiano. 
Si autem, hoc audito, abire maluerint, nec illis manendum est, qui propter illos manebant; quia 
ibi iam non sunt propter quos manere adhuc debeant. 

30. 50. Quicumque igitur isto modo fugit, ut Ecclesiae necessarium ministerium illo fugiente non 
desit, facit quod Dominus praecepit, sive permisit. Qui autem sic fugit, ut gregi Christi ea quibus 
spiritaliter vivit, alimenta subtrahantur, mercenarius ille est, qui videt lupum venientem, et fugit, 
quoniam non est ei cura de ovibus (Io 10, 12). 

30. 51. Haec tibi, quia me consuluisti, frater dilectissime, qua existimavi veritate et certa caritate 
rescripsi; sed ne meliorem, si inveneris, sequaris sententiam, non praescripsi. Melius tamen 
quod in his periculis faciamus, invenire non possumus, quam orationes ad Dominum Deum 
nostrum, ut misereatur nostri. Quod ipsum, ut scilicet Dei Ecclesias non desererent, Dei dono 
nonnulli prudentes et sancti viri et velle et facere meruerunt, et inter dentes obtrectantium a 
sui propositi intentione minime defecerunt". 

Mors et sepultura Augustini. Psalmi poenitentiales. Sacrificium pro mortuo oblatum. 
Bibliotheca. Monasteria. Epitaphium poetae cuiusdam. 

31. 1. Sane ille sanctus in vita sua prolixa pro utilitate ac felicitate sanctae Ecclesiae divinitus 
condonata - nam vixit annis septuaginta sex, in clericatu autem vel episcopatu annis ferme 
quadraginta) - dicere autem nobis inter familiaria colloquia consueverat, post perceptum 
Baptismum, etiam laudatos Christianos et sacerdotes absque digna et competenti poenitentia 
exire de corpore non debere. 

31. 2. Quod et ipse fecit, ultima qua defunctus est aegritudine: nam sibi iusserat Psalmos 
Davidicos, qui sunt paucissimi de poenitentia, scribi, ipsosque quaterniones iacens in lecto 
contra parietem positos diebus suae infirmitatis intuebatur, et legebat, et iugiter ac ubertim 
flebat. 

31. 3. Et ne intentio eius a quoquam impediretur, ante dies ferme decem quam exiret de corpore, 
a nobis postulavit praesentibus, ne quis ad eum ingrederetur, nisi iis tantum horis, quibus medici 
ad inspiciendum intrarent, vel cum ei refectio inferretur. Et ita observatum et factum est: et 
omni illo tempore orationi vacabat. 

31. 4. Verbum Dei usque ad ipsam suam extremam aegritudinem impraetermisse, alacriter et 
fortiter, sana mente, sanoque consilio in ecclesia praedicavit. 

31. 5. Membris omnibus sui corporis incolumis, integro aspectu atque auditu, et, ut scriptum est, 
nobis astantibus, et videntibus, et orantibus obdormivit cum patribus suis (3 Reg 2, 10; 1 Par 29, 
28, enutritus in bona senectute; et nobis coram pro eius commendanda corporis depositione 
sacrificium Deo oblatum est, et sepultus est. 

31. 6. Testamentum nullum fecit, quia unde faceret pauper Dei non habuit. Ecclesiae 
bibliothecam, omnesque codices diligenter posteris custodiendos semper iubebat. Si quid vero 
Ecclesia, vel in sumptibus, vel in ornamentis habuit, fidei presbyteri, qui sub eodem domus 
Ecclesiae curam gerebat, dimisit. 

31. 7. Nec suos consanguineos, vel in proposito vel extra constitutos, in sua vita et morte vulgi 
more tractavit: quibus, dum adhuc superesset, id si opus fuit, quod et ceteris, erogavit, non ut 
divitias haberent, sed ut aut non, aut minus egerent. 

31. 8. Clerum sufficientissimum, et monasteria virorum ac feminarum, continentibus cum suis 
praepositis plena, Ecclesiae dimisit, una cum bibliothecis, libros et tractatus vel suos vel aliorum 
sanctorum habentibus, in quibus dono Dei qualis quantusque in Ecclesia fuerit noscitur, et in his 
semper vivere a fidelibus invenitur, luxta quod etiam saecularium quidam poeta, suis iubens quo 
sibi tumulum mortuo in aggere publico collocarent, programmate finxit, dicens: 

Vivere post obitum vatem vis nosse viator? 

Quod legis ecce loquor: vox tua nempe mea est. 

31. 9. Et in suis quidem scriptis ille Deo acceptus et carus sacerdos, quantum lucente veritate 
videre conceditur, recte ac sane, fidei, spei, et caritatis catholicae Ecclesiae vixisse manifestatur: 
quod agnoscunt qui eum de divinis scribentem legentes proficiunt. Sed ego arbitror plus ex eo 
proficere potuisse, qui eum et loquentem in ecclesia praesentem audire et videre potuerunt, et 
eius praesertim inter homines conversationem non ignoraverunt. 

31.10. Erat enim non solum eruditus scriba in regno coelorum, de thesauro suo proferens nova 
et vetera, et unus negotiatorum, qui inventam pretiosam margaritam, quae habebat venditis, 
comparavit (Mt 13, 52, 45, 46): verum etiam ex iis ad quos scriptum est: Sic loquimini, et sic 
facite (lac 2, 12); et de quibus Salvator dicit: Qui fecerit et docuerit sic homines, hic magnus 
vocabitur in regno coelorum (Mt 5, 19). 

31.11. Peto autem impendio vestram caritatem, qui haec scripta legitis, ut mecum omnipotenti 
Deo gratias agatis, Dominumque benedicatis, qui tribuit mihi intellectum, ut haec in notitiam et 
praesentium et absentium praesentis temporis et futuri hominum, et vellem deferre, et 
valuissem; et mecum ac pro me oretis, ut illius quondam viri, cum quo ferme annis quadraginta 
Dei dono absque amara ulla dissensione familiariter ac dulciter vixi, et in hoc saeculo aemulator 
et imitator existam, et in futuro omnipotentis Dei promissis cum eodem perfruar. Arnen. 

CAPUT SECUNDUM 

DE SERMONE DOMINI MONTE 

http://www.augustinus.it/latino/montagna/index2.htm 


LIBER PRIMUS 

PRAECEPTA QUAE AD INFORMANDAM VITAM PERTINENT 

Explicatur prior pars sermonis a Domino in monte habiti (1, 1 - 5, 15) 

Perfectum vitae Christianae modum describitur in sermone Domini. 

1. 1. Sermonem quem locutus est Dominus noster lesus Christus in monte, sicut in Evangelio 
secundum Matthaeum legimus, si quis pie sobrieque consideraverit, puto quod inveniet in eo, 
quantum ad mores optimos pertinet, perfectum vitaechristianae modum. Quod polliceri non 
temere audemus sed ex ipsis eiusdem Domini verbis conicientes; nam sic ipse sermo concluditur, 
ut appareat in eo praecepta esse omnia quae ad informandam vitam pertinent. Sic enim 
dicit: Omnis ergo qui audit verba mea haec et facit ea, similabo eum viro sapienti, qui aedificavit 
domum suam super petram. Descendit pluvia, venerunt flumina, flaverunt venti et offenderunt 
in domum illam et non cecidit; fundata enim erat super petram. Et omnis qui audit verba mea 
haec et non facit ea, similabo eum viro stulto, qui aedificavit domum suam superarenam. 
Descendit pluvia, venerunt flumina, flaverunt venti et offenderunt in domum illam et cecidit; et 
facta est ruina eius magna Cum ergo non dixit: Qui audit verba mea tantum, sed addidit 
dicens: Qui audit verba mea haec, satis, ut arbitror, significavit haec verba quae in monte locutus 
est tam perfecte instruere vitam eorum qui voluerint secundum ea vivere, ut merito 
comparentur aedificanti super petram. Hoc dixi, ut appareat istum sermonem omnibus 
praeceptis quibus christiana vita informatur esse perfectum. Nam de hoc capitulo diligentius suo 
loco tractabitur. 

Quid significet mons. 

1. 2. Huius igitur sermonis initium sic adsumitur: Cum vidisset autem turbas multas, ascendit in 
montem; et cum sedisset, accesserunt ad eum discipuli eius. Et aperiens os suum docebat eos 
dicens . Si quaeritur, quid significet mons, bene intellegitur significare maiora praecepta 
iustitiae, quia minora erant quae ludaeis data sunt. Unus tamen Deus per sanctos prophetas et 
famulos suos secundum ordinatissimam distributionem temporum dedit minora praecepta 
populo quem timore adhuc alligari oportebat, et per Filium suum maiora populo quem caritate 
iam liberari convenerat. Cum autem minora minoribus maiora maioribus dantur, ab eo dantur 
qui solus novit congruentem suis temporibus generi humano exhibere medicinam. Nec mirum 
est quod dantur praecepta maiora propter regnum caelorum, et minora data sunt propter 
regnum terrenum ab eodem uno Deo, qui fecit caelum et terram. De hac ergo iustitia quae maior 
est dicitur per prophetam: Iustitia tua sicut montes Dei-, et hoc bene significat quod ab uno 
magistro - solo docendis tantis rebus idoneo docetur in monte. Sedens autem docet, quod 
pertinet ad dignitatem magistri. Et accedunt ad eum discipuli eius, ut audiendis illius verbis hi 
essent etiam corpore viciniores, qui praeceptis adimplendis animo propinquabant. Aperuit os 
suum et docebat eos dicens -. Ista circumlocutio qua scribitur: et aperiens os suum, fortasse ipsa 
mora commendat aliquanto longiorem futurum esse sermonem, nisi forte non vacet quod nunc 
eum dictum est aperuisse os suum, quod ipse in lege veteri aperire soleret ora prophetarum. 

Beati pauperes spiritu. 

1. 3. Quid ergo dicit? Beati pauperes spiritu, quoniam ipsorum est regnum caelorum -. Legimus 
scriptum de appetitione rerum temporalium: Omnia vanitas et praesumptio spiritus 
praesumptio autem spiritus audaciam et superbiam significat. Vulgo etiam magnos spiritus 
superbi habere dicuntur, et recte, quando quidem spiritus etiam ventus vocatur, unde scriptum 
est :lgnis, grando, nix, glacies, spiritus tempestatis -. Quis veronesciat superbos inflatos dici 
tamquam vento distentos? Unde est etiam illud Apostoli: Scientia inflat, caritas aedificat-. 

Quapropter recte hic intelleguntur pauperes spiritu humiles et timentes Deum, id est non 
habentes inflantem spiritum. Nec aliunde omnino incipere oportuit beatitudinem, siquidem 
perventura est ad summam sapientiam. Initium autem sapientiae timor Domini — , quoniam et e 
contrario: Initium omnis peccati superbia scribitur—. Superbi ergo appetant et diligant regna 
terrarum: Beati autem pauperes spiritu, quoniam ipsorum est regnum caelorum —. 

Beati mites. 

2. 4. Beati mites, quoniam ipsi haereditate possidebunt terram — , illam credo terram de qua in 
Psalmis dicitur: Spes mea es tu, portio mea in terra viventium —. Significat enim quandam 
soliditatem et stabilitatem haereditatis perpetuae, ubi anima per bonum affectum tamquam 
loco suo requiescit sicut corpus in terra, et inde cibo suo alitur sicut corpus ex terra. Ipsa est 
requies et vita sanctorum. Mites autem sunt qui cedunt improbitatibus et non resistunt malo, 
sed vincunt in bono malum — . Rixentur ergo immites et dimicent pro terrenis et temporalibus 
rebus: Beati autem mites, quoniam ipsi haereditate possidebunt terram —, de qua pelli non 
possunt. 

Beati lugentes. 

2. 5. Beati lugentes, quoniam ipsi consolabuntur—. Luctus est tristitia de amissione carorum. 
Conversi autem ad Deum ea quae in hoc mundo cara amplectebantur, amittunt; non enim 
gaudent his rebus, quibus ante gaudebant et donec fiat in illis amor aeternorum, nonnulla 
maestitia sauciantur. Consolabuntur ergo Spiritu Sancto, qui maxime propterea paraclytus 
nominatur, id est consolator, ut temporalem amittentes aeterna laetitia perfruantur. 

Beati qui esuriunt iustitiam. 

2. 6. Beati qui esuriunt et sitiunt iustitiam, quia ipsi saturabuntur—, lam istos amatores dicit veri 
et inconcussi boni. Illo ergo cibo saturabuntur de quo ipse Dominus dicit: Meus cibus est ut 
faciam voluntatem Patris mei—, quod est iustitia, et illa aqua de qua quisquis biberit, ut idem 
dicit: Fiet in eo fons aquae salientis in vitam aeternam — . 

Beati misericordes. 

2. 7. Beati misericordes, quia ipsorum miserebitur—. Beatos esse dicit qui subveniunt miseris, 
quoniam eis ita rependitur, ut de miseria liberentur. 

Beati mundo corde. 

2. 8. Beati mundo corde, quoniam ipsi Deum videbunt—. Quam ergo stulti sunt qui Deum istis 
exterioribus oculis quaerunt, cum corde videatur, sicut alibi scriptum est: Et in simplicitate cordis 
quaerite illum! — Hoc est enim mundum cor quod est simplex cor. Et quemadmodum lumen hoc 
videri non potest nisi oculis mundis, ita nec Deus videtur, nisi mundum sit illud quo videri potest. 

Beati pacifici. 

2. 9. Beati pacifici, quoniam ipsi filii Dei vocabuntur —. In pace perfectio est, ubi nihil repugnat; 
et ideo filii Dei pacifici, quoniam nihil resistit Deo, et utique filii similitudinem patris habere 
debent. Pacifici autem in semet ipsis sunt, qui omnes animi sui motus componentes et 
subicientes rationi, id est menti et spiritui, carnalesque concupiscentias habentes edomitas fiunt 
regnum Dei, in quo ita sunt ordinata omnia, ut id quod est in homine praecipuum et excellens, 
hoc imperet ceteris non reluctantibus, quae sunt nobis bestiisque communia, atque id ipsum 
quod excellit in homine, id est mens et ratio subiciatur potiori, quod est ipsa veritas unigenitus 

Dei Filius. Neque enim imperare inferioribus potest, nisi superiori se ipse subiciat. Et haec est 
pax quae datur in terra hominibus bonae voluntatis-, haec vita consummati perfectique 
sapientis. De huiusmodi regno pacatissimo et ordinatissimo missus est foras princeps huius 
saeculi — , qui perversis inordinatisque dominatur. Hac pace intrinsecus constituta atque firmata, 
quascumque persecutiones ille qui foras missus est forinsecus concitaverit, auget gloriam quae 
secundum Deum est, non aliquid in illo aedificio labefactans, sed deficientibus machinis suis 
innotescere faciens, quanta firmitas intus extructa sit. Ideo sequitur: Beati qui persecutionem 
patiuntur propter iustitiam, quia ipsorum est regnum caelorum — . 

Omnes istae octo sententiae. 

3. 10. Sunt autem omnes istae octo sententiae, lam enim cetera compellans loquitur ad illos qui 
aderant dicens: Beati eritis, cum vobis maledicent et persequentur vos—. Superiores autem 
sententias generaliter digerebat; non enim dixit: Beati pauperes spiritu, quoniam vestrum est 
regnum caelorum, sed: Quoniam ipsorum est, inquit, regnum caelorum —; neque: Beati mites, 
quoniam vos possidebitis terram, sed: Quoniam ipsi possidebunt terram —; et ita ceteras usque 
ad octavam sententiam, ubi ait: Beati qui persecutionem patiuntur propter iustitiam, quoniam 
ipsorum est regnum caelorum — . Inde iam incipit loqui praesentes compellans, cum et illa, quae 
supra dicta sunt, ad eos etiam pertinerent qui praesentes audiebant, et haec postea, quae 
videntur praesentibus specialiter dici, pertineant etiam ad illos qui absentes vel postfuturi erant. 
Quapropter iste sententiarum numerus diligenter considerandus est. Incipit enim beatitudo ab 
humilitate: Beati pauperes spiritu, id est non inflati, dum se divinae auctoritati subditanima 
timens post hanc vitam ne pergat ad poenas, etiamsi forte in hac vita sibi beata esse videatur. 
Inde venit ad divinarum Scripturarum cognitionem, ubi oportet eam se mitem praebere pietate, 
ne id quod imperitis videtur absurdum vituperare audeat, et pervicacibus concertationibus 
efficiatur indocilis. Inde iam incipit scire, quibus nodis saeculi huius per carnalem consuetudinem 
ac peccata teneatur. Itaque in hoc tertio gradu, in quo scientia est, lugetur amissio summi boni, 
quia inhaeretur extremis. In quarto autem gradu labor est, ubi vehementer incumbitur ut sese 
animus avellat ab eis quibus pestifera dulcedine innexus est. Hic ergo esuritur et sititur iustitia, 
et multum necessaria fortitudo, quia non relinquitur sine dolore quod cum delectatione 
retinetur. Quinto autem gradu perseverantibus in labore datur evadendi consilium, quia nisi 
quisque adiuvetur a superiore, nullo modo sibi est idoneus, ut sese tantis miseriarum 
implicamentis expediat. Est autem iustum consilium, ut qui se a potentiore adiuvari vult, adiuvet 
infirmiorem in quo est ipse potentior. Itaque: Beati misericordes, guia ipsorum miserebitur. 
Sexto gradu est cordis munditia de bona conscientia bonorum operum valens ad 
contemplandum illud summum bonum, quod solo puro et sereno intellectu cerni potest. 
Postremo est septima ipsa sapientia, id est contemplatio veritatis, pacificans totum hominem et 
suscipiens similitudinem Dei, quae ita concluditur: Beati pacifici, quoniam ipsi filii Dei vocabuntur. 
Octava tamquam ad caput redit, quia consummatum perfectumque ostendit et probat. Itaque 
in prima et in octava nominatum est regnum caelorum: Beati pauperes spiritu, quoniam ipsorum 
est regnum caelorum, et: Beati qui persecutionem patiuntur propter iustitiam, quoniam ipsorum 
est regnum caelorum, cum iam dicitur: Quis nos separabit a caritate Christi: tribulatio an 
angustia an persecutio an fames an nuditas an periculum an gladius? — Septem sunt ergo quae 
perficiunt; nam octava clarificat et quod perfectum est demonstrat, ut per hos gradus 
perficiantur et ceteri, tamquam a capite rursus exordiens. 

Septiformis operatio Spiritus Sancti his gradibus sententiisque congruere videtur. 

4 . 11. Videtur ergo mihi etiam septiformis operatio Spiritus Sancti, de qua Isaias loquitur—, his 
gradibus sententiisque congruere. Sed interest ordinis: nam ibi enumeratio ab excellentioribus 

coepit, hic vero ab inferioribus; ibi namque incipit a sapientia et desinit ad timorem Dei, 
sed initium sapientiae timor Dei — est. Quapropter si gradatim tamquam ascendentes 
numeremus, primus ibi est timor Dei, secunda pietas, tertia scientia, quarta fortitudo, quintum 
consilium, sextus intellectus, septima sapientia. Timor Dei congruit humilibus, de quibus hic 
dicitur: Beati pauperes spiritu, id est non inflati, non superbi, quibus Apostolus dicit: Noli altum 
sapere, sed time—, id est noli extolli. Pietas congruit mitibus. Qui enim pie quaerit, honorat 
sanctam Scripturam et non reprehendit quod nondum intellegit, et propterea non resistit, quod 
est mitem esse; unde hic dicitur: Beati mites. Scientia congruit lugentibus, qui iam cognoverunt 
in Scripturis, quibus malis vincti teneantur, quae tamquam bona et utilia ignorantes 
appetiverunt, de quibus hic dicitur: Beati qui lugent. Fortitudo congruit esurientibus et 
sitientibus. Laborant enim desiderantes gaudium de veris bonis et amorem a terrenis et 
corporalibus avertere cupientes, de quibus hic dicitur: Beati qui esuriunt et sitiunt 
iustitiam. Consilium congruit misericordibus. Hoc enim unum remedium est de tantismalis 
evadendi, ut dimittamus sicut nobis dimitti volumus, et adiuvemus in quo possumus alios, sicut 
nos in quo non possumus cupimus adiuvari, de quibus hic dicitur: Beati misericordes. Intellectus 
congruit mundis corde tamquam purgato oculo, quo cerni possit quod corporeus oculus non 
vidit nec auris audivit nec in cor hominis ascendit—, de quibus hic dicitur: Beati mundicordes. 
Sapientia congruit pacificis, in quibus iam ordinata sunt omnia nullusque motus adversus 
rationem rebellis est, sed cuncta obtemperant spiritui hominis, cum et ipse obtemperat Deo, de 
quibus hic dicitur: Beati pacifici. 

Unum praemium pro ipsis gradibus varie nominatum est. 

4 . 12. Unum autem praemium, quod est regnum caelorum pro ipsis gradibus varie nominatum 
est. In primo, sicut oportebat, positum est regnum caelorum, quod est perfecta summaque 
sapientia animae rationalis. Sic itaque dictum est: Beati pauperes spiritu, quoniam ipsorum est 
regnum caelorum, tamquam diceretur: Initium sapientiae timor Domini. Mitibus haereditas data 
est tamquam testamentum patris cum pietate quaerentibus: Beati mites, quoniam ipsi 
haereditate possidebunt terram. Lugentibus consolatio, tamquam scientibus quid amiserint, et 
quibus mersi sint: Beati qui lugent, quoniam ipsi consolabuntur; esurientibus et sitientibus 
saturitas tamquam refectio laborantibus fortiterque certantibus ad salutem: Beati qui esuriunt 
et sitiunt iustitiam, quoniam ipsi saturabuntur; misericordibus misericordia tamquam vero et 
optimo consilio utentibus, ut hoc eis exhibeatur a potentiore, quod invalidioribus 
exhibent: Beati misericordes, quoniam ipsorum miserebitur; mundis corde facultas videndi 
Deum tamquam purum oculum ad intellegenda aeterna gerentibus: Beati mundicordes, 
quoniam ipsi Deum videbunt; pacificis Dei similitudo tamquam perfecte sapientibus formatisque 
ad imaginem Dei per regenerationem renovati hominis: Beati pacifici, quoniam ipsi filii Dei 
vocabuntur. Et ista quidem in hac vita compleri possunt, sicut completa esse in Apostolis 
credimus; nam illa omnimoda in angelicam formam mutatio, quae post hanc vitam promittitur, 
nullis verbis exponi potest. Beati ergo qui persecutionem patiuntur propter iustitiam, quia 
ipsorum est regnum caelorum. Haec octava sententia, quae ad caput redit perfectumque 
hominem declarat, significatur fortasse et circumcisione octavo die in Veteri Testamento, et 
Domini resurrectione post sabbatum, qui est utique octavus idemque primus dies, et 
celebratione octavarum feriarum quas in regeneratione novi hominis celebramus et numero 
ipso Pentecostes. Nam septenario septies multiplicato, quo fiunt quadraginta novem, quasi 
octavus additur, ut quinquaginta compleantur et tamquam redeatur ad caput. Quo die missus 
est Spiritus Sanctus, quo in regnum caelorum ducimur et haereditatem accipimus et consolamur 
et pascimur et misericordiam consequimur et mundamur et pacificamur. Atque ita perfecti 
omnesextrinsecus illatas molestias pro veritate et iustitia sustinemus. 

Intrinsecus est nostra beatitudo. 

5. 13. Beati eritis, inquit, cum vobis maledicent et vos persequentur et dicent omne malum 
adversus vos mentientes propter me. Gaudete et exultate, quoniam merces vestra multa est in 
caelis —. Animadvertat, quisquis delicias huius saeculi et facultates rerum temporalium quaerit 
in nomine Christiano, intrinsecus esse beatitudinem nostram, sicut de anima ecclesiastica ore 
prophetico dicitur: Omnis pulchritudo filiae regis intrinsecus —. Nam extrinsecus maledicta et 
persecutiones et detractiones promittuntur de quibus tamen magna merces in caelis est, quae 
sentitur in corde patientium, eorum qui iam possunt dicere: Gloriamurin tribulationibus scientes 
quoniam tribulatio patientiam operatur, patientia probationem, probatio spem; spes autem non 
confundit, quoniam caritas Dei diffusa est in cordibus nostris per Spiritum Sanctum, qui datus est 
nobis—. Non enim ista perpeti fructuosum est, sed ista pro Christi nomine non solum aequo 
animo sed etiam cum exultatione tolerare. Nam multi haeretici nomine Christiano animas 
decipientes multa talia patiuntur; sed ideo excluduntur ab ista mercede, quia non dictum est 
tantum: Beati qui persecutionem patiuntur, sed additum est: propter iustitiam. Ubi autem sana 
fides non est, non potest esse iustitia, quia iustus ex fide vivit—. Neque scismatici aliquid sibi ex 
ista mercede promittant, quia similiter ubi caritas non est, non potest esse 
iustitia; dilectio enim proximi malum non operatur—, quam si haberent, non dilaniarent corpus 
Christi, quod est Ecclesia —. 

Quid intersit inter maledicere et malum dicere. 

5. 14. Quaeri autem potest, quid intersit quod ait: Cum vobis maledicent, et: Dicent omne 
malum adversus vos, cum maledicere hoc sit malum dicere. Sed aliter maledictum iactatur cum 
contumelia coram illo cui maledicitur, sicut Domino nostro dictum est: Nonne verum dicimus, 
quod Samaritanus es et daemonium habes?—, aliter cum absentis fama laeditur, sicut de illo 
item scribitur:/!//'/' dicebant: Quod propheta est; alii dicebant: Non, sed seducit populum—. 
Persequi autem est vim inferre vel insidiis appetere. Quod fecit qui eum tradidit et qui eum 
crucifixerunt. Sane quod etiam hoc non est nude positum, ut diceretur: Et dicent omne malum 
adversus vos, sed additum est: Mentientes, additum etiam: Propter me, propter eos additum 
puto qui volunt de persecutionibus et de famae suae turpitudine gloriari; et ideo dicere ad se 
pertinere Christum, quod multa de illis dicuntur mala, cum et vera dicantur, quando de illorum 
errore dicuntur. Et si aliquando etiam nonnulla falsa iactantur, quod temeritate hominum 
plerumque accidit, non tamen propter Christum ista patiuntur. Non enim Christum sequitur qui 
non secundum veram fidem et catholicam disciplinam Christianus vocatur. 

Merces nostra futura est in caelis. 

5. 15. Gaudete, inquit, et exultate, quoniam merces vestra multa est in caelis —. Non hic caelos 
dici puto superiores partes huius visibilis mundi - non enim merces nostra, quae inconcussa et 
aeterna esse debet, in rebus volubilibus et temporalibus collocanda est -, sed in caelis dictum 
puto in spiritalibus firmamentis, ubi habitat sempiterna iustitia — . In quorum comparatione terra 
dicitur anima iniqua, cui peccanti dictum est: Terra es et in terram ibis—. De his caelis dicit 
Apostolus: Quoniam conversatio nostra in caelis est—. Sentiunt ergo iam istam mercedem qui 
gaudent spiritalibus bonis; sed tunc omni ex parte perficietur, cum etiam mortale hoc induerit 
immortalitatem—. Ita enim persecuti sunt, inquit, et prophetas, qui ante vos fuerunt—. Nunc 
persecutionem generaliter posuit et in maledictis et in dilaceratione famae. Et bene exemplo 
adhortatus est, quia vera dicentes solent persecutionem pati. Nec tamen ideo prophetae antiqui 
timore persecutionis a veritatis praedicatione defecerunt. 

Beati pauperes spiritu, beati humiles quia concordes cum fratribus (6, 16 -10, 28) 

Vos estis sal terrae. 

6. 16. Rectissime itaque sequitur: Vos estis sal terrae—, ostendens fatuos esse iudicandos, qui 
temporalium bonorum vel copiam sectantes vel inopiam metuentes amittunt aeterna, quae nec 
dari possunt ab hominibus nec auferri. Itaque: Si sal infatuatum fuerit, in quo salietur?, id est si 
vos per quos condiendi sunt quodammodo populi, metu persecutionum temporalium amiseritis 
regna caelorum, qui erunt homines per quos vobis error auferatur, cum vos elegerit Deus, per 
quos errorem auferat ceterorum? Ergo: Ad nihilum valet sal infatuatum, nisi ut mittatur foras et 
calcetur ab hominibus. Non itaque calcatur ab hominibus qui patitur persecutionem, sed qui 
persecutionem timendo infatuatur. Calcari enim non potest nisi inferior; sed inferior non est qui, 
quamvis corpore multa in terra sustineat, corde tamen fixus in caelo est. 

Vos estis lumen mundi. 

6. 17. Vos estis lumen mundi —. Quomodo superius dixit: Sal terrae, sic nunc dicit: Lumen mundi. 
Nam neque superius ista terra accipienda est, quam pedibus corporeis calcamus, sed homines, 
qui in terra habitant, vel etiam peccatores, quorum condiendis et extinguendis putoribus 
apostolicum salem Dominus misit. Et hic mundum non caelum et terram sed homines, qui sunt 
in mundo vel diligunt mundum, oportet intellegi, quibus illuminandis Apostoli missi sunt. Non 
potest civitas abscondi super montem constituta, id est fundata super insignem magnamque 
iustitiam, quam significat etiam ipse mons in quo disputat Dominus. Neque accendunt lucernam 
et ponunt eam sub modio sed super candelabrum —. Quid putamus? Ita esse dictum: Sub modio, 
ut occultatio tantum lucernae accipienda sit, tamquam diceret: Nemo accendit lucernam et 
occultat illam? An aliquid etiam modius significat, ut hoc sit ponere lucernam sub modio: 
superiora facere corporis commoda quam praedicationem veritatis, ut ideo quisque veritatem 
non praedicet, dum timet ne aliquid in rebus corporalibus et temporalibus molestiae patiatur? 
Et bene modius dicitur: sive propter retributionem mensurae, quia ea quisque recipit quae gessit 
in corpore - ut illic, inquit Apostolus, recipiatunusquisque quae gessit in corpore — , et tamquam 
de hoc modio corporis alio loco dicitur: In qua enim mensura mensi fueritis, in ea remetietur 
vobis--; sive quoniam temporalia bona, quae corpore peraguntur, certa dierum mensura et 
inchoantur et transeunt, quam fortasse significat modius. Aeterna vero et spiritalia nullo tali fine 
coercentur; non enim ad mensuram dat Deus Spiritum—. Sub modio ergo lucernam ponit 
quisquis lucem doctrinae bonae commodis temporalibus obscurat et tegit, super candelabrum 
autem qui corpus suum ministerio Dei subicit, ut superior sit praedicatio veritatis et inferior 
servitus corporis. Per ipsam tamen corporis servitutem excelsior luceat doctrina, quae per officia 
corporalia, id est per vocem et linguam et ceteros corporis motus, in bonis operibus insinuatur 
discentibus. Super candelabrum ergo ponit lucernam, cum dicit Apostolus: Non sic pugno 
tamquam aerem caedens, sed castigo corpus meum et servituti subicio, ne forte aliis praedicans 
ipse reprobus inveniar—. Quod vero ait: Ut luceat omnibus qui in domo sunt—, domum puto 
dictam habitationem hominum, id est ipsum mundum, propter id quod superius ait: Vos estis 
lumen mundi —. Aut si domum quisque vult accipere Ecclesiam, neque hoc absurdum est. 

Homo per bona opera finem constituat ut placeat Deo. 

7. 18. Sic luceat, inquit, lumen vestrum coram hominibus, ut videant bona facta vestra et 
glorificent Patrem vestrum qui in caelis est —. Si tantummodo diceret: Sic luceat lumen vestrum 
coram hominibus, ut videant bona facta vestra, finem constituisse videretur in laudibus 
hominum, quas quaerunt hypocritae et qui ambiunt ad honores et captant inanissimam gloriam. 
Contra quos dicitur: Si adhuc hominibus placerem, Christi servus non essem—, et per 

prophetam: Qui hominibus placent confusi sunt, quoniam Deus nihil fecit illos, et iterum: Deus 
confringit ossa hominibus placentium — ; et rursus Apostolus: Non efficiamur inanis gloriae 
cupidi — ; et ipse iterum: Probet autem se homo, et tunc in semet ipso habebit gloriam et non in 
altero — . Non ergo tantum dixit: Ut videant bona facta vestra, sed addidit: Et glorificent Patrem 
vestrum qui in caelis est, ut hoc ipsum, quod homo per bona opera placet hominibus, non ibi 
finem constituat, ut hominibus placeat, sed referat hoc ad laudem Dei, et propterea placeat 
hominibus, ut in illo glorificetur Deus. Hoc enim laudantibus expedit, ut non hominem sed Deum 
honorent, sicut in ipso homine qui portabatur Dominus ostendit, ubi admiratae sunt turbae de 
paralitico sanato virtutes eius, sicut in Evangelio scriptum est: Timuerunt et glorificaverunt Deum, 
qui dedit potestatem talem hominibus —. Cuius imitator apostolus Paulus dicit: Tantum autem 
audientes erant, quia qui aliquando nos persequebatur nunc evangelizat fidem, quam aliquando 
vastabat, et in me magnificabant Deum 

Legem non veni solvere sed implere. 

7 . 19. Posteaquam ergo cohortatus est audientes ut se praepararent ad omnia sustinenda pro 
veritate atque iustitia, et ut non absconderent bonum quod accepturi erant, sed ea benivolentia 
discerent, ut ceteros docerent, non ad laudem suam sed ad gloriam Dei bona sua opera 
referentes, incipiteos iam informare et docere quod doceant, tamquam si quaererent dicentes: 
Ecce volumus et omnia sustinere pro tuo nomine et doctrinam tuam non abscondere. Sed quid 
est hoc ipsum quod vetas abscondi? Et pro quo iubes omnia tolerari? Numquid alia dicturus es 
contra ea quae in lege scripta sunt? Non, inquit. Nolite enim putare quoniam veni solvere Legem 
aut Prophetas; non veni solvere sed implere 

In lege ad effectum etiam minima quaeque perduci iubemur. 

8. 20. In hac sententia duplex sensus est; secundum utrumque tractandum est. Nam qui 
dicit: Non veni solvere legem sed implere, aut addendo dicit quod minus habet aut faciendo quod 
habet. Illud ergo prius consideremus quod primo posui. Nam qui addit quod minus habet, non 
utique solvit quod invenit sed magis perficiendo confirmat. Et ideo sequitur et dicit: Arnen dico 
vobis, donec transeat caelum et terra, iota unum vel unus apex non transiet a lege, donec omnia 
fiant—. Dum enim fiunt etiam illa quae adduntur ad perfectionem, multo magis fiunt illa quae 
praemissa sunt ad inchoationem. Quod autem ait: lota unum vel unus apex non transiet a lege, 
nihil potest aliud intellegi nisi vehemens expressio perfectionis, quando per litteras singulas 
demonstrata est, inter quas litteras iota minor est ceteris, quia uno ductu fit, apex autem etiam 
ipsius aliqua in summo particula. Quibus verbis ostendit in lege ad effectum etiam minima 
quaeque perduci. Deinde subicit: Qui enim solverit unum de mandatis istis minimis et docuerit 
sic homines, minimus vocabitur in regno caelorum —. Mandata ergo minima significantur per 
unum iota et unum apicem. Qui ergo solverit et docuerit sic, id est secundum id quod solvit non 
secundum id quod invenit et legit, minimus vocabitur in regno caelorum; et fortasse ideo non 
erit in regno caelorum, ubi nisi magni esse non possunt. Qui autem fecerit et docuerit sic, hic 
magnus vocabitur in regno caelorum. Qui autem fecerit hoc est: qui autem non solverit et 
docuerit sic, secundum id quod non solvit. Quod vero magnus vocabitur in regno caelorum, 
sequitur ut etiam sit in regno caelorum, quo magni admittuntur. Ad hoc enim pertinet quod 
sequitur. 

Abundet iustitia nostra super scribarum et pharisaeorum. 

9. 21. Dico enim vobis quia, nisi abundaverit iustitia vestra plus quam scribarum et phariseorum, 
non intrabitis in regnum caelorum — ; id est nisi non solum illa minima legis praecepta 
impleveritis quae inchoant hominem, sed etiam ista quae a me adduntur, qui non veni solvere 

legem sed implere, non intrabitis in regnum caelorum. Sed dicis mihi: Si de illis mandatis minimis, 
cum superius loqueretur dixit minimum vocari in regno caelorum, quisquis unum eorum solverit 
et secundum suam solutionem docuerit; magnum autem vocari, quisquis ea fecerit et sic 
docuerit, et ex eo iam in regno caelorum futurum esse quia magnus est, quid opus est addi 
praeceptis legis minimis, si iam in regno caelorum potest esse, quia magnus est quisquis ea 
fecerit et sic docuerit? Quapropter sic est accipienda illa sententia: Qui autem fecerit et docuerit 
sic, magnus vocabitur in regno caelorum, id est non secundum illa minima, sed secundum ea 
quae ego dicturus sum. Quae sunt autem ista? Ut abundet iustitia, inquit, vestra super scribarum 
et phariseorum, quia nisi abundaverit, non intrabitis in regnum caelorum. Ergo qui solverit illa 
minima et sic docuerit, minimus vocabitur; qui autem fecerit illa minima et sic docuerit,non iam 
magnus habendus est et idoneus regno caelorum, sed tamen non tam minimus quam ille qui 
solvit. Ut autem sit magnus atque illi regno aptus, facere debet et docere sicut Christus nunc 
docet, id est ut abundet iustitia eius super scribarum et phariseorum. Iustitia phariseorum est, 
ut non occidant; iustitia eorum qui intraturi sunt in regnum Dei, ut non irascantur sine causa. 
Minimum est ergo non occidere; et qui illud solverit, minimus vocabitur in regno caelorum. Qui 
autem illud impleverit ut non occidat, non continuo magnus erit et idoneus regno caelorum, sed 
tamen ascendit aliquem gradum. Perficietur autem, si nec irascatur sine causa; quod si perfecerit, 
multo remotior erit ab homicidio. Quapropter qui docet ut non irascamur, non solvit legem ne 
occidamus sed implet potius, ut et foris, dum non occidimus, et in corde, dum non irascimur, 
innocentiam custodiamus. 

Quid interest inter reum iudicio et reum concilio et reum gehennae ignis. 

9. 22. Audistis ergo, inquit, guia dictum est antiquis: non occides; qui autem occiderit, reus erit 
iudicio. Ego autem dico vobis, quia omnis qui irascitur fratri suo sine causa, reus erit iudicio; qui 
autem dixerit fratri suo: Racha, reus erit concilio; qui autem dixerit: Fatue, reus erit gehennae 
ignis—. Quid interest inter reum iudicio et reum concilio et reum gehennae ignis? Nam hoc 
postremum gravissimum sonat et admonet gradus quosdam factos a levioribus ad graviora, 
donec ad gehennam ignis veniretur. Et ideo si levius est esse reum iudicio quam esse reum 
concilio, item levius esse reum concilio quam esse reum gehennae ignis, oportet levius esse 
intellegatur irasci sine causa fratri quam dicere: Racha, et rursus levius esse dicere: Racha quam 
dicere: Fatue. Non enim reatus ipse haberet gradus, nisi gradatim etiam peccata 
commemorarentur. 

Racha verbum obscurum significans commoti animi affectum. 

9. 23. Unum autem hic verbum obscurum positum est, quia nec graecum est nec latinum: Racha; 
cetera vero in sermone nostro usitata sunt. Nonnulli autem de greco trahere voluerunt 
interpretationem huius vocis putantes pannosum dici Racha, quoniam grece pannus dicitur. A 
quibus tamen cum quaeriturquid dicatur grece pannosus, non respondent Racha. Deinde posset 
latinus interpres, ubi posuit Racha, pannosum ponere, nec uti verbo quod et in latina lingua 
nullum sit et in greca inusitatum. Probabilius ergo est quod audivi a quodam hebreo, cum id 
interrogassem. Dixit enim esse vocem non significantem aliquid, sed indignantis animi motum 
exprimentem. Has interiectiones grammatici vocant particulas orationis significantes commoti 
animi affectum, velut cum dicitur a dolente Heu vel ab irascente Hem. Quae voces quarumque 
linguarum sunt propriae, nec in aliam linguam facile transferuntur. Quae causa utique coegit 
tam grecum interpretem quam latinum vocem ipsam ponere, cum quomodo eam 
interpretaretur non inveniret.Tres reatus iudicii, concilii, gehennae ignis. 

9. 24. Gradus itaque sunt in istis peccatis, ut primo quisque irascatur et eum motum retineat 
corde conceptum, lam si extorserit vocem indignanti ipsa commotio non significantem aliquid, 
sed illum animi motum ipsa eruptione testantem qua feriatur ille cui irascitur, plus est utique, 
quam si surgens ira silentio premeretur. Si vero non solum vox indignantis audiatur, sed etiam 
verbum quod iam certam vituperationem eius in quem profertur designet et notet, quis dubitet 
amplius hoc esse, quam si solus indignationis sonus ederetur? Itaque in primo unum est, id est 
ira sola; in secundo duo, et ira et vox quae iram significat; in tertio tria, et ira et vox quae iram 
significat et in voce ipsa certae vituperationis expressio. Vide nunc etiam tres reatus: iudicii, 
concilii, gehennae ignis! Nam in iudicio adhuc defensioni datur locus. In concilio autem, 
quamquam et iudicium esse soleat, tamen quia interesse aliquid hoc loco fateri cogit ipsa 
distinctio, videtur ad concilium pertinere sententiae prolatio, quando non iam cum ipso reo 
agitur, utrum damnandus sit, sed inter se qui iudicant conferunt, quo supplicio damnari oporteat 
quem constat esse damnandum. Gehenna vero ignis nec damnationem habet dubiam sicut 
iudicium nec damnati poenam sicut concilium; in gehenna quippe certa est et damnatio et poena 
damnati. Videntur ergo aliqui gradus in peccatis et in reatu. Sed quibus modis invisibiliter 
exhibeantur meritis animarum, quis potest dicere? Audiendum est itaque, quantum intersit 
inter iustitiam pharisaeorum et iustitiam maiorem quae in regnum caelorum introducit, quod, 
cum sit gravius occidere quam verbo irrogare convicium, ibi occisio facit reum iudicio, hic autem 
ira facit reum iudicio, quod trium illorum peccatorum levissimum est; quia illic quaestionem 
homicidii inter homines agitabant, hic autem omnia divino iudicio dimittuntur, ubi finis 
damnatorum est gehenna ignis. Quisquis autem dixerit quod graviore supplicio in maiore iustitia 
punitur homicidium, si gehenna ignis punitur convicium, cogit intellegi esse differentias 
gehennarum. 

In tribus sententiis subauditio verborum intuenda est. 

9. 25. Sane in tribus istis sententiis subauditio verborum intuenda est. Habet enim prima 
sententiaomnia verba necessaria, ut nihil subaudiatur: Qui irascitur, inquit , fratri suo sine causa, 
reus erit iudicio. In secunda vero, cum ait: Qui autem dixerit fratri suo: Racha, subauditur: sine 
causa, et ita iungitur: Reus erit concilio, lam in tertia, ubi ait: Qui autem dixerit: Fatue -, duo 
subaudiuntur: et fratri suo et sine causa. Hoc est unde defenditur quod Apostolus Galatas vocat 
stultos, quos etiam fratres nominat; non enim id facit sine causa. Ideo autem hic frater 
subaudiendus est, quia de inimico postea dicitur quomodo etiam ipse tractandus sit maiore 
iustitia. 

lubemur munus ante altare relinquere et pergere ac reconciliari fratri. 

10. 26. Deinde hic sequitur: Si ergo obtuleris munus tuum in altare et illic recordatus fueris quod 
frater tuus habet aliquid adversum te, relinque ibi munus tuum ante altare, et vade prius 
reconciliari fratri tuo; et tunc veniens offer munus tuum — . Hinc utique apparet de fratre dictum 
esse superius, quoniam sententia quae sequitur ea coniunctione connectitur, ut superiori 
attestetur. Non enim ait: Si autem obtuleris munus tuum in altare, sed ait: Si ergo obtuleris 
munus tuum in altare. Nam si irasci non fas est fratri sine causa, aut dicere: Racha aut 
dicere: Fatue, multo minus fas est animo tenere aliquid, ut in odium indignatio convertatur. Quo 
pertinet etiam quod alio loco dicitur: Non occidat sol super iracundiam vestram —. lubemur ergo 
illaturi munus in altare, si recordati fuerimus aliquid adversum nos habere fratrem, munus ante 
altare relinquere et pergere ac reconciliari fratri, deinde venire et munus offerre. Quod si 
accipiatur ad litteram, fortassis aliquis credat ita fieri oportere, si praesens sit frater; non enim 
diutius differri potest, cum munus tuum relinquere ante altare iubearis. Si ergo de absente et, 
quod fieri potest, etiam trans mare constituto aliquid tale veniat in mentem, absurdum est 

credere ante altare munus relinquendum, quod post terras et maria pererrata offeras Deo. Et 
ideo prorsus intro ad spiritalia refugere cogimur, ut hoc quod dictum est sine absurditate possit 
intellegi. 

Altare spiritaliter in interiore Dei templo ipsam fidem accipere possumus. 

10. 27. Altare itaque spiritaliter in interiore Dei templo ipsam fidem accipere possumus, cuius 
signum est altare visibile. Quodlibet enim munus offerimus Deo - sive prophetiam sive 
doctrinam sive orationem sive hymnum sive psalmum, et si quid tale aliud spiritalium donorum 
animo occurrit -, acceptum esse non potest Deo, nisi fidei sinceritate fulciatur et ei fixe atque 
immobiliter tamquam imponatur, ut possit integrum atque illibatum esse quod loquimur. Nam 
multi haeretici non habentes altare, id est veram fidem, blasphemias pro laude dixerunt, terrenis 
videlicet opinionibus adgravati votum suum tamquam in terram proicientes. Sed debet esse 
sana etiam offerentis intentio. Et propterea cum tale aliquid oblaturi sumus in corde nostro, id 
est in interiore Dei templo - Templum enim Dei sanctum est—, inquit Apostolus, quod estis vos; 
et:ln interiore homine habitare Christum per fidem in cordibus vestris — -, si in mentem venerit 
quod aliquid habeat adversum nos frater, id est si nos eum in aliquo laesimus, tunc enim ipse 
habet adversum nos; nam nos habemus adversus illum, si ille nos laesit, ubi non opus est pergere 
ad reconciliationem; non enim veniam postulabis ab eo qui tibi fecit iniuriam, sed tantum 
dimittes sicut tibi dimitti a Domino cupis quod ipse commiseris. Pergendum est ergo ad 
reconciliationem, cum in mentem venerit quod nos forte fratrem in aliquo laesimus, pergendum 
autem non pedibus corporis sed motibus animi, ut te humili affectu prosternas fratri, ad quem 
cara cogitatione cucurreris in conspectu eius cui munus oblaturus es. Ita enim, etiam si praesens 
sit, poteris eum non simulato animo lenire atque in gratiam revocare veniam postulando, si hoc 
prius coram Deo feceris, pergens ad eum non pigro motu corporis sed celerrimo dilectionis 
affectu. Atque inde veniens, id est, intentionem revocans ad id quod agere coeperas, offeres 
munus tuum. 

Pergendum est ad reconciliationem, si forte fratrem laesimus. 

10. 28. Quis autem hoc facit, ut fratri suo vel non irascatur sine causa, vel Racha non dicat sine 
causa, vel eum fatuum non appellet sine causa, quod totum superbissime admittitur, vel si forte 
in horum aliquo lapsus fuerit, quod unum est remedium, supplici animo veniam deprecetur, nisi 
quisquis inanis iactantiae spiritu non inflatur? Beati ergo pauperes spiritu, quoniam ipsorum est 
regnum caelorum — . Nunc iam videamus quod sequitur! 


Gaudium divinorum praemiorum servo bene merito (11, 29-32) 

Esto benivolus adversario tuo. 

11. 29. Esto, inquit, benivolus adversario tuo cito, dum es in via cum eo, ne forte te tradat 
adversarius iudici, et iudex tradat te ministro, et in carcerem mittaris. Arnen dico tibi, non exies 
inde, donec reddas novissimum quadrantem —. ludicem intellego: Pater enim non iudicat 
quemquam, sed omne iudicium dedit Filio —. Ministrum intellego: Et angeii, inquit, ministrabant 
ei—; et cum angelis suis venturum credimus ad iudicandos vivos et mortuos—. Carcerem 
intellego: poenas videlicet tenebrarum, quas alio loco exteriores vocat —, credo propterea quod 
intrinsecus sit in ipsa mente, vel etiam si quid secretius cogitari potest, gaudium divinorum 
praemiorum, de quo dicitur servo bene merito: Intra in gaudium Domini tui —; quemadmodum 

etiam in hac ordinatione rei publicae vel a secretario vel a praetorio iudicis extra mittitur qui in 
carcerem truditur. 

De solvendo autem novissimo quadrante. 

11. 30. De solvendo autem novissimo quadrante potest non absurde intellegi aut pro eo positum 
quod nihil relinquitur impunitum, sicut loquentes etiam dicimus: usque ad fecem, cum volumus 
exprimere aliquid ita exactum, ut nihil relinqueretur, vel ut significarentur nomine quadrantis 
novissimi terrena peccata. Quarta enim pars distinctorum membrorum huius mundi, et ea 
novissima, terra invenitur, ut incipias a caelo, secundum aerem numeres, aquam tertiam, 
quartam terram. Potest ergo convenienter videri dictum: Donec solvas novissimum 
quadrantem — , donec luas terrena peccata; hoc enim et peccator audivit: Terra es et in terram 
ibis—. Donec solvas autem quod dictum est, miror si non eam poenam significat quae vocatur 
aeterna. Unde enim solvetur illud debitum, ubi iam non datur paenitendi et correctius vivendi 
locus? Ita enim fortasse hic positum est donec solvas, quomodo in illo ubi dictum est: Sede ad 
dexteram meam, donec ponam omnes inimicos tuos sub pedibus tuis —; non enim, cum fuerint 
inimici sub pedibus positi, desinet ille sedere ad dexteram; aut illud Apostoli: Oportet enim illum 
regnare, donec ponat omnes inimicos suos sub pedibus tuis—; non enim, cum positi fuerint, 
desinet regnare. Quemadmodum ergo ibi intellegitur, de quo dictum est: Oportet eum regnare, 
donec ponat inimicos sub pedibus, semper regnaturum, quoniam semper illi erunt sub pedibus, 
ita hic accipi potest, de quo dictum est: Non exies inde, donec solvas novissimum quadrantem, 
semper non esse exiturum, quia semper solvet novissimum quadrantem, dum sempiternas 
poenas terrenorum peccatorum luit. Neque hoc ita dixerim, ut diligentiorem tractationem 
videar ademisse de poenis peccatorum, quomodo in Scripturis dicantur aeternae, quamquam 
quolibet modo sint, vitandae sunt potius quam sciendae. 

Videamus quis sit adversarius. 

11. 31. Sed videamus iam, qui sit ipse adversarius, cui iubemur esse benivoli cito, cum sumus 
cum illo in via! Aut enim diabolus est aut homo aut caro aut Deus aut praeceptum eius. Sed 
diabolo non video quomodo iubeamur esse benivoli, id est concordes aut consentientes; 
namque alii quod graece positum est interpretati sunt concors alii consentiens. Sed neque 
benivolentiam diabolo iubemur exhibere - ubi enim benivolentia, ibi amicitia -, neque quisquam 
dixerit amicitiam cum diabolo esse faciendam, neque concordare cum illo expedit, cui semel 
renuntiando bellum indiximus et quo victo coronabimur, neque consentire illi iam oportet, cui 
si numquam consensissemus, numquam in istas incidissemus miserias.De homine autem, 
quamquam iubeamur cum omnibus quantum in nobis est, pacem habere 88, ubi utique et 
benivolentia et concordia et consensio potest intellegi, non video tamen, quomodo accipiam ab 
homine nos iudici tradi, ubi Christum iudicem intellego, ante cuius tribunal omnes oportet 
exhiberi, sicut dicit Apostolus 89. Quomodo ergo iudici traditurus est qui ante iudicem pariter 
exhibebitur? Aut si propterea traditur quisque iudici, quia hominem laesit, quamvis illo non 
tradente qui laesus est, multo commodius accipitur a lege ipsa reum tradi iudici, contra quam 
fecit, cum hominem laederet. Quia et si occidendo quis nocuerit homini, non erit iam tempus 
quo concordet cum eo, quia iam non est cum illo in via, id est in hac vita. Nec tamen ideo non 
sanabitur paenitendo, et ad illius misericordiam cum sacrificio contribulati cordis refugiendo qui 
donat peccata conversis ad se, et qui plus gaudet de uno paenitente quam de nonaginta novem 
iustis 90. Carni vero multo minus video quomodo benivoli vel concordes vel consentientes esse 
iubeamur. Magis enim peccatores amant carnem suam et concordant cum illa et consentiunt ei; 
qui vero eam servituti subiciunt, non ipsi ei consentiunt, sed eam sibi consentire 
cogunt.Consentit Scripturae divinae, qui legit vel audit pie, deferens ei culmen auctoritatis. 

11. 32. Fortassis ergo Deo iubemur consentire et illi esse benivoli, ut ei reconciliemur a quo 
peccando aversi sumus, ut adversarius noster dici possit. Quibus enim resistit, recte dicitur 
eorum adversarius; Deus enim superbis resistit; humilibus autem dat gratiam — ; et initium 
omnis peccati superbia, initium autem superbiae hominis apostatare a Deo—-, et Apostolus 
dicit: Si enim, cum inimici essemus, reconciliati sumus Deo per mortem Filii eius, multo magis 
reconciliati salvi erimus in vita ipsius —. Ex quo intellegi potest nullam naturam malam inimicam 
Deo esse, quando quidem ipsi reconciliantur qui inimici fuerunt. Quisquis ergo in hac via, id est 
in hac vita, non fuerit reconciliatus Deo per mortem Filii eius, tradetur iudici ab illo, quia Pater 
non iudicat guemguam, sed omne iudicium dedit Filio—. Atque ita cetera quae in hoc capitulo 
scripta sunt consequuntur, de quibus iam tractavimus. Unum solum est quod huic intellectui 
difficultatem facit, quomodo possit recte dici in via nos esse cum Deo, si hoc loco ipse 
accipiendus est adversarius impiorum, cui iubemur cito reconciliari, nisi forte, quia ipse ubique 
est, nos etiam, cum in hac via sumus, cum illo utique sumus. Si enim ascendero in caelum, 
inquit, tu ibi es, si descendero in infernum, ades; si recipiam pennas meas in directum et habitabo 
in novissima maris, etenim illuc manus tua deducet me, et adducet me dextera tua —. Aut si non 
placet impios dici esse cum Deo, quamquam nusquam non praesto sit Deus - quemadmodum 
non dicimus caecos esse cum luce, tametsi oculos eorum lux circumfundat -, unum reliquum est, 
ut hic adversarium praeceptum Dei esse intellegamus. Quid enim sic adversatur peccare 
volentibus quam praeceptum Dei, id est lex eius et Scriptura divina quae data est nobis ad hanc 
vitam, ut sit nobiscum in via cui non oportet contradicere, ne nos tradat iudici, sed ei oportet 
consentire cito? Non enim quisque novit, quando de hac vita exeat. Quis autem consentit 
Scripturae divinae, nisi qui legit vel audit pie, deferens ei culmen auctoritatis, ut quod intellegit, 
non propter hoc oderit quod peccatis suis adversari sentit, sed magis diligat correctionem suam 
et gaudeat quod morbis suis, donec sanentur, non parcitur; quod vero aut obscurum aut 
absurdum illi sonat, non inde concitet contradictionum certamina sed oret ut intellegat, 
benivolentiam tamen et reverentiam tantae auctoritati exhibendam esse meminerit? Sed quis 
hoc facit nisi quisquis ad testamentum patris aperiendum et cognoscendum,non litium 
minitatione sed pietate mitis accesserit? Beati ergo mites, guoniam ipsi haereditate possidebunt 
terram — . Videamus sequentia I 


Beati lugentes, guia consolabuntur. 

Beatus gui non moechatur in corde (12, 33-36) 

lustitia minor non moechari corporum coniunctione, iustitia maior regni Dei non moechari in 
corde. 

12. 33. Audistis guia dictum est: non moechaberis. Ego autem dico vobis, guia omnis gui viderit 
mulierem ad concupiscendum eam, iam moechatus est eam in corde suo —. lustitia ergo minor 
est non moechari corporum coniunctione, iustitia vero maior regni Dei non moechari in corde. 
Quisquis autem non moechatur in corde, multo facilius custodit ne moechetur in corpore. Illud 
ergo confirmavit qui hoc praecepit; non enim venit legem solvere sed implere—. Sane 
considerandum est quod non dixit: Omnis qui concupiverit mulierem, sed: gui viderit mulierem 
ad concupiscendum, id est hoc fine et hoc animo attenderit, ut eam concupiscat; quod iam non 
est titillari delectatione carnis sed plane consentire libidini, ita ut non refrenetur illicitus 
appetitus sed, si facultas data fuerit, satietur. 


Suggestio, suasio, delectatio, consensio. 

12 . 34. Nam tria sunt quibus impletur peccatum: suggestione, delectatione, consensione. 
Suggestio, sive per memoriam fit sive per corporis sensus, cum aliquid videmus vel audimus vel 
olfacimus vel gustamus vel tangimus. Quod si frui delectaverit, delectatio illicita refrenanda est. 
Velut cum ieiunamus et visis cibis palati appetitus adsurgit, non fit nisi delectatione; sed huic 
tamen non consentimus, et eam dominantis rationis iure cohibemus. Si autem consensio facta 
fuerit, plenum peccatum erit, notum Deo in corde nostro, etiamsi facto non innotescat 
hominibus. Ita ergo sunt isti gradus, quasi a serpente suggestio fiat, id est, lubrico et volubili, hoc 
est temporali corporum motu quia et si qua talia fantasmata intus versantur in anima de corpore 
forinsecus tracta sunt; et si quis occultus praeter istos quinque sensus motus corporis animam 
tangit, est etiam ipse temporalis et lubricus. Et ideo quanto illabitur occultius, ut cogitationem 
contingat, tanto convenientius serpenti comparatur. Tria ergo haec, ut dicere coeperam, similia 
sunt illi gestae rei quae in Genesi scripta est, ut quasi a serpente fiat suggestio et quaedam suasio, 
in appetitu autem carnali tamquam in Eva delectatio, in ratione vero tamquam in viro 
consensio—. Quibus peractis tamquam de paradiso, hoc est de beatissima luce iustitiae, in 
mortem homo expellitur, lustissime omnino. Non enim cogit qui suadet. Et omnes naturae in 
ordine suo gradibus suis pulchrae sunt, sed de superioribus, in quibus rationalis animus 
ordinatus est, ad inferiora non est declinandum. Nec quisquam hoc facere cogitur; et ideo si 
fecerit, iusta Dei lege punitur; non enim hoc committit invitus. Verumtamen delectatio ante 
consuetudinem vel nulla est vel tam tenuis, ut prope nulla sit; cui consentire magnum peccatum 
est, cum est illicita. Cum autem quisque consenserit, committit peccatum in corde. Si autem 
etiam in factum processerit, videtur satiari et extingui cupiditas. Sed postea, cum suggestio 
repetitur, maior accenditur delectatio, quae tamen adhuc multo minor est quam illa quae 
adsiduis factis in consuetudinem vertit. Hanc enim vincere difficillimum est. Et tamen etiam 
ipsam consuetudinem, si se quisque non deserat et Christianam militiam non reformidet, illo 
duce atque adiutore superabit, ac sic in pristinam pacem atque ordinem et vir Christo et mulier 
viro subicitur —. 

Ipsius peccati tres sunt differentiae: in corde, in facto, in consuetudine. 

12 . 35. Sicut ergo tribus gradibus ad peccatum pervenitur: suggestione, delectatione, 
consensione, ita ipsius peccati tres sunt differentiae: in corde, in facto, in consuetudine, 
tamquam tres mortes: una quasi in domo, id est cum in corde consentitur libidini; altera iam 
prolata, quasi extra portam, cum in factum procedit adsensio; tertia, cum vi consuetudinis malae 
tamquam mole terrena premitur animus, quasi in sepulchro iam putens. Quae tria genera 
mortuorum Dominum resuscitasse, quisquis Evangelium legit, agnoscit. Et fortasse considerat 
quas differentias habeat etiam ipsa vox resuscitantis, cum alibi dicit: Puella 
surge! —,alibi: luvenis, tibi dico, surge! alibi: Infremuit spiritu et flevit et rursus fremuit, et 
post deinde voce magna clamavit: Lazare, veni foras! — 

Omnis mala concupiscentia recte fornicatio vocatur. 

12 . 36. Quapropter nomine moechantium, qui hoc capitulo commemorantur, omnem carnalem 
et libidinosam concupiscentiam oportet intellegi. Cum enim tam assidue idolatriam Scriptura 
fornicationem dicat, Paulus autem apostolus avaritiam idolatriae nomine appellat—, quis 
dubitet omnem malam concupiscentiam recte fornicationem vocari, quando anima neglecta 
superiore lege qua regitur inferiorum naturarum turpi voluptate quasi mercede prostituta 
corrumpitur? Et ideo quisquis carnalem delectationem adversus rectam voluntatem suam 
rebellare sentit per consuetudinem peccatorum, cuius indomitae violentia trahitur in 
captivitatem, recolat quantum potest, qualem pacem peccando amiserit, et exclamet: Infelix 
ego homo! Quis me liberabit de corpore mortis huius? Gratia Dei per lesum Christum Dominum 

nostrum—. Ita enim, cum se infelicem exclamat, lugendo implorat consolatoris auxilium. Nec 
parvus est ad beatitudinem accessus cognitio infelicitatis suae; et ideo Beati etiam lugentes, 
quoniam ipsi consolabuntur - . 


Beati qui esuriunt et sitiunt iustitiam, 

quoniam ipsi saturabuntur (13, 37 -18, 54) 

Hic vero magna opus est fortitudine ad membra praecidenda. 

13. 37. Deinde sequitur et dicit: Si autem oculus tuus dexter scandalizat te, erue eum et proice 
abs te! Expedit enim tibi ut pereat unum membrorum tuorum, quam totum corpus tuum eat in 
gehennam —. Hic vero magna opus est fortitudine ad membra praecidenda. Quidquid enim est 
quod significat oculus, sine dubio tale est quod vehementer diligitur.Solet enim et ab eis qui 
vehementer volunt exprimere dilectionem suam ita dici: Diligo eum ut oculos meos, aut etiam: 
plus quam oculos meos. Quod autem additum est dexter, fortasse ad augendam vim dilectionis 
valet. Quamquam enim ad videndum isti oculi corporis communiter intendantur et, si ambo 
intendantur, aequaliter possint, amplius tamen formidant homines dexterum amittere. Ut iste 
sit sensus: Quidquid illud est quod ita diligis, ut pro dextero oculo habeas, Si scandalizat te, id 
est si tibi impedimento est ad veram beatitudinem, erue illud et proice abs te! expedit enim tibi 
ut pereat unum eorum, quae ita diligis ut tamquam membra tibi haereant, quam totum corpus 
tuum eat in gehennam. 

Quemadmodum in oculo contemplatio, sic in manu actio recte intellegitur. 

13. 38. Sed quoniam sequitur de manu dextera et similiter dicitur: Si dextera manus tua 
scandalizat te, abscide eam et proice abs te! Expedit enim tibi ut pereat unum membrorum 
tuorum, quam totum corpus tuum eat in gehennam — , cogit quaerere diligentius, quid dixerit 
oculum. In qua quaestione nihil mihi occurrit congruentius quam dilectissimum amicum. Nam 
hoc est utique quod membrum recte possumus appellare, quod vehementer diligimus, et hunc 
consiliarium, quia oculus est tamquam demonstrans iter, et in rebus divinis, quia dexter est, ut 
sinister sit dilectus quidem consiliarius sed in rebus terrenis ad necessitatem corporis 
pertinentibus; de quo scandalizante superfluum erat dicere, quando quidem nec dextero 
parcendum sit. In rebus autem divinis consiliarius scandalizans est, si in aliquam perniciosam 
heresim nomine religionis atque doctrinae conatur inducere. Ergo et dextera manus accipitur 
dilectus adiutor et minister in divinis operibus - nam quemadmodum in oculo contemplatio, sic 
in manu actio recte intellegitur -, ut sinistra manus intellegatur in operibus quae huic vitae et 
corpori sunt necessaria. 

Dominus, ut non facile uxor dimittatur, solam causam fornicationis excepit. 

14. 39. Dictum est autem: quicumque dimiserit uxorem suam, det ei libellum repudii —. Haec 
iustitia minor est phariseorum, cui non est contrarium quod Dominus dicit: Ego autem dico 
vobis: quicumque dimiserit uxorem suam, excepta causa fornicationis, facit eam moechari, et qui 
solutam a viro duxerit moechatur —. Non enim qui praecepit dari libellum repudii hoc praecepit, 
ut uxor dimittatur; sed: Qui dimiserit, inquit, det ei libellum repudii, ut iracundiam temerariam 
proicientis uxorem libelli cogitatio temperaret. Qui ergo dimittendi moram quaesivit, significavit 
quantum potuit duris hominibus se nolle discidium. Et ideo ipse Dominus alio loco de hoc 
interrogatus ita respondit: Hoc Moyses propter duritiam vestram fecit—. Quantumvis enim 
durus esset qui vellet dimittere uxorem, cum cogitaret libello repudii dato iam sine periculo eam 

posse alteri nubere, facile placaretur. Dominus ergo ad illud confirmandum, ut non facile uxor 
dimittatur, solam causam fornicationis excepit; ceteras vero universas molestias, si quae forte 
extiterint, iubet pro fide coniugali et pro castitate fortiter sustineri. Et moechum dicit etiam 
virum qui eam duxerit quae solutaest a viro. Cuius rei apostolus Paulus terminum ostendit, qui 
tam diu observandum dicit, quam diu vir eius vivit; illo autem mortuo dat nubendi licentiam —. 
Hanc enim etiam ipse regulam tenuit, et in ea non suum consilium sicut in nonnullis monitis sed 
praeceptum Domini iubentis ostendit, cum ait: Eis autem qui sunt in coniugio praecipio, non ego 
sed Dominus, mulierem a viro non discedere; quod si discesserit, manere innuptam aut viro suo 
reconciliari; et vir uxorem ne dimittat —; credo simili forma, ut si dimiserit non ducat aliam, aut 
reconcilietur uxori. Fieri enim potest ut dimittat uxorem causa fornicationis,quam Dominus 
exceptam esse voluit, lam vero si nec illi nubere conceditur vivo viro a quo recessit, neque huic 
alteram ducere viva uxore quam dimisit, multo minus fas est illicita cum quibuslibet stupra 
committere. Beatiora sane coniugia iudicanda sunt, quae sive filiis procreatis, sive etiam ista 
terrena prole contempta, continentiam inter se pari consensu servare potuerint, quia neque 
contra illud praeceptum fit quo Dominus dimitti coniugem vetat - non enim dimittit qui cum ea 
non carnaliter sed spiritaliter vivit -, et illud servatur quod per Apostolum dicitur: Reliquum est 
ut qui habent uxores tamquam non habentes sint —. 

Ista transitura qui non odit, nondum amat illam vitam aeternam. 

15. 40. Illud magis solet sollicitare animum parvulorum, qui tamen secundum praecepta Christi 
iam vivere gestiunt, quod alio loco ipse Dominus dicit: Quisquis venit ad me et non odit patrem 
suum et matrem et uxorem et filios et fratres et sorores, insuper et animam suam, non potest 
meus esse discipulus . Videri enim potest contrarium minus intellegentibus, quod hic vetat 
dimitti uxorem, excepta causa fornicationis, alibi autem discipulum suum negat esse posse 
quemquam qui non oderit uxorem. Quod si propter concubitum diceret, non etiam patrem et 
matrem et fratres in eadem conditione poneret. Sed quam verum est, quod regnum caelorum 
vim patitur, et qui vimfaciuntdiripiunt illud! — Quanta enim vi opus est, ut homo diligat inimicos, 
et oderit patrem et matrem et uxorem et filios et fratres! Utrumque enim iubet qui ad regnum 
caelorum vocat. Et quomodo haec non sint contraria inter se, ipso duce ostendere facile est; sed 
ea intellecta implere difficile, quamquam et hoc eodem ipso adiuvante facillimum. Regnum enim 
aeternum, quo discipulos suos, quos etiam fratres appellat—, vocare dignatus est, non habet 
huiusmodi necessitudines temporales. Non enim est ludaeus, neque Graecus, neque masculus, 
neque femina, nec servus, nec liber, sed omnia et in omnibus Christus — . Et ipse Dominus dicit: In 
resurrectione enim neque nubent, neque uxores ducent, sed erunt sicut angeli in caelis — . 
Oportet ergo ut quisquis illius regni vitam iam hic meditari voluerit, oderit non ipsos homines 
sed istas necessitudines temporales, quibus ista quae transitura est vita fulcitur, quae nascendo 
et moriendo peragitur. Quod qui non odit, nondum amat illam vitam, ubi nulla erit conditio 
nascendi atquemoriendi, quae copulat terrena coniugia. 

Diligamus quod nobiscum potest ad illa regna perduci. 

15.41. Itaque si aliquem bene Christianum qui tamen habet uxorem, quamvis adhuc cum ea 
filios generet, interrogem, utrum in illo regno habere velit uxorem, memor utique promissorum 
Dei et vitae illius, ubi corruptibile hoc induet incorruptionem et mortale hoc induet 
immortalitatem — , iam magno vel certe aliquo amore suspensus cum execratione respondebit 
se vehementer id nolle. Rursus si interrogem, utrum uxorem suam post resurrectionem accepta 
angelica immutatione, quae sanctis promittitur, secum ibi vivere velit, tam vehementer se id 
velle quam illud nolle respondebit. Sic invenitur bonus Christianus diligere in una femina 
creaturam Dei, quam reformari et renovari desiderat, odisse autem coniunctionem 

copulationemque corruptibilem atque mortalem, hoc est diligere in ea quod homo est, odisse 
quod uxor est. Ita etiam diligit inimicum, non in quantum inimicus est, sed in quantum homo est, 
ut hoc ei velit provenire quod sibi, id est ut ad regnum caelorum correctus renovatusque 
perveniat. Hoc et de patre et de matre et de ceteris vinculis sanguinis intellegendum est—, ut 
in eis oderimus quod genus humanum nascendo et moriendo sortitum est, diligamus autem 
quod nobiscum potest ad illa regna perduci, ubi nemo dicit pater meus, sed omnes uni Deo Pater 
noster —; nec mater mea, sed omnes illi lerusalem mater nostra —; nec frater meus, sed omnes 
de omnibus frater noster—. Coniugium vero cum illo simul nobis in unum redactis quasi unius 
coniugis erit —, qui nos de prostitutione huius saeculi sui sanguinis effusione liberavit. Necesse 
est ergo ut oderit ea quae transeunt discipulus Christi in his quos secum ad ea venire desiderat 
quae semper manebunt; et tanto magis haec in eis oderit, quanto magis eos diligit. 

Quod est in coniugio Christianorum excellentissimum atque sublime. 

15. 42. Potest igitur Christianus cum coniuge concorditer vivere sive indigentiam carnalem cum 
ea supplens, quod secundum veniam non secundum imperium dicit Apostolus —, sive filiorum 
propagationem, quod iam nonnullo gradu potest esse laudabile, sive fraternam societatem sine 
ulla corporum commixtione, habens uxorem tamquam non habens —, quod est in coniugio 
Christianorum excellentissimum atque sublime, ut tamen oderit in ea nomen temporalis 
necessitatis et diligat spem sempiternae beatitudinis. Odimus enim sine dubio,quod certe ut 
aliquando non sit optamus, sicut istam ipsam praesentis temporis vitam, quam temporalem si 
non odissemus, non desideraremus futuram, quae non est tempori obnoxia. Pro hac enim vita 
posita estanima, de qua ibi dictum est: Qui non oderit insuper et animam suam, non potest meus 
esse discipulus —. Huic namque vitae cibus est necessarius iste corruptibilis, de quo 
ipseDominus dicit: Nonne anima plus est quam esco?—, id est haec vita, cui necessaria est 
esca —. Et quod dicit, ut animam suam ponat pro ovibus suis hanc utique vitam dicit, cum se 
pro nobis moriturum esse pronuntiat. 

Par forma est in iure coniugii inter virum et mulierem. 

16. 43. Exoritur hic altera quaestio: Cum Dominus causa fornicationis permittat dimitti uxorem, 
quatenus hoc loco intellegenda sit fornicatio: utrum quousque intellegunt omnes, id est ut eam 
fornicationem credamus dictam quae in stupris committitur, an quemadmodum Scripturae 
solent fornicationem vocare, sicut supra dictum est, omnem illicitam corruptionem, sicut est 
idolatria vel avaritia et ex eo iam omnis transgressio legis propter illicitam concupiscentiam. Sed 
consulamus Apostolum, ne aliquid temere dicamus! His qui sunt in coniugio, inquit, praecipio, 
non ego sed Dominus, uxorem a viro non discedere; quod si discesserit, manere innuptam aut 
viro suo reconciliari —. Potest enim fieri ut discedat ea causa qua Dominus permisit. Aut si 
feminae licet virum dimittere etiam praeter causam fornicationis et non licet viro, quid 
respondebimus de hoc quod dicit posterius: Et vir uxorem ne dimittat -? Quare non 
addidit: excepta causa fornicationis, quod Dominus permittit, nisi quia similem formam vult 
intellegi, ut si dimiserit - quod causa fornicationis permittitur -, maneat sine uxore aut 
reconcilietur uxori? Non enim male reconciliaretur vir illi mulieri, quam cum lapidare nemo 
ausus esset, dixit ei Dominus: Vade, vide deinceps nepecces— . Quia et qui dicit: Non licet 
dimittere uxorem nisi causa fornicationis, cogit retinere uxorem, si causa fornicationis non 
fuerit; si autem fuerit, non cogit dimittere sed permittit; sicut dicitur: Non licet mulieri nubere 
alteri nisi mortuo viro; si ante viri mortem nupserit, rea est; si post viri mortem non nupserit, 
non est rea; non enim iussa est nubere sed permissa —. Si ergo par forma est in isto iure coniugii 
inter virum et mulierem, usque adeo ut non tantum de femina idem Apostolus dixerit: Mulier 
non habet potestatem sui corporis sed vir, sed etiam de illo non tacuerit dicens: Similiter et vir 

sui corporis potestatem non habet sed mulier—, si ergo similis forma est, non oportet intellegi 
licere mulieri virum dimittere nisi causa fornicationis sicut et viro. 

In consilio Apostoli aliud est enim quod iubetur, aliud quod monetur, aliud quod ignoscitur. 

16 . 44. Considerandum est itaque, quatenus fornicationem intellegere debeamus, et 
consulendus, ut coeperamus, Apostolus. Sequitur enim et dicit: Ceteris autem ego dico non 
Dominus —. Hic primo videndum est quibus ceteris; dicebat enim superius ex Domini persona 
his qui sunt in coniugio, nunc vero ex sua persona ceteris dicit. Ergo fortasse his qui non sunt in 
coniugio. Sed non hoc sequitur; ita enim subiungit: Si quis frater habet uxorem infidelem, et haec 
consentit habitare cum illo, non dimittat illam. Ergo etiam nunc his dicit qui sunt in coniugio. 
Quid sibi ergo vult quod ait: Ceteris, nisi quia superius eis loquebatur qui sic copulati erant, ut 
pariter in fide Christi essent, ceteris vero nunc dicit, id est eis qui sic copulati sunt,ut non ambo 
fideles sint? Sed quid eis dicit? Si quis frater habet uxorem infidelem, et haec consentit habitare 
cum illo, non dimittat illam; et si qua mulier habet virum infidelem, et hic consentit habitare cum 
illa, non dimittat virum . Si ergo non praecipit ex Domini persona, sed ex sua persona monet, 
ita est hoc bonum, ut si quis aliter fecerit, non sit praecepti transgressor. Sicut de virginibus 
paulo post dicit praeceptum Domini se non habere, consilium autem dare; atque ita laudat 
virginitatem, ut arripiat eam quae voluerit, non tamen ut si non fecerit, contra praeceptum 
fecisse iudicetur —. Aliud est enim quod iubetur, aliud quod monetur, aliud quod ignoscitur. 
Iubetur muliero viro non discedere; quod si recesserit, manere innuptam aut viro reconciliari. 
Aliter ergo non licet facere. Monetur autem vir fidelis, si habet uxorem infidelem consentientem 
secum habitare, non eam dimittere. Licet ergo et dimittere, quia non est praeceptum Domini ne 
dimittat sed consilium Apostoli; sicut monetur virgo non nubere, sed si nupserit, consilium 
quidem non tenebit, sed contra praeceptum non faciet. Ignoscitur tamen cum dicitur: Hoc 
autem dico secundum veniam non secundum imperium . Quapropter si licet ut dimittatur 
coniux infidelis, quamvis melius sit non dimittere, et tamen non licet secundum praeceptum 
Domini ut dimittatur coniux nisi causa fornicationis, fornicatio est etiam ipsa infidelitas. 

Nonnulli infedeles per coniuges fideles in fidem venire possunt. 

16 . 45. Quid enim tu dicis, Apostole? Certe ut vir fidelis consentientem secum habitare mulierem 
infidelem non dimittat. Ita, inquit. Cum ergo hoc et Dominus praecipiat, ne dimittat vir uxorem 
nisi causa fornicationis, quare hic dicis: Ego dico non Dominus — ? Quia scilicet idolatria quam 
sequuntur infideles, et quaelibet noxia superstitio fornicatio est. Dominus autem permisit causa 
fornicationis uxorem dimitti, sed quia permisit non iussit, dedit locum Apostolo monendi, ut qui 
voluerit non dimittat uxorem infidelem, quo sic fortasse possit fidelis fieri. Sanctificatus est enim, 
inquit, vir infidelis in uxore et sanctificato est mulier infidelis in fratre —. Credo iam provenerat 
ut nonnullae feminae per viros fideles et viri per uxores fideles in fidem venirent; et quamvis 
non dicens nomina, exemplis tamen hortatus est ad confirmandum consilium suum. Deinde 
sequitur: Alioquin filii vestri immundi essent, nunc autem sancti sunt—. Iam enim erant parvuli 
Christiani, qui sive auctore uno ex parentibus sive utroque consentiente sanctificati erant. Quod 
non fieret, si uno credente dissociaretur coniugium, et non toleraretur infidelitas coniugis usque 
ad opportunitatem credendi. Hoc est ergo consilium eius, cui credo dictum esse: 5/ quid 
supererogaveris, rediens reddam tibi —. 

Avaritia fornicatio est. 

16 . 46. Porro si infidelitas fornicatio est et idolatria infidelitas et avaritia idolatria, non est 
dubitandum et avaritiam fornicationem esse. Quis ergo iam quamlibet illicitam concupiscentiam 
potest recte a fornicationis genere separare, si avaritia fornicatio est? Ex quo intellegitur propter 

illicitas concupiscentias, non tantum quae in stupris cum alienis viris aut feminis committuntur, 
sed omnino quaslibet quae animam corpore male utentem a lege Dei aberrare faciunt et 
perniciose turpiterque corrumpunt, possit sine crimine et vir uxorem dimittere et uxor virum, 
quia exceptam facit Dominus causam fornicationis. Quam fornicationem, sicut supra 
consideratum est, generalem et universalem intellegere cogimur. 

Quisquis, sive mar sive femina, fornicationis causa vult abicere coniugem, prior debet esse a 
fornicatione purgatus. 

16. 47. Cum autem ait: Excepta causa fornicationis, non dixit cuius ipsorum, viri an feminae. Non 
enim tantum fornicantem uxorem dimittere conceditur, sed quisquis eam quoque uxorem 
dimittit a qua ipse cogitur fornicari, causa fornicationis utique dimittit. Velut si aliquem cogat 
uxor sacrificare idolis, qui talem dimittit, causa fornicationis dimittit, non tantum illius sed et 
suae: illius quia fornicatur, suae ne fornicetur. Nihil autem iniquius quam fornicationis causa 
dimittere uxorem, si et ipse convincitur fornicari. Occurrit enim illud: In quo enim alterum iudicas, 
te ipsum condemnas, eadem enim agis quae iudicas —. Quapropter quisquis fornicationis causa 
vult abicere uxorem, prior debet esse a fornicatione purgatus; quod similiter etiam de femina 
dixerim. 

Quomodo moechatur ille qui ducit, sic et illa quam ducit. 

16. 48. Quod autem dicit: Quisquis solutam a viro duxerit moechatur —, quaeri potest, utrum 
quomodo moechatur ille qui ducit, sic et illa quam ducit, lubetur enim et illa manere innupta aut 
viro reconciliari; sed si discesserit, inquit, a viro — . Multum autem interest, utrum dimittat an 
dimittatur. Si enim ipsa virum dimiserit et alteri nupserit, videtur cupiditate mutandi coniugii 
virum priorem reliquisse, quae sine dubio adulterina cogitatio est. Si autem dimittatur a viro 
cum quo esse cupiebat, moechatur quidem qui eam duxerit, secundum Domini sententiam, sed 
utrum et ipsa tali crimine teneatur, incertum est. Quamvis multo minus inveniri possit, quomodo 
cum vir et mulier pari consensu sibi misceantur, unus eorum moechus sit et non sit alter. Huc 
accedit quia,si moechatur ille ducendo eam quae soluta est a viro, quamquam non dimiserit sed 
dimissa sit, ipsa eum facit moechari, quod nihilominus Dominus vetat. Ex quo colligitur, sive 
dimissa fuerit sive dimiserit, oportere illam manere innuptam aut viro reconciliari. 

Quaeritur si, permittente uxore, possit vir cum altera, quae nec aliena uxor sit nec a viro 
disiuncta, concumbere. 

16. 49. Rursus quaeritur, utrum si uxoris permissu, sive sterilis sive quae concubitum pati non 
vult, adhibuerit sibi alteram vir, non alienam neque a viro seiunctam, possit esse sine crimine 
fornicationis. Et in historia quidem Veteris Testamenti invenitur exemplum — . Sed nunc 
praecepta maiora sunt, in quae per illum gradum generatio humana pervenit. Tractanda illa sunt 
ad distinguendas aetates dispensationis divinae providentiae, quae humano generi 
ordinatissime subvenit, non autem ad vivendi regulas usurpanda. Sed tamen utrum quod ait 
Apostolus: Mulier non habet sui corporis potestatem sed vir; similiter et vir non habet sui corporis 
potestatem sed mulier—, possit in tantum valere, ut permittente uxore, quae maritalis corporis 
habet potestatem, possit vir cum altera, quae nec aliena uxor sit nec a viro disiuncta, 
concumbere? Sed non est ita existimandum, ne hoc etiam femina viro permittente facere posse 
videatur, quod omnium sensus excludit. 

Quod Antiochiae factum esse perhibetur ante quinquaginta ferme annos Constantii temporibus. 

16. 50. Quamquam nonnullae causae possint existere, ubi et uxor mariti consensu pro ipso 
marito hoc facere debere videatur, sicut Antiochiae factum esse perhibetur ante quinquaginta 
ferme annos Constantii temporibus. Nam Acindinus tunc praefectus, qui etiam consul fuit, cum 
quemdam librae auri debitorem fisci exigeret nescio unde commotus - quod plerumque in istis 
potestatibus periculosum est, quibus quodlibet licet vel potius putatur licere -, comminatus est 
iurans et vehementer affirmans quod, si certo die quem constituerat memoratum aurum non 
exsolveret, occideretur. Itaque cum ille teneretur immani custodia, nec se posset debito illo 
expedire, dies metuendus imminere et propinquare coepit. Et forte habebat uxorem 
pulcherrimam sed nullius pecuniae, qua subvenire posset viro. Cuius mulieris pulchritudine cum 
quidam dives esset accensus, et cognovisset maritum eius in illo discrimine constitutum, misit 
ad eam pollicens pro una nocte, si ei misceri vellet, se auri libram daturum. Tum illa quae sciret 
non se habere sui corporis potestatem sed virum suum, pertulit ad eum dicens paratam se esse 
pro marito id facere, si tamen ipse coniugalis corporis dominus, cui tota illa castitas deberetur, 
tamquam de re sua pro vita sua vellet id fieri. Egit ille gratias et ut id fieret imperavit, nullo modo 
iudicans adulterinum esse concubitum, quod et libido nulla et magna mariti caritas se volente 
et iubente flagitaret.Venit mulier in villam illius divitis. Fecit quod voluit impudicus. Sed illa 
corpus nonnisi marito dedit non concumbere, ut solet, sed vivere cupienti. Accepit aurum. Sed 
ille qui dedit fraude subtraxit quod dederat, et supposuit simile ligamentum cum terra. Quod 
ubi mulier iam domi suae posita invenit, prosilivit in publicum eadem mariti caritate clamatura 
quod fecerat, qua facere coacta est. Interpellat praefectum, fatetur omnia, quam fraudem passa 
esset ostendit. Tum vero praefectus primo sibi reus, quod suis minis ad id ventum esset, 
pronuntiat, tamquam in alium sententiam diceret, de Acindini bonis auri libram fisco inferendam, 
illam vero mulierem dominam in eam terram unde pro auro terram accepisset induci. Nihil hinc 
in aliquam partem disputo. Liceat cuique existimare quod velit; non enim de divinis 
auctoritatibus deprompta historia est. Sed tamen narrato facto non ita respuit hoc sensus 
humanus quod in illa muliere viro iubente commissum est, quemadmodum antea, cum sine ullo 
exemplo res ipsa poneretur, horruimus. Sed in hoc Evangelii capitulo nihil fortius considerandum 
est quam tantum malumesse fornicationis, ut cum tanto vinculo sibi coniugia constringantur, 
haec una causa solutionis excepta sit. Quae sit autem fornicatio, iam tractatum est. 

Quam sit difficile et consuetudinem iurandi extinguere, et numquam temere facere quod 
nonnumquam facere necessitas cogit. 

17. 51. Iterum, inquit, audistis quia dictum est antiquis: non periurabis, reddes autem Domino 
iusiurandum tuum. Ego autem dico vobis non iurare omnino, neque per caelum, quia thronus Dei 
est, neque per terram, quia scabellum est pedum eius, neque per lerosolimam, quia civitas est 
magni regis, neque per caput tuum iuraveris, quia non potes facere capillum unum album aut 
nigrum. Sit autem sermo vester: est est, non non. Quod autem amplius est a malo est —. lustitia 
pharisaeorum est non periurare. Hanc confirmat qui vetat iurare, quod pertinet ad iustitiam 
regni caelorum. Sicut enim falsum loqui non potest qui non loquitur, sic periurare non potest 
qui non iurat. Sed tamen, quoniam iurat qui adhibet testem Deum, diligenter considerandum 
est hoc capitulum, ne contra praeceptum Domini Apostolus fecisse videatur, qui saepe hoc 
modo iuravit, cum dicit: Quae autem scribo vobis, ecce coram Deo quia non mentior—, et 
iterum: Deus et Pater Domini nostri lesu Christi, qui est benedictus in saecula, scit quia non 
mentior —. Tale est etiam illud: Testis enim mihi est Deus, cui servio in spiritu meo in Evangelio 
Filii eius, quomodo sine intermissione memoriam vestri facio semper in orationibus meis —, nisi 
forte quis dicat tunc habendam esse iurationem, cum per aliquid dicitur per quod iuratur; ut non 
iuraverit, quia non dixit: per Deum, sed dixit: Testis est Deus. Ridiculum est hoc putare. Tamen 
propter contentiosos aut multum tardos, ne aliquid interesse quis putet, sciat etiam hoc modo 

iurasse Apostolum dicentem: Cotidie morior, per vestram gloriam — . Quod ne quis existimet ita 
dictum, tamquam si diceretur: Vestra gloria me facit cotidie mori - sicut dicitur: Per illius 
magisterium doctus factus est; id est illius magisterio factum est, ut perfecte doceretur -, graeca 
exemplaria diiudicant, in quibus scriptum est: TT 1 V t>|ieTepa v k«i-/t|oiv q UOC | nonnisi a 

iurante dicitur. Ita ergo intellegitur praecepisse Dominum ne iuretur, ne quisquam sicut bonum 
appetat iusiurandum, et assiduitate iurandi ad periurium per consuetudinem delabatur. 
Quapropter qui intellegit non in bonis sed in necessariis iurationem habendam, refrenet se 
quantum potest, ut non ea utatur nisi necessitate, cum videt pigros esse homines ad credendum 
quod eis utile est credere, nisi iuratione firmentur. Ad hoc itaque pertinet quod sic dicitur:5/'f 
autem sermo vester: est est, non non. Hoc bonum est et appetendum. Quod autem amplius est 
a malo est —; id est si iurare cogeris, scias de necessitate venire infirmitatis eorum quibus aliquid 
suades. Quae infirmitas utique malum est, unde nos cotidie liberari deprecamur, cum 
dicimus: Libera nos a malo Itaque non dixit: Quod autem amplius est malum est;tu enim non 
malum facis, qui bene uteris iuratione, quae etsi non bona tamen necessaria est, ut alteri 
persuadeas quod utiliter suades; sed a malo est illius, cuius infirmitate iurare cogeris. Sed nemo 
novit nisi qui expertus est, quam sit difficile et consuetudinem iurandi extinguere, et numquam 
temere facere quod nonnumquam facere necessitas cogit. 

Domino iusiurandum debet qui iurat. 

17. 52. Quaeri autem potest, cum diceretur: Ego autem dico vobis non iurare omnino, cur 
additum sit: Neque per caelum, quia thronus Dei est et cetera usque ad id quod dictum 
est: Neque per caput tuum -. Credo propterea, quia non putabant ludaei se teneri iureiurando, 
si per ista iuravissent; et quoniam audierant: Reddes autem Domino iusiurandum tuum —, non 
se putabant Domino debere iusiurandum, si per caelum aut terram aut lerosolimam aut per 
caput suum iurarent; quod non vitio praecipientis sed illis male intellegentibus factum est. 
Itaque Dominus docet nihil esse tam vile in creaturis Dei, ut per hoc quisque periurandum 
arbitretur, quando a summis usque ad infima divina providentia creata regerentur, incipiens a 
throno Dei usque ad capillum album aut nigrum. Neque per caelum, inquit, quia thronus Dei est, 
neque per terram, quia scabellum est pedum eius —, id est cum iuras per caelum aut terram, 
non te arbitreris non debere Domino iusiurandum tuum, quia per eum iurare convinceris, cuius 
caelum thronus est—, et cuius terra scabellum est. Neque per lerosolimam, quia civitas est 
magni regis —; melius quam si diceret mea, cum tamen hoc dixisse intellegatur. Et quia ipse 
utique Dominus est, Domino iusiurandum debet qui per lerosolimam iurat. Neque per caput 
tuum iuraveris —. Quid enim poterat quisque magis ad se pertinere arbitrari quam caput suum? 
Sed quomodo nostrum est, ubi potestatem faciendi unius capilli albi aut nigri non habemus? 
Ergo Deo debet iusiurandum ineffabiliter tenenti omnia et ubique praesenti, quisquis etiam per 
caput suum iurare voluerit. Et hinc etiam cetera intelleguntur, quae omnia utique dici non 
poterant, sicut illud quod commemoravimus dictum ab Apostolo: Cotidie morior, per vestram 
gloriam. Quam iurationem ut Domino se debere ostenderet, addidit: quam habeo in Christo 


Spiritaliter sanctas animas caeli nomen significat et terrae peccatrices. 

17. 53. Verumtamen propter carnales dico: Non oportet opinari quod dictum est caelum thronus 
Dei et terra scabellum pedum eius, quod sic habeat Deus collocata membra in caelo et in terra 
ut nos cum sedemus; sed illa sedes iudicium significat. Et quoniam in hoc universo mundi 
corpore maximam speciem caelum habeat et terra minimam, tamquam praesentior sit 
excellenti pulchritudini vis divina, minimam vero ordinet in extremis atque in infimis, sedere in 
caelo dicitur terramque calcare. Spiritaliter autem sanctas animas caeli nomen significat et 

terrae peccatrices. Et quoniam spiritalis omnia iudicat, ipse autem a nemine 
iudicatur convenienter dicitur sedes Dei. Peccator vero, cui dictum est: Terra es et in terram 
ibis—, quia per iustitiam meritis digna tribuentem in infimis ordinatur et, quiin lege manere 
noluit, sub lege punitur, congruenter accipitur scabellum pedum Dei. 

Anima fidelis oraecidat membra impedientia regnum caelorum nec dolore frangatur! 

18. 54. Sed iam ut istam quoque summam concludamus, quid laboriosius et operosius dici aut 
cogitari potest, ubi omnes nervos industriae suae animus fidelis exerceat, quam in vitiosa 
consuetudine superanda? Praecidat membra impedientia regnum caelorum nec dolore 
frangatur! Toleret in coniugali fide omnia quae, quamvis sint molestissima, crimen tamen 
illicitae corruptionus, id est fornicationis, non habent! Veluti si uxorem quisque habeat, sive 
sterilem, sive deformem corpore, sive debilem membris, vel caecam, vel surdam, vel claudam, 
vel si quid aliud, sive morbis et doloribus languoribusque confectam, et quidquid excepta 
fornicatione cogitari potest vehementer horribile, pro fide et societate sustineat. Neque solum 
talem non abiciat, sed etiam si non habeat, non ducat eam quae soluta est a viro, pulchram, 
sanam, divitem, fecundam. Quae si facere non licet, multo minus sibi licere arbitretur ad ullum 
alium illicitum concubitum accedere; fornicationemque sic fugiat, ut ab omni turpi corruptione 
sese extrahat. Verum loquatur neque id iurationibus crebris sed morum probitate commendet! 
Rebellantes adversum se omnium malarum consuetudinum innumerabiles turbas, de quibus, ut 
omnes intellegerentur, paucae commemoratae sunt, confugiens ad arcem Christianae militiae 
tamquam de loco superiore prosternat. Sed quis tantos labores inire audeat nisi qui sic flagrat 
amore iustitiae, ut tamquam fame ac siti vehementissime accensus et nullam sibi vitam, donec 
ea satietur, existimans vim faciat in regnum caelorum? Non enim aliter esse poterit fortis ad 
toleranda omnia, quae in praecidendis consuetudinibus laboriosa et ardua et omnino difficilia 
saeculi huius amatores putant. Beati ergo qui esuriunt et sitiunt iustitiam, quoniam ipsi 
saturabuntur —. 


Beatus qui infirmitatem aliorum fert 

et ei quantum potest opitulatur (18, 55 - 23, 80) 

Mitis et misericors unum videntur, sed differunt in resistendo. 

18. 55. Verumtamen in his laboribus, cum quisque difficultatem patitur et per dura et aspera 
gradum faciens circumvallatus variis tentationibus et hinc atque hinc insurgere praeteritae vitae 
moles intuens, timet ne adgressa implere non possit, arripiat consilium, ut auxilium mereatur! 
Quod est autem aliud consilium, nisi ut infirmitatem aliorum ferat, et ei quantum potest 
opituletur qui suae divinitus desiderat subveniri? Consequenter itaque misericordiae praecepta 
videamus! Mitis autem et misericors unum videntur. Sed hoc interest quod mitis, de quo 
superius tractatum est, pietate non contradicit divinis sententiis quae in sua peccata proferuntur 
neque illis Dei sermonibus quos nondum intellegit, sed nullum beneficium praestat ei cui non 
contradicit nec resistit: misericors autem ita non resistit, ut propter eius correctionem id faciat, 
quem redderet resistendo peiorem. 

Perfecta pax est talem penitus nolle vindictam. 

19. 56. Sequitur ergo Dominus et dicit: Audistis quia dictum est: oculum pro oculo et dentem pro 
dente. Ego autem dico vobis non resistereadversus malum; sed si quis te percusserit in dexteram 
maxillam tuam,praebe illi et alteram; et qui voluerit tecum iudicio contendere et tunicam tuam 

tollere, dimitte illi et vestimentum; et qui te angariaverit mille passus, vade cum eo alia duo. 
Omni petenti te da, et qui voluerit a te mutuari ne aversatus fueris — . Pharisaeorum iustitia 
minor est non excedere in vindicta modum, ne plus rependat quisque quam accepit; et magnus 
hic gradus est. Nemo enim facile invenitur qui pugno accepto pugnum reddere velit, et uno a 
conviciante verbo audito unum et quod tantundem valeat referre contentus sit, sed sive ira 
perturbatus immoderatius vindicat, sive quia iustum putat eum qui laesit prior gravius laedi, 
quam laesus est qui non laeserat. Talem animum magna ex parte refrenavit lex, in qua scriptum 
est: Oculum pro oculo et dentem pro dente — , quibus nominibus significatur modus, ut iniuriam 
vindicta non transeat. Et haec est pacis inchoatio; perfecta autem pax est talem penitus nolle 
vindictam. 

A summa discordia ad summam concordiam pro temporum distributione transitus. 

19. 57. Inter illud ergo primum quod praeter legem est, ut maius malum pro minore malo 
reddatur, et hoc quod Dominus perficiendis discipulis dicit, ne pro malo ullum reddatur malum, 
medium quemdam locum tenet, ut tantum reddatur quantum acceptum est, per quod a summa 
discordia ad summam concordiam pro temporum distributione transitus factus est. Quisquis 
ergo malum infert prior studio laedendi et nocendi, vide quantum distet ab eo qui nec laesus 
rependit! Quisquis autem nulli prior male fecit, sed tamen laesus rependit gravius vel voluntate 
vel facto, recessit aliquantum a summa iniquitate et processit ad summam iustitiam, et tamen 
nondum tenet quod lex quae per Moysen data est imperavit. Qui ergo tantum reddit quantum 
accepit, iam donat aliquid, non enim tantam poenam meretur nocens quantam ille qui ab eo 
laesus innocens passus est. Hanc ergo inchoatam non severam sed misericordem iustitiam ille 
perficit qui legem venit implere non solvere—. Duos ergo adhuc gradus qui intersunt 
intellegendos reliquit, et de ipso summo misericordiae culmine dicere maluit. Nam est adhuc 
quod faciat, qui non implet istam magnitudinem praecepti, quae pertinet ad regnum caelorum, 
ut non reddat tantum sed minus, velut pro duobus pugnis unum aut pro avulso oculo aurem 
praecidat. Hinc ascendens qui omnino nihil rependerit propinquat praecepto Domini, nec tamen 
adhuc ibi est. Parum enim adhuc videtur Domino, si pro malo quod acceperis nihil rependas mali, 
nisi etiam amplius sis paratus accipere. Quapropter non ait: Ego autem dico vobis non reddere 
malum pro malo, quamquam hoc etiam magnum praeceptum sit, sed ait: non resistere adversus 
malum, ut non solum non rependas quod tibi fuerit irrogatum, sed etiam non resistas, quo minus 
aliud irrogetur. Hoc est enim quod etiam consequenter exponit: Sed si quis te percusserit in 
dexteram maxillam tuam, praebe illi et alteram — . Non enim ait: Si quis te percusserit, noli tu 
percutere, sed: parate adhuc percutienti.Quod ad misericordiam pertinere hi maxime sentiunt, 
qui eis quos multum diligunt tamquam filiis vel quibuslibet dilectissimis suis aegrotantibus 
serviunt vel parvulis vel freneticis, a quibus multa saepe patiuntur et, si eorum salus id exigat, 
praebent se etiam ut plura patiantur, donec vel aetatis vel morbi infirmitas transeat. Quos ergo 
Dominus medicus animarum curandis proximis instruebat, quid eos aliud docere posset, nisi ut 
eorum quorum saluti consulere vellent imbecillitates aequo animo tolerarent? Omnis namque 
improbitas ex imbecillitate animi venit, quia nihil innocentius est eo qui in virtute perfectus est. 

Quid sibi velit dextera maxilla. 

19. 58. Quaeri autem potest, quid sibi velit dextera maxilla. Sic enim in exemplaribus graecis, 
quibus maiorfides habenda est, invenitur. Nam multa latina maxillam tantum habent, non etiam 
dexteram. Facies est autem qua quisque cognoscitur. Et legimus apud Apostolum: Toleratis enim 
si quis vos in servitutem redigit, si quis devorat, si quis accipit, si quis extollitur, si quis in faciem 
vos caedit — ; deinde continuo subiungit: Secundum ignobilitatem dico, ut exponat, quid sit in 
faciem caedi, hoc est contemni ac despici. Quod quidem non ideo dicit Apostolus, ut illos non 

sustinerent, sed ut se magis, qui eos sic diligeret ut se ipsum, pro eis vellet impendi—. Sed 
quoniam facies non potest dici dextera et sinistra, et tamen nobilitas et secundum Deum et 
secundum hoc saeculum potest esse, ita tribuitur tamquam in maxillam dexteram et sinistram, 
ut in quocumque discipulo Christi contemptum fuerit quod Christianus est, multo magis in se 
contemni paratus sit, si quos huius saeculi honores habet. Sicut idem Apostolus, cum in eo 
persequerentur homines nomen Christianum, si taceret de dignitate quam habebat in saeculo, 
non praeberet alteram maxillam caedentibus dexteram. Non enim dicendo: Civis Romanus 
sum — , non erat paratus hoc in se contemni, quod pro minimo habebat, ab eis qui in illo nomen 
tam pretiosum et salutare contempserant. Numquid enim ideo minus postea vincula toleravit, 
quae civibus Romanis non licebat imponi, aut quemquam de hac iniuria voluit accusare? Et si qui 
ei propter civitatis Romanae nomen pepercerunt, non tamen ille ideo non praebuit quod ferirent 
cum eos a tanta perversitate corrigere cuperet patientia sua, quos videbat in se sinistras partes 
magis quam dexteras honorare. Illud est enim tantum attendendum, quo animo faceret omnia, 
quam benivole et clementer in eos a quibus ista patiebatur. Nam et pontificis iussu palma 
percussus quod contumeliose visus est dicere, cum ait: Percutiet te Deus, paries dealbate —, 
minus intellegentibus convicium sonat, intellegentibus vero prophetia est. Paries quippe 
dealbatus hypocrisis est, id est simulatio sacerdotalem praeferens dignitatem, et sub hoc 
nomine tamquam candido tegmine interiorem quasi luteam turpitudinem occultans. Nam quod 
humilitatis fuit, mirabiliter custodivit, cum ei diceretur: Principi sacerdotum maledicis?, 
respondit: Nescivi, fratres, quia princeps est sacerdotum; scriptum est enim: Principi potuli tui 
non maledices —. Ubi ostendit,quanta tranquillitate illud dixisset quod iratus dixisse videbatur, 
quod tam cito, tam mansuete respondit, quod ab indignantibus et perturbatis fieri non potest. 
Et in eo ipso intellegentibus verum dixit: Nescivi quia princeps est sacerdotum, tamquam si 
diceret: Ego alium scivi principem sacerdotum, pro cuius nomine ista sustineo, cui maledicere 
fas non est, et cui vos maledicitis, cum in me nihil aliud quam eius nomen odistis. Sic ergo oportet 
non simulate ista iactare, sed in ipso corde esse ad omnia praeparatum, ut possit canere illud 
propheticum: Paratum cor meum, Deus, paratum cor meum . Multi enim alteram maxillam 
praebere noverunt, diligere vero illum a quo feriuntur ignorant. At vero ipse Dominus, qui utique 
praecepta quae docuit primus implevit, percutienti se in maxillam ministro sacerdotis non 
praebuit alteram sed insuper dixit: Si male locutus sum, exprobra de malo; si bene, quid me 
caedis? — Non tamen ideo paratus corde non fuit non solum in alteram maxillam caedi pro 
salute omnium, sed etiam toto corpore crucifigi. 

Domini praeceptum in omnibus observandum est quae aliquo iure temporaliter nostra esse 
dicimus. 

19. 59. Ergo et illud quod sequitur: Et qui voluerit tecum iudicio contendere et tunicam tuam 
tollere, dimitte illi et vestimentum —, ad praeparationem cordis non ad ostentationem operis 
praeceptum recte intellegitur. Sed de tunica et vestimento quod dictum est, non in eis solis sed 
in omnibus faciendum est quae aliquo iure temporaliter nostra esse dicimus. Si enim de 
necessariis hoc imperatum est, quanto magis superflua contemnere convenit! Verumtamen ea 
quae nostra dixi eo genere includenda sunt, quo Dominus ipse praescribit dicens: Si quis vult 
iudicio tecum contendere et tunicam tuam tollere. Omnia ergo illa intellegantur de quibus iudicio 
nobiscum contendi potest ita ut a nostro iure in ius illius transeant qui contendit vel pro quo 
contendit, sicuti est vestis, domus, fundus, iumentum et generaliter omnis pecunia. Quod utrum 
etiam de servis accipiendum sit, magna quaestio est. Non enim Christianum oportet sic possidere 
servum quomodo equum aut argentum, quamquam fieri possit ut maiore pretio valeat equus 
quam servus, et multo magis aliquid aureum vel argenteum. Sed ille servus, si rectius et 
honestius et ad Deum colendum accomodatius abs te domino educatur aut regitur, quam ab illo 

potest qui eum cupit auferre, nescio utrum quisquam dicere audeat ut vestimentum eum 
debere contemni. Hominem namque homo tamquam se ipsum diligere debet, cui ab omnium 
Domino, sicut ea quae sequuntur ostendunt, etiam ut inimicos diligat imperatur. 

Vestimenti nomen plura significat quam nomen tunicae. 

19. 60. Sane animadvertendum est omnem tunicam vestimentum esse, non omne vestimentum 
tunicam esse. Vestimenti ergo nomen plura significat quam nomen tunicae. Et ideo sic dictum 
esse arbitror: Et qui voluerit tecum iudicio contendere, et tunicam tuam tollere, remitte illi et 
vestimentum; tamquam si diceret: Qui voluerit tunicam tuam tollere, remitte illi et siquid aliud 
indumenti habes. Ideo nonnulli pallium interpretati sunt, quod graece positum est t|tanov 

Meminerimus perfectam nos implere iustitiam misericorditer perferendo infirmitates eorum 
quos volumus sanos fieri. 

19. 61. Et qui te angariaverit, inquit, mille passus, vade cum illo alia duo —, et hoc utique non 
tam ut pedibus agas, quam ut animo sis paratus. Nam in ipsa Christiana historia, in qua est 
auctoritas, nihil tale invenies factum esse a sanctis vel ab ipso Domino, cum in homine quem 
suscipere dignatus est, vivendi nobis praeberet exemplum; cum tamen omnibus fere locis eos 
invenias paratos fuisse aequo animo tolerare quidquid eis improbe fuisset ingestum. Sed verbi 
gratia dictum putamus: Vade cum eo alia duo ? An tria compleri voluit, quo numero significatur 
perfectio, ut meminerit quisque, cum hoc facit, perfectam se implere iustitiam misericorditer 
perferendo infirmitates eorum quos vult sanos fieri? Potest videri propterea etiam tribus 
exemplis haec praecepta insinuasse, quorum primum est, si quis te percusserit in maxillam; 
secundum si quis tunicam tollere voluerit; tertium si quis mille passus angariaverit, in quo tertio 
exemplo simplo duplum additur, ut triplum compleatur. Qui numerus hoc loco si non, ut dictum 
est, significat perfectionem, illud accipiatur quod in praecipiendo tamquam tolerabilius incipiens 
paulatim creverit, donec perveniret usque ad duplum aliud perferendum. Nam primo praeberi 
voluit alteram maxillam, cum fuerit dextera percussa, ut minus perferre paratus sis quam 
pertulisti -quidquid enim dextera significat, et carius est utique quam id quod sinistra significat, 
et qui in re cariore aliquid pertulit, si et in viliore perferat, minus est -; deinde illi qui tunicam 
vult tollere iubet et vestimentum remitti, quod aut tantundem est aut non multo amplius, non 
tamen duplum; tertio de mille passibus, quibus addenda dicit duo millia, usque ad duplum aliud 
perferas iubet; ita significans, sive aliquanto minus quam iam fuit, sive tantundem, sive amplius 
quisque improbus in te esse voluerit, aequo animo esse tolerandum. 

Misericorditer perferenda alterius infirmitas. 

20. 62. In his sane generibus trium exemplorum nullum genus iniuriae praetermissum esse video. 
Namque omnia in quibus improbitatem aliquam patimur in duo genera dividuntur; quorum 
alterum est quod restitui non potest, alterum quod potest. Sed in illo quod restitui non potest 
vindictae solatium quaeri solet. Quid enim prodest quod percussus repercutis? Numquid 
propterea illud quod in corpore laesum est restituitur in integrum? Sed tumidus animus talia 
fomenta desiderat; sanum autem firmumque ista non iuvant, quin potius misericorditer 
perferendam alterius infirmitatem iudicat, quam alieno supplicio suam mitigandam, quae nulla 
est. 

Neque hic ea vindicta prohibetur quae ad correctionem valet. 

20 . 63. Neque hic ea vindicta prohibetur quae ad correctionem valet. Etiam ipsa enim pertinet 
ad misericordiam, nec impedit illud propositum quo quisque paratus est ab eo quem correctum 

esse vult plura perferre. Sed huic vindictae referendae non est idoneus nisi qui odium, quo solent 
flagrare qui se vindicare desiderant, dilectionis magnitudine superaverit. Nonenim metuendum 
est, ne odisse parvulum filium parentes videantur, cum ab eis vapulat peccans, ne peccet ulterius. 
Et certe perfectio dilectionis ipsius Dei Patris imitatione nobis proponitur — , cum in sequentibus 
dicitur: Diligite inimicos vestros, bene facite his qui vos oderunt, et orate pro eis qui vos 
persequuntur —. Et tamen de ipso dicitur per prophetam: Quem enim diligit Dominus, corripit, 
flagellat autem omnem filium quem recipit—. Dicit et Dominus: Servus qui nescit voluntatem 
Domini sui et facit digna plagis, vapulabit pauca; servus autem qui scit voluntatem Domini sui et 
facit digna plagis, vapulabit multa — . Non ergo quaeritur nisi ut et ille vindicet cui rerum ordine 
potestas data est, et ea voluntate vindicet qua pater in parvulum filium, quem per aetatem 
odisse nondum potest. Hinc enim aptissimum exemplum datur, quo satis appareat posse 
peccatum amore potius vindicari quam impunitum relinqui, ut illum in quem vindicat non poena 
miserum sed correctione beatum velit; paratus tamen, si opus sit, aequo animo plura tolerare 
ab eo illata quem vult esse correctum, sive in eum habeat potestatem coercendi sive non habeat. 

Animadvertemus amore correctionem non odio desiderare vindictam. 

20. 64. Magni autem et sancti viri, qui iam optime scirent mortem istam, quae animam dissolvit 
a corpore, non esse formidandam, secundum eorum tamen animum qui illam timerent nonnulla 
peccata morte puniverunt, quo et viventibus utilis metus incuteretur, et illis qui morte 
puniebantur non ipsa mors noceret sed peccatum, quod augeri posset si viverent. Non temere 
illi iudicabant, quibus tale iudicium donaverat Deus. Inde est quod Elias multos morte affecit et 
propria manu et igne divinitus impetrato, cum et alii multi magni et divini viri eodem spiritu 
consulendo rebus humanis non temere fecerint. De quo Elia cum exemplum dedissent discipuli 
Domino, commemorantes quid ab eo factum sit —, ut etiam ipsis daret potestatem petendi de 
caelo ignem ad consumendos eos qui sibi hospitium non praeberent, reprehendit in eis Dominus 
non exemplum prophetae sancti sed ignorantiam vindicandi, quae adhuc erat in rudibus, 
animadvertens eos non amore correctionem sed odio desiderare vindictam—. Itaque 
posteaquam eos docuit, quid esset diligere proximum tamquam se ipsum — , infuso etiam 
Spiritu Sancto, quem decem diebus completis post ascensionem suam desuper ut promiserat 
misit—, non defuerunt tales vindictae, quamvis multo rarius quam in Veteri Testamento. Ibi 
enim ex maiore parte servientes timore premebantur, hic autem maxime dilectione liberi 
nutriebantur. Nam et verbis apostoli Petri Ananias et uxor eius, sicut in Actibus 
Apostolorum legimus, exanimes ceciderunt, nec resuscitati sunt sed sepulti 

Quod scriptum est in libris non canonicis de apostolo Thoma iniuste percusso. 

20. 65. Sed si huic libro haeretici qui adversantur Veteri Testamento nolunt credere, Paulum 
apostolum, quem nobiscum legunt, intueantur dicentem de quodam peccatore, quem tradidit 
satanae in interitum carnis: Ut anima salva sit—. Et si nolunt hic mortem intellegere - fortasse 
enim incertum est -, quamlibet vindictam per satanam factam ab Apostolo fateantur, quod non 
eum odio sed amore fecisse manifestat illud adiectum: Ut anima salva sit. Aut in illis libris quibus 
ipsi magnam tribuunt auctoritatem, animadvertant quod dicimus, ubi scriptum est apostolum 
Thomam imprecatum cuidam a quo palma percussus esset atrocissimae mortis supplicium, 
animam eius tamen commendat, ut in futuro ei saeculo parceretur. Cuius a leone occisi a cetero 
corpore discerptam manum canis intulit mensis in quibus convivabatur apostolus—. Cui 
scripturae licet nobis non credere - non enim est in catholico canone -, illi tamen eam et legunt 
et tamquam incorruptissimam verissimamque honorant, qui adversus corporales vindictas quae 
sunt in Veteri Testamento, nescio qua caecitate acerrime saeviunt, quo animo et qua 
distributione temporum factae sint, omnino nescientes. 

Aliud iniuriarum genus est quod in integrum restitui potest. 

20. 66. Tenebitur ergo in hoc iniuriarum genere quod per vindictam luitur iste a Christianis 
modus ut accepta iniuria non surgat odium, sed infirmitatis misericordia paratus sit animus plura 
perpeti; nec correctionem neglegat, qua vel consilio vel auctoritate vel potestate uti potest. 
Aliud iniuriarum genus est quod in integrum restitui potest, cuius duae species: una ad pecuniam, 
altera ad operam pertinet. Quapropter illius de tunica et vestimento, huius de angaria mille 
passuum et duum millium exempla subiecta sunt; quia et reddi vestimentum potest, et quem 
adiuveris opera, potest te etiam ipse, si opus fuerit, adiuvare. Nisi forte ita potius distinguendum 
est, ut prius quod positum est de percussa maxilla omnia significet quae sic ingeruntur ab 
improbis, ut restitui non possint nisi vindicta; secundum quod positum est de vestimento omnia 
significet quae possunt restitui sine vindicta, et ideo forte additum est: Qui voluerit tecum iudicio 
contendere —, quia quod per iudicium aufertur non ea vi putatur auferri cui vindicta debeatur; 
tertium vero ex utroque confectum sit, ut et sine vindicta et cum vindicta possit restitui. Nam 
qui operam indebitam violenter exigit sine ullo iudicio, sicut facit qui angariat hominem improbe 
et cogit se illicite adiuvari ab invito, et poenam improbitatis potest luere et operam reddere, si 
hanc ille repetat qui improbum pertulit. In his ergo omnibus generibus iniuriarum Dominus 
docet patientissimum et misericordissimum et ad plura perferenda paratissimum animum 
Christiani esse oportere. 

Parum est non nocere, nisi etiam praestes beneficium quantum potes. 

20. 67. Sed quoniam parum est non nocere, nisi etiam praestes beneficium quantum potes, 
consequenter adiungit et dicit: Omni petenti te da, et qui voluerit a te mutuari ne aversatus 
fueris—. Omni petenti, inquit, non: omnia petenti, ut id des quod dare honeste et iuste potes. 
Quid si enim pecuniam petat, qua innocentem conetur opprimere? Quid si postremo stuprum 
petat? Sed ne multa persequar, quae suntinnumerabilia, id profecto dandum est quod nec tibi 
nec alteri noceat, quantum sciri aut credi ab homine potest. Et cui iuste negaveris quod petit, 
indicanda est ipsa iustitia, ut non eum inanem dimittas. Ita omni petenti te dabis, quamvis non 
semper id quod petit dabis. Et aliquando melius aliquid dabis, cum petentem iniusta correxeris. 

Aut donamus quod damus benivole, aut reddituro commodamus. 

20. 68. Quod autem ait: Qui voluerit a te mutuari ne aversatus fueris, ad animum referendum 
est: Hilarem enim datorem diligit Deus —. Mutuatur autem omnis qui accipit, etiam si non ipse 
soluturus est. Cum enim misericordibus Deus plura restituat, omnis qui beneficium praestat 
feneratur. Aut si non placet accipere mutuantem nisi eum qui accipit redditurus, intellegendum 
est Dominum ipsa duo genera praestandi esse complexum. Namque aut donamus quod damus 
benivole, aut reddituro commodamus. Et plerumque homines, qui proposito divino praemio 
donare parati sunt, ad dandum quod mutuum petitur pigri fiunt quasi nihil recepturi a Deo, cum 
rem quae datur ille qui accipit exsolvat. Recte itaque ad hoc beneficii tribuendi genus nos divina 
hortatur auctoritas dicens: Et qui voluerit a te mutuari ne aversatus fueris, id est ne propterea 
voluntatem alienes ab eo qui petit, quia et pecunia tua vacabit, et Deus tibi non redditurus est, 
cum homo reddiderit. Sed cum id ex praecepto Dei facis, apud illum qui haec iubet, infructuosum 
esse non potest. 

Etiam inimicos et persecutores nostros diligere iubemur. 

21. 69. Deinde adiungit et dicit: Audistis quia dictum est: Diliges proximum tuum et oderis 
inimicum tuum. Ego autem dico vobis: diligite inimicos vestros, bene facite his qui vos oderunt, 
et orate pro eis qui vos persequuntur, ut sitis filii Patris vestri qui in caelis est, qui solem suum 

oriri iubet super bonos et malos, et pluit super iustos et iniustos. Si enim dilexeritis eos qui vos 
diligunt, quam mercedem habebitis? nonne et publicani hoc faciunt? Et si salutaveritis fratres 
vestros tantum, quid amplius facitis? nonne et ethnici hoc ipsum faciunt? Estote ergo vos perfecti 
sicut Pater vester qui in caelis est perfectus est—. Sine ista dilectione, qua etiam inimicos et 
persecutores nostros diligere iubemur, ea quae superius dicta sunt implere quis potest? 
Perfectio autem misericordiae, qua plurimum animae laboranti consulitur, ultra dilectionem 
inimici porrigi non potest. Et ideo sic clauditur: Estote ergo vos perfecti sicut Pater vester qui in 
caelis est perfectus est—; ita tamen ut Deus intellegatur perfectus tamquam Deus, et anima 
perfecta tamquam anima. 

Vox Legis non vox iubentis iusto accipienda est sed permittentis infirmo. 

21 . 70. Gradum tamen esse aliquem in phariseorum iustitia,quae ad legem veterem pertinet, 
hinc intellegitur quod multi homines eos etiam a quibus diliguntur oderunt, sicut luxuriosi filii 
parentes coercitores luxuriae suae. Ascendit ergo aliquem gradum qui proximum diligit, quamvis 
adhuc oderit inimicum. Eius autem imperio, qui venit legem implere non solvere—, perficiet 
benivolentiam et benignitatem, cum eam usque ad inimici dilectionem perduxerit. Nam ille 
gradus, quamvis nonnullus sit, tam parvus est tamen,ut cum publicanis etiam possit esse 
communis. Nec quod in lege dictum est: Oderis inimicum tuum , vox iubentis iusto accipienda 
est sed permittentis infirmo. 

Oritur quaestio quod praecepto Domini aliae Scripturae videntur adversae. 

21 . 71. Oritur hic sane nullo modo dissimulanda quaestio quod huic praecepto Domini, quo nos 
hortatur diligere inimicos nostros, bene facere eis qui nos oderunt, et orare pro his qui nos 
persequuntur, multae aliae Scripturarum partes minus diligenter et sobrie considerantibus 
videntur adversae, quia et in prophetis inveniuntur multae imprecationes adversus inimicos, 
quae maledictiones putantur, sicuti est illud: Fiat mensa eorum in laqueo — et cetera quae ibi 
dicuntur; et illud: Fiant filii eius pupilli et uxor eius vidua — ; et quae alia vel supra vel infra in 
eodem psalmo in personam ludae per prophetam dicuntur. Multa alia usquequaque in Scripturis 
repperiuntur, quae videntur esse contraria et huic praecepto Domini et illi apostolico quo 
ait -.Benedicite et nolite maledicere —, cum et de Domino scriptum sit, quod maledixerit 
civitatibus quae verbum eius non acceperunt—, et memoratus Apostolus de quodam ita 
dixerit: Reddet illi Dominus secundum opera illius — . 

Futurum Dominus non malivolentia optabat sed divinitate cernebat. 

21 . 72. Sed haec facile solvuntur, quia et propheta per imprecationem quid esset futurum cecinit, 
non optantis voto sed spiritu praevidentis, ita et Dominus, ita et Apostolus, quamquam in horum 
etiam verbis non hoc invenitur quod optaverint sed quod praedixerint. Non enim, cum ait 
Dominus: Vae tibi Capharnaum, aliud sonat nisi aliquid ei mali eventurum merito infidelitatis, 
quod futurum Dominus non malivolentia optabat sed divinitate cernebat. Et Apostolus non ait: 
Reddat, sed: Reddet illi Dominus secundum opera eius, quod verbum praenuntiantis est non 
imprecantis; sicut et de illa hypocrisi ludaeorum, de qua iam dictum est, cui eversionem 
imminere cernebat, dixit: Percutiet te, Dominus, paries dealbate . Prophetae autem maxime 
solent figura imprecantis futura praedicere, sicut figura praeteriti temporis ea quae ventura 
erant saepe cecinerunt, sicuti est illud:Quore fremuerunt gentes, et populi meditati sunt 
inania? Non enim dixit: Quare frement gentes, et populi meditabuntur inania? —, cum ea non 
quasi iam transacta meminisset sed ventura prospiceret. Tale etiam illud est: Diviserunt sibi 
vestimenta mea, et super vestimentum meum miserunt sortem — . Et hic enim non dixit: Divident 
sibi vestimenta mea, et super vestimentum meum mittent sortem. Nec tamen de his verbis 

quisquam calumniatur, nisi qui non sentit varietatem istam figurarum in loquendo nihil veritati 
rerum minuere, et plurimum addere affectibus animorum. 

Fatemur esse aliqua peccata in fratribus inimicorum persecutione graviora. 

22. 73. Sed illa magis urgent istam quaestionem, quod dicit apostolus lohannes:5/ quis scit 
peccare fratrem suum peccatum non ad mortem, postulabit et dabit ei Deus vitam qui peccat 
non ad mortem; peccatum autem est ad mortem, non pro illo dico ut roget—. Aperte enim 
ostenditesse quosdam fratres pro quibus orare non nobis praecipitur, cum Dominus etiam pro 
persecutoribus nostris orare nos iubeat—. Nec ista quaestio solvi potest, nisi fateamur esse 
aliqua peccata in fratribusquae inimicorum persecutione graviora sint. Fratres autem Christianos 
significari multis divinarum Scripturarum documentis probari potest. Manifestissimum tamen 
illud est quod Apostolus ita ponit: Sanctificatus est enim vir infidelis in uxore, et sanctificato est 
mulier infidelis in fratre . Non enim addidit: nostro, sed manifestum existimavit, cum fratris 
nomine Christianum intellegi voluit qui infidelem haberet uxorem. Et ideo paulo post dicit: Quod 
si infidelis discedit discedat; non autem servituti subiectus est frater vel soror in huiusmodi —. 
Peccatum ergo fratris ad mortem puto esse, cum post agnitionem Dei per gratiam Domini nostri 
lesu Christi quisque oppugnat fraternitatem, et adversus ipsam gratiam, qua reconciliatus est 
Deo, invidentiae facibus agitatur; peccatum autem non ad mortem, si quisquam non amorem a 
fratre alienaverit, sed officia fraternitati debita per aliquam infirmitatem animi non exhibuerit. 
Quapropter et Dominus in cruce ait: Pater, ignosce illis, quia nesciunt quid faciunt —. Nondum 
enim gratiae Spiritus Sancti participes facti societatem sanctae fraternitatis inierant. Et beatus 
Stephanus in Actibus Apostolorum orat pro eis a quibus lapidatur—, quia nondum Christo 
crediderant, neque adversus illam communem gratiam dimicabant. Et apostolus Paulus 
propterea, credo, non orat pro Alexandro, quia iam frater erat et ad mortem, id est invidentia 
fraternitatem oppugnando peccaverat. Pro his autem qui non abruperant amorem, sed timore 
succubuerant, orat ut eis ignoscatur. Sic enim dicit: Alexander aerarius multa mala mihi offendit, 
reddet illi Dominus secundum opera illius. Quem et tu devita, valde enim restitit nostris 
sermonibus. Deinde subiungit pro quibus orat ita dicens: In prima mea defensione nemo mihi 
adfuit, sed omnes me dereliquerunt; non illis imputetur —. 

Multum interest quali paenitentiae ignoscat Deus. 

22. 74. Ista differentia peccatorum ludam tradentem a Petro negante distinguit, non quia 
penitenti non sit ignoscendum, ne contra illam sententiam Domini veniamus qua praecepit 
semper ignoscendum esse fratri petenti —, ut sibi frater ignoscat, sed quia illius peccati tanta 
labes est, ut deprecandi humilitatem subire non possit, etiamsi peccatum suum mala conscientia 
et agnoscere et enuntiare cogatur. Cum enim dixisset ludas: Peccavi quod tradiderim sanguinem 
iustum, facilius tamen desperatione cucurrit ad laqueum — , quam humilitate veniam 
deprecatus est. Quapropter multum interest, quali paenitentiae ignoscat Deus. Multi enim 
multo citius se fatentur peccasse atque ita sibi succensent, ut vehementer se peccasse nollent, 
sed tamen animum ad humiliandum et obterendum cor implorandamque veniam non deponunt. 
Quam mentis affectionem propter peccati magnitudinem iam de damnatione illos habere 
credendum est. 

Peccatum in Spiritum Sanctum Dominus neque hic neque in futuro saeculo dimitti dicit. 

22. 75. Et hoc est fortasse peccare in Spiritum Sanctum, id est per malitiam et invidiam 
fraternam oppugnare caritatem post acceptam gratiam Spiritus Sancti, quod peccatum Dominus 
neque hic neque in futuro saeculo dimitti dicit — . Unde quaeri potest, utrum in Spiritum 
Sanctum ludaei peccaverint, quando dixerunt quod in Belzebub principe daemoniorum 

daemonia Dominus expelleret: utrum hoc in ipsum Dominum dictum accipiamus, quia de se dicit 
alio loco: Si enim patrem familias Belzebub vocaverunt, quanto magis domesticos eius? L An, 
quoniam de magna invidentia dixerant ingrati tam praesentibus beneficiis, quamvis nondum 
christiani fuerint, tamen propter ipsam invidentiae magnitudinem in Spiritum Sanctum peccasse 
credendi sint. Non enim hoc colligitur de verbis Domini. Quamvis enim eodem loco 
dixerit: Quicumque autem dixerit verbum nequam adversus Filium hominis, remittetur ei; qui 
autem dixerit adversus Spiritum Sanctum, non remittetur ei neque in hoc saeculo neque in 
futuro—, tamen videri potest ad hoc eos monuisse, ut accedant ad gratiam et post acceptam 
gratiam non ita peccent, ut nunc peccaverunt. Nunc enim in Filium hominis dixerunt verbum 
nequam, et potest eis dimitti, si conversi fuerint et ei crediderint et Spiritum Sanctum 
acceperint; quo accepto si fraternitati invidere et gratiam quam acceperunt oppugnare voluerint, 
non eis dimitti neque in hoc saeculo neque in futuro. Nam si eos sic haberet condemnatos, ut 
nulla spes illis reliqua esset, non adhuc monendos iudicaret, cum addidit dicens: Aut facite 
arborem bonam et fructum eius bonum, aut facite arborem malam et fructum eius malum — . 

Pro quo autem non oras, non etiam contra illum oras. 

22. 76. Sic itaque accipiatur diligendos inimicos esse, et bene faciendum his qui nos oderunt, et 
orandum pro his qui nos persequuntur, ut pro quibusdam etiam fratrum peccatis intellegatur 
non praeceptum esse ut oremus, ne per imperitiam nostram divina Scriptura - quod fieri non 
potest - a se dissentire videatur. Sed utrum sicut pro quibusdam non est orandum, ita etiam 
contra aliquos orandum sit, nonnulli satis apparuit. Generaliter enim dictum est: Benedicite et 
nolite maledicere — ; et illud: Nemini malum pro malo reddentes . Pro quo autem non oras, 
non etiam contra illum oras. Potes enim videre certam eius poenam et penitus desperatam 
salutem, et non quia odisti eum ideo pro illo non oras, sed quia sentis nihil te posse proficere, et 
orationem tuam non vis repelli a iustissimo iudice. Sed quid agimus de his contra quos oratum a 
sanctis accipimus, non ut corrigerentur - nam hoc modo pro ipsis potius oratum est -, sed ad 
illam ultimam damnationem; non sicut contra Domini traditorem per prophetam — - nam illa, 
ut dictum est, praedictio futurorum non optatio supplicii fuit - nec sicut ab Apostolo contra 
Alexandrum —- nam et inde iam satis dictum est-, sed sicut in Apocalipsi lohannis legimus 
martyres orare ut vindicentur -, cum ille primus martyr, ut lapidatoribus suis ignosceretur, 
oraverit 


Ipsa est sincera et plena iustitiae ac misericordiae vindicta martyrum, ut evertatur regnum 
peccati. 

22. 77. Sed hinc non oportet moveri. Quis enim audeat affirmare, cum illi sancti candidati se 
vindicari petiverint, utrum contra ipsos homines an contra regnum peccati petiverint? Nam ipsa 
est sincera et plena iustitiae ac misericordiae vindicta martyrum, ut evertatur regnum peccati, 
quo regnante tanta perpessi sunt. Ad cuius eversionem nititur Apostolus dicens: Non ergo 
regnet peccatum in vestro mortali corpore . Destruitur autem et evertitur peccati regnum 
partim correctione hominum, ut caro spiritui subiciatur, partim damnatione perseverantium in 
peccato, ut ita ordinentur, ut iustis cum Christo regnantibus molesti esse non possint. Intuere 
apostolum Paulum! Nonne tibi videtur in se ipso Stephanum martyrem vindicare, cum dicit: Non 
sic pugno tamquam aerem caedens, sed castigo corpus meum et servituti subicio -? Nam hoc 
in se utique prosternebat et debilitabat et victum ordinabat, unde Stephanum ceterosque 
Christianos fuerat persecutus. Quis ergo convincit martyres sanctos non talem suam vindictam 
a Domino esse deprecatos cum etiam finem huius saeculi, in quo tanta exitia pertulerunt, ad 
suam vindictam potuerint libenter optare? Quod qui orant et pro inimicis suis orant qui sanabiles 
sunt, et contra illos non orant qui insanabiles esse voluerunt, quia Deus quoque puniendo illos 

non est malivolus tortor sed iustissimus ordinator. Sine ulla ergo dubitatione diligamus inimicos 
nostros, bene faciamus eis qui nos oderunt, et oremus pro eis qui nos persequuntur. 

Filii ergo efficimur regeneratione spiritali et adoptamur in regnum Dei. 

23. 78. Quod autem consequenter positum est: Ut sitis filii Patris vestri qui in caelis est —, ex illa 
regula est intellegendum qua et lohannes dicit: Dedit eis potestatem filios Dei fieri —. Unus enim 
naturaliter Filius est, qui nescit omnino peccare; nos autem potestate accepta efficimur filii, in 
quantum ea quae ab illo praecipiuntur implemus. Unde apostolica disciplina adoptionem 
appellat qua in aeternam haereditatem vocamur, ut coheredes Christi esse possimus. Filii 
ergo efficimur regeneratione spiritali et adoptamur in regnum Dei, non tamquam alieni sed 
tamquam ab illo facti et creati, hoc est conditi, ut unum sit beneficium quo nos fecit esse per 
omnipotentiam suam, cum ante nihil essemus, alterum quo adoptavit, ut cum eo tamquam filii 
vita aeterna pro nostra participatione frueremur. Itaque non ait: Facite ista, quia estis filii, sed: 
Facite ista, ut sitis filii. 

Ille sol spiritalis non oritur nisi bonis, et illa pluvia spiritalis non irrigat nisi bonos. 

23. 79. Cum autem ad hoc nos vocat per ipsum Unigenitum, ad similitudinem suam nos vocat. 
Ille enim, sicut consequenter dicit, Solem suum oriri facit super bonos et malos et pluit super 
iustos et iniustos —. Sive solem suum non istum carneis oculis visibilem accipias, sed illam 
sapientiam de qua dicitur: Candor est enim lucis aeternae; de qua item dicitur: Ortus est mihi 
iustitiaesol —; et iterum: Vobis autem qui timetis nomen Domini orietur sol iustitiae , ut etiam 
pluviam accipias irrigationem doctrinae veritatis, quia bonis et malis apparuit et bonis et malis 
evangelizatus est Christus. Sive istum solem mavis accipere, non solum hominum sed etiam 
pecorum corporeis oculis propalatum, et istam pluviam qua fructus gignuntur, qui ad 
refectionem corporis dati sunt. Quod probabilius intellegi existimo, ut ille sol spiritalis non 
oriatur nisi bonis et sanctis, quia hoc ipsum est quod plangunt iniqui in illo libro 
qui Sapientia Salomonis inscribitur: Et sol non ortus est nobis —; et illa pluvia spiritalis non irriget 
nisi bonos, quia malos significabat vinea de qua dictum est: Mandabo nubibus meis ne pluant 
super eam—. Sed sive illud sive hoc intellegas, magna Dei bonitate fit, quae nobis imitanda 
praecipitur, si filii Dei esse volumus. Quantum enim huius vitae solatium afferat lux ista visibilis 
et pluvia corporalis, quis tam ingratus est ut non sentiat? Quod solatium videmus et iustis in hac 
vita et peccatoribus communiter exhiberi. Non autem ait: Qui facit solemoriri super bonos et 
malos, sed addidit: suum, id est quem ipse fecit atque constituit, et a nullo aliquid sumpsit ut 
faceret, sicut in Genesi de omnibus luminaribus scribitur —, qui proprie potest dicere sua esse 
omnia quae de nihilo creavit, ut hinc admoneremur, quanta liberalitate inimicis nostris ex 
praecepto eius praestare debeamus quae nos non creavimus sed muneribus eius accepimus. 

Beati qui plene perfecteque misericordes sunt, quia ipsorum miserebitur. 

23. 80. Quis autem potest vel paratus esse ab infirmis iniurias sustinere, quantum eorum saluti 
prodest, et malle amplius iniquitatis alienae perpeti quam id quod perpessus est reddere; omni 
petenti a se aliquid vel id quod petit, si habetur et si recte dari potest, vel consilium bonum vel 
benivolum animum dare, nec se avertere ab eo qui mutuari cupit; diligere inimicos, bene facere 
eis qui se oderunt, orare pro eis qui se persequuntur? Quis ergo haec facit nisi plene perfecteque 
misericors? Quo uno consilio miseria devitatur opitulante illo qui ait: Misericordiam volo magis 
quam sacrificium . Beati ergo misericordes, quia ipsorum miserebitur—. Sed iam commode 
fieri puto, ut hic lector tam longo volumine fatigatus respiret aliquantum, et ad cetera se reficiat 
in alio libro consideranda. 

LIBER SECUNDUS 


DE BEATITUDINIBUS QUIBUS VIDETUR DEUS 


De munditia cordis in oratione, eleemosina, 

ieiunio et in operibus bonis (1,1 - 22, 76) 

Cordis munditia. 

1. 1. Misericordiam, usque ad cuius tractationem liber primus terminum accepit, sequitur cordis 
mundatio, unde iste sumit exordium. Cordis autem mundatio est tamquam oculi, quo videtur 
Deus; cuius simplicis habendi tantam curam esse oportet, quantam eius rei dignitas flagitat quae 
tali oculo conspici potest. Huic autem oculo magna ex parte mundato difficile est non subrebere 
sordes aliquas de his rebus quae ipsas bonas nostras actiones comitari solent veluti est laus 
humana. Siquidem non recte vivere perniciosum est, recte autem vivere et nolle laudari quid est 
aliud quam inimicum esse rebus humanis, quae utique tanto sunt miseriores, quanto minus 
placet recta vita hominum? Si ergo inter quos vivis te recte viventem non laudaverint, illi in 
errore sunt; si autem laudaverint, tu in periculo, nisi tam simplex cor habueris et mundum, ut ea 
quae recte facis non propter laudes hominum facias, magisque illis recte laudantibus gratuleris, 
quibus id quod bonum est placet, quam tibi, nisi quia recte vivis, etiamsi nemo laudaret, 
ipsamque laudem tuam tunc intellegas utilem esse laudantibus, si non te ipsum in tua bona vita 
sed Deum honorent, cuius sanctissimum templum est quisquis vivit bene, ut illud impleatur 
quod ait David: In Domino laudabitur anima mea; audiant mites et iucundentur-. Pertinet ergo 
ad oculum mundum non intueri in recte faciendo laudes hominum et ad eas referre quod recte 
facis, id est propterea recte facere aliquid, ut hominibus placeas. Sic enim etiam simulare bonum 
libebit, si non attenditur nisi ut homo laudet, qui quoniam videre cor non potest, potest etiam 
falsa laudare. Quod qui faciunt, id est qui bonitatem simulant, duplici corde sunt. Non ergo habet 
simplex cor, id est mundum cor, nisi qui transcendit humanas laudes et illum solum intuetur, 
cum recte vivit, et ei placere nititur qui conscientiae solus inspector est. De cuius conscientiae 
puritate quidquid procedit tanto est laudabilius, quanto humanas laudes minus desiderat. 

Ubi finem nostri propositi collocare. 

1. 2. Cavete ergo, inquit , facere iustitiam vestram coram hominibus, ut videamini ab eis; id est: 
Cavete hoc animo iuste vivere et ibi constituere bonum vestrum, ut vos videant 
homines! Alioquin mercedem non habebitis apud Patrem vestrum qui in caelis est 1 ; non si ab 
hominibus videamini, sed si propterea iuste vivatis, ut ab hominibus videamini. Nam ubi erit, 
quod in principio sermonis huius dictum est: Vos estis lumen mundi ? Non potest civitas abscondi 
super montem constituta. Neque accendunt lucernam et ponunt eam sub modio sed super 
candelabrum, ut luceat omnibus qui in domo sunt. Sic luceat lumen vestrum coram hominibus, 
ut videant bona facta vestra. Sed non ibi finem constituit, addidit enim: Et glorificent Patrem 
vestrum qui in caelis est-. Hic autem, quia hoc reprehendit, si ibi sit finis recte factorum, id est, 
si propterea recte faciamus, ut tantum videamur ab hominibus, posteaquam dixit: Cavete facere 
iustitiam vestram coram hominibus, ut videamini ab eis-, nihil addidit. In quo apparet non hoc 
eum prohibuisse, ut recte fiat coram hominibus, sed ne ideo recte fiat coram hominibus ut 
videamur ab eis, id est ut hoc intueamur et ibi finem nostri propositi collocemus. 

Paulus se dixit non placere hominibus. 

1. 3. Nam et Apostolus dicit: Si adhuc hominibus placerem, Christi servus non essem cum alio 
loco dicat: Placete omnibus per omnia, sicut et ego omnibus per omnia placeo . Quod qui non 
intellegunt contrarium putant, cum ille se dixerit non placere hominibus, quia non ideo recte 
faciebat ut placeret hominibus sed ut Deo, ad cuius amorem corda hominum volebat convertere 
eo ipso quo placebat hominibus. Itaque et non se placere hominibus recte dicebat, quia in eo 
ipso ut Deo placeret intuebatur, et placendum esse hominibus recte praecipiebat, non ut hoc 
appeteretur tamquam merces recte factorum; sed quia Deo placere non posset, qui non se his 
quos salvos fieri vellet praeberet imitandum; imitari autem illum qui sibi non placuerit nullo 
pacto quisquam potest. Sicut ergo non absurde loqueretur qui diceret: In hac opera qua navem 
quaero non navem quaero sed patriam; sic Apostolus convenienter diceret: In hac opera qua 
hominibus placeo non hominibus sed Deo placeo, quia non hoc appeto, sed ad id refero ut me 
imitentur quos salvos fieri volo. Sicut dicit de oblatione quae fit in sanctos: Non quia quaero 
datum sed requiro fructum L ; id est: Quod quaero datum vestrum, non hoc quaero sed fructum 
vestrum. Hoc enim indicio apparere poterat, quantum profecissent in Deum, cum id libenter 
facerent, quod non propter gaudium de muneribus sed propter communionem caritatis ab eis 
quaerebatur. 

Non humanam laudem quaeramus. 

1. 4. Quamquam et cum addit et dicit: Alioquin mercedem non habebitis apud Patrem vestrum 
qui in caelis est-, nihil aliud demonstrat nisi id nos cavere oportere, ne humanam laudem pro 
nostrorum operum mercede quaeramus id est ea nos beatos effici arbitremur. 

Quisquis se vult videri quod non est, hypocrita est. 

2. 5. Cum ergo facis eleemosynam, inquit, noli tuba canere ante te, sicut hypocritae faciunt in 
sinagogis et in vicis, ut glorificentur ab hominibus-. Noli, inquit, sic velle innotescere ut 
hypocritae. Manifestum est autem hypocritas non quod oculis praetendunt hominum, id etiam 
corde gestare. Sunt enim hypocritae simulatores tamquam pronuntiatores personarum 
alienarum sicut in theatricis fabulis. Non enim qui agit partes Agamemnonis in tragoedia, verbi 
gratia, sive alicuius alterius ad historiam vel fabulam quae agitur pertinentis, vere ipse est, sed 
simulat eum et hypocrita dicitur. Sic in Ecclesia vel in omni vita humana quisquis se vult videri 
quod non est, hypocrita est. Simulat enim iustum, non exhibet, quia totum fructum in laude 
hominum ponit quam possunt etiam simulantes percipere, dum fallunt eos quibus videntur boni 
ab eisque laudantur. Sed tales ab inspectore cordis Deo mercedem non accipiunt nisi fallaciae 
supplicium. Ab hominibus autem perceperunt, inquit, mercedem suam—. Rectissimeque his 
dicetur: Recedite a me operarii dolosi—; nomen enim meum habuistis, sed opera mea non 
fecistis. Illi ergo perceperunt mercedem suam qui non ob aliud eleemosynam faciunt nisi ut 
glorificentur ab hominibus; non si glorificentur ab hominibus, sed si ideo faciant ut glorificentur, 
sicut superius tractatum est. Laus enim humana non appeti a recte faciente, sed sequi debet 
recte facientem, ut illi proficiant qui etiam imitari possunt quod laudant, non ut hic putet aliquid 
eos sibi prodesse quem laudant. 

Non oportet scire inimicum, cum eleemosynam facimus. 

2. 6. Te autem faciente eleemosynam nesciat sinistra tua, quid faciat dextera tua —. Si 
intellexeris sinistram infideles dici, videbitur nulla esse culpa placere velle fidelibus, cum prorsus 
nihilo minus in quorumlibet hominum laude fructum et finem boni operis constituere 
prohibeamur. Quod autem ad id pertinet, ut te imitentur quibus recte facta tua placuerint, non 
tantum fidelibus sed etiam infidelibus exhibendum est, ut laudandis bonis operibus nostris 
Deum honorent et veniant ad salutem. Si autem sinistram inimicum putaveris, ut nesciat 

inimicus tuus cum eleemosynam facis, cur ipse Dominus inimicis ludaeis circumstantibus 
misericorditer sanavit homines? Cur apostolus Petrus, sanato eo quem ad portam speciosam 
debilem miseratus est, etiam iras inimicorum in se atque in alios Christi discipulos pertulit—? 
Deinde si non oportet scire inimicum, cum eleemosynam facimus, quomodo cum ipso inimico 
faciemus, ut illud impleamus praeceptum: Si esurierit inimicus tuus, ciba illum; si sitierit, potum 
da illi —. 


Opinio absurda illorum, qui dicunt sinistrae nomine uxorem significari. 

2. 7. Tertia solet esse carnalium opinio tam absurda et ridenda, ut non eam commemorarem, 
nisi expertus essem non paucos eo errore detineri qui dicunt sinistrae nomine uxorem significari; 
ut quoniam in re familiari tenaciores pecuniarum solent esse feminae, lateat eas, cum aliquid 
egenis misericorditer impendunt viri earum, propter domesticas lites. Quasi vero soli viri 
Christiani sint, et non hoc praeceptum etiam feminis datum sit. Cui ergo sinistrae iubetur femina 
occultare opus misericordiae suae? An etiam vir sinistra erit feminae? Quod absurdissime dicitur. 
Aut si quispiam putat invicem sibi sinistras esse, si ab altero ita erogetur aliquid de re familiari 
ut sit contra alterius voluntatem, non erit Christianum tale coniugium. Sed necesse est, ut 
quisquis eorum eleemosynam facere voluerit ex praecepto Dei, quemcumque adversum 
habuerit, inimicus sit praecepto Dei et ideo inter infideles deputetur. Praeceptum est autem de 
talibus, ut bona sua conversatione ac moribus lucrifaciat uxorem maritus fidelis vel maritum 
mulier fidelis —. Quapropter non sibi debent occultare bona opera sua, quibus invitandi sunt ab 
invicem, ut alter alterum possit ad Christianae fidei communionem invitare. Nec furta facienda 
sunt, ut promereatur Deus. Quod si occultandum est aliquid, quam diu alterius infirmitas aequo 
animo id non potest sustinere - quod tamen non iniuste atque illicite fit -, non tamen ipsam nunc 
sinistram significari totius capituli consideratione facile apparet, in qua simul invenietur, quam 
sinistram vocet. 

Sinistra videtur significare ipsam delectationem laudis. 

2.8 .Cavete, inquit ,facere iustitiam vestram coram hominibus, ut videamini ab eis; alioquin 
mercedem non habebitis apud Patrem vestrum qui in caelis est—. Generaliter hic iustitiam 
nominavit, deinde partiliter exsequitur. Est enim pars aliqua iustitiae opus quod per 
eleemosynam fit, et ideo connectit dicendo: Cum ergo facis eleemosynam, noli tuba canere ante 
te, sicut hypocritae faciunt in sinagogis et in vicis, ut glorificentur ab hominibus — . Ad hoc respicit 
quod superius ait: Cavete facere iustitiam vestram coram hominibus, ut videamini ab eis. Quod 
autem sequitur: Arnen dico vobis, perceperunt mercedem suam, ad illud respicit quod supra 
posuit: Alioquin mercedem non habebitis apud Patrem vestrum qui in caelis est. Deinde 
sequitur: Te autem faciente eleemosynam. Cum dicit: Te autem, quid aliud dicit quam: non 
quomodo illi? Quid ergo mihi iubet? Te autem, inquit, faciente eleemosynam, non sciat sinistra 
tua, quid faciat dextera tua—. Ergo illi sic faciunt, ut sciat sinistra eorum, quid faciat dextera 
eorum. Quod igitur in illis culpatum est, hoc tu facere vetaris. In illis autem hoc culpatum est 
quod ita faciunt, ut laudes hominum quaerant. Quapropter nihil consequentius sinistra videtur 
significare quam ipsam delectationem laudis. Dextera autem significat intentionem implendi 
praecepta divina. Cum itaque conscientiae facientis eleemosynam miscet se appetitio laudis 
humanae, fit sinistra conscia operis dexterae. Nesciat ergo sinistra tua, quid faciat dextera tua, 
id est: Non se misceat conscientiae tuae laudis humanae appetitio, cum in eleemosyna facienda 
divinum praeceptum contendis implere. 


Sit eleemosyna in abscondito. 

2. 9. Ut sit eleemosyna tua in abscondito — . Quid est in abscondito nisi in ipsa bona conscientia, 
quae humanis oculis demonstrari non potest nec verbis aperiri? Quando quidem multi multa 
mentiuntur. Quapropter si dextera intrinsecus agit in abscondito, ad sinistram pertinent 
exteriora omnia quae sunt visibilia et temporalia. Sit ergo eleemosyna tua in ipsa conscientia, 
ubi multi eleemosynam faciunt bona voluntate, etiamsi pecuniam vel si quid est aliud quod inopi 
largiendum est non habent. Multi autem foris faciunt et intus non faciunt, qui vel ambitione vel 
alicuius temporalis rei gratia volunt misericordes videri, in quibus sola sinistra operari 
existimanda est. Item alii quasi medium inter utrosque locum tenent, ut et intentione quae in 
Deum est eleemosynam faciant, et tamen inserat se huic optimae voluntati nonnulla etiam 
laudis vel alicuius rei fragilis et temporalis cupiditas. Sed Dominus noster multo vehementius 
prohibet solam sinistram in nobis operari, quando etiam misceri eam vetat operibus dexterae, 
ut scilicet non modo sola temporalium rerum cupiditate caveamus eleemosynam facere, sed nec 
ita in hoc opere attendamus Deum, ut sese misceat vel adiungat exteriorum appetitio 
commodorum. Agitur enim de corde mundando, quod nisi fuerit simplex, mundum non erit. 
Simplex autem quomodo erit, si duobus dominis servit —, nec una intentione rerum aeternarum 
purificat aciem suam, sed eam mortalium quoque fragiliumque rerum amore 
obnubilat? Sit ergo eleemosyna tua in abscondito, et Pater tuus, qui videt in abscondito, reddet 
tibi — . Rectissime omnino et verissime. Si enim praemium ab eo expectas qui conscientiae solus 
inspector est, sufficiat tibi ad promerendum praemium ipsa conscientia! Multa latina exemplaria 
sic habent: Et Pater tuus, qui videt in abscondito, reddet tibi palam. Sed quia in graecis, quae 
priora sunt, non invenimus palam, non putavimus hinc esse aliquid disserendum. 

Noli in orationibus agere, ut videaris ab hominibus. 

3. 10. Et cum oratis, inquit, non eritis sicut hypocritae, qui amant stare in sinagogis et in angulis 
platearum stantes orare, ut videantur ab hominibus —. Neque hic videri ab hominibus nefas est, 
sed ideo haec agere, ut videaris ab hominibus. Et superfluo totiens eadem dicuntur, cum sit iam 
una regula custodienda, qua cognitum est, non si haec sciant homines, formidandum esse aut 
fugiendum, sed si hoc animo fiant, ut fructus in eis expetatur placendi hominibus. Servat etiam 
ipse Dominus eadem verba, cum adiungit similiter: Arnen dico vobis, perceperunt mercedem 
suam, hinc ostendens id se prohibere, ut ea merces appetatur qua gaudent stulti, cum laudantur 
ab hominibus. 

Claudendum est ostium, ut oratio spiritalis dirigatur ad Patrem. 

3. 11. Vos autem cum oratis, inquit, introite in cubicula vestra —. Quae sunt ista cubicula nisi ipsa 
corda, quae in psalmo etiam significantur, ubi dicitur: Quae dicitis in cordibus vestris, et in 
cubilibus vestris compungimini —? Et claudentes ostia orate, ait, Patrem vestrum in abscondito. 
Parum est intrare in cubicula, si ostium pateat importunis, per quod ostium ea quae foris sunt 
improbe se immergunt et interiora nostra appetunt. Foris autem esse diximus omnia temporalia 
et visibilia, quae per ostium, id est per carnalem sensum, cogitationes nostras penetrant et turba 
vanorum fantasmatum orantibus obstrepunt. Claudendum est ergo ostium, id est carnali sensui 
resistendum est, ut oratio spiritalis dirigatur ad Patrem, quae fit in intimis cordis, ubi oratur Pater 
in abscondito. Et Pater, inquit, vester, qui videt in abscondito, reddetvobis—. Et hoc tali clausula 
terminandum fuit. Non enim hoc monet nunc ut oremus, sed quomodo oremus; neque superius 
ut faciamus eleemosynam, sed quo animo faciamus — , quoniam de corde mundando praecipit, 
quod non mundat nisi una et simplex intentio in aeternam vitam solo et puro amore sapientiae. 

Est gentilium in multiloquio se putare exaudiri. 

3. 12. Orantes autem nolite, ait, multiloqui esse sicut ethnici, arbitrantur enim quod in 
multiloquio suo exaudiantur—. Sicut hypocritarum est praebere se spectandos in oratione, 
quorum fructus est placere hominibus, ita ethnicorum, id est gentilium in multiloquio se putare 
exaudiri. Et re vera omne multiloquium a gentilibus venit, qui exercendae linguae potius quam 
mundando animo dant operam. Et hoc nugatorii studii genus etiam ad Deum prece flectendum 
transferre conantur, arbitrantes sicut hominem iudicem verbis adduci ad sententiam. Nolite 
itaque similes esse illis, dicit unus et verus magister; scit enim Pater vester quid vobis 
necessarium sit, antequam petatis ab eo — . Si enim verba multa ad id proferuntur, ut instruatur 
et doceatur ignarus, quid eis opus est ad rerum omnium cognitorem, cui omnia quae sunt eo 
ipso quo sunt loquuntur seseque indicant facta? Et ea quae futura sunt eius artem 
sapientiamque non latent, in qua sunt et quae transierunt et quae transitura sunt omnia 
praesentia et non transeuntia. 

Nos agere debemus apud Deum cum dilectione pura et simplici affectu. 

3. 13. Sed quoniam, quamvis pauca, tamen verba et ipse dicturus est, quibus nos doceat orare, 
quaeri potest, cur vel his paucis verbis opus sit ad eum qui scit omnia antequam fiant, et novit, 
ut dictum est, quid nobis sit necessarium antequam petamus ab eo. Hic primo respondetur non 
verbis nos agere debere apud Deum, ut impetremus quod volumus, sed rebus quas animo 
gerimus et intentione cogitationis cum dilectione pura et simplici affectu sed res ipsas verbis nos 
docuisse Dominum nostrum, quibus memoriae mandatis eas ad tempus orandi recordemur. 

Deus semper paratus est dare; sed nos non semper parati sumus accipere. 

3. 14. Sed rursus quaeri potest - sive rebus sive verbis orandum sit -, quid opus sit ipsa oratione, 
si Deus iam novit quid nobis sit necessarium, nisi quia ipsa orationis intentio cor nostrum serenat 
et purgat, capaciusque efficit ad excipienda divina munera, quae spiritaliter nobis infunduntur. 
Non enim ambitione precum nos exaudit Deus, qui semper paratus est dare suam lucem nobis 
non visibilem sed intellegibilem et spiritalem; sed nos non semper parati sumus accipere, cum 
inclinamur in alia et rerum temporalium cupiditate tenebramur. Fit ergo in oratione conversio 
cordis ad eum qui semper dare paratus est, si nos capiamus quod dederit, et in ipsa conversione 
purgatio interioris oculi, cum excluduntur ea quae temporaliter cupiebantur, ut acies simplicis 
cordis ferre possit simplicem lucem divinitus sine ullo occasu aut immutatione fulgentem, nec 
solum ferre sed etiam manere in illa, non tantum sine molestia sed etiam cum ineffabili gaudio, 
quo vere ac sinceriter beata vita perficitur. 

Quae nos orare Dominus praecepit per quem et discimus quid oremus et consequimur quod 
oramus. 

4 . 15. Sed iam considerandum est, quae nos orare ille praeceperit per quem et discimus quid 
oremus et consequimur quod oramus. Sic itaque vos orate, inquit: Pater noster qui es in caelis, 
sanctificetur nomen tuum; adveniat regnum tuum; fiat voluntas tua sicut in caelo et in terra. 
Panem nostrum cotidianum da nobis hodie; et dimitte nobis debita nostra, sicut et nos 
dimittimus debitoribus nostris; et ne nos inferas in tentationem, sed libera nos a malo —. Cum in 
omni deprecatione benivolentia concilianda sit eius quem deprecamur, deinde dicendum quid 
deprecemur, laude illius ad quem oratio dirigitur solet benivolentia conciliari, et hoc in orationis 
principio poni solet. In quo Dominus noster nihil aliud nos iussit dicere nisi: Pater noster qui es 
in caelis. Multa dicta sunt in laudem Dei, quae per omnes sanctas Scripturas varie lateque diffusa 
poterit quisque considerare cum legit; nusquam tamen invenitur praeceptum populo Israel, ut 
diceret: Pater noster, aut oraret Patrem Deum: sed Dominus eis insinuatus est tamquam 
servientibus, id est secundum carnem adhuc viventibus. Hoc autem dico, cum mandata legis 

acciperent, quae observare iubebantur; nam prophetae saepe ostendunt eumdem Dominum 
Deum etiam Patrem eorum esse potuisse, si ab eius mandatis non aberrarent, sicuti est 
illud: Filios genui et exaltavi; ipsi autem me spreverunt —; et illud: Ego dixi: Dii estis et filii 
Altissimi; vos autem sicut homines moriemini, et sicut unus ex principibus cadetis — ; et illud: Si 
Dominus sum ubi est timor meus? Et si Pater sum, ubi est honor meus?—, et alia permulta, ubi 
arguuntur ludaei quod filii esse peccando noluerunt, exceptis eis quae in prophetia dicuntur de 
futuro populo christiano, quod Patrem Deum esset habiturus secundum illud evangelicum: Dedit 
eis potestatem filios Dei fieri — . Apostolus autem Paulus dicit: Quam diu heres parvulus est, nihil 
differt a servo — ; et spiritum adoptionis nos accepisse commemorat, in quo clamamus: Abba, 
Pater —. 

Magnum donum accepimus, ut sinamur dicere: Pater noster, Deo. 

4 . 16. Et quoniam quod vocamur ad aeternam haereditatem, ut simus Christi coheredes et in 
adoptionem filiorum veniamus —, non est meritorum nostrorum sed gratiae Dei, eamdem ipsam 
gratiam in orationis principio ponimus, cum dicimus: Pater noster. Quo nomine et caritas 
excitatur - quid enim carius filiis debet esse quam pater? - et supplex affectus, cum homines 
dicunt Deo: Pater noster, et quaedam praesumptio impetrandi quae petituri sumus, cum 
priusquam aliquid peteremus, tam magnum donum accepimus, ut sinamur dicere: Pater 
noster, Deo. Quid enim non det iam filiis petentibus, cum hoc ipsum ante dederit, ut filii essent? 
Postremo quanta cura animum tangit, ut qui dicit: Pater noster, tanto Patre non sit indignus? Si 
enim quisquam plebeius senatorem grandioris aetatis ab eo ipso permittatur patrem vocare, 
sine dubio trepidabit nec facile audebit cogitans humilitatem generis sui et opum indigentiam 
et plebeiae personae vilitatem; quanto ergo magis trepidandum est appellare Patrem Deum, si 
tanta est labes tantaeque sordes in moribus, ut multo iustius eas a sua coniunctione Deus 
expellat quam ille senator cuiusvis mendici egestatem, quando quidem ille hoc contemnit in 
mendico, quo et ipse potest humanarum rerum fragilitate devenire, Deus autem in sordidos 
mores numquam cadit. Et gratias misericordiae ipsius, qui hoc a nobis exigit ut Pater noster sit, 
quod nullo sumptu sed sola bona voluntate comparari potest! Admonentur hic etiam divites vel 
genere nobiles secundum saeculum, cum Christiani facti fuerint, non superbire adversus 
pauperes et ignobiles, quoniam simul dicunt Deo: Pater noster, quod non possunt vere ac pie 
dicere, nisi se fratres esse cognoscant. 

Recte dicitur qui es in caelis: qui es in sanctis. 

5 . 17. Utatur ergo voce Novi Testamenti populus novus ad aeternam haereditatem vocatus et 
dicat: Pater noster qui es in caelis—, id est in sanctis et iustis; non enim spatio locorum 
continetur Deus. Sunt autem caeli excellentia quidem mundi corpora sed tamen corpora, quae 
non possunt esse nisi in loco. Sed si in caelis tamquam in superioribus mundi partibus locus Dei 
esse creditur, melioris meriti sunt aves, quarum vita est Deo vicinior. Non autem scriptum est: 
Prope est Dominus excelsis hominibus aut eis qui in montibus habitant, sed scriptum est: Prope 
est Dominus obtritis corde—, quod magis pertinet ad humilitatem. Sed quemadmodum terra 
appellatus est peccator, cum ei dictum est: Terra es et in terram ibis—, sic caelum iustus e 
contrario dici potest. Iustis enim dicitur: Templum enim Dei sanctum est, quod estis 
vos —. Quapropter si in templo suo habitat Deus, et sancti templum eius sunt, recte dicitur qui 
es in caelis: qui es in sanctis. Et accommodatissima ista similitudo est, ut spiritaliter tantum 
interesse videatur inter iustos et peccatores, quantum corporaliter inter caelum et terram. 

Deus ubique praesens est, non locorum spatiis, sed maiestatis potentia. 

5 . 18. Cuius rei significandae gratia, cum ad orationem stamus, ad orientem convertimur, unde 
caelum surgit; non tamquam ibi habitet Deus, quasi ceteras mundi partes deseruerit qui ubique 
praesens est, non locorum spatiis, sed maiestatis potentia; sed ut admoneatur animus ad 
naturam excellentiorem se convertere, id est ad Deum, cum ipsum corpus eius, quod terrenum 
est, ad corpus excellentius, id est ad corpus caeleste, convertitur. Convenit etiam gradibus 
religionis et plurimum expedit, ut omnium sensibus et parvulorum et magnorum bene sentiatur 
de Deo. Et ideo qui visibilibus adhuc pulchritudinibus dediti sunt nec possunt aliquid 
incorporeum cogitare, quoniam necesse est caelum praeferant terrae, tolerabilior est opinio 
eorum, si Deum, quem adhuc corporaliter cogitant, in caelo potius credant esse quam in terra, 
ut cum aliquando cognoverint dignitatem animae caeleste etiam corpus excedere, magis eum 
quaerant in anima quam in corpore etiam caelesti, et cum cognoverint, quantum distet inter 
peccatorum animas et iustorum, sicut non audebant, cum adhuc carnaliter saperent — , in terra 
eum collocare sed in caelo, sic postea meliore fide vel intellegentia magis eum in animis iustorum 
quam in peccatorum requirant. Recte ergo intellegitur quod dictum est: Pater noster qui es in 
caelis—, in cordibus iustorum esse dictum tamquam in templo sancto suo. Simul etiam ut qui 
orat, in se quoque ipso velit habitare quem invocat; et cum hoc affectat, teneat iustitiam, quo 
munere invitatur ad inhabitandum animum Deus. 

Sanctificetur nomen tuum. 

5 . 19. lam videamus quae sint petenda! Dictum est enim, qui sit qui petitur et ubi habitet. 
Primum autem omnium quae petuntur hoc est -.Sanctificetur nomen tuum—. Quod non sic 
petitur, quasi non sit sanctum nomen Dei, sed ut sanctum habeatur ab hominibus, id est ita illis 
innotescat Deus, ut non existiment aliquid sanctius, quod magis offendere timeant. Neque enim 
quia dictum est: Notus in ludaea Deus, in Israel magnum nomen eius—, sic intellegendum est, 
quasi alibi minor sit Deus, alibi maior; sed ibi magnum est nomen eius, ubi pro suae maiestatis 
magnitudine nominatur. Ita ibi dicitur sanctum nomen eius, ubi cum veneratione et offensionis 
timore nominatur. Et hoc est quod nunc agitur, dum Evangelium adhuc usque per diversas 
gentes innotescendo commendat unius Dei nomen per administrationem filii eius. 

Adveniat regnum tuum. 

6. 20. Deinde sequitur: Adveniat regnum tuum—. Sicut ipse Dominus in Evangelio docet, tunc 
futurum esse iudicii diem, cum Evangelium praedicatum fuerit in omnibus gentibus; quae res 
pertinet ad sanctificationem nominis Dei. Non enim et hic ita dictum est: Adveniat regnum tuum, 
quasi nunc Deus non regnet. Sed forte quis dicat Adveniat dictum esse in terram; quasi vero non 
ipse etiam nunc regnet in terra, semperque in ea regnaverit a constitutione 
mundi. Adveniat ergo accipiendum est: manifestetur hominibus. Quemadmodum enim etiam 
praesens lux absens est caecis et eis qui oculos claudunt, ita Dei regnum, quamvis numquam 
discedat de terris, tamen ignorantibus absens est. Nulli autem licebit ignorare Dei regnum, cum 
eius Unigenitus non solum intellegibiliter sed etiam visibiliter in homine dominico de caelo 
venerit iudicaturus vivos et mortuos. Post quod iudicium, id est cum discretio et separatio 
iustorum ab iniustis facta fuerit, ita inhabitabit iustos Deus, ut non opus sit quemquam doceri 
per hominem, sed sint omnes, ut scriptum est, docibiles Deo —. Deinde beata vita omni ex parte 
perficietur in sanctis in aeternum, sicut nunc caelestes angeli sanctissimi atque beatissimi Deo 
solo illustrante sapientes et beati sunt, quia et hoc promisit Dominus suis: In resurrectione erunt, 
inquit, sicut angeli in caelis —. 


Fiat voluntas tua.... 

6. 21. Et ideo post illam petitionem qua dicimus: Adveniat regnum tuum, sequitur: fiat voluntas 
tua sicut in caelo et in terra—, id est sicut est in angelis, qui sunt in caelis voluntas tua, ut 
omnimodo tibi adhaereant teque perfruantur, nullo errore obnubilante sapientiam eorum, nulla 
miseria impediente beatitudinem illorum, ita fiat in sanctis tuis, qui in terra sunt, et de terra 
quod ad corpus attinet facti sunt, et quamvis in caelestem habitationem atque immutationem, 
tamen de terra assumendi sunt. Ad hoc respicit etiam illa angelorum praedicatio: Gloria in 
excelsis Deo, et in terra pax hominibus bonae voluntatis —, ut cum praecesserit bona voluntas 
nostra, quae vocantem sequitur, perficiatur in nobis voluntas Dei, sicuti est in caelestibus angelis, 
ut nulla adversitas resistat nostrae beatitudini, quod est pax. Item//af voluntas tua recte 
intellegitur: oboediatur praeceptis tuis, sicut in caelo et in terra, id est sicut ab angelis ita ab 
hominibus. Nam fieri voluntatem Dei, cum obtemperatur praeceptis eius, ipse Dominus dicit, 
cum ait: Meus cibus est ut faciam voluntatem eius qui me misit—, et saepe: Non veni facere 
voluntatem meam, sed voluntatem eius qui me misit —; et cum ait: Ecce mater mea et fratres 
mei. Et quicumque fecerit voluntatem Dei, hic mihi est frater et mater et soror — . Qui ergo faciunt 
voluntatem Dei, in illis utique fit voluntas Dei, non quia ipsi faciunt, ut velit Deus, sed quia faciunt 
quod ille vult, id est faciunt secundum voluntatem eius. 

...sicut in caelo et in terra. 

6. 22. Est etiam ille intellectus: Fiat voluntas tua sicut in caelo et in terra —: sicut in sanctis et 
iustis ita etiam in peccatoribus. Quod adhuc duobus modis accipi potest: sive ut oremus etiam 
pro inimicis nostris - quid enim aliud sunt habendi contra quorum voluntatem Christianum et 
catholicum nomen augetur? -, ut ita dictum sit: Fiat voluntas tua sicut in caelo et in terra, 
tamquam si diceretur: Faciant voluntatem tuam sicut iusti ita etiam peccatores, ut ad te 
convertantur; sive ita: Fiat voluntas tua sicut in caelo et in terra, ut sua cuique tribuantur; quod 
fiet extremo iudicio, ut iustis praemium peccatoribus damnatio retribuatur, cum agni ab haedis 
separabuntur —. 

Caelum et terram convenienter intelligitur spiritum et carnem... 

6. 23. Ille etiam non absurdus, immo et fidei et spei nostrae convenientissimus intellectus est, 
ut caelum et terram accipiamus spiritum et carnem. Et quoniam dicit Apostolus: Mente servio 
legi Dei, carne autem legi peccati —, videmus factam voluntatem Dei in mente, id est in spiritu. 
Cum autem absorta fuerit mors in victoriam, et mortale hoc induerit immortalitatem, quod fiet 
carnis resurrectione atque illa immutatione quae promittitur iustis secundum eiusdem Apostoli 
praedicationem —, fiet voluntas Dei et in terra sicut in caelo; id est ut quemadmodum spiritus 
non resistit Deo sequens et faciens voluntatem eius, ita et corpus non resistat spiritui vel animae, 
quae nunc corporis infirmitate vexatur et in carnalem consuetudinem prona est. Quod erit 
summae pacis in vita aeterna, ut non solum velle adiaceat nobis sed etiam perficere 
bonum. Nunc enim velle, inquit, adiacet mihi, perficere autem bonum non —, quia nondum in 
terra sicut in caelo, id est nondum in carne sicut in spiritu facta est voluntas Dei. Nam et in 
miseria nostra fit voluntas Dei, cum ea patimur per carnem quae nobis mortalitatis iure debentur, 
quam peccando meruit nostra natura. Sed id orandum est, ut sicut in caelo et in terra fiat 
voluntas Dei, id est ut quemadmodum condelectamur legi Dei secundum interiorem hominem, 
ita etiam corporis immutatione facta huic nostrae delectationi nulla pars nostra terrenis 
doloribus seu voluptatibus adversetur. 

...quasi vir et femina. 

6. 24. Nec illud a veritate abhorret, ut accipiamus Fiat voluntas tua sicut in caelo et in terra — : 
sicut in ipso Domino lesu Christo ita et in Ecclesia, tamquam in viro, qui Patris voluntatem 

implevit, ita et in femina, quae illi desponsata est. Caelum enim etterra convenienter intellegitur 
quasi vir et femina, quoniam terra caelo fecundante fructifera est. 

Panem nostrum cotidianum da nobis hodie. 

7. 25. Quarta petitio est: Panem nostrum cotidianum da nobis hodie—. Panis cotidianus aut pro 
his omnibus dictus est quae huius vitae necessitatem sustentant, de quo cum praeciperet 
ait: Nolite cogitare de crastino—, ut ideo sit additum: Da nobis hodie; aut pro sacramento 
corporis Christi, quod cotidie accipimus; aut pro spiritali cibo, de quo idem Dominus 
dicit: Operamini escam quae non corrumpitur —, et illud: Ego sum panis vitae, qui de caelo 
descendi—. Sed horum trium quid sit probabilius, considerari potest. Nam forte quispiam 
moveatur, cur oremus pro his adipiscendis quae huic vitae sunt necessaria, veluti est victus et 
tegumentum, cum ipse Dominus dicat: Nolite solliciti esse quid edatis vel quid induamini —. An 
potest quisque de ea re pro qua adipiscenda orat non esse sollicitus, cum tanta intentione animi 
oratio dirigenda sit, ut ad hoc totum illud referatur quod de claudendis cubiculis dictum est —, 
et illud quod ait: Quaerite primum regnum Dei, et haec omnia apponentur vobis - ? Non ait 
utique: Quaerite primum regnum Dei, deinde ista quaerite, sed: haec omnia, inquit, apponentur 
vobis, scilicet etiam non quaerentibus. Quomodo autem recte dicatur non quaerere aliquis quod 
ut accipiat intentissime Deum deprecatur, nescio utrum inveniri queat. 

Sacramentum corporis Domini panis cotidianus dictus est. 

7. 26. De sacramento autem corporis Domini ut illi non moveant quaestionem, qui plurimi in 
orientalibus partibus, non cotidie cenae dominicae communicant, cum iste panis cotidianus 
dictus sit! Ut ergo illi taceant, neque de hac re suam sententiam defendant vel ipsa auctoritate 
ecclesiastica, quod sine scandalo ista faciunt, neque ab eis qui ecclesiis praesunt facere 
prohibentur, neque non obtemperantes damnantur! Unde probatur non hunc in illis partibus 
intellegi cotidianum panem; nam magni peccati crimine arguerentur qui ex eo cotidie non 
accipiunt. Sed ut de istis, ut dictum est, nihil in aliquam partem disseramus, illud certe debet 
occurrere cogitantibus, regulam nos orandi a Domino accepisse, quam transgredi non oportet 
vel addendo aliquid vel praetereundo. Quod cum ita sit, quis est qui audeat dicere semel tantum 
nos orare debere orationem dominicam, aut certe, etiam si iterum vel tertio, usque ad eam 
tamen horam qua corpori Domini communicamus, postea vero non sic orandum per reliquas 
partes diei? Non enim iam dicere poterimus: Da nobis hodie quod iam accepimus. Aut poterit 
quisque cogere ut etiam ultima diei parte sacramentum illud celebremus? 

Verbum Dei appellatur panis cotidianus. 

7. 27. Restat igitur ut cotidianum panem accipiamus spiritalem, praecepta scilicet divina, quae 
cotidie oportet meditari et operari. Nam de ipsis Dominus dicit: Operamini escam quae non 
corrumpitur—. Cotidianus autem iste cibus nunc dicitur, quam diu ista vita temporalis per dies 
decedentes succedentesque peragitur. Et re vera quam diu nunc in superiora nunc in inferiora, 
id est nunc in spiritalia nunc in carnalia animi affectus alternat, tamquam ei qui aliquando 
pascitur cibo, aliquando famem patitur, cotidie panis est necessarius, quo reficiatur esuriens et 
relabens erigatur. Sic itaque corpus nostrum in hac vita ante illam scilicet immutationem cibo 
reficitur, quia sentit dispendium, sic et animus, quoniam temporalibus affectibus quasi 
dispendium ab intentione Dei patitur, praeceptorum cibo reficitur. Da nobis hodie — autem 
dictum est quamdiu dicitur hodie, id est in hac temporali vita. Sic enim cibo spiritali post hanc 
vitam saturabimur in aeternum, ut non tunc dicatur cotidianus panis, quia ibi temporis 
volubilitas, quae diebus dies succedere facit, unde appellatur cotidie, nulla erit. Ut autem dictum 
est :Hodie si vocem eius audieritis — , quod interpretatur Apostolus in epistula quae est ad 

Hebraeos: Quam diu dicitur hodie —, ita et hic accipiendum est: Da nobis hodie. Si quis autem 
etiam [illa quae] de victu corporis necessario vel de Sacramento Dominici corporis istam 
sententiam vult accipere, oportet ut coniuncte accipiantur omnia tria, ut scilicet cotidianum 
panem simul petamus et necessarium corpori et sacratum visibilem et invisibilem verbi Dei. 

Dimitte nobis, sicut et nos dimittimus. 

8. 28. Sequitur quinta petitio: Et dimitte nobis debita nostra, sicut et nos dimittimus debitoribus 
nostris—. Debita peccata dici manifestum est vel illo quod ait idem Dominus: Non exies inde, 
donec solvas novissimum quadrantem —, vel illo quod debitores appellavit qui ei nuntiati sunt 
extincti, vel ruina turris vel quorum sanguinem sacrificio Pilatus miscuit—. Dixit enim putare 
homines quod illi ultra modum debitores essent, id est peccatores, et addidit: Arnen dico vobis, 
nisi penitentiam egeritis, similiter moriemini —. Non hic ergo quisque urgetur pecuniam 
dimittere debitoribus, sed quaecumque in eum alius peccaverit. Nam pecuniam dimittere illo 
potius iubemur praecepto quod superius dictum est: Si quis tibi tunicam tollere voluerit et iudicio 
tecum contendere, dimitte illi et pallium—. Nec ibi necesse est omni pecuniario debitori 
dimittere debitum, sed ei qui reddere noluerit, in tantum ut velit etiam litigare. Servum autem 
Domini, ut ait Apostolus, non oportet litigare—. Qui ergo vel sponte vel conventus pecuniam 
debitam reddere noluerit, dimittenda illi est. Duas enim ob res nolet reddere, vel quod non 
habeat, vel quod avarus sit reique alienae cupidus. Utrumque autem pertinet ad inopiam; nam 
illa inopia est rei familiaris, haec animi. Quisquis itaque tali dimittit debitum, inopi dimittit 
opusque Christianum operatur manente illa regula, ut in animo paratus sit amittere quod sibi 
debetur. Nam si modeste ac leniter omni modo egerit, ut sibi restituatur, non tam intendens 
fructum pecuniae quam ut hominem corrigat, cui sine dubio perniciosum est habere unde 
reddat et non reddere, non solum non peccabit sed proderit etiam plurimum, ne ille, dum 
alienam pecuniam lucrum facere vult, damnum fidei patiatur. Quod tanto est gravius, ut nulla 
sit comparatio. Ex quo intellegitur etiam in ista quinta petitione, qua dicimus: Dimitte nobis 
debita nostra, sicut et nos dimittimus debitoribus nostris —, non de pecunia quidem dici, sed de 
omnibus quae in nos quisque peccat ac per hoc etiam de pecunia. Peccat namque in te qui tibi 
pecuniam debitam, cum habeat unde reddat, recusat reddere. Quod peccatum si non dimiseris, 
non poteris dicere: Dimitte nobis, sicut et nos dimittimus; si autem ignoveris, vides etiam de 
pecunia dimittenda admoneri eum cui tali prece orare praecipitur. 

Omnia peccata dimittenda si volumus nobis a Patre dimitti. 

8. 29. Illud sane tractari potest, ut quoniam dicimus: Dimitte nobis, sicut et nos dimittimus, tunc 
convincamur contra istam regulam fecisse, si eis non dimittamus qui veniam petunt, quia 
et nobis veniam petentibus a benignissimo Patre dimitti volumus. Sed illo rursus praecepto quo 
iubemur orare pro inimicis nostris — non pro his iubemur qui veniam petunt, lam enim qui tales 
sunt, inimici non sunt. Nullo modo autem quisquam vere dixerit orare se pro eo cui non ignoverit. 
Quapropter fatendum est omnia peccata dimittenda esse quae in nos admittuntur, si volumus 
nobis a Patre dimitti quae admittimus. Nam de vindicta superius, ut arbitror, satis disputatum 
est. 

Ne nos inferas in tentationem. 

9. 30. Sexta petitio est: Et ne nos inferas in tentationem —. Nonnulli codices habent inducas, 
quod tantundem valere arbitror; nam ex uno graeco quod dictum est eiaEV£t>K1 l 1 ^ utrumque 
translatum est. Multi autem in precando ita dicunt: Ne nos patiaris induci in tentationem, 
exponentes videlicet, quomodo dictum sit inducas. Non enim per se ipsum inducit Deus, sed 

induci patitur eum quem suo auxilio deseruerit ordine occultissimo ac meritis. Causis etiam 
saepe manifestis dignum iudicat ille quem deserat et in tentationem induci sinat. Aliud est 
autem induci in tentationem aliud tentari. Nam sine tentatione probatus esse nullus potest sive 
sibi ipse, sicut scriptum est: Qui non est tentatus, qualia scit? —, sive alii, sicut Apostolus dicit: Et 
tentationem vestram in carne mea non sprevistis—. Hinc enim eos firmos ipse cognovit, quod 
eis tribulationibus quae Apostolo secundum carnem acciderant non sunt a caritate deflexi. Nam 
Deo noti sumus et ante omnes tentationes, qui scit omnia antequam fiant. 

Tentat nos Deus ut scire nos faciat. 

9. 31. Quod itaque scriptum est: Tentat vos Dominus Deus vester, ut sciat si diligitis eum —, illa 
locutione positum est: Ut sciat, pro eo quod est: ut scire vos faciat; sicut diem laetum dicimus, 
quod laetos faciat, et frigus pigrum, quod pigros faciat, et innumerabilia huiusmodi, quae sive in 
consuetudine loquendi sive in sermone doctorum sive in Scripturis sanctis repperiuntur. Quod 
non intellegentes haeretici qui Veteri Testamento adversantur, velut ignorantiae vitio notandum 
putant eum de quo dictum est: Tentat vos Dominus Deus vester, quasi in Evangelio de Domino 
scriptum non sit: Hoc autem dicebat tenta ns eum; nam ipse sciebat quid esset facturus — . Si enim 
noverat cor eius quem tentabat, quid est quod voluit videre tentando? Sed profecto illud factum 
est ut ipse sibi notus fieret qui tentabatur, suamque desperationem condemnaret, saturatis 
turbis de pane Domini, qui eas non habere quod ederent existimaverat —. 

Contra Manichaeos non intuentes quomodo satanas cum Deo loqui potuerit. 

9. 32. Non ergo hic oratur ut non tentemur, sed ut non inferamur in tentationem; tamquam si 
quispiam cui necesse est igne examinari non oret ut igne non contingatur, sed ut non 
exuratur. Vasa enim figuli probat fornax, et homines iustos tentatio tribulationis —. loseph ergo 
tentatus est illecebra stupri, sed non est illatus in tentationem —. Susanna tentata est, nec ipsa 
inducta vel illata in tentationem —; multique alii utriusque sexus, sed lob maxime. Cuius 
admirabilem stabilitatem in Deo Domino suo cum illi haeretici hostes Veteris Testamenti ore 
sacrilego irridere voluerint, illud prae ceteris ventilant, quod satanas petiverit eum tentandum — . 
Quaerunt enim ab imperitis hominibus talia intellegere nequaquam valentibus, quomodo 
satanas cum Deo loqui potuerit, non intuentes - non enim possunt, cum superstitione et 
contentione caecati sunt - Deum non loci spatium mole corporis occupare; et sic alibi esse alibi 
non esse, aut certe hic partem habere aliam et alibi aliam, sed maiestate ubique praesto esse, 
non per partes divisum sed ubique perfectum. Quod si carnaliter intuentur quod dictum 
est: Caelum mihi thronus est et terra scabellum pedum meorum—, cui loco et Dominus 
attestatur dicens: Non iuretis neque per caelum, quia thronus Dei est, neque per terram, quia 
scabellum est pedum eius—, quid mirum si in terra diabolus constitutus ante pedes Dei stetit et 
coram illo aliquid locutus est — ? Nam quando illi valent intellegere nullam esse animam quamvis 
perversam, quae tamen ullo modo ratiocinari potest, in cuius conscientia non loquatur Deus? 
Quis enim scripsit in cordibus hominum naturalem legem nisi Deus? De qua lege Apostolus 
dicit: Cum enim gentes, quae legem non habent, naturaliter quae legis sunt faciunt, hi legem non 
habentes ipsi sibi sunt lex; qui ostendunt opus legis scriptum in cordibus suis, contestante 
conscientia illorum et inter se invicem cogitationum accusantium aut etiam excusantium, in die 
qua iudicabit Deus occulta hominum — . Quapropter si omnis anima rationalis etiam cupiditate 
caecata tamen cum cogitat et ratiocinatur, quidquid in ea ratiocinatione verum est non ei 
tribuendum est sed ipsi lumini veritatis, a quo vel tenuiter pro sui capacitate illustratur, ut verum 
aliquid in ratiocinando sentiat, quid mirum si diaboli anima prava cupiditate perversa quidquid 
tamen verum de iusto viro cogitavit, cum eum tentare vellet, ipsius Dei voce, id est ipsius 
veritatis voce audisse perhibetur—, quidquid autem falsum, illi cupiditati tribuitur qua diaboli 

nomen accepit? Quamquam etiam per creaturam corporalem atque visibilem Deus plerumque 
locutus est seu bonis seu malis, tamquam omnium Dominus et rector et pro cuiusque rei meritis 
ordinator: sicut per angelos, qui hominum quoque aspectibus apparuerunt, et per prophetas 
dicentes: Haec dicit Dominus. Quid ergo mirum si, quamquam non in ipsa cogitatione, per 
aliquam certe creaturam tali operi accommodatam Deus locutus cum diabolo dicitur? 

Certe hoc ipse Dominus in Evangelio dicit, cui haeretici isti, velint nolint, colla submittunt. 

9. 33. Nec dignitatis esse arbitrentur et quasi iustitiae meritum quod cum illo Deus locutus est, 
quoniam locutus est cum anima angelica quamquam stulta et cupida, tamquam si loqueretur 
cum anima humana stulta et cupida. Aut ipsi dicant, quomodo locutus est Deus cum illo divite, 
cuius cupiditatem stultissimam arguere voluit, dicens: Stulte, hac nocte anima tua expostulatur 
a te; haec quae praeparasti cuius erunt? — Certe hoc ipse Dominus in Evangelio dicit, cui 
haeretici isti, velint nolint, colla submittunt. Si autem hoc moventur quod tentandum iustum 
satanas petit a Deo, non ego expono quare sit factum, sed ipsos cogo exponere, quare sit dictum 
in Evangelio ab ipso Domino discipulis: Ecce satanas petit vexare vos quomodo triticum — , et 
Petro ait: Ego autem postulavi ne deficiat fides tua — . Cum autem hoc exponunt mihi, simul illud 
quod a me quaerunt exponunt sibi. Si vero non valuerint hoc exponere, non audeant id quod in 
Evangelio sine offensione legunt, in aliquo libro cum temeritate culpare. 

Sunt etiam humanae tentationes. 

9. 34. Fiunt igitur tentationes per satanan non potestate eius sed permissu Domini ad homines 
aut pro suis peccatis puniendos aut pro Dei misericordia probandos et exercendos. Et interest 
plurimum, in qualem quisque tentationem incidat. Non enim in talem incidit ludas, qui vendidit 
Dominum—, in qualem incidit Petrus, cum territus Dominum negavit—. Sunt etiam humanae 
tentationes, credo, cum bono quisque animo, secundum humanam tamen fragilitatem in aliquo 
consilio labitur, aut irritatur in fratrem studio corrigendi, paulo tamen amplius quam Christiana 
tranquillitas postulat. De quibus Apostolus dicit: Tentatio vos non apprehendat nisi humana, 
cum idem dicat: Fidelis Deus, qui non vos sinat tentari supra quam potestis ferre, sed faciat cum 
tentatione etiam exitum, ut possitis tolerare—. In qua sententia satis ostendit non id nobis 
orandum esse ut non tentemur, sed ne in tentationem inducamur. Inducimur enim, si tales 
acciderint quas ferre non possumus. Sed cum tentationes periculosae, in quas inferri atque 
induci perniciosum est, aut prosperis rebus temporalibus aut adversis oriantur, nemo frangitur 
adversarum molestia, qui prosperarum delectatione non capitur. 

Sed libera nos a malo. 

9. 35. Ultima et septima petitio est: Sed libera nos a malo—. Orandum enim est, ut non solum 
non inducamur in malum quo caremus, quod sexto loco petitur, sed ab illo etiam liberemur quo 
iam inducti sumus. Quod cum factum fuerit, nihil remanebit formidolosum, nec omnino 
metuenda erit ulla tentatio. Quod tamen in hac vita, quam diu istam mortalitatem 
circumferimus, in quam serpentina persuasione inducti sumus—, non sperandum est posse 
fieri; sed tamen aliquando futurum sperandum est, et haec est spes quae non videtur. De qua 
cum loqueretur Apostolus, ait: Spes autem quae videtur non est spes —. Sed tamen sapientia 
quae in hac quoque vita concessa est fidelibus servis Dei non est desperanda. Ea est autem, ut 
id quod Domino revelante fugiendum esse intellexerimus cautissima vigilantia fugiamus, et id 
quod Domino revelante appetendum esse intellexerimus flagrantissima caritate appetamus. Ita 
enim reliquo mortalitatis huius onere ipsa morte deposito ex omni hominis parte opportuno 
tempore perficietur beatitudo, quae in hac vita inchoata est, et cui capessendae atque 
obtinendae aliquando nunc omnis conatus impenditur. 

Trium primarum petitionum impetrationes capiunt exordium in hac vita et in aeternum 
manebunt. 

10 . 36. Sed harum septem petitionum consideranda et commendanda distinctio est. Nam cum 
vita nostra temporaliter nunc agatur atque speretur aeterna, et cum aeterna priora sint dignitate, 
quamvis temporalibus prius actis ad illa transeatur, trium primarum petitionum impetrationes, 
quamquam in hac vita quae isto saeculo agitur, exordium capiant - nam et sanctificatio nominis 
Dei ab ipso humilitatis Domini adventu agi coepit; et adventus regni eius, quo in claritate 
venturus est, non iam finito saeculo sed in fine saeculi manifestabitur; et perfectio voluntatis 
eius, sicut in caelo et in terra, sive iustos et peccatores caelum et terram intellegas, sive spiritum 
et carnem, sive Dominum et Ecclesiam, sive omnia simul, ipsa perfectione nostrae beatitudinis 
et ideo saeculi terminatione complebitur-, tamen omnia tria in aeternum manebunt. Nam et 
sanctificatio nominis Dei sempiterna est, et regni eius nullus est finis, et perfectae nostrae 
beatitudini aeterna vita promittitur. Permanebunt ergo ista tria consummata atque cumulata in 
illa vita quae nobis promittitur. 

Reliqua quattuor quae petimus ad temporalem istam vitam pertinere videntur. 

10 . 37. Reliqua vero quattuor quae petimus ad temporalem istam vitam pertinere mihi videntur. 
Quorum primum est: Panem nostrum cotidianum da nobis hodie — . Hoc ipso enim, quod dictus 
est cotidianus panis - sive spiritalis significetur sive in sacramento aut in victu iste visibilis -, ad 
hoc tempus pertinet, quod appellavit hodie; non quia spiritalis cibus non est sempiternus, sed 
quia iste, qui cotidianus dictus est in Scripturis, sive in strepitu sermonis, sive quibusque 
temporalibus signis exhibetur animae, quae omnia tunc utique non erunt, cum erunt omnes 
docibiles Deo et ipsam ineffabilem lucem veritatis non motu corporum significantes sed puritate 
mentis haurientes. Nam fortasse propterea et panis dictus est non potus, quia panis frangendo 
atque mandendo in alimentum convertitur, sicut Scripturae aperiendo et disserendo animam 
pascunt, potus autem paratus sicuti est transit in corpus, ut isto tempore panis sit veritas, cum 
cotidianus panis dicitur, tunc autem potus, cum labore nullo disputandi et sermocinandi quasi 
frangendi atque mandendi, opus erit sed solo haustu sincerae ac perspicuae veritatis. Et peccata 
nobis nunc dimittuntur et nunc dimittimus, quae harum quattuor reliquarum secunda petitio 
est; tunc autem nulla erit venia peccatorum, quia nulla peccata. Et tentationes temporalem 
istam vitam infestant; non autem erunt, cum perfectum erit quod dictum est: Abscondes eos in 
abscondito vultus tui—. Et malum, a quo liberari optamus, et ipsa liberatio a malo ad hanc 
utique vitam pertinet, quam et iustitia Dei mortalem meruimus, et unde ipsius misericordia 
liberamur. 

Septenarius numerus harum petitionum congruere illi septenario numero S. Spiritus donorum 
videtur. 

11 . 38. Videtur etiam mihi septenarius iste numerus harum petitionum congruere illi septenario 
numero ex quo totus iste sermo manavit. Si enim timor Dei est quo beati sunt pauperes spiritu, 
quoniam ipsorum est regnum caelorum, petamus ut sanctificetur in hominibus nomen Dei 
timore casto permanente in saecula saeculorum —. Si pietas est qua beati sunt mites, quia ipsi 
haereditate possidebunt terram, petamus ut veniat regnum eius sive in nos ipsos, ut mitescamus 
nec ei resistamus, sive de caelo in terram in claritate adventus Domini, quo nos gaudebimus et 
laudabimur dicente illo: Venite, benedicti Patris mei, accipite regnum, quod vobis paratum est 
ab origine mundi—. In Domino enim, inquit propheta, laudabitur anima mea, audiant mites et 
iocundentur—. Si scientia est qua beati sunt qui lugent, quoniam ipsi consolabuntur, oremus ut 
fiat voluntas eius sicut in caelo et in terra, quia cum corpus tamquam terra, spiritui tamquam 

caelo, summa et tota pace consenserit, non lugebimus; nam nullus alius huius temporis luctus 
est, nisi cum adversum se ista confligunt et cogunt nos dicere: Video aliam legem in membris 
meis repugnantem legi mentis meae—, et luctum nostrum lacrimosa voce testari: Miser ego 
homo, quis me liberabit de corpore mortis huius? — Si fortitudo est qua beati sunt qui esuriunt 
et sitiunt iustitiam, quia ipsi saturabuntur, oremus ut panis noster cotidianus detur nobis hodie, 
quo fulti atque sustentati ad plenissimam illam saturitatem venire possimus. Si consilium est 
quo beati sunt misericordes, quoniam ipsorum miserebitur, dimittamus debita debitoribus 
nostris, et oremus ut nobis nostra dimittantur. Si intellectus est quo beati sunt mundicordes, 
quoniam ipsi Deum videbunt, oremus non induci in tentationem, ne habeamus duplex cor non 
appetendo simplex bonum, quo referamus omnia quae operamur, sed simul temporalia et 
aeterna sectando. Tentationes enim de his rebus quae graves et calamitosae videntur hominibus, 
non in nos valent, si non valeant illae quae blanditiis earum rerum accidunt, quas homines bonas 
et laetandas putant. Si sapientia est qua beati sunt pacifici, quoniam ipsi filii Dei vocabuntur, 
oremus ut liberemur a malo; ipsa enim liberatio liberos nos faciet, id est filios Dei, ut spiritu 
adoptionis clamemus: Abba, Pater! 

Ea potissimum commendanda quae pertinet ad dimissionem peccatorum. 

11. 39. Sane non neglegenter praetereundum est, quod ex omnibus his sententiis, quibus nos 
Dominus orare praecepit, eam potissimum commendandam esse iudicavit quae pertinet ad 
dimissionem peccatorum in qua nos misericordes esse voluit, quod unum est consilium miserias 
evadendi. In nulla enim alia sententia sic oramus, ut quasi paciscamur cum Deo; dicimus 
enim: Dimitte nobis, sicut et nos dimittimus. In qua pactione si mentimur, totius orationis nullus 
est fructus. Sic enim dicit: Si enim dimiseritis hominibus peccata eorum, dimittet vobis et Pater 
vester qui in caelis est. Si autem non dimiseritis hominibus, neque Pater vester dimittet vobis 
delicta vestra —. 

leiunii praeceptum pertinens ad eamdem cordis mundationem. 

12. 40. Sequitur de ieiunio praeceptum pertinens ad eamdem cordis mundationem, de qua nunc 
agitur. Nam et in hoc opere cavendum est, ne subrepat aliqua ostentatio et appetitus laudis 
humanae, qui duplicet cor et non sinat mundum et simplex esse ad intellegendum Deum. Cum 
autem ieiunatis, inquit, nolite fieri sicut hypocritae tristes; exterminant enim vultum suum, ut 
videantur hominibus ieiunantes. Arnen dico vobis, perceperunt mercedem suam. Vos autem 
ieiunantes ungite capita vestra, et facies vestras lavate, ne videamini hominibus ieiunantes sed 
Patri vestro qui est in abscondito; et Pater vester, qui videt in abscondito reddet vobis—. 
Manifestum est his praeceptis omnem nostram intentionem in interiora gaudia dirigi, ne foris 
quaerentes mercedem huic saeculo conformemur, et amittamus promissionem tanto solidioris 
atque firmioris quanto interioris beatitudinis, qua nos elegit Deus conformes fieri imaginis Filii 
eius. 

Non in solo rerum corporearum nitore sed etiam in ipsis sordibus luctuosis esse potest iactantia. 

12. 41. In hoc autem capitulo maxime animadvertendum est non in solo rerum corporearum 
nitore atque pompa sed etiam in ipsis sordibus luctuosis esse posse iactantiam et eo 
periculosiorem, quo sub nomine servitutis Dei decipit. Qui ergo immoderato cultu corporis 
atque vestitus vel ceterarum rerum nitore praefulget, facile convincitur rebus ipsis pomparum 
saeculi esse sectator nec quemquam fallit dolosa imagine sanctitatis; qui autem in professione 
christianitatis inusitato squalore ac sordibus intentos in se hominum oculos facit, cum id 
voluntate faciat non necessitate patiatur, ceteris eius operibus potest conici, utrum hoc 
contemptu superflui cultus an ambitione aliqua faciat, quia et sub ovina pelle cavendos lupos 

Dominus praecepit. Sed ex fructibus inquit, eorum cognoscetis eos—. Cum enim coeperint 
aliquibus tentationibus ea ipsa illis subtrahi vel negari quae isto velamine vel consecuti sunt vel 
consequi cupiunt, tunc necesse est appareat, utrum lupus in ovina pelle sit an ovis in sua. Non 
enim propterea ornatu superfluo debet aspectus hominum mulcere Christianus, quia illum 
parcum habitum ac necessarium etiam simulatores saepe usurpant, ut incautos decipiant, quia 
et illae oves non debent deponere pelles suas, si aliquando eis lupi se contegunt. 

Unctis etiam capitibus, cum ieiunamus, nos esse debere praecipitur. 

12. 42. Quaeri ergo solet, quid sit quod ait: Vos autem ieiunantes ungite capita vestra, et facies 
vestras lavate, ne videamini hominibus ieiunantes—. Non enim quispiam recte praeceperit, 
quamvis faciem cotidiana consuetudine lavemus, unctis etiam capitibus, cum ieiunamus, nos 
esse debere. Quod si turpissimum omnes fatentur, intellegendum est hoc praeceptum unguendi 
caput et faciem lavandi ad interiorem hominem pertinere. Ungere ergo caput ad laetitiam 
pertinet, lavare autem faciem ad munditiam; et ideo caput ungit qui laetatur interius mente 
atque ratione. Hoc enim recte accipimus caput quod in anima praeeminet et quo cetera hominis 
regi et gubernari manifestum est. Et hoc facit qui non foris quaerit laetitiam, ut de laudibus 
hominum carnaliter gaudeat. Caro enim, quae subiecta esse debet, nullo modo est totius 
naturae humanae caput. Nemo quidem umquam carnem suam odio habuit , sicut Apostolus 
dicit, cum de diligenda uxore praecipit; sed caput mulieris vir, cui viro caput est Christus—. 
Interius ergo gaudeat in ieiunio suo eo ipso quo sic se ieiunando avertit a voluptate saeculi, ut 
sit subditus Christo, qui secundum hoc praeceptum caput unctum habere desiderat. Ita enim et 
faciem lavabit, id est cor mundabit, quo visurus est Deum, non interposito velamine propter 
infirmitatem contractam de sordibus sed firmus et stabilis, quoniam mundus et 
simplex. Lavamini, inquit, mundi estote: auferte nequitias ab animis vestris atque a conspectu 
oculorum meorum . Ab his igitur sordibus facies nostra lavanda est, quibus Dei aspectus 
offenditur. Nos enim revelata facie gloriam Domini speculantes in eamdem imaginem 
transformabimur — . 

Caritas de corde puro et conscientia bona et fide non ficta. 

12. 43. Saepe etiam cogitatio necessariarum rerum ad istam vitam pertinentium sauciat et 
sordidat interiorem oculum nostrum et plerumque cor duplicat, ut ea quae videmur cum 
hominibus recte facere non eo corde faciamus quo Dominus praecepit, id est non quia eos 
diligimus, sed quia commodum ab eis aliquod propter necessitatem praesentis vitae adipisci 
volumus. Debemus autem bene facere illis propter salutem ipsorum aeternam non propter 
temporale commodum nostrum. Inclinet ergo Deus cor nostrum in testimonia sua et non in 
emolumentum —I Finis enim praecepti est caritas de corde puro et conscientia bona et fide non 
ficta . Qui autem propter suam de hac vita necessitatem fratri consulit, non utique caritate 
consulit, quia non illi, quem debet tamquam se ipsum diligere, sed sibi consulit, vel potius nec 
sibi, quando quidem hinc sibi facit duplex cor quo impeditur ad videndum Deum in qua sola 
visione est beatitudo certa atque perpetua. 

Si autem in caelo est cor, mundum erit, quia munda sunt quaecumque caelestia. 

13. 44. Recte ergo sequitur et praecipit qui mundando cordi nostro instat dicens: Nolite vobis 
condere thesauros in terra, ubi tinea et comestura exterminant, et ubi fures effodiunt et furantur; 
thesaurizate autem vobis thesauros in caelo, ubi neque tinea neque comestura exterminant, et 
ubi fures non effodiunt nec furantur. Ubi enim est thesaurus tuus, ibi erit et cor tuum —. Ergo si 
in terra erit cor, id est si eo corde quisque operetur aliquid, ut terrenum commodum adipiscatur, 
quomodo erit mundum quod in terra volutatur? Si autem in caelo, mundum erit, quia munda 

sunt quaecumque caelestia. Sordescit enim aliquid, cum inferiori miscetur naturae, quamvis in 
suo genere non sordidae, quia etiam de puro argento sordidatur aurum, si misceatur. Ita et 
animus noster terrenorum cupiditate sordescit, quamvis ipsa terra in suo genere atque ordine 
munda sit. Caelum autem hoc loco non corporeum acceperim, quia omne corpus pro terra 
habendum est. Totum enim mundum debet contemnere qui sibi thesaurizat in caelo, in illo ergo 
caelo, de quo dictum est: Caelum caeli Domino —, id est in firmamento spiritali. Non enim in eo 
quod transiet constituere et collocare debemus thesaurum nostrum et cor nostrum, sed in eo 
quod semper manet; caelum autem et terra transient — . 

Oculum hic accipere debemus ipsam intentionem qua facimus quidquid facimus. 

13. 45. Et hic manifestat de mundando corde se cuncta ista praecipere, cum dicit: Lucerna 
corporis tui est oculus tuus. Si ergo oculus tuus simplex fuerit, totum corpus tuum lucidum erit; si 
autem oculus tuus nequam est, totum corpus tuum tenebrosum erit. Si ergo lumen quod in te est, 
tenebrae sunt, tenebrae quantae? — Qui locus sic intellegendus est, ut noverimus omnia opera 
nostra tunc esse munda et placere in conspectu Dei, si fiant simplici corde, id est intentione in 
superna fine illo caritatis, quia et plenitudo legis caritas—. Oculum ergo hic accipere debemus 
ipsam intentionem qua facimus quidquid facimus. Quae si munda fuerit et recta, et illud 
aspiciens quod aspiciendum est, omnia opera nostra, quae secundum eam operamur, necesse 
est bona sint. Quae opera omnia totum corpus appellavit, quia et Apostolus membra nostra dicit 
quaedam opera, quae improbat et mortificanda praecipit dicens: Mortificate ergo membra 
vestra quae sunt super terram: fornicationem, immunditiam, avaritiam et cetera talia —. 

Non quid quisque faciat, sed quo animo faciat considerandum est. 

13. 46. Non ergo quid quisque faciat, sed quo animo faciat considerandum est. Hoc est enim 
lumen in nobis, quia hoc nobis manifestum est bono animo nos facere quod facimus: Omne enim 
quod manifestatur lumen est . Nam ipsa facta quae ad hominum societatem a nobis 
procedunt incertum habent exitum, et ideo tenebras eas vocavit. Non enim novi, cum pecuniam 
porrigo indigenti et petenti, quid inde aut facturus aut passurus sit; et fieri potest ut vel faciat 
ex ea vel propter eam patiatur aliquid mali, quod ego, cum darem, non evenire voluerim neque 
hoc animo dederim. Itaque si bono animo feci quod mihi, cum facerem, notum erat et ideo 
lumen vocatur, illuminatur etiam factum meum qualemcumque exitum habuerit. Qui exitus, 
quoniam incertus et ignotus est, tenebrae appellatae sunt. Si autem malo animo feci, etiam 
ipsum lumen tenebrae sunt. Lumen enim dicitur, quia novit quisque quo animo faciat, etiam 
cum malo animo facit. Sed ipsum lumen tenebrae sunt, quia non in superna dirigitur simplex 
intentio, sed ad inferiora declinatur et duplici corde quasi umbram facit. Si ergo lumen quod in 
te est tenebrae sunt, tenebrae quantae? —, hoc est: Si ipsa cordis intentio qua facis quod facis, 
quae tibi nota est, sordidatur appetitu rerum terrenarum et temporalium atque caecatur, 
quanto magis ipsum factum, cuius incertus est exitus, sordidum et tenebrosum est, quia et si 
bene alicui proveniat quod tu non recta et munda intentione facis, quomodo tu feceris tibi 
imputatur, non quomodo illi provenerit. 

Nemo potest duobus dominis servire. 

14. 47. Quod autem sequitur et dicit: Nemo potest duobus dominis servire, ad hanc ipsam 
intentionem referendum est, quod consequenter exponit dicens: Aut enim unum odio habebit 
et alterum diliget, aut alterum patietur et alterum contemnet. Quae verba diligenter 
consideranda sunt. Nam qui sunt duo domini, deinceps ostendit cum dicit: Non potestis Deo 
servire et mammonae . Mammona apud Hebraeos divitiae appellari dicuntur — . Congruit et 
punicum nomen; nam lucrum punice mammon dicitur. Sed qui servit mammonae, illi utique 

servit qui rebus istis terrenis merito suae perversitatis praepositus magistratus huius saeculi a 
Domino dicitur . Aut ergo hunc odio habebit homo et alterum diliget, id est Deum, aut alterum 
patietur et alterum contemnet. Patitur enim durum et perniciosum dominum quisquis servit 
mammonae; sua enim cupiditate implicatus subditur diabolo, et non eum diligit - quis enim est 
qui diligat diabolum? -, sed tamen patitur. Sicut in maiore aliqua domo qui ancillae alienae 
coniunctus est propter cupiditatem suam duram patitur servitutem, etiamsi non diligat eum 
cuius ancillam diligit. 

Intentionem cordis rectam ab omni duplicitate explicamus. 

14 . 48. Alterum autem contemnet, dixit, non: odio habebit. Nullius enim fere conscientia Deum 
potest odisse, contemnit autem, id est non timet, cum quasi de eius bonitate securus est. Ab 
hac neglegentia et perniciosa securitate revocat Spiritus Sanctus, cum per prophetam dicit: Fili, 
ne adicias peccatum super peccatum et dicas: Miseratio Dei magna est, ignorans quia patientia 
Dei ad penitentiam te invitat . Cuius enim tanta misericordia commemorari potest quam eius 
qui omnia donat peccata conversis et oleastrum facit participem pinguedinis oleae ? Et cuius 
tanta severitas quam eius qui naturalibus ramis non pepercit, sed propter infidelitatem fregit 
illos —? Sed quisquis vult diligere Deum et cavere ne offendat, non se arbitretur duobus dominis 
posse servire, et intentionem cordis sui rectam ab omni duplicitate explicet! Ita enim sentiet de 
Domino in bonitate, et in simplicitate cordis quaeret illum. 

Intentio cordis in caelo non quaerit superflua. 

15 . 49. Ideo, inquit, dico vobis non habere sollicitudinem in anima vestra quid edatis, neque 
corpori quid induatis —, ne forte, quamvis iam superflua non quaerantur, propter ipsa 
necessaria cor duplicetur, et ad ista conquirenda nostra detorqueatur intentio, cum aliquid quasi 
misericorditer operamur, id est ut, cum consulere alicui videri volumus, nostrum emolumentum 
ibi potius quam illius utilitatem attendamus, et ideo nobis non videamur peccare, quia non 
superflua sed necessaria sunt quae consequi volumus. Dominus autem admonet, ut 
meminerimus multo amplius nobis Deum dedisse, quod nos fecit et composuit ex anima et 
corpore, quam est alimentum atque tegumentum, quorum cura nos duplicare cor non 
vult. Nonne anima, inquit, plus est quam esca, ut tu intellegas eum qui dedit animam multo 
facilius escam esse daturum, et corpus quam vestimentum — , id est plus est, ut similiter 
intellegas, eum qui corpus dedit, multo facilius daturum esse vestimentum. 

Animam hoc loco pro ista vita posita. 

15 . 50. Quo loco quaeri solet, utrum ad animam cibus iste pertineat, cum anima incorporea sit, 
iste autem cibus corporeus. Sed animam hoc loco pro ista vita positam noverimus cuius 
retinaculum est alimentum istud corporeum. Secundum hanc significationem dictum est etiam 
illud: Qui amat animam suam perdet illam — . Quod nisi de hac vita acceperimus quam oportet 
pro regno Dei perdere, quod potuisse martyres claruit, contrarium hoc praeceptum erit illi 
sententiae qua dictum est: Quid prodest homini, si totum mundum lucretur, animae autem suae 
detrimentum faciat — . 

Deo etiam tegendi corporis curam relinquere! 

15 . 51. Respicite, inquit, volatili caeli, quoniam non serunt neque metunt neque congregant in 
horrea; et Pater vester caelestis pascit ea. Nonne vos pluris estis illis —, id est carius vos valetis? 
Quia utique rationale animal, sicuti est homo, sublimius ordinatum est in rerum natura quam 
irrationabilia, sicuti sunt aves. Quis autem vestrum, inquit, curans potest adicere ad staturam 

suam cubitum unum? Et de vestimento quid solliciti estis?—, id est: Cuius potestate atque 
dominatu factum est ut ad hanc staturam corpus vestrum perduceretur, eius providentia etiam 
vestiri potest. Non autem vestra cura factum esse, ut ad hanc staturam veniret corpus vestrum, 
ex hoc intellegi potest, quod si curetis et velitis adicere unum cubitum huic staturae, non potestis. 
Illi ergo etiam tegendi corporis curam relinquite, cuius videtis cura factum esse, ut tantae 
staturae corpus habeatis. 

Deus, qui bonus et iustus est, tanto magis curat deprecantes se. 

15. 52. Dandum autem erat etiam documentum propter vestitum, sicut datum est propter 
alimentum. Itaque sequitur et dicit: Considerate lilia agri quomodo crescunt; non laborant neque 
nent. Dico autem vobis quoniam nec Salomon in omni gloria sua sic vestitus est ut unum ex his. 
Si autem fenum agri, quod hodie est et cras in clibanum mittitur, Deus sic vestit, quanto 
magis vos, modicae fidei? — Sed ista documenta non sicut allegoriae discutienda sunt, ut 
quaeramus quid significent aves caeli aut lilia agri; posita sunt enim, ut de rebus minoribus 
maiora persuaderentur. Sicuti est illud de iudice, qui nec Deum timebat, nec hominem 
reverebatur, et tamen saepe interpellanti viduae cessit, ut eius causam consideraret, non 
propter pietatem aut humanitatem, sed ne taedium pateretur—. Non enim ullo modo ille 
iniustus iudex personam Dei allegorice sustinet; sed tamen quantum Deus, qui bonus et iustus 
est, curet deprecantes se, hinc conici Dominus voluit, quod nec iniustus homo eos qui illum 
adsiduis precibus tundunt vel propter taedium devitandum potest contemnere. 

Regnum et iustitia Dei bonum nostrum est et hoc appetendum et ibi finis constituendus. 

16.53 .Nolite ergo, inquit, solliciti esse dicentes: Quid edemus aut quid bibemus aut quid 
vestiemur? Haec enim omnia gentes quaerunt. Scit enim Pater vester quia horum omnium 
indigetis. Quaerite primum regnum et iustitiam Dei, et haec omnia apponentur vobis —. Hic 
manifestissime ostendit non haec esse appetenda tamquam talia bona nostra, ut propter ipsa 
debeamus bene facere, si quid facimus, sed tamen esse necessaria. Quid enim intersit inter 
bonum, quod appetendum est, et necessarium, quod sumendum est, hac sententia declaravit, 
cum ait: Quaerite primum regnum et iustitiam Dei, et haec omnia apponentur vobis. Regnum 
ergo et iustitia Dei bonum nostrum est et hoc appetendum et ibi finis constituendus, propter 
quod omnia faciamus quaecumque facimus. Sed quia in hac vita militamus, ut ad illud regnum 
pervenire possimus, quae vita sine his necessariis agi non potest: Apponentur haec vobis, inquit, 
sed vos regnum Dei et iustitiam primum quaerite\ Cum enim dixit illud primum, significavit quia 
hoc posterius quaerendum est non tempore sed dignitate: illud tamquam bonum nostrum, hoc 
tamquam necessarium nostrum, necessarium autem propter illud bonum. 

Paulus, non coactus evangelizare sed volens, in ipso Evangelio et in regno Dei posuit mercedem. 

16.54. Neque enim verbi gratia ideo debemus evangelizare ut manducemus, sed ideo 
manducare ut evangelizemus. Nam si propterea evangelizamus ut manducemus, vilius habemus 
Evangelium quam cibum; et erit iam bonum nostrum in manducando, necessarium autem in 
evangelizando. Quod etiam Apostolus prohibet, cum dicit licere sibi quidem et permissum esse 
a Domino, ut qui Evangelium adnuntiant de Evangelio vivant, id est de Evangelio habeant ea 
quae huic vitae sunt necessaria, sed tamen se non esse abusum hac potestate—. Erant enim 
multi qui occasionem habere cupiebant adquirendi et vendendi Evangelium, quibus eam volens 
amputare Apostolus manibus suis victum suum toleravit —. De his enim alio loco dicit: Ut 
amputem occasionem his qui quaerunt occasionem —. Quamquam etiam si ut ceteri et boni 
Apostoli permissu Domini de Evangelio viveret, non in eo victu constitueret finem evangelizandi, 
sed magis ipsius victus sui finem in Evangelio collocaret, id est, ut superius dixi, non ideo 

evangelizaret, ut perveniret ad cibum et si qua sunt alia necessaria, sed ideo ista sumeret, ut 
illud impleret, ne non volens sed necessitate evangelizaret. Hoc enim improbat, cum 
dicit: Nescitis quoniam qui in templo operantur, quae de templo sunt edunt, qui altario 
deserviunt altario compartiuntur? Sic et Dominus ordinavit his qui Evangelium adnuntiant de 
Evangelio vivere. Ego autem nullius horum usus sum m . Hinc ostendit permissum esse non 
iussum, alioquin contra praeceptum Domini fecisse tenebitur. Deinde sequitur et dicit: Non 
autem scripsi haec, ut ita fiant in me. Bonum est mihi magis mori quam gloriam meam quisquam 
inanem faciat—. Hoc dixit, quia iam statuerat propter quosdam occasionem quaerentes 
manibus suis victum transigere — . Si enim evangelizavero, inquit, non est mihi gloria — , id est: 
Si evangelizavero, ut ita fiant in me, id est si propterea evangelizavero, ut ad illa perveniam et 
finem Evangelii in cibo et potu et vestitu collocavero. Sed quare non est ei gloria? Necessitas 
enim, inquit, mihi incumbit, id est: ut ideo evangelizem, quia unde vivam non habeo, aut ut 
adquiram temporalem fructum de praedicatione aeternorum. Sic enim iam necessitas erit in 
Evangelio non voluntas. Vae enim mihi erit, inquit, si non evangelizavero —. Sed quomodo 
debet evangelizare? Scilicet ut in ipso Evangelio et in regno Dei ponat mercedem. Ita enim potest 
non coactus evangelizare sed volens. Si enim volens, inquit, hoc facio, mercedem habeo; si 
autem invitus, dispensatio mihi credita est—, id est: Si coactus inopia earum rerum quae 
temporali vitae sunt necessariae praedico Evangelium, alii per me habebunt mercedem Evangelii, 
qui Evangelium ipsum me praedicante diligent; ego autem non habebo, quia non ipsum 
Evangelium diligo sed eius pretium in illis temporalibus constitutum. Quod nefas est fieri, ut non 
tamquam filius ministret quisque Evangelium, sed tamquam servus cui dispensatio credita est, 
ut tamquam alienum eroget, nihil inde ipse capiat praeter cibaria, quae non de participatione 
regni sed ad sustentaculum miserae servitutis dantur extrinsecus. Quamquam alio loco et 
dispensatorem se dicat—. Potest enim et servus in filiorum numerum adoptatus, eam rem in 
qua coheredis sortem meruit, fideliter dispensare participibus suis. Sed nunc ubi ait: 5/ autem 
invitus, dispensatio mihi credita est—, talem dispensatorem intellegi voluit qui alienum 
dispensat, unde ipse nihil accipiat. 

Quaeramus res temporales, ut habeamus regnum Dei. 

16 . 55. Ergo quaecumque res propter aliud aliquid quaeritur sine dubio inferior est quam id 
propter quod quaeritur. Et ideo illud primum est propter quod istam rem quaeris, non ista res 
quam propter illud quaeris. Quapropter si Evangelium et regnum Dei propter cibum quaerimus, 
priorem facimus cibum et posterius regnum Dei; ita ut si non desit cibus, non quaeramus regnum 
Dei. Hoc est ergo primum quaerere cibum et deinde regnum Dei, id est hoc priore loco ponere 
illud posteriore. Si autem ideo quaeramus cibum, ut habeamus regnum Dei, facimus quod 
dictum est: Quaerite primum regnum et iustitiam Dei, et haec omnia apponentur vobis —. 

Quaeramus primum regnum et iustitiam Dei. 

17 . 56. Quaerentibus enim primum regnum et iustitiam Dei, id est hoc praeponentibus ceteris 
rebus, ut propter hoc cetera quaeramus, non debet subesse sollicitudo, ne illa desint quae huic 
vitae propter regnum Dei sunt necessaria. Dixit enim superius: Scit Pater vester quia horum 
omnium indigetis. Et ideo cum dixisset: Quaerite primum regnum et iustitiam Dei, non dixit: 
deinde ista quaerite, quamvis sint necessaria, sed ait: Haec omnia apponentur vobis—, id est 
consequentur, si illa quaeratis, sine ullo vestro impedimento, ne cum ista quaeritis, illinc 
avertamini, aut ne duos fines constituatis, ut et regnum Dei propter se appetatis et ista 
necessaria, sed haec potius propter illud. Ita vobis non deerunt; quia non potestis duobus 
dominis servire . Duobus autem dominis servire conatur qui et regnum Dei pro magno bono 
appetit et haec temporalia. Non poterit autem simplicem habere oculum et uni domino Deo 

servire, nisi quaecumque sunt cetera, si sunt necessaria, propter hoc unum adsumat, id est 
propter regnum Dei. Sicut autem omnes militantes accipiunt annonam et stipendium, sic omnes 
evangelizantes accipiunt victum et tegumentum. Sed non omnes propter salutem rei publicae 
militant sed propter illa quae accipiunt; sic non omnes propter salutem Ecclesiae ministrant Deo 
sed propter haec temporalia, quae tamquam annonam et stipendia consequuntur, aut et 
propter hoc et propter illud. Sed supra iam dictum est: Non potestis duobus dominis servire. Ergo 
simplici corde tantummodo propter regnum Dei debemus operari bonum ad omnes, non autem 
in hac operatione vel solam vel cum regno Dei mercedem temporalium cogitare. Quorum 
omnium temporalium nomine crastinum posuit dicens: Nolite ergo solliciti esse de crastino — . 
Non enim dicitur crastinus dies nisi in tempore, ubi praeterito succedit futurum. Ergo cum aliquid 
boni operamur, non temporalia sed aeterna cogitemus! Tunc erit illud bonum et perfectum 
opus. Crastinus enim dies, inquit, sollicitus erit sibi ipse; id est ut cum oportuerit, sumas cibum 
vel potum vel indumentum, cum ipsa scilicet necessitas urguere coeperit. Aderunt enim haec, 
quia novit Pater noster quod horum omnium indigeamus — . Sufficit enim, inquit, diei malitia 
sua—; id est: Sufficit quod ista sumere urgebit ipsa necessitas, quam propterea malitiam 
nominatam arbitror, quia poenalis est nobis; pertinet enim ad hanc fragilitatem et mortalitatem 
quam peccando meruimus. Huic ergo poenae temporalis necessitatis noli addere aliquid gravius, 
ut non solum patiaris harum rerum indigentiam, sed etiam propter hanc explendam milites Deo. 

Cavendum est ne iudicemus contra praeceptum Domini facere servum Dei qui providet ne ista 
necessaria desint, vel sibi, vel eis quorum sibi cura commissa est. 

17 . 57. Hoc autem loco vehementer cavendum est, ne forte, cum viderimus aliquem servum Dei 
providere ne ista necessaria desint vel sibi vel eis quorum sibi cura commissa est, iudicemus eum 
contra praeceptum Domini facere et de crastino esse sollicitum. Nam et ipse Dominus, cui 
ministrabant angeli —, tamen propter exemplum, ne quis postea scandalum pateretur, cum 
aliquem servorum eius animadvertisset ista necessaria procurare, loculos habere dignatus est 
cum pecunia, unde usibus necessariis quidquid opus fuisset praeberetur. Quorum loculorum 
custos et fur, sicut scriptum est, ludas fuit, qui eum tradidit . Sicut et apostolus Paulus potest 
videri de crastino cogitasse, cum dixit: De collectis autem in sanctos, sicut ordinavi ecclesiis 
Galatiae, ita et vos facite. Secundum unam sabbati unusquisque vestrum apud se ponat 
thesaurizans, quod sibi placuerit, ut non cum venero, tunc collectae fiant. Cum autem advenero, 
quoscumque probaveritis per epistulas, hos mittam perferre gratiam vestram in lerusalem. Quod 
si dignum fuerit ut ego eam, mecum ibunt. Veniam autem ad vos, cum Macedoniam transiero; 
Macedoniam enim pertranseo. Apud vos forsitan remanebo vel etiam hiemabo, ut vos me 
deducatis quocumque iero. Nolo enim vos nunc in transitu videre; spero enim me aliquid temporis 
manere apud vos, si permiserit Dominus. Permanebo autem Ephesi usque ad Pentecosten —. 
Item in Actibus Apostolorum scriptum est, ea quae ad victum sunt necessaria, procurata esse in 
futurum propter imminentem famem. Sic enim legimus: In illis autem diebus descenderunt ab 
lerosolima prophetae Antiochiam, eratque magna exultatio. Congregatis autem nobis surgens 
unus ex illis nomine Agabus, significabat per Spiritum famem magnam futuram in universo orbe, 
quae et facta est sub Claudio. Discentium autem, ut quisque abundabat, statuerunt unusquisque 
eorum in ministerium mittere presbyteris habitantibus in ludaea fratribus, qui et miserunt per 
manum Barnabae et Sauli . Et quod naviganti eidem apostolo Paulo imposita sunt utensilia 
quae offerebantur, non ad unum tantum diem videtur victus iste procuratus . Et quod idem 
scribit: Qui furabatur iam non furetur; magis autem laboret operans manibus suis bonum, ut 
habeat unde tribuere cui opus est—, male intellegentibus non videtur servare praeceptum 
Domini qui ait: Respicite volatilia caeli, quoniam non serunt neque metunt neque congregant in 
horrea—; et: Considerate lilia agri quomodo crescunt; non laborant neque nent—, cum istis 

praecepit ut laborent operantes manibus suis, ita ut habeant quod etiam aliis possint tribuere. 
Et quod saepe de se ipso dicit, quod manibus suis operatus est—, ne quem gravaret—, et de 
illo scriptum est, quod coniunxerit se Aquilae propter artis similitudinem ut simul operarentur 
unde victum transigerent — , non videtur imitatus aves caeli et lilia agri. His et huiusmodi 
Scripturarum locis satis apparet Dominum nostrum non hoc improbare, si quis humano more 
ista procuret, sed si quis propter ista Deo militet, ut in operibus suis non regnum Dei sed istorum 
adquisitionem intueatur. 

Providere necessaria, sicut adiutoria, novit ille medicus, cui semel nos totos commisimus. 

17 . 58. Ad hanc ergo regulam hoc totum praeceptum redigitur, ut etiam in istorum provisione 
regnum Dei cogitemus, in militia vero regni Dei ista non cogitemus. Ita enim, etiamsi aliquando 
defuerint, quod plerumque propter exercitationem nostram Deus sinit, non solum non 
debilitant propositum nostrum, sed etiam examinatum probatumque 
confirmant. Gloriamur enim, inquit, in tribulationibus scientes quia tribulatio patientiam 
operatur, patientia probationem, probatio spem, spes vero non confundit, quoniam caritas Dei 
diffusa est in cordibus nostris per Spiritum Sanctum, qui datus est nobis — . In commemoratione 
autem tribulationum ac laborum suorum idem Apostolus non tantum in carceribus et naufragiis 
atque huiusmodi multis molestiis, sed etiam in fame ac siti, in frigore et nuditate se laborasse 
commemorat —. Quod cum legimus, non aestimemus Domini promissa titubasse, ut famem ac 
sitim et nuditatem pateretur Apostolus, quaerens regnum et iustitiam Dei, cum dictum sit 
nobis: Quaerite primum regnum et iustitiam Dei, et haec omnia apponentur vobis—, quando 
quidem ista sicut adiutoria novit ille medicus, cui semel nos totos commisimus, et a quo 
habemus promissionem vitae praesentis et futurae, quando apponat, quando detrahat, sicut 
nobis iudicat expedire; quos et consolandos et exercendos in hac vita et post hanc vitam in 
perpetua requie stabiliendos atque firmandos gubernat et dirigit. Non enim et homo, cum 
plerumque iumento suo cibaria detrahit, deserit illud cura sua, ac non potius curando haec facit. 

Occulta cordis intima solus Deus iudicat. 

18 . 59. Et quoniam, cum ista vel procurantur in futurum vel, si causa non est quare illa impendas, 
reservantur, incertum est quo animo fiat, cum possit simplici corde fieri, possit et duplici, 
opportune hoc loco subiecit: Nolite iudicare, ne iudicetur de vobis; in quo enim iudicio 
iudicaveritis, iudicabitur de vobis; et in qua mensura mensi fueritis, remetietur vobis 1 . Hoc loco 
nihil aliud nobis praecipi existimo, nisi ut ea facta quae dubium est quo animo fiant, in meliorem 
partem interpretemur. Quod enim scriptum est: Ex fructibus eorum cognoscetis eos—, de 
manifestis dictum est, quae non possunt bono animo fieri, sicuti sunt stupra vel blasphemiae vel 
furta vel ebriositas et si qua sunt alia, de quibus nobis iudicare permittitur dicente 
Apostolo: Quid enim mihi de his qui foris sunt iudicare? Nonne de his qui intus sunt vos 
iudicatis? — De genere autem ciborum, quia possunt bono animo et simplici corde sine vitio 
concupiscentiae quicumque humani cibi indifferenter sumi, prohibet idem Apostolus iudicari 
eos qui carnibus vescebantur et vinum bibebant ab eis qui se ab huiusmodi alimentis 
temperabant. Qui manducat, inquit, non manducantem non spernat; et qui non manducat 
manducantem non iudicet. Ibi etiam ait: Tu quis es, quiiudices alienum servum?Suo domino stat, 
aut cadit . De talibus enim rebus quae possunt bono et simplici et magno animo fieri, quamvis 
possint etiam non bono, volebant illi, cum homines essent, in occulta cordis ferre sententiam de 
quibus solus Deus iudicat. 

De manifestis ergo iudicemus; de occultis vero Deo iudicium relinquamus. 

18. 60. Ad hoc pertinet etiam illud quod alio loco dicit: Nolite ante tempus quidquam iudicare, 
quoadusque veniat Dominus et illuminet abscondita tenebrarum et manifestabit cogitationes 
cordis. Et tunc laus erit unicuique a Deo . Sunt ergo quaedam facta media, quae ignoramus 
quo animo fiant, quia et bono et malo fieri possunt, de quibus temerarium est iudicare, maxime 
ut condemnemus. Horum autem veniet tempus ut iudicentur, cum Dominus illuminabit 
abscondita tenebrarum et manifestabit cogitationes cordis. Item alio loco dicit idem 
Apostolus: Quorundam autem hominum peccata manifesta sunt, praecedentia ad iudicium, 
quaedam autem et subsequuntur . Manifesta ea dicit de quibus clarum est quo animo fiant; 
haec praecedunt ad iudicium, id est quia, si fuerit ista subsecutum iudicium, non est temerarium. 
Subsequuntur autem illa quae occulta sunt, quia nec ipsa latebunt tempore suo. Sic et de bonis 
factis intellegendum est. Nam ita subiungit: Similiter et facta bona manifesta sunt; et 
quaecumque aliter se habent abscondi non possunt—. De manifestis ergo iudicemus; de occultis 
vero Deo iudicium relinquamus, quia et ipsa abscondi non possunt, sive mala sive bona, cum 
tempus advenerit quo manifestentur. 

Duo sunt in quibus temerarium iudicium cavere debemus. 

18. 61. Duo sunt autem in quibus temerarium iudicium cavere debemus: cum incertum est quo 
animo quidque factum sit, vel cum incertum est qualis futurus sit qui nunc vel malus vel bonus 
apparet. Si ergo quispiam, verbi gratia, conquestus de stomacho ieiunare noluit, et tu id non 
credens edacitatis id vitio tribueris, temere iudicabis. Item si manifestam edacitatem 
ebriositatemque cognoveris et ita reprehenderis, quasi numquam ille possit corrigi atque mutari, 
nihilo minus temere iudicabis. Non ergo reprehendamus ea quae nescimus quo animo fiant; 
neque ita reprehendamus quae manifesta sunt, ut desperemus sanitatem, et vitabimus iudicium 
de quo nunc dicitur: Nolite iudicare, ne iudicetur de vobis — . 

Temeritas qua punis alium eadem ipsa te Deus puniat necesse est. 

18. 62. Potest autem movere quod ait: In quo enim iudicio iudicaveritis, iudicabitur de vobis; et 
in qua mensura mensi fueritis, in ea remetietur vobis—. Numquid enim, si nos in iudicio 
temerario iudicaverimus, temere de nobis etiam Deus iudicabit? Aut numquid, si mensura iniqua 
mensi fuerimus, et apud Deum iniqua mensura est, unde nobis remetietur? Nam et mensurae 
nomine ipsum iudicium significatum arbitror. Nullo modo Deus vel temere iudicat vel iniqua 
mensura cuiquam rependit. Sed hoc dictum est, quoniam temeritas qua punis alium eadem ipsa 
te puniat necesse est. Nisi forte arbitrandum est quod iniquitas ei noceat aliquid in quem 
procedit, ei autem nihil a quo procedit. Immo vero saepe nihil nocet ei qui patitur iniuriam, ei 
autem qui facit necesse est ut noceat. Quid enim nocuit martyribus iniquitas persequentium? 
Ipsis autem persecutoribus plurimum. Quia etsi aliqui eorum correcti sunt, eo tamen tempore 
quo persequebantur excaecabat illos malitia eorum. Sic et temerarium iudicium plerumque nihil 
nocet ei de quo temere iudicatur, ei autem qui temere iudicat ipsa temeritas necesse est ut 
noceat. Ista regula etiam illud dictum arbitror: Omnis qui percusserit gladio, gladio morietur—. 
Quam multi enim gladio percutiunt nec tamen gladio moriuntur, sicut nec ipse Petrus! Sed ne 
istum venia peccatorum talem poenam evasisse quis putet, quamquam nihil absurdius quam ut 
maiorem putet gladii poenam esse potuisse, quae Petro non accidit, quam crucis quae accidit, 
quid tamen de latronibus dicturus est qui cum Domino crucifixi sunt, quia et ille qui meruit 
veniam, posteaquam crucifixus est meruit, et alter omnino non meruit — ? An forte omnes quos 
occiderant crucifixerant; et propterea hoc etiam ipsi pati meruerunt? Ridiculum est hoc putare. 
Quid ergo aliud dictum est: Omnis enim qui gladio percusserit gladio morietur, nisi quia ipso 
peccato anima moritur, quodcumque commiserit? 

Quantum inter iram distat et odium. 

19. 63. Et quoniam de temerario et iniquo iudicio nos hoc loco Dominus monet - vult enim ut 
simplici corde et in unum Deum intento faciamus quaecumque facimus; et multa incertum est 
quo corde fiant, de quibus iudicare temerarium est, maxime autem hi temere iudicant de incertis 
et facile reprehendunt qui magis amant vituperare et damnare quam emendare atque corrigere, 
quod vitium vel superbiae est, vel invidentiae -, consequenter subicit et dicit: Quid autem vides 
festucam in oculo fratris tui, trabem autem in oculo tuo non vides? —, ut si forte verbi gratia ira 
ille peccavit, tu odio reprehendas. Quantum autem inter festucam et trabem, quasi tantum inter 
iram distat atque odium. Odium est enim ira inveterata, quasi quae vetustate ipsa tantum robur 
acceperit, ut merito appelletur trabes. Fieri autem potest ut, si irascaris homini, velis eum corrigi; 
si autem oderis hominem, non potes eum velle corrigere. 

Corrigere vitia officium est virorum bonorum et benivolorum. 

19. 64. Quomodo enim dicis fratri tuo: Sine eiciam festucam de oculo tuo, et ecce trabes est in 
oculo tuo? Hypocrita, eice primum trabem de oculo tuo, et tunc videbis eicere festucam de oculo 
fratris tui—, id est: Primum abs te expelle odium, et deinde poteris iam eum quem diligis 
emendare. Et bene ait: Hypocrita. Accusare enim vitia officium est virorum bonorum et 
benivolorum quod cum mali faciunt, alienas partes agunt sicut hypocritae qui tegunt sub 
persona quod sunt, et ostentant in persona quod non sunt. Hypocritarum ergo nomine 
simulatores acceperis. Et est vere multum cavendum et molestum simulatorum genus, qui cum 
omnium vitiorum accusationes odio et livore suscipiant, etiam consultores videri se volunt. Et 
ideo pie cauteque vigilandum est, ut cum aliquem reprehendere vel obiurgare necessitas 
coegerit, primo cogitemus, utrum tale sit vitium quod numquam habuimus vel quo iam caruimus. 
Et si numquam habuimus, cogitemus et nos homines esse et habere potuisse; si vero habuimus 
et non habemus, tangat memoriam communis infirmitas, ut illam reprehensionem aut 
obiurgationem non odium sed misericordia praecedat, ut sive ad correctionem eius propter 
quem id facimus, sive ad perversionem valuerit - nam incertus est exitus - nos tamen de 
simplicitate oculi nostri securi simus. Si autem cogitantes nosmetipsos invenerimus in eo esse 
vitio in quo est ille quem reprehendere parabamus, non reprehendamus neque obiurgemus, sed 
tamen congemiscamus; et non illum ad obtemperandum nobis sed ad pariter conandum 
invitemus! 

Paulus non simulatione sed caritate faciebat. 

19. 65. Nam et illud quod dicit Apostolus: Factus sum ludaeis quasi ludaeus, ut ludaeos 
lucrifacerem; his qui sub lege sunt quasi sub lege, cum non sim ipse sub lege, ut eos qui sub lege 
erant lucrifacerem; his qui sine lege sunt, quasi sine lege, cum sine lege Dei non sim, sed sim in 
lege Christi, ut lucrifacerem eos qui sine lege sunt. Factus sum infirmis infirmus, ut infirmos 
lucrifacerem. Omnibus omnia factus sum, ut omnes lucrifacerem —, non utique simulatione 
faciebat, quemadmodum quidam intellegi volunt, ut eorum detestanda simulatio tanti exempli 
auctoritate muniatur; sed hoc faciebat caritate, qua eius infirmitatem cui volebat subvenire 
tamquam suam cogitabat. Hoc enim et praestruit dicendo: Cum enim liber sim ex omnibus, 
omnium me servum feci, ut plures lucrifacerem —. Quod ut intellegas non simulatione sed 
caritate fieri, qua infirmis hominibus tamquam nos simus compatimur, ita monet alio loco 
dicens: Vos in libertatem vocati estis, fratres, tantum ne libertatem in occasionem carnis detis, 
sed per caritatem servite invicem—. Quod fieri non potest, nisi alterius infirmitatem quisque 
habeat quasi suam, ut eam aequanimiter ferat, donec ab ea liberetur ille cuius curat salutem. 

Raro obiurgationes adhibendae sunt, ut non nobis sed Deo serviamus. 

19. 66. Raro ergo et magna necessitate obiurgationes adhibendae sunt, ita tamen ut etiam in his 
ipsis non nobis sed Deo ut serviatur instemus. Ipse est enim finis, ut nihil duplici corde faciamus, 
auferentes trabem de oculo nostro invidentiae, vel malitiae vel simulationis, ut videamus eicere 
festucam de oculo fratris. Videbimus enim eam oculis columbae—, quales in sponsa Christi 
praedicantur, quam sibi elegit Deus gloriosam Ecclesiam non habentem maculam, neque rugam, 
id est mundam et simplicem —. 

Aperiendo ea quae hi quibus aperiuntur sustinere non possunt, semper nocet. 

20.67. Sed quoniam potest nonnullos Dei praeceptis obtemperare cupientes nomen 
simplicitatis decipere, ut sic putent vitiosum esse aliquando verum occultare, quomodo vitiosum 
est aliquando falsum dicere, atque hoc modo aperiendo ea quae hi quibus aperiuntur sustinere 
non possunt, amplius noceant, quam si ea penitus semperque occultarent, rectissime 
subiungit: Nolite dare sanctum canibus, neque miseritis margaritas vestras ante porcos, ne forte 
conculcent eas pedibus suis et conversi disrumpant vos—. Quia et Dominus, quamvis nihil 
mentitus sit, vera tamen aliqua occultare se ostendit dicens: Adhuc multa habeo vobis dicere, 
sed adhuc non potestis illa portare—. Et apostolus Paulus: Non potui, inquit, vobis loqui quasi 
spiritalibus sed quasi carnalibus. Tamquam parvulis in Christo lac vobis potum dedi non escam; 
neque enim poteratis, sed neque nunc potestis; adhuc enim estis carnales — . 

Diligenter quaerendum est quid sit sanctum, quid margaritae, quid canes, quid porci. 

20. 68. In hoc autem praecepto quo prohibemur dare sanctum canibus, et mittere ante porcos 
margaritas nostras, diligenter quaerendum est quid sit sanctum, quid margaritae, quid canes, 
quid porci. Sanctum est quod violare atque corrumpere nefas est. Cuius utique sceleris conatus 
et voluntas tenetur rea, quamvis illud sanctum natura inviolabile atque incorruptibile maneat. 
Margaritae autem quaecumque spiritalia magna aestimanda sunt; et quia in abdito latent, 
tamquam de profundo eruuntur, et allegoriarum integumentis quasi apertis conchis inveniuntur. 
Intellegi licet itaque: una eademque res et sanctum et margarita dici potest, sed sanctum ex eo 
quod non debet corrumpi, margarita ex eo quod non debet contemni. Conatur autem quisque 
corrumpere quod non vult esse integrum; contemnit vero quod vile ducit et quasi infra se esse 
existimat, et ideo calcari dicitur quidquid contemnitur. Quapropter canes, quoniam insiliunt ad 
dilacerandum; quod autem dilacerant integrum esse non sinunt. Nolite, inquit, dare sanctum 
canibus—, quia etsi dilacerari et corrumpi non potest et manet integrum atque inviolabile, illi 
tamen quid velint cogitandum est qui acriter atque inimicissime resistunt, et quantum in ipsis 
est, si fieri possit, conantur perimere veritatem. Porci vero, quamvis non ita ut canes morsu 
appetant, passim tamen calcando inquinant. Ne ergo miseritis, inquit, margaritas vestras ante 
porcos, ne forte conculcent eas pedibus suis et conversi disrumpant vos—. Canes ergo pro 
oppugnatoribus veritatis, porcos pro contemptoribus positos non incongruenter existimo. 

Cavendum est ne quid aperiatur ei qui non capit; quia id quod apertum est aut infestare aut 
negligere potest. 

20. 69. Quod autem ait: Conversi disrumpant vos, non ait: ipsas margaritas disrumpant. Illas 
enim conculcando etiam cum convertuntur, ut adhuc aliquid audiant, disrumpunt tamen eum a 
quo iam missas margaritas conculcaverunt. Non enim facile inveneris, quid ei gratum esse possit 
qui margaritas calcaverit, id est cum magno labore divina inventa contempserit. Qui autem tales 
docet quomodo non disrumpatur indignando et stomachando, non video. Utrumque autem 
animal immundum est, et canis et porcus. Cavendum est ergo, ne quid aperiatur ei qui non capit; 
melius enim quaerit quod clausum est, quam id quod apertum est aut infestat aut neglegit. 
Neque vero alia causa repperitur, cur ea quae manifesta et magna sunt, non accipiantur praeter 

odium aut contemptum, quorum propter unum canes propter alterum porci nominati sunt. 
Quae tamen omnis immunditia rerum temporalium dilectione concipitur, id est dilectione huius 
saeculi, cui iubemur renuntiare, ut mundi esse possimus. Qui ergo simplex et mundum cor 
habere appetit, non debet sibi reus videri, si aliquid occultat quod ille cui occultat capere non 
potest. Nec ex eo arbitrandum est licere mentiri; non enim est consequens ut, cum verum 
occultatur, falsum dicatur. Agendum ergo primum est, ut impedimenta detrahantur quibus 
efficitur ut non capiat; quia utique si propter sordes non capit, mundandus est vel verbo vel 
opere, quantum fieri a nobis potest. 

De rebus utilibus aliquando ad id respondendum est quod interrogamur, sicut Dominus fecit. 

20. 70. Quod autem Dominus noster quaedam dixisse invenitur quae multi qui aderant vel 
resistendo vel contemnendo non acceperunt, non putandus est sanctum dedisse canibus aut 
margaritas misisse ante porcos; non enim eis dedit qui capere non poterant, sed eis qui poterant 
et simul aderant quos propter aliorum immunditiam neglegi non oportebat. Et cum eum 
tentatores interrogabant respondebatque illis ita ut quid contradicerent non haberent, quamvis 
venenis suis contabescerent potius quam illius cibo saturarentur, alii tamen qui poterant capere 
ex illorum occasione multa utiliter audiebant. Hoc dixi, ne quis forte, cum interroganti 
respondere non potuerit, hac sententia sibi excusatus videatur si dicat nolle se sanctum canibus 
dare vel ante porcos mittere margaritas. Qui enim novit quid respondeat, debet respondere vel 
propter alios quibus desperatio suboritur, si propositam quaestionem solvi non posse 
crediderint, et hoc de rebus utilibus et ad instructionem salutis pertinentibus. Multa sunt enim 
quae inquiri ab otiosis possunt, supervacua et inania et plerumque noxia, de quibus tamen 
nonnihil dicendum est: sed hoc ipsum aperiendum et explicandum, cur inquiri talia non oporteat. 
De rebus vero utilibus aliquando ad id respondendum est quod interrogamur, sicut Dominus 
fecit, cum eum Sadducaei de muliere interrogassent quae septem viros habuit, cuius eorum in 
resurrectione futura esset. Respondit enim quod in resurrectione neque nubent neque uxores 
ducent, sed erunt sicut angeli in caelis . Aliquando autem ille qui interrogat, interrogandus est 
aliud, quod tamen si dixerit, ipse sibi ad id quod interrogavit respondeat; si autem dicere noluerit, 
non videatur his qui adsunt iniustum, si et ipse quod interrogavit non audiat. Nam et illi qui 
interrogaverunt tentantes, utrum reddendum esset tributum, interrogati sunt aliud, id est cuius 
haberet nummus imaginem qui ab ipsis prolatus est; et quia dixerunt quod interrogati erant, id 
est Caesaris imaginem habere nummum, ipsi sibi quodammodo responderunt id quod Dominum 
interrogaverant. Itaque ille ex eorum responsione ita conclusit: Reddite ergo Caesari quod 
Caesaris est, et Deo quod Dei est—. Cum autem principes sacerdotum et seniores populi 
interrogassent, in qua potestate illa faceret, interrogavit eos de baptismate lohannis; et cum 
nollent dicere quod contra se videbant dici, de lohanne autem nihil mali dicere auderent propter 
circumstantes: Nec ego, inquit, vobis dicam, in qua potestate haec facio —, quod iustissimum 
apparuit circumstantibus. Hoc enim se dixerunt nescire quod non nesciebant, sed dicere 
nolebant. Et re vera iustum erat, ut qui sibi volebant responderi quod interrogaverant, prius ipsi 
facerent quod erga se fieri postulabant; quod si fecissent, ipsi sibi utique respondissent. Ipsi 
enim miserant ad lohannem quaerentes quis esset, vel potius ipsi missi erant sacerdotes et 
levitae putantes quod ipse esset Christus, cum ille se negavit esse et de Domino testimonium 
perhibuit — . De quo testimonio si confiteri vellent, ipsi se docerent, in qua potestate illa faceret 
Christus, quod quasi nescientes interrogaverant, ut calumniandi aditum repperirent. 

Petitio pertinet ad impetrandam sanitatem animi, inquisitio ad inveniendam veritatem. 

21. 71. Cum igitur praeceptum esset, ne sanctum detur canibus et margaritae ante porcos 
mittantur, potuit auditor occurrere ac dicere, conscius ignorantiae atque infirmitatis suae et 

audiens praecipi sibi ne daret quod se ipsum nondum accepisse sentiebat: potuit ergo occurrere 
ac dicere: Quod sanctum me dare canibus et quas margaritas me mittere ante porcos vetas, cum 
adhuc ea me habere non videam? Opportunissime subiecit dicens: Petite, et dabitur vobis; 
quaerite, et invenietis; pulsate, et aperietur vobis. Omnis enim qui petit accipit, et qui quaerit 
invenit, et pulsanti aperietur . Petitio pertinet ad impetrandam sanitatem firmitatemque 
animi, ut ea quae praecipiuntur implere possimus, inquisitio autem ad inveniendam veritatem. 
Cum enim beata vita actione et cognitione compleatur, actio facultatem virium, contemplatio 
manifestationem rerum desiderat. Horum ergo primum petendum, secundum quaerendum est, 
ut illud detur, hoc inveniatur. Sed cognitio in hac vita viae prius quam ipsius possessionis est. 
Sed cum quisque veram viam invenerit, perveniet ad ipsam possessionem, quae tamen pulsanti 
aperietur. 

Petitio, inquisitio, pulsatio, manifestatae sub exemplo. 

21. 72. Ut ergo tria ista, id est petitio, inquisitio, pulsatio, manifesta fiant, sub aliquo exemplo 
ponamus aliquem infirmis pedibus ambulare non posse. Prius ergo sanandus et firmandus est 
ad ambulandum, et ad hoc pertinet quod dixit: Petite. Quid autem prodest quod ambulare iam 
vel etiam currere potest, si per devia itinera erraverit? Secundum ergo est ut inveniat viam quae 
ducit eo quo vult pervenire. Quam cum tenuerit et peregerit, eum ipsum locum ubi habitare vult 
si clausum invenerit, neque ambulare potuisse neque ambulasse ac pervenisse profuerit, nisi 
aperiatur; ad hoc pertinet quod dictum est: Pulsate. 

Si homines mali dant bona, quantum sperandum est daturum Deum nobis bona petentibus nec 
nos posse decipi. 

21. 73. Magnam autem spem dedit ille qui promittendo non decipit; ait enim: Omnis qui petit 
accipit, et qui quaerit invenit, et pulsanti aperietur—. Ergo perseverantia opus est, ut accipiamus 
quod petimus, et inveniamus quod quaerimus, et quod pulsamus aperiatur. Quemadmodum 
autem egit de volatilibus caeli et de liliis agri—, ne victum nobis vestitumque desperaremus 
affuturum, ut spes a minoribus ad maiora consurgeret, ita et hoc loco: Aut quis erit, inquit, ex 
vobis homo, quem si petierit filius eius panem, numquid lapidem porriget ei? Aut si piscem 
petierit, numquid serpentem porriget ei? Si ergo vos, cum sitis mali, nostis bona data dare filiis 
vestris, quanto magis Pater vester qui in caelis est dabit bona petentibus se!— Quomodo mali 
dant bona? Sed malos appellavit dilectores adhuc saeculi huius et peccatores. Bona vero quae 
dant secundum eorum sensum bona dicenda sunt, quia haec pro bonis habent. Quamquam et 
in rerum natura ista bona sint, sed temporalia et ad istam vitam infirmam pertinentia. Et quisquis 
ea malus dat non de suo dat; Domini est enim terra et plenitudo eius 1 —, qui fecit caelum et 
terram et mare et omnia quae in eis sunt —. Quantum ergo sperandum est daturum Deum nobis 
bona petentibus nec nos posse decipi, ut accipiamus aliud pro alio cum ab ipso petimus, quando 
nos etiam, cum sumus mali, novimus id dare quod petimur! Non enim decipimus filios nostros; 
et qualiacumque bona damus, non de nostro sed de ipsius damus. 

Omnia quaecumque vultis ut faciant vobis homines, ita et vos facite illis. 

22.74. Firmitas autem et valentia quaedam ambulandi per sapientiae viam in bonis moribus 
constituta est, qui perducuntur usque ad mundationem simplicitatemque cordis, de qua iam diu 
loquens ita concludit: Omnia ergo quaecumque vultis ut faciant vobis homines bona, ita et vos 
facite illis; haec est enim Lex et Prophetae —. In exemplaribus graecis sic invenimus: Omnia ergo 
quaecumque vultis ut faciant vobis homines, ita et vos facite illis. Sed ad manifestationem 
sententiae puto a latinis additum bona. Occurrebat enim quod, si quisquam flagitiose aliquid 
erga se fieri velit et ad hoc referat istam sententiam, veluti se velit aliquis provocari ut 

immoderate bibat et se ingurgitet poculis et hoc prior illi faciat a quo sibi fieri cupit, ridiculum 
est hunc putare istam implevisse sententiam. Cum hoc ergo moveret ut arbitror, additum est ad 
manifestationem rei unum verbum, ut posteaquam dictum est: Omnia ergo quaecumque vultis 
ut faciant vobis homines, adderetur bona. Quod si deest exemplaribus graecis, etiam illa 
emendanda sunt. Sed quis hoc audeat? Intellegendum est ergo plenam esse sententiam et 
omnino perfectam, etiamsi hoc verbum non addatur. Id enim quod dictum est: Quaecumque 
vultis, non usitate ac passim sed proprie dictum accipi oportet. Voluntas namque non est nisi in 
bonis; nam in malis flagitiosisque factis cupiditas proprie dicitur non voluntas. Non quia sic 
semper loquuntur Scripturae, sed ubi oportet ita omnino proprium verbum tenent, ut non aliud 
sinant intellegi. 

Hac una sententia utrumque illud praeceptum complexus est. 

22. 75. Videtur autem hoc praeceptum ad dilectionem proximi pertinere non etiam ad Dei, cum 
alio loco duo praecepta esse dicat in quibus foto Lex pendet et omnes Prophetae —. Nam si 
dixisset: Omnia quaecumque vultis fieri vobis, haec et vos facite, hac una sententia utrumque 
illud praeceptum complexus esset; cito enim diceretur diligi se velle unumquemque et a Deo et 
ab hominibus. Itaque cum ei hoc praeciperetur, ut quod sibi fieri vellet hoc faceret, id utique 
praeciperetur, ut diligeret et Deum et homines. Cum vero expressius de hominibus dictum 
est: Omnia ergo quaecumque vultis ut faciant vobis homines, ita et vos facite illis —, nihil aliud 
dictum videtur quam:D/7/ges proximum tuum tamquam te ipsum. Sed non est neglegenter 
attendendum quod hic subiecit: Haec est enim Lex et Prophetae —. In illis autem duobus 
praeceptis non tantum ait: Lex pendet et Prophetae, sed addidit: tota Lex et omnes Prophetae, 
pro eo quod est omnis prophetia. Quod cum hic non addidit, servavit locum alteri praecepto 
quod ad dilectionem Dei pertinet. Hic autem, quoniam praecepta simplicis cordis exsequitur, et 
erga eos metuendum est, ne habeat quisque duplex cor, quibus occultari cor potest, id est erga 
homines, id ipsum praecipiendum fuit. Nemo enim fere est qui velit quemquam duplici corde 
secum agere. Id autem fieri non potest, id est ut simplici corde aliquid homo homini tribuat, nisi 
ita tribuat, ut nullum ab eo temporale commodum expectet, et ea intentione faciat de qua 
superius satis tractavimus, cum de oculo simplici loqueremur. 

Mundatus oculus simplexque redditus, aptus erit ad videndum Deum. 

22. 76. Mundatus ergo oculus simplexque redditus aptus et idoneus erit ad intuendam et 
contemplandam interiorem lucem suam. Iste enim oculus cordis est. Hunc autem talem oculum 
habet ille qui finem bonorum operum suorum ut vere bona opera sint, non in eo constituit, ut 
hominibus placeat, sed etiam, si provenerit ut eis placeat, ad eorum salutem potius hoc refert 
et ad gloriam Dei, non ad inanem iactantiam suam; neque propterea boni aliquid ad salutem 
proximi operatur, ut ex eo comparet ea quae huic vitae transigendae sunt necessaria; neque 
temere animum hominis voluntatemque condemnat in eo facto in quo non apparet quo animo 
et voluntate sit factum; et quidquid officiorum exhibet homini, hac intentione exhibet qua sibi 
exhiberi vult, id est ut non ab eo commodi aliquid temporalis expectet. Ita erit cor simplex et 
mundum, in quo quaeritur Deus. Beati ergo mundicordes, quia ipsi Deum videbunt —. 

Beatus qui audit praecepta Domini et facit (23, 77 - 27, 87) 

Arta via quae ducit ad vitam, et angusta porta qua intratur in eam. 

23. 77. Sed hoc quia paucorum est, iam incipit de investiganda et possidenda sapientia loqui, 
quod est lignum vitae —. Cuius utique investigandae ac possidendae, id est contemplandae, talis 
oculus per omnia superiora perductus est, quo videri iam possit arta via et angusta porta. Quod 

ergo deinceps dicit: Introite per angustam portam; quam lata porta et spatiosa via quae ducit 
ad perditionem, et multi sunt qui introeunt per eam. Quam angusta est porta et arta via quae 
ducit ad vitam, et pauci sunt qui eam inveniunt—, non ideo dicit quia iugum Domini asperum 
est aut sarcina gravis, sed quia labores finire pauci volunt minus credentes clamanti: Venite ad 
me omnes qui laboratis, et ego vos reficiam. Tollite iugum meum et discite a me, quoniam mitis 
sum et humilis corde; iugum enim meum lene est, et sarcina mea levis est- - hinc autem iste 
sermo sumpsit exordium de humilibus et mitibus corde - quod iugum lene et levem sarcinam 
multi respuunt, pauci subeunt; eoque fit arta via quae ducit ad vitam, et angusta porta qua 
intratur in eam. 

Arbor dignoscitur ex fructibus. 

24 . 78. Hic ergo illi qui promittunt sapientiam cognitionemque veritatis, quam non habent, 
praecipue cavendi sunt, sicut sunt haeretici, qui se plerumque paucitate commendant. Et ideo, 
cum dixisset paucos esse qui inveniunt angustam portam et artam viam, ne se illi supponant 
nomine paucitatis, statim subiecit: Cavete a pseudoprophetis, qui veniunt ad vos in vestitu ovium, 
intrinsecus autem sunt lupi rapaces—. Sed isti non fallunt oculum simplicem, qui arborem 
dignoscere ex fructibus novit; ait enim: Ex fructibus eorum cognoscetis eos. Deinde similitudines 
adiungit: numquid colligunt de spinis uvas aut de tribulis ficus? Sic omnis arbor bona bonos 
fructus facit, mala autem arbor malos fructus facit. Non potest arbor bona fructus malos facere, 
neque arbor mala fructus bonos facere. Omnis arbor quae non facit fructum bonum, excidetur et 
in ignem mittetur. Igitur ex fructibus eorum cognoscetis eos —. 

Non potest arbor bona fructus malos facere, neque arbor mala fructus bonos facere. 

24 . 79. Quo loco illorum error maxime cavendus est qui de his ipsis duabus arboribus duas 
naturas opinantur esse, quarum una sit Dei, altera vero nec Dei nec ex Deo. De quo errore in 
aliis libris et iam disputatum est uberius et, si adhuc parum est, disputabitur; nunc autem non 
eos adiuvare istas duas arbores docendum est. Primo quia de hominibus eum dicere tam clarum 
est, ut quisquis praecedentia et consequentia legerit, miretur eorum caecitatem. Deinde 
attendunt quod dictum est: Non potest arbor bona fructus malos facere, neque arbor mala 
fructus bonos facere —, et ideo putant neque animam malam fieri posse ut in melius 
commutetur neque bonam in deterius, quasi dictum sit: Non potest arbor bona mala fieri neque 
arbor mala bona fieri. Sed dictum est: Non potest arbor bona malos fructus facere, neque arbor 
mala bonos fructus facere. Arbor est quippe ipsa anima, id est ipse homo, fructus vero opera 
hominis. Non ergo potest malus homo bona operari neque bonus mala. Malus ergo, si vult bona 
operari, bonus primo fiat. Sic alio loco evidentius dicit ipse Dominus: Aut facite arborem bonam, 
aut facite arborem malam —. Quod si duas naturas istorum his duabus arboribus figuraret, non 
diceret: Facite. Quis enim hominum potest facere naturam? Deinde etiam ibi, cum ipsarum 
duarum arborum mentionem fecisset, subiecit: Hypocritae, quomodo potestis bona loqui, cum 
sitis mali? — Quam diu ergo quisque malus est, non potest facere fructus bonos; si enim bonos 
fructus fecerit, iam malus non erit. Sic verissime dici potuit: Non potest esse nix calida; cum enim 
calida esse coeperit, non iam eam nivem sed aquam vocamus. Potest ergo fieri ut quae nix fuit 
non sit, non autem potest fieri ut nix calida sit. Sic potest fieri ut qui malus fuit non sit malus, 
non tamen fieri potest ut malus bene faciat. Qui etiamsi aliquando utilis est, non hoc ipse facit, 
sed fit de illo divina procurante providentia, sicut de pharisaeis dictum est: Quae dicunt facite; 
quae autem faciunt, facere nolite . Hoc ipsum quod bona dicebant, et ea quae dicebant, 
utiliter audiebantur et fiebant, non erat illorum: Cathedram enim, inquit, Moysi sedent . Per 
divinam ergo providentiam legem Dei praedicantes, possunt esse audientibus utiles, cum sibi 
non essent. De talibus alio loco per prophetam dictum est: Seminatis triticum et spinas metitis —, 

quia bona praecipiunt et mala faciunt. Non ergo qui eos audiebant et faciebant quae ab eis 
dicebantur, de spinis legebant uvas, sed per spinas de vite legebant uvas; tamquam si manum 
aliquis per sepem mittat, aut certe de vite quae sepi fuerit involuta, uvam legat, non spinarum 
est fructus ille sed vitis. 

Cavete iustitiam vestram facere coram hominibus, ut videamini ab eis. 

24 . 80. Rectissime sane quaeritur, quos fructus nos attendere voluerit, quibus cognoscere 
arborem possimus. Multi enim quaedam in fructibus deputant, quae ad vestitum ovium 
pertinent, et hoc modo a lupis decipiuntur: sicuti sunt vel ieiunia vel orationes vel eleemosynae; 
quae omnia nisi fieri etiam ab hypocritis possent, non superius diceret: Cavete iustitiam vestram 
facere coram hominibus, ut videamini ab eis . Qua sententia proposita ipsa tria exsequitur: 
eleemosynam, orationem, ieiunium. Multi enim multa pauperibus non misericordia sed 
ambitione largiuntur; et multi orant vel potius videntur orare, non intuentes Deum sed 
hominibus placere cupientes; et multi ieiunant et mirabilem abstinentiam praetendunt eis 
quibus ista difficilia videntur et honore digna existimantur. Et huiusmodi dolis eos capiunt, dum 
aliud ostentant ad decipiendum, aliud exerunt ad depraedandum vel interficiendum eos qui sub 
isto vestitu ovino lupos videre non possunt. Hi ergo non sunt fructus de quibus cognosci arborem 
monet. Ista enim cum bono animo in veritate fiunt, propriae sunt ovium vestes; cum autem malo 
in errore, non aliud quam lupos contegunt. Sed non ideo debent oves odisse vestimentum suum, 
quod plerumque illo se occultant lupi. 

Qui sunt fructus quibus inventis cognoscamus arborem malam vel bonam. 

24 . 81. Qui sunt ergo fructus quibus inventis cognoscamus arborem malam, dicit 
Apostolus: Manifesta autem sunt opera carnis, quae sunt fornicationes, immunditiae, luxuriae, 
idolorum servitus, veneficia, inimicitiae, contentiones, aemulationes, animositates, dissensiones, 
hereses, invidiae, ebrietates, comessationes et his similia; quae praedico vobis, sicut praedixi, 
quoniam qui talia agunt regnum Dei non possidebunt. Et qui sunt fructus per quos cognoscamus 
arborem bonam, idem ipse consequenter dicit: Fructus autem spiritus est caritas, gaudium, pax, 
longanimitas, benignitas, bonitas, fides, mansuetudo, continentia — . Sane sciendum est hic 
gaudium proprie positum; mali enim homines non gaudere sed gestire proprie dicuntur; sicut 
superius diximus voluntatem proprie positam quam non habent mali, ubi dictum est: Omnia 
quaecumque vultis ut faciant vobis homines, haec et vos facite illis — . Ex ista proprietate verbi, 
qua gaudium non dicitur nisi in bonis, etiam propheta loquitur: Non est gaudere impiis, dicit 
Dominus —. Ita quod posita est fides, non quaecumque utique sed vera fides, et cetera quae hic 
posita sunt, habent quasdam imagines suas in malis hominibus et deceptoribus, ut omnino 
fallant, nisi quisque iam mundum oculum et simplicem habuerit, quo ista cognoscat. Optimo 
itaque ordine primo actum est de oculo mundando, et deinde dicta sunt quae caverentur. 

Illi sunt fructus: facere voluntatem Patris qui est in caelis. 

25 . 82. Sed quoniam, quamvis quisque oculo mundo sit, id est sincero et simplici corde vivat, 
non potest tamen cor alterius intueri, quaecumque in factis vel dictis apparere non potuerint, 
tentationibus aperiuntur. Tentatio autem duplex est: aut in spe adipiscendi aliquod commodum 
temporale aut in terrore amittendi. Et maxime cavendum est, ne tendentes ad sapientiam, quae 
in solo Christo inveniri potest - in quo sunt omnes thesauri sapientiae et scientiae absconditi — -, 
cavendum ergo est, ne ipso Christi nomine ab haereticis vel quibuslibet male intellegentibus et 
saeculi huius amatoribus decipiamur. Nam ideo sequitur et monet : Non omnis qui dicit mihi: 
Domine, Domine, intrabit in regnum caelorum; sed is qui facit voluntatem Patris mei qui in caelis 
est, ipse intrabit in regnum caelorum —, ne putemus ad illos fructus iam pertinere, si quis 

Domino nostro dicat: Domine Domine, et ex eo nobis arbor bona videatur. Sed illi sunt fructus: 
facere voluntatem Patris qui est in caelis, cuius faciendae se ipsum exemplum praebere dignatus 
est. 

Nemo dicit: Dominus lesus,nisi in Spiritu Sancto. 

25 . 83. Sed merito potest movere, quomodo huic sententiae conveniat illud Apostoli ubi 
ait: Nemo in Spiritu Dei loquens dicit: anathema lesu; et nemo potest dicere: Dominus lesus, nisi 
in Spiritu Sancto—, quia neque aliquos habentes Spiritum Sanctum possumus dicere non 
introituros in regnum caelorum, si perseveraverint usque in finem, neque illos qui 
dicunt: Domine, Domine, et tamen non intrant in regnum caelorum possumus dicere habere 
Spiritum Sanctum. Quomodo ergo: Nemo dicit: Dominus lesus, nisi in Spiritu Sancto, nisi quia 
proprie Apostolus posuit verbum quod est dicit, ut significet voluntatem atque intellectum 
dicentis? Dominus vero generaliter posuit verbum quo ait: Non omnis qui dicit mihi: Domine, 
Domine, intrabit in regnum caelorum —. Videtur enim dicere etiam ille qui nec vult nec intellegit 
quod dicit; sed ille proprie dicit qui voluntatem ac mentem suam sono vocis enuntiat. Sicut paulo 
ante quod dictum est gaudium, in fructibus Spiritus proprie dictum est, non eo modo quo alibi 
dicit idem Apostolus: Non gaudet super iniquitatem —, quasi quisquam possit super iniquitatem 
gaudere, quia illa elatio est animi turbide gestientis non gaudium; nam hoc soli boni habent. 
Ergo dicere videntur etiam illi qui non hoc, quod sonant, et intellectu cernunt et voluntate agunt, 
sed voce tantum sonant; secundum quem modum Dominus ait: Non omnis qui mihi dicit: 
Domine, Domine, intrabit in regnum caelorum. Vere autem ac proprie illi dicunt a quorum 
voluntate atque mente non abhorret prolatio sermonis sui; secundum quam significationem 
dicit Apostolus: Nemo potest dicere: Dominus lesus, nisi in Spiritu Sancto. 

Non arbitramur ibi esse invisibilem sapientiam, ubi visibile miraculum videmus. 

25 . 84. Atque illud ad rem maxime pertinet, ne decipiamur tendentes ad contemplationem 
veritatis non solum nomine Christi per eos qui nomen habent et facta non habent, sed etiam 
quibusdam factis atque miraculis. Qualia propter infideles cum fecerit Dominus, monuit tamen 
ne talibus decipiamur arbitrantes ibi esse invisibilem sapientiam, ubi visibile miraculum 
viderimus. Adiungit ergo et dicit: Multi mihi dicent in illa die: Domine, Domine, nonne in nomine 
tuo prophetavimus, et in nomine tuo daemonia eiecimus, et in nomine tuo virtutes multas 
fecimus? Et tunc dicam illis: numquam vos cognovi; recedite a me qui operamini iniquitatem 
Non ergo cognoscit nisi eum qui operatur aequitatem. Nam et ipsos discipulos suos prohibuit 
gaudere de talibus, id est quod daemonia illis subiecta fuerint, sed gaudete, inquit, quod nomina 
vestra scripta sunt in caelo —, credo in illa civitate lerusalem quae est in caelis, in qua nonnisi 
iusti sanctique regnabunt. An nescitis, ait Apostolus, quoniam iniqui regnum Dei non 
possidebunt? — 

Possunt et iniqui visibilia miracula facere. 

25 . 85. Sed fortasse quis dicat non posse iniquos visibilia illa miracula facere, et mentiri potius 
istos credat qui dicturi sunt: In nomine tuo prophetavimus et daemonia eiecimus et virtutes 
multas fecimus. Legat ergo, quanta fecerint resistentes famulo Dei Moysi magi Aegyptiorum -I 
Aut si hoc non vult legere, quia non in nomine Christi fecerunt, legat quae ipse Dominus dicit de 
pseudoprophetis ita loquens: Tunc si quis vobis dixerit: Ecce hic est Christus aut illic, nolite 
credere. Surgent enim pseudochristi et pseudoprophetae et dabunt signa magna et prodigia, ita 
ut in errorem inducantur etiam electi. Ecce praedixi vobis —. 

Mundo et simplici oculo opus est venire ad certissimam pacem et immobilem stabilitatem 
sapientiae. 

25 . 86. Quam ergo mundo et simplici oculo opus est, ut inveniatur via sapientiae, cui tantae 
malorum et perversorum hominum deceptiones erroresque obstrepunt! Quos omnes evadere, 
hoc est venire ad certissimam pacem et immobilem stabilitatem sapientiae. Vehementer enim 
metuendum est, ne studio altercandi et contendendi quisque non videat quod a paucis videri 
potest: ut parvus sit strepitus contradicentium, nisi etiam ipse sibi obstrepat. Quo pertinet etiam 
illud quod dicit Apostolus: Servum autem Domini litigare non oportet sed mitem esse ad omnes, 
docibilem, patientem, in modestia corripientem diversa sentientes, ne forte det illis Deus 
poenitentiam ad cognoscendam veritatem — . Beati ergo pacifici, guoniam ipsi filii Dei 
vocabuntur —. 

Conclusio huius totius sermonis: ille aedificat in Christo qui quod ab illo audit facit. 

25 . 87. Conclusio ergo huius totius sermonis quam terribiliter inferatur, valde attendendum 
est. Omnis ergo, inquit, gui audit verba mea haec et facit ea, similis erit viro prudenti, qui 
aedificavit domum suam super petram —. Non enim quisque firmat quae audit vel percipit nisi 
faciendo. Et si petra est Christus, sicut multa Scripturarum testimonia praedicant -, ille aedificat 
in Christo qui quod ab illo audit facit. Descendit pluvia, venerunt flumina, flaverunt venti et 
offenderunt in domum illam et non cecidit; fundata enim fuit super petram — . Non ergo iste 
metuit ullas caliginosas superstitiones - quid enim aliud intellegatur pluvia, cum in mali alicuius 
significatione ponitur? - aut rumores hominum, quos ventis comparatos puto, aut vitae huius 
fluvium carnalibus concupiscentiis tamquam fluentem super terram. Horum enim trium qui 
prosperitatibus inducitur, adversitatibus frangitur; quorum nihil metuit qui fundatam habet 
domum super petram, id est qui non solum audit praecepta Domini sed etiam facit. Et his 
omnibus periculose subiacet qui audit et non facit; non enim habet stabile fundamentum, sed 
audiendo et non faciendo ruinam aedificat. Ait enim consequenter: Et omnis qui audit verba 
mea haec et non facit ea, similis erit viro stulto, qui aedificavit domum suam super arenam. 
Descendit pluvia, venerunt flumina, flaverunt venti et offenderunt in domum illam et cecidit; et 
facta est ruina eius magna. Et factum est, cum consummasset lesus verba haec, admirabantur 
turbae super doctrinam eius; erat enim docens eos quasi potestatem habens non quasi scribae 
eorum—. Hoc est quod ante dixi per prophetam in psalmis significatum esse, cum 
diceret: Fiducialiter agam in eo. Eloquia Domini eloquia casta, argentum igne probatum terrae 
purgatum septuplum—. Propter quem numerum admonitus sum etiam praecepta ista ad 
septem illas referre sententias quas in principio sermonis huius posuit, de beatis cum diceret, et 
ad illas septem operationes Spiritus Sancti quas Isaias propheta commemorat—. Sed sive iste 
ordo in his considerandus sit, sive aliquis alius, facienda sunt quae audivimus a Domino, si 
volumus aedificare super petram. 

CAPUT TERTIUM 

EVANGELIUM SECUNDUM MATTHEUM 

1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 
Incipit Evangelium secundum Mattheum 

1 Liber generationis lesu Christi filii David filii Abraham. 

2 Abraham genuit Isaac, Isaac autem genuit lacob, lacob autem genuit ludam et fratres eius, 

3 ludas autem genuit Phares et Zara de Thamar, Phares autem genuit Esrom, Esrom autem 
genuit Aram, 

4 Aram autem genuit Aminadab, Aminadab autem genuit Naasson, Naasson autem genuit 
Salmon, 

5 Salmon autem genuit Booz de Rahab, Booz autem genuit Obed ex Ruth, Obed autem genuit 
lesse, 

6 lesse autem genuit David regem. 

David autem genuit Salomonem ex ea, quae fuit Uriae, 

7 Salomon autem genuit Roboam, Roboam autem genuit Abiam, Abia autem genuit Asa, 

8 Asa autem genuit losaphat, losaphat autem genuit loram, loram autem genuit Oziam, 

9 Ozias autem genuit loatham, loatham autem genuit Achaz, Achaz autem genuit Ezechiam, 

10 Ezechias autem genuit Manassen, Manasses autem genuit Amon, Amon autem genuit losiam, 

11 losias autem genuit lechoniam et fratres eius in transmigratione Babylonis. 

12 Et post transmigrationem Babylonis lechonias genuit Salathiel, Salathiel autem genuit 
Zorobabel, 

13 Zorobabel autem genuit Abiud, Abiud autem genuit Eliachim, Eliachim autem genuit Azor, 

14 Azor autem genuit Sadoc, Sadoc autem genuit Achim, Achim autem genuit Eliud, 

15 Eliud autem genuit Eleazar, Eleazar autem genuit Matthan, Matthan autem genuit lacob, 

16 lacob autem genuit loseph virum Mariae, de qua natus est lesus, qui vocatur Christus. 

17 Omnes ergo generationes ab Abraham usque ad David generationes quattuordecim; et a 
David usque ad transmigrationem Babylonis generationes quattuordecim; et a transmigratione 
Babylonis usque ad Christum generationes quattuordecim. 

18 lesu Christi autem generatio sic erat. 

Cum esset desponsata mater eius Maria loseph, antequam convenirent inventa est in utero 
habens de Spiritu Sancto. 

19 loseph autem vir eius, cum esset iustus et nollet eam traducere, voluit occulte dimittere eam. 

20 Haec autem eo cogitante, ecce angelus Domini in somnis apparuit ei dicens: " loseph fili David, 
noli timere accipere Mariam coniugem tuam. Quod enim in ea natum est, de Spiritu Sancto est; 

21 pariet autem filium, et vocabis nomen eius lesum: ipse enim salvum faciet populum suum a 
peccatis eorum ". 

22 Hoc autem totum factum est, ut adimpleretur id, quod dictum est a Domino per prophetam 
dicentem: 

23 " Ecce, virgo in utero habebit et pariet filium, et vocabunt nomen eius Emmanuel ", quod est 
interpretatum Nobiscum Deus. 

24 Exsurgens autem loseph a somno fecit, sicut praecepit ei angelus Domini, et accepit coniugem 
suam; 

25 et non cognoscebat eam, donec peperit filium, et vocavit nomen eius lesum. 

2 

1 Cum autem natus esset lesus in Bethlehem ludaeae in diebus Herodis regis, ecce Magi ab 
oriente venerunt Hierosolymam 

2 dicentes: " Ubi est, qui natus est, rex ludaeorum? Vidimus enim stellam eius in oriente et 
venimus adorare eum 

3 Audiens autem Herodes rex turbatus est et omnis Hierosolyma cum illo; 

4 et congregans omnes principes sacerdotum et scribas populi, sciscitabatur ab eis ubi Christus 
nasceretur. 

5 At illi dixerunt ei: " In Bethlehem ludaeae. Sic enim scriptum est per prophetam: 

6 "Et tu, Bethlehem terra ludae, 
nequaquam minima es in principibus ludae; 
ex te enim exiet dux, 

qui reget populum meum Israel" ". 

7 Tunc Herodes, clam vocatis Magis, diligenter didicit ab eis tempus stellae, quae apparuit eis; 

8 et mittens illos in Bethlehem dixit: " Ite et interrogate diligenter de puero; et cum inveneritis, 
renuntiate mihi, ut et ego veniens adorem eum ". 

9 Qui cum audissent regem, abierunt. Et ecce stella, quam viderant in oriente, antecedebat eos, 
usque dum veniens staret supra, ubi erat puer. 

10 Videntes autem stellam gavisi sunt gaudio magno valde. 

11 Et intrantes domum viderunt puerum cum Maria matre eius, et procidentes adoraverunt 
eum; et apertis thesauris suis, obtulerunt ei munera, aurum et tus et myrrham. 

12 Et responso accepto in somnis, ne redirent ad Herodem, per aliam viam reversi sunt in 
regionem suam. 

13 Qui cum recessissent, ecce angelus Domini apparet in somnis loseph dicens: " Surge et accipe 
puerum et matrem eius et fuge in Aegyptum et esto ibi, usque dum dicam tibi; futurum est enim 
ut Herodes quaerat puerum ad perdendum eum ". 

14 Qui consurgens accepit puerum et matrem eius nocte et recessit in Aegyptum 

15 et erat ibi usque ad obitum Herodis, ut adimpleretur, quod dictum est a Domino per 
prophetam dicentem: 

" Ex Aegypto vocavi filium meum ". 

16 Tunc Herodes videns quoniam illusus esset a Magis, iratus est valde et mittens occidit omnes 
pueros, qui erant in Bethlehem et in omnibus finibus eius, a bimatu et infra, secundum tempus, 
quod exquisierat a Magis. 

17 Tunc adimpletum est, quod dictum est per leremiam prophetam dicentem: 

18 " Vox in Rama audita est, 
ploratus et ululatus multus: 

Rachel plorans filios suos, 

et noluit consolari, quia non sunt 

19 Defuncto autem Herode, ecce apparet angelus Domini in somnis loseph in Aegypto 

20 dicens: " Surge et accipe puerum et matrem eius et vade in terram Israel; defuncti sunt enim, 
qui quaerebant animam pueri 

21 Qui surgens accepit puerum et matrem eius et venit in terram Israel. 

22 Audiens autem quia Archelaus regnaret in ludaea pro Herode patre suo, timuit illuc ire; et 
admonitus in somnis, secessit in partes Galilaeae 

23 et veniens habitavit in civitate, quae vocatur Nazareth, ut adimpleretur, quod dictum est per 
Prophetas: " Nazaraeus vocabitur 

3 

1 In diebus autem illis venit loannes Baptista praedicans in deserto ludaeae 

2 et dicens: " Paenitentiam agite; appropinquavit enim regnum caelorum 

3 Hic est enim, qui dictus est per Isaiam prophetam dicentem: 

" Vox clamantis in deserto: 

"Parate viam Domini, 
rectas facite semitas eius!" 

4 Ipse autem loannes habebat vestimentum de pilis cameli et zonam pelliceam circa lumbos 
suos; esca autem eius erat locustae et mei silvestre. 

5 Tunc exibat ad eum Hierosolyma et omnis ludaea et omnis regio circa Iordanem, 

6 et baptizabantur in Iordane flumine ab eo, confitentes peccata sua. 

7 Videns autem multos pharisaeorum et sadducaeorum venientes ad baptismum suum, dixit eis: 
" Progenies viperarum, quis demonstravit vobis fugere a futura ira? 

8 Facite ergo fructum dignum paenitentiae 

9 et ne velitis dicere intra vos: "Patrem habemus Abraham"; dico enim vobis quoniam potest 
Deus de lapidibus istis suscitare Abrahae filios. 

10 lam enim securis ad radicem arborum posita est; omnis ergo arbor, quae non facit fructum 
bonum, exciditur et in ignem mittitur. 

11 Ego quidem vos baptizo in aqua in paenitentiam; qui autem post me venturus est, fortior me 
est, cuius non sum dignus calceamenta portare; ipse vos baptizabit in Spiritu Sancto et igni, 

12 cuius ventilabrum in manu sua, et permundabit aream suam et congregabit triticum suum in 
horreum, paleas autem comburet igni inexstinguibili 

13 Tunc venit lesus a Galilaea in Iordanem ad loannem, ut baptizaretur ab eo. 

14 loannes autem prohibebat eum dicens: " Ego a te debeo baptizari, et tu venis ad me? 

15 Respondens autem lesus dixit ei: " Sine modo, sic enim decet nos implere omnem iustitiam 
Tunc dimittit eum. 

16 Baptizatus autem lesus, confestim ascendit de aqua; et ecce aperti sunt ei caeli, et vidit 
Spiritum Dei descendentem sicut columbam et venientem super se. 

17 Et ecce vox de caelis dicens: "Hic est Filius meus dilectus, in quo 
mihi complacui". 


4 

1 Tunc lesus ductus est in de sertum a Spiritu, ut tentaretur a Diabolo. 

2 Et cum ieiunasset quadraginta diebus et quadraginta noctibus, postea esuriit. 

3 Et accedens tentator dixit ei: " Si Filius Dei es, dic, ut lapides isti panes fiant ". 

4 Qui respondens dixit: 

" Scriptum est: 

"Non in pane solo vivet homo, 

sed in omni verbo, quod procedit de ore Dei" ". 

5 Tunc assumit eum Diabolus in sanctam civitatem et statuit eum supra pinnaculum templi 

6 et dicit ei: " Si Filius Dei es, mitte te deorsum. Scriptum est enim: 

"Angelis suis mandabit de te, 

et in manibus tollent te, 

ne forte offendas ad lapidem pedem tuum" ". 

7 Ait illi lesus: " Rursum scriptum est: "Non tentabis Dominum Deum tuum" ". 

8 Iterum assumit eum Diabolus in montem excelsum valde et ostendit ei omnia regna mundi et 
gloriam eorum 

9 et dicit illi: " Haec tibi omnia dabo, si cadens adoraveris me". 

10 Tunc dicit ei lesus: 

" Vade, Satanas! Scriptum est enim: 

"Dominum Deum tuum adorabis 


et illi soli servies" ". 

11 Tunc reliquit eum Diabolus, et ecce angeli accesserunt et ministrabant ei. 

12 Cum autem audisset quod loannes traditus esset, secessit in Galilaeam. 

13 Et relicta Nazareth, venit et habitavit in Capharnaum maritimam 

14 in finibus Zabulon et Nephthali, ut impleretur, quod dictum est per Isaiam prophetam 
dicentem: 

15 " Terra Zabulon et terra Nephthali, 
ad viam maris, trans Iordanem, 

Galilaea gentium; 

16 populus, qui sedebat in tenebris, 
lucem vidit magnam, 

et sedentibus in regione et umbra mortis 
lux orta est eis ". 

17 Exinde coepit lesus praedicare et dicere: " Paenitentiam agite; appropinquavit enim regnum 
caelorum ". 

18 Ambulans autem iuxta mare Galilaeae, vidit duos fratres, Simonem, qui vocatur Petrus, et 
Andream fratrem eius, mittentes rete in mare; erant enim piscatores. 

19 Et ait illis: " Venite post me, et faciam vos piscatores hominum ". 

20 At illi continuo, relictis retibus, secuti sunt eum. 

21 Et procedens inde vidit alios duos fratres, lacobum Zebedaei et loannem fratrem eius, in navi 
cum Zebedaeo patre eorum reficientes retia sua; et vocavit eos. 

22 Illi autem statim, relicta navi et patre suo, secuti sunt eum. 

23 Et circumibat lesus totam Galilaeam, docens in synagogis eorum et praedicans evangelium 
regni et sanans omnem languorem et omnem infirmitatem in populo. 

24 Et abiit opinio eius in totam Syriam; et obtulerunt ei omnes male habentes, variis languoribus 
et tormentis comprehensos, et qui daemonia habebant, et lunaticos et paralyticos, et curavit 
eos. 

25 Et secutae sunt eum turbae multae de Galilaea et Decapoli et Hierosolymis et ludaea et de 
trans Iordanem. 

5 

1 Videns autem turbas, ascendit in montem; et cum sedisset, ac cesserunt ad eum discipuli eius; 

2 et aperiens os suum docebat eos dicens: 

3 " Beati pauperes spiritu, quoniam ipsorum est regnum caelorum. 

4 Beati, qui lugent, quoniam ipsi consolabuntur. 

5 Beati mites, quoniam ipsi possidebunt terram. 

6 Beati, qui esuriunt et sitiunt iustitiam, quoniam ipsi saturabuntur. 

7 Beati misericordes, quia ipsi misericordiam consequentur. 

8 Beati mundo corde, quoniam ipsi Deum videbunt. 

9 Beati pacifici, quoniam filii Dei vocabuntur. 

10 Beati, qui persecutionem patiuntur propter iustitiam, quoniam ipsorum est regnum caelorum. 

11 Beati estis cum maledixerint vobis et persecuti vos fuerint et dixerint omne malum adversum 
vos, mentientes, propter me. 

12 Gaudete et exsultate, quoniam merces vestra copiosa est in caelis; sic enim persecuti sunt 
prophetas, qui fuerunt ante vos. 

13 Vos estis sal terrae; quod si sal evanuerit, in quo salietur? Ad nihilum valet ultra, nisi ut 
mittatur foras et conculcetur ab hominibus. 

14 Vos estis lux mundi. Non potest civitas abscondi supra montem posita; 

15 neque accendunt lucernam et ponunt eam sub modio, sed super candelabrum, ut luceat 
omnibus, qui in domo sunt. 

16 Sic luceat lux vestra coram hominibus, ut videant vestra bona opera et glorificent Patrem 
vestrum, qui in caelis est. 

17 Nolite putare quoniam veni solvere Legem aut Prophetas; non veni solvere, sed adimplere. 

18 Arnen quippe dico vobis: Donec transeat caelum et terra, iota unum aut unus apex non 
praeteribit a Lege, donec omnia fiant. 

19 Qui ergo solverit unum de mandatis istis minimis et docuerit sic homines, minimus vocabitur 
in regno caelorum; qui autem fecerit et docuerit, hic magnus vocabitur in regno caelorum. 

20 Dico enim vobis: Nisi abundaverit iustitia vestra plus quam scribarum et pharisaeorum, non 
intrabitis in regnum caelorum. 

21 Audistis quia dictum est antiquis: "Non occides; qui autem occiderit, reus erit iudicio". 

22 Ego autem dico vobis: Omnis, qui irascitur fratri suo, reus erit iudicio; qui autem dixerit fratri 
suo: "Racha", reus erit concilio; qui autem dixerit: "Fatue", reus erit gehennae ignis. 

23 Si ergo offeres munus tuum ad altare, et ibi recordatus fueris quia frater tuus habet aliquid 
adversum te, 

24 relinque ibi munus tuum ante altare et vade, prius, reconciliare fratri tuo et tunc veniens offer 
munus tuum. 

25 Esto consentiens adversario tuo cito, dum es in via cum eo, ne forte tradat te adversarius 
iudici, et iudex tradat te ministro, et in carcerem mittaris. 

26 Arnen dico tibi: Non exies inde, donec reddas novissimum quadrantem. 

27 Audistis quia dictum est: "Non moechaberis". 

28 Ego autem dico vobis: Omnis, qui viderit mulierem ad concupiscendum eam, iam moechatus 
est eam in corde suo. 

29 Quod si oculus tuus dexter scandalizat te, erue eum et proice abs te; expedit enim tibi, ut 
pereat unum membrorum tuorum, quam totum corpus tuum mittatur in gehennam. 

30 Et si dextera manus tua scandalizat te, abscide eam et proice abs te; expedit enim tibi, ut 
pereat unum membrorum tuorum, quam totum corpus tuum abeat in gehennam. 

31 Dictum est autem: "Quicumque dimiserit uxorem suam, det illi libellum repudii". 

32 Ego autem dico vobis: Omnis, qui dimiserit uxorem suam, excepta fornicationis causa, facit 
eam moechari; et, qui dimissam duxerit, adulterat. 

33 Iterum audistis quia dictum est antiquis: "Non periurabis; reddes autem Domino iuramenta 
tua". 

34 Ego autem dico vobis: Non iurare omnino, neque per caelum, quia thronus Dei est, 

35 neque per terram, quia scabellum est pedum eius, neque per Hierosolymam, quia civitas est 
magni Regis; 

36 neque per caput tuum iuraveris, quia non potes unum capillum album facere aut nigrum. 

37 Sit autem sermo vester: "Est, est", "Non, non"; quod autem his abundantius est, a Malo est. 

38 Audistis quia dictum est: "Oculum pro oculo et dentem pro dente". 

39 Ego autem dico vobis: Non resistere malo; sed si quis te percusserit in dextera maxilla tua, 
praebe illi et alteram; 

40 et ei, qui vult tecum iudicio contendere et tunicam tuam tollere, remitte ei et pallium; 

41 et quicumque te angariaverit mille passus, vade cum illo duo. 

42 Qui petit a te, da ei; et volenti mutuari a te, ne avertaris. 

43 Audistis quia dictum est: "Diliges proximum tuum et odio habebis inimicum tuum". 

44 Ego autem dico vobis: Diligite inimicos vestros et orate pro persequentibus vos, 

45 ut sitis filii Patris vestri, qui in caelis est, quia solem suum oriri facit super malos et bonos et 
pluit super iustos et iniustos. 

46 Si enim dilexeritis eos, qui vos diligunt, quam mercedem habetis? Nonne et publicani hoc 
faciunt? 

47 Et si salutaveritis fratres vestros tantum, quid amplius facitis? Nonne et ethnici hoc faciunt? 

48 Estote ergo vos perfecti, sicut Pater vester caelestis perfectus est. 

6 

1 Attendite, ne iustitiam vestram faciatis coram hominibus, ut vi deamini ab eis; alioquin 
mercedem non habetis apud Patrem vestrum, qui in caelis est. 

2 Cum ergo facies eleemosynam, noli tuba canere ante te, sicut hypocritae faciunt in synagogis 
et in vicis, ut honorificentur ab hominibus. Arnen dico vobis: Receperunt mercedem suam. 

3 Te autem faciente eleemosynam, nesciat sinistra tua quid faciat dextera tua, 

4 ut sit eleemosyna tua in abscondito, et Pater tuus, qui videt in abscondito, reddet tibi. 

5 Et cum oratis, non eritis sicut hypocritae, qui amant in synagogis et in angulis platearum 
stantes orare, ut videantur ab hominibus. Arnen dico vobis: Receperunt mercedem suam. 

6 Tu autem cum orabis, intra in cubiculum tuum et, clauso ostio tuo, ora Patrem tuum, qui est 
in abscondito; et Pater tuus, qui videt in abscondito, reddet tibi. 

7 Orantes autem nolite multum loqui sicut ethnici; putant enim quia in multiloquio suo 
exaudiantur. 

8 Nolite ergo assimilari eis; scit enim Pater vester, quibus opus sit vobis, antequam petatis eum. 

9 Sic ergo vos orabitis: 

Pater noster, qui es in caelis, 
sanctificetur nomen tuum, 

10 adveniat regnum tuum, 
fiat voluntas tua, 

sicut in caelo, et in terra. 

11 Panem nostrum supersubstantialem da nobis hodie; 

12 et dimitte nobis debita nostra, 

sicut et nos dimittimus debitoribus nostris; 

13 et ne inducas nos in tentationem, 
sed libera nos a Malo. 

14 Si enim dimiseritis hominibus peccata eorum, dimittet et vobis Pater vester caelestis; 

15 si autem non dimiseritis hominibus, nec Pater vester dimittet peccata vestra. 

16 Cum autem ieiunatis, nolite fieri sicut hypocritae tristes; demoliuntur enim facies suas, ut 
pareant hominibus ieiunantes. Arnen dico vobis: Receperunt mercedem suam. 

17 Tu autem cum ieiunas, unge caput tuum et faciem tuam lava, 

18 ne videaris hominibus ieiunans sed Patri tuo, qui est in abscondito; et Pater tuus, qui videt in 
abscondito, reddet tibi. 

19 Nolite thesaurizare vobis thesauros in terra, ubi aerugo et tinea demolitur, et ubi fures 
effodiunt et furantur; 

20 thesaurizate autem vobis thesauros in caelo, ubi neque aerugo neque tinea demolitur, et ubi 
fures non effodiunt nec furantur; 

21 ubi enim est thesaurus tuus, ibi erit et cor tuum. 

22 Lucerna corporis est oculus. Si ergo fuerit oculus tuus simplex, totum corpus tuum lucidum 
erit; 

23 si autem oculus tuus nequam fuerit, totum corpus tuum tenebrosum erit. Si ergo lumen, quod 
in te est, tene brae sunt, tenebrae quantae erunt! 

24 Nemo potest duobus dominis servire: aut enim unum odio habebit et alterum diliget, aut 
unum sustinebit et alterum contemnet; non potestis Deo servire et mammonae. 

25 Ideo dico vobis: Ne solliciti sitis animae vestrae quid manducetis, neque corpori vestro quid 
induamini. Nonne anima plus est quam esca, et corpus quam vestimentum? 

26 Respicite volatilia caeli, quoniam non serunt neque metunt neque congregant in horrea, et 
Pater vester caelestis pascit illa. Nonne vos magis pluris estis illis? 

27 Quis autem vestrum cogitans potest adicere ad aetatem suam cubitum unum? 

28 Et de vestimento quid solliciti estis? Considerate lilia agri quomodo crescunt: non laborant 
neque nent. 

29 Dico autem vobis quoniam nec Salomon in omni gloria sua coopertus est sicut unum ex istis. 

30 Si autem fenum agri, quod hodie est et cras in clibanum mittitur, Deus sic vestit, quanto magis 
vos, modicae fidei? 

31 Nolite ergo solliciti esse dicentes: "Quid manducabimus?", aut: "Quid bibemus?", aut: "Quo 
operiemur?". 

32 Haec enim omnia gentes inquirunt; scit enim Pater vester caelestis quia his omnibus indigetis. 

33 Quaerite autem primum regnum Dei et iustitiam eius, et haec omnia adicientur vobis. 

34 Nolite ergo esse solliciti in crastinum; crastinus enim dies sollicitus erit sibi ipse. Sufficit diei 
malitia sua. 

7 

1 Nolite iudicare, ut non iudice mini; 

2 in quo enim iudicio iudi caveritis, iudicabimini, et in qua mensura mensi fueritis, metietur vobis. 

3 Quid autem vides festucam in oculo fratris tui, et trabem in oculo tuo non vides? 

4 Aut quomodo dices fratri tuo: "Sine, eiciam festucam de oculo tuo", et ecce trabes est in oculo 
tuo? 

5 Hypocrita, eice primum trabem de oculo tuo, et tunc videbis eicere festucam de oculo fratris 
tui. 

6 Nolite dare sanctum canibus neque mittatis margaritas vestras ante porcos, ne forte 
conculcent eas pedibus suis et conversi dirumpant vos. 

7 Petite, et dabitur vobis; quaerite et invenietis; pulsate, et aperietur vobis. 

8 Omnis enim qui petit, accipit; et, qui quaerit, invenit; et pulsanti aperietur. 

9 Aut quis est ex vobis homo, quem si petierit filius suus panem, numquid lapidem porriget ei? 

10 Aut si piscem petierit, numquid serpentem porriget ei? 

11 Si ergo vos, cum sitis mali, nostis dona bona dare filiis vestris, quanto magis Pater vester, qui 
in caelis est, dabit bona petentibus se. 

12 Omnia ergo, quaecumque vultis ut faciant vobis homines, ita et vos facite eis; haec est enim 
Lex et Prophetae. 

13 Intrate per angustam portam, quia lata porta et spatiosa via, quae ducit ad perditionem, et 
multi sunt, qui intrant per eam; 

14 quam angusta porta et arta via, quae ducit ad vitam, et pauci sunt, qui inveniunt eam! 

15 Attendite a falsis prophetis, qui veniunt ad vos in vestimentis ovium, intrinsecus autem sunt 
lupi rapaces. 

16 A fructibus eorum cognoscetis eos; numquid colligunt de spinis uvas aut de tribulis ficus? 

17 Sic omnis arbor bona fructus bonos facit, mala autem arbor fructus malos facit; 

18 non potest arbor bona fructus malos facere, neque arbor mala fructus bonos facere. 

19 Omnis arbor, quae non facit fructum bonum, exciditur et in ignem mittitur. 

20 Igitur ex fructibus eorum cognoscetis eos. 

21 Non omnis, qui dicit mihi: "Domine, Domine", intrabit in regnum caelorum, sed qui facit 
voluntatem Patris mei, qui in caelis est. 

22 Multi dicent mihi in illa die: "Domine, Domine, nonne in tuo nomine prophetavimus, et in tuo 
nomine daemonia eiecimus, et in tuo nomine virtutes multas fecimus?". 

23 Et tunc confitebor illis: Numquam novi vos; discedite a me, qui operamini iniquitatem. 

24 Omnis ergo, qui audit verba mea haec et facit ea, assimilabitur viro sapienti, qui aedificavit 
domum suam supra petram. 

25 Et descendit pluvia, et venerunt flumina, et flaverunt venti et irruerunt in domum illam, et 
non cecidit; fundata enim erat supra petram. 

26 Et omnis, qui audit verba mea haec et non facit ea, similis erit viro stulto, qui aedificavit 
domum suam supra arenam. 

27 Et descendit pluvia, et venerunt flumina, et flaverunt venti et irruerunt in domum illam, et 
cecidit, et fuit ruina eius magna ". 

28 Et factum est, cum consummasset lesus verba haec, admirabantur turbae super doctrinam 
eius; 

29 erat enim docens eos sicut potestatem habens, et non sicut scribae eorum. 

8 

1 Cum autem descendisset de monte, secutae sunt eum turbae multae. 

2 Et ecce leprosus veniens adorabat eum dicens: " Domine, si vis, potes me mundare ". 

3 Et extendens manum, tetigit eum dicens: " Volo, mundare! "; et confestim mundata est lepra 
eius. 

4 Et ait illi lesus: " Vide, nemini dixeris; sed vade, ostende te sacerdoti et offer munus, quod 
praecepit Moyses, in testimonium illis ". 

5 Cum autem introisset Capharnaum, accessit ad eum centurio rogans eum 

6 et dicens: " Domine, puer meus iacet in domo paralyticus et male torquetur 

7 Et ait illi: " Ego veniam et curabo eum 

8 Et respondens centurio ait: " Domine, non sum dignus, ut intres sub tectum meum, sed tantum 
dic verbo, et sanabitur puer meus. 

9 Nam et ego homo sum sub potestate, habens sub me milites, et dico huic: "Vade", et vadit; et 
alii: "Veni", et venit; et servo meo: "Fac hoc", et facit". 

10 Audiens autem lesus, miratus est et sequentibus se dixit: "Arnen dico vobis: Apud nullum 
inveni tantam fidem in Israel! 

11 Dico autem vobis quod multi ab oriente et occidente venient et recumbent cum Abraham et 
Isaac et lacob in regno caelorum; 

12 filii autem regni eicientur in tenebras exteriores: ibi erit fletus et stridor dentium ". 

13 Et dixit lesus centurioni: " Vade; sicut credidisti, fiat tibi ". Et sanatus est puer in hora illa. 

14 Et cum venisset lesus in domum Petri, vidit socrum eius iacentem et febricitantem; 

15 et tetigit manum eius, et dimisit eam febris; et surrexit et ministrabat ei. 

16 Vespere autem facto, obtulerunt ei multos daemonia habentes; et eiciebat spiritus verbo et 
omnes male habentes curavit, 

17 ut adimpleretur, quod dictum est per Isaiam prophetam dicentem: 

" Ipse infirmitates nostras accepit 

et aegrotationes portavit". 

18 Videns autem lesus turbas multas circum se, iussit ire trans fretum. 

19 Et accedens unus scriba ait illi: " Magister, sequar te, quocumque ieris ". 

20 Et dicit ei lesus: " Vulpes foveas habent, et volucres caeli tabernacula, Filius autem hominis 
non habet, ubi caput reclinet". 

21 Alius autem de discipulis eius ait illi: "Domine, permitte me primum ire et sepelire patrem 
meum ". 

22 lesus autem ait illi: " Sequere me et dimitte mortuos sepelire mortuos suos ". 

23 Et ascendente eo in naviculam, secuti sunt eum discipuli eius. 

24 Et ecce motus magnus factus est in mari, ita ut navicula operiretur fluctibus; ipse vero 
dormiebat. 

25 Et accesserunt et suscitaverunt eum dicentes: " Domine, salva nos, perimus! ". 

26 Et dicit eis: " Quid timidi estis, modicae fidei? ". Tunc surgens increpavit ventis et mari, et 
facta est tranquillitas magna. 

27 Porro homines mirati sunt dicentes: " Qualis est hic, quia et venti et mare oboediunt ei? ". 

28 Et cum venisset trans fretum in regionem Gadarenorum, occurrerunt ei duo habentes 
daemonia, de monumentis exeuntes, saevi nimis, ita ut nemo posset transire per viam illam. 

29 Et ecce clamaverunt dicentes: " Quid nobis et tibi, Fili Dei? Venisti huc ante tempus torquere 
nos? 

30 Erat autem longe ab illis grex porcorum multorum pascens. 

31 Daemones autem rogabant eum dicentes: " Si eicis nos, mitte nos in gregem porcorum ". 

32 Et ait illis: " Ite ". Et illi exeuntes abierunt in porcos; et ecce impetu abiit totus grex per 
praeceps in mare, et mortui sunt in aquis. 

33 Pastores autem fugerunt et venientes in civitatem nuntiaverunt omnia et de his, qui 
daemonia habuerant. 

34 Et ecce tota civitas exiit obviam lesu, et viso eo rogabant, ut transiret a finibus eorum. 

9 

1 Et ascendens in naviculam transfretavit et venit in civita tem suam. 

2 Et ecce offerebant ei paralyticum iacentem in lecto. Et videns lesus fidem illorum, dixit 
paralytico: " Confide, fili; remittuntur peccata tua ". 

3 Et ecce quidam de scribis dixerunt intra se: " Hic blasphemat". 

4 Et cum vidisset lesus cogitationes eorum, dixit: " Ut quid cogitatis mala in cordibus vestris? 

5 Quid enim est facilius, dicere: "Dimittuntur peccata tua", aut dicere: "Surge et ambula"? 

6 Ut sciatis autem quoniam Filius hominis habet potestatem in terra dimittendi peccata — tunc 
ait paralytico -: Surge, tolle lectum tuum et vade in domum tuam ". 

7 Et surrexit et abiit in domum suam. 

8 Videntes autem turbae timuerunt et glorificaverunt Deum, qui dedit potestatem talem 
hominibus. 

9 Et cum transiret inde lesus, vidit hominem sedentem in teloneo, Matthaeum nomine, et ait 
illi: "Sequere me". Et surgens secutus est eum. 

10 Et factum est, discumbente eo in domo, ecce multi publicani et peccatores venientes simul 
discumbebant cum lesu et discipulis eius. 

11 Et videntes pharisaei dicebant discipulis eius: " Quare cum publicanis et peccatoribus 
manducat magister vester? ". 

12 At ille audiens ait: " Non est opus valentibus medico sed male habentibus. 

13 Euntes autem discite quid est: "Misericordiam volo et non sacrificium". Non enim veni vocare 
iustos sed peccatores ". 

14 Tunc accedunt ad eum discipuli loannis dicentes: " Quare nos et pharisaei ieiunamus 
frequenter, discipuli autem tui non ieiunant? ". 

15 Et ait illis lesus: " Numquid possunt convivae nuptiarum lugere, quamdiu cum illis est 
sponsus? Venient autem dies, cum auferetur ab eis sponsus, et tunc ieiunabunt. 

16 Nemo autem immittit commissuram panni rudis in vestimentum vetus; tollit enim 
supplementum eius a vestimento, et peior scissura fit. 

17 Neque mittunt vinum novum in utres veteres, alioquin rumpuntur utres, et vinum effunditur, 
et utres pereunt; sed vinum novum in utres novos mittunt, et ambo conservantur 

18 Haec illo loquente ad eos, ecce princeps unus accessit et adorabat eum dicens: " Filia mea 
modo defuncta est; sed veni, impone manum tuam super eam, et vivet 

19 Et surgens lesus sequebatur eum et discipuli eius. 

20 Et ecce mulier, quae sanguinis fluxum patiebatur duodecim annis, accessit retro et tetigit 
fimbriam vestimenti eius. 

21 Dicebat enim intra se: " Si tetigero tantum vestimentum eius, salva ero ". 

22 At lesus conversus et videns eam dixit: " Confide, filia; fides tua te salvam fecit ". Et salva 
facta est mulier ex illa hora. 

23 Et cum venisset lesus in domum principis et vidisset tibicines et turbam tumultuantem, 

24 dicebat: " Recedite; non est enim mortua puella, sed dormit". Et deridebant eum. 

25 At cum eiecta esset turba, intravit et tenuit manum eius, et surrexit puella. 

26 Et exiit fama haec in universam terram illam. 

27 Et transeunte inde lesu, secuti sunt eum duo caeci clamantes et dicentes: " Miserere nostri, 
fili David! ". 

28 Cum autem venisset domum, accesserunt ad eum caeci, et dicit eis lesus: " Creditis quia 
possum hoc facere? ". Dicunt ei: "Utique, Domine". 

29 Tunc tetigit oculos eorum dicens: "Secundum fidem vestram fiat vobis". 

30 Et aperti sunt oculi illorum. Et comminatus est illis lesus dicens: " Videte, ne quis sciat". 

31 Illi autem exeuntes diffamaverunt eum in universa terra illa. 

32 Egressis autem illis, ecce obtulerunt ei hominem mutum, daemonium habentem. 

33 Et eiecto daemone, locutus est mutus. Et miratae sunt turbae dicentes: " Numquam apparuit 
sic in Israel!". 

34 Pharisaei autem dicebant: " In principe daemoniorum eicit daemones ". 

35 Et circumibat lesus civitates omnes et castella, docens in synagogis eorum et praedicans 
evangelium regni et curans omnem languorem et omnem infirmitatem. 

36 Videns autem turbas, misertus est eis, quia erant vexati et iacentes sicut oves non habentes 
pastorem. 

37 Tunc dicit discipulis suis: " Messis quidem multa, operarii autem pauci; 

38 rogate ergo Dominum messis, ut mittat operarios in messem suam ". 


10 

1 Et convocatis Duodecim di scipulis suis, dedit illis pote statem spirituum immundorum, ut 
eicerent eos et curarent omnem languorem et omnem infirmitatem. 

2 Duodecim autem apostolorum nomina sunt haec: primus Simon, qui dicitur Petrus, et Andreas 
frater eius, et lacobus Zebedaei et loannes frater eius, 

3 Philippus et Bartholomaeus, Thomas et Matthaeus publicanus, lacobus Alphaei et Thaddaeus, 

4 Simon Chananaeus et ludas Iscariotes, qui et tradidit eum. 

5 Hos Duodecim misit lesus praecipiens eis et dicens: " In viam gentium ne abieritis et in civitates 
Samaritanorum ne intraveritis; 

6 sed potius ite ad oves, quae perierunt domus Israel. 

7 Euntes autem praedicate dicentes: "Appropinquavit regnum caelorum". 

8 Infirmos curate, mortuos suscitate, leprosos mundate, daemones eicite; gratis accepistis, 
gratis date. 

9 Nolite possidere aurum neque argentum neque pecuniam in zonis vestris, 

10 non peram in via neque duas tunicas neque calceamenta neque virgam; dignus enim est 
operarius cibo suo. 

11 In quamcumque civitatem aut castellum intraveritis, interrogate quis in ea dignus sit; et ibi 
manete donec exeatis. 

12 Intrantes autem in domum, salutate eam; 

13 et si quidem fuerit domus digna, veniat pax vestra super eam; si autem non fuerit digna, pax 
vestra ad vos revertatur. 

14 Et quicumque non receperit vos neque audierit sermones vestros, exeuntes foras de domo 
vel de civitate illa, excutite pulverem de pedibus vestris. 

15 Arnen dico vobis: Tolerabilius erit terrae Sodomorum et Gomorraeorum in die iudicii quam 
illi civitati. 

16 Ecce ego mitto vos sicut oves in medio luporum; estote ergo prudentes sicut serpentes et 
simplices sicut columbae. 

17 Cavete autem ab hominibus; tradent enim vos in conciliis, et in synagogis suis flagellabunt 
vos; 

18 et ad praesides et ad reges ducemini propter me in testimonium illis et gentibus. 

19 Cum autem tradent vos, nolite cogitare quomodo aut quid loquamini; dabitur enim vobis in 
illa hora quid loquamini. 

20 Non enim vos estis, qui loquimini, sed Spiritus Patris vestri, qui loquitur in vobis. 

21 Tradet autem frater fratrem in mortem, et pater filium; et insurgent filii in parentes et morte 
eos afficient. 

22 Et eritis odio omnibus propter nomen meum; qui autem perseveraverit in finem, hic salvus 
erit. 

23 Cum autem persequentur vos in civitate ista, fugite in aliam; amen enim dico vobis: Non 
consummabitis civitates Israel, donec veniat Filius hominis. 

24 Non est discipulus super magistrum nec servus super dominum suum. 

25 Sufficit discipulo, ut sit sicut magister eius, et servus sicut dominus eius. Si patrem familias 
Beelzebul vocaverunt, quanto magis domesticos eius! 

26 Ne ergo timueritis eos. Nihil enim est opertum, quod non revelabitur, et occultum, quod non 
scietur. 

27 Quod dico vobis in tenebris, dicite in lumine; et, quod in aure auditis, praedicate super tecta. 

28 Et nolite timere eos, qui occidunt corpus, animam autem non possunt occidere; sed potius 
eum timete, qui potest et animam et corpus perdere in gehenna. 

29 Nonne duo passeres asse veneunt? Et unus ex illis non cadet super terram sine Patre vestro. 

30 Vestri autem et capilli capitis omnes numerati sunt. 

31 Nolite ergo timere; multis passeribus meliores estis vos. 

32 Omnis ergo qui confitebitur me coram hominibus, confitebor et ego eum coram Patre meo, 
qui est in caelis; 

33 qui autem negaverit me coram hominibus, negabo et ego eum coram Patre meo, qui est in 
caelis. 

34 Nolite arbitrari quia venerim mittere pacem in terram; non veni pacem mittere sed gladium. 

35 Veni enim separare 
hominem adversus patrem suum 
et filiam adversus matrem suam 
et nurum adversus socrum suam: 

36 et inimici hominis domestici eius. 

37 Qui amat patrem aut matrem plus quam me, non est me dignus; et, qui amat filium aut filiam 
super me, non est me dignus; 

38 et, qui non accipit crucem suam et sequitur me, non est me dignus. 

39 Qui invenerit animam suam, perdet illam; et, qui perdiderit animam suam propter me, 
inveniet eam. 

40 Qui recipit vos, me recipit; et, qui me recipit, recipit eum, qui me misit. 

41 Qui recipit prophetam in nomine prophetae, mercedem prophetae accipiet; et, qui recipit 
iustum in nomine iusti, mercedem iusti accipiet. 

42 Et, quicumque potum dederit uni ex minimis istis calicem aquae frigidae tantum in nomine 
discipuli, amen dico vobis: Non perdet mercedem suam ". 


11 

1 Et factum est, cum consum masset lesus praecipiens Duodecim discipulis suis, transiit inde, ut 
doceret et praedicaret in civitatibus eorum. 

2 loannes autem, cum audisset in vinculis opera Christi, mittens per discipulos suos 

3 ait illi: " Tu es qui venturus es, an alium exspectamus? 

4 Et respondens lesus ait illis: " Euntes renuntiate loanni, quae auditis et videtis: 

5 caeci vident et claudi ambulant, leprosi mundantur et surdi audiunt et mortui resurgunt et 
pauperes evangelizantur; 

6 et beatus est, qui non fuerit scandalizatus in me 

7 Illis autem abeuntibus, coepit lesus dicere ad turbas de loanne: " Quid existis in desertum 
videre? Arundinem vento agitatam? 

8 Sed quid existis videre? Hominem mollibus vestitum? Ecce, qui mollibus vestiuntur, in domibus 
regum sunt. 

9 Sed quid existis videre? Prophetam? Etiam, dico vobis, et plus quam prophetam. 

10 Hic est, de quo scriptum est: 

"Ecce ego mitto angelum meum ante faciem tuam, 
qui praeparabit viam tuam ante te". 

11 Arnen dico vobis: Non surrexit inter natos mulierum maior loanne Baptista; qui autem minor 
est in regno caelorum, maior est illo. 

12 A diebus autem loannis Baptistae usque nunc regnum caelorum vim patitur, et violenti 
rapiunt illud. 

13 Omnes enim Prophetae et Lex usque ad loannem prophetaverunt; 

14 et si vultis recipere, ipse est Elias, qui venturus est. 

15 Qui habet aures, audiat. 

16 Cui autem similem aestimabo generationem istam? Similis est pueris sedentibus in foro, qui 
clamantes coaequalibus 

17 dicunt: 

"Cecinimus vobis, et non saltastis; 
lamentavimus, et non planxistis". 

18 Venit enim loannes neque manducans neque bibens, et dicunt: "Daemonium habet!"; 

19 venit Filius hominis manducans et bibens, et dicunt: "Ecce homo vorax et potator vini, 
publicanorum amicus et peccatorum!". Et iustificata est sapientia ab operibus suis ". 

20 Tunc coepit exprobrare civitatibus, in quibus factae sunt plurimae virtutes eius, quia non 
egissent paenitentiam: 

21 " Vae tibi, Chorazin! Vae tibi, Bethsaida! Quia si in Tyro et Sidone factae essent virtutes, quae 
factae sunt in vobis, olim in cilicio et cinere paenitentiam egissent. 

22 Verumtamen dico vobis: Tyro et Sidoni remissius erit in die iudicii quam vobis. 

23 Et tu, Capharnaum, numquid usque in caelum exaltaberis? Usque in infernum descendes! 
Quia si in Sodomis factae fuissent virtutes, quae factae sunt in te, mansissent usque in hunc 
diem. 

24 Verumtamen dico vobis: Terrae Sodomorum remissius erit in die iudicii quam tibi ". 

25 In illo tempore respondens lesus dixit: " Confiteor tibi, Pater, Domine caeli et terrae, quia 
abscondisti haec a sapientibus et prudentibus et revelasti ea parvulis. 

26 Ita, Pater, quoniam sic fuit placitum ante te. 

27 Omnia mihi tradita sunt a Patre meo; et nemo novit Filium nisi Pater, neque Patrem quis novit 
nisi Filius et cui voluerit Filius revelare. 

28 Venite ad me, omnes, qui laboratis et onerati estis, et ego reficiam vos. 

29 Tollite iugum meum super vos et discite a me, quia mitis sum et humilis corde, et invenietis 
requiem animabus vestris. 

30 Iugum enim meum suave, et onus meum leve est". 

12 

1 In illo tempore abiit lesus sabbatis per sata; discipuli autem eius esurierunt et coeperunt 
vellere spicas et manducare. 

2 Pharisaei autem videntes dixerunt ei: " Ecce discipuli tui faciunt, quod non licet facere 
sabbato ". 

3 At ille dixit eis: " Non legistis quid fecerit David, quando esuriit, et qui cum eo erant? 

4 Quomodo intravit in domum Dei et panes propositionis comedit, quod non licebat ei edere 
neque his, qui cum eo erant, nisi solis sacerdotibus? 

5 Aut non legistis in Lege quia sabbatis sacerdotes in templo sabbatum violant et sine crimine 
sunt? 

6 Dico autem vobis quia templo maior est hic. 

7 Si autem sciretis quid est: "Misericordiam volo et non sacrificium", numquam condemnassetis 
innocentes. 

8 Dominus est enim Filius hominis sabbati ". 

9 Et cum inde transisset, venit in synagogam eorum; 

10 et ecce homo manum habens aridam. Et interrogabant eum dicentes: " Licet sabbatis 
curare? ", ut accusarent eum. 

11 Ipse autem dixit illis: " Quis erit ex vobis homo, qui habeat ovem unam et, si ceciderit haec 
sabbatis in foveam, nonne tenebit et levabit eam? 

12 Quanto igitur melior est homo ove! Itaque licet sabbatis bene facere ". 

13 Tunc ait homini: " Extende manum tuam ". Et extendit, et restituta est sana sicut altera. 

14 Exeuntes autem pharisaei consilium faciebant adversus eum, quomodo eum perderent. 

15 lesus autem sciens secessit inde. Et secuti sunt eum multi, et curavit eos omnes 

16 et comminatus est eis, ne manifestum eum facerent, 

17 ut adimpleretur, quod dictum est per Isaiam prophetam dicentem: 

18 " Ecce puer meus, quem elegi, 

dilectus meus, in quo bene placuit animae meae; 
ponam Spiritum meum super eum, 
et iudicium gentibus nuntiabit. 

19 Non contendet neque clamabit, 
neque audiet aliquis in plateis vocem eius. 

20 Arundinem quassatam non confringet 
et linum fumigans non exstinguet, 
donec eiciat ad victoriam iudicium; 

21 et in nomine eius gentes sperabunt ". 

22 Tunc oblatus est ei daemonium habens, caecus et mutus, et curavit eum, ita ut mutus 
loqueretur et videret. 

23 Et stupebant omnes turbae et dicebant: " Numquid hic est filius David? ". 

24 Pharisaei autem audientes dixerunt: " Hic non eicit daemones nisi in Beelzebul, principe 
daemonum ". 

25 Sciens autem cogitationes eorum dixit eis: " Omne regnum divisum contra se desolatur, et 
omnis civitas vel domus divisa contra se non stabit. 

26 Et si Satanas Satanam eicit, adversus se divisus est; quomodo ergo stabit regnum eius? 

27 Et si ego in Beelzebul eicio daemones, filii vestri in quo eiciunt? Ideo ipsi iudices erunt vestri. 

28 Si autem in Spiritu Dei ego eicio daemones, igitur pervenit in vos regnum Dei. 

29 Aut quomodo potest quisquam intrare in domum fortis et vasa eius diripere, nisi prius 
alligaverit fortem? Et tunc domum illius diripiet. 

30 Qui non est mecum, contra me est; et, qui non congregat mecum, spargit. 

31 Ideo dico vobis: Omne peccatum et blasphemia remittetur hominibus, Spiritus autem 
blasphemia non remittetur. 

32 Et quicumque dixerit verbum contra Filium hominis, remittetur ei; qui autem dixerit contra 
Spiritum Sanctum, non remittetur ei neque in hoc saeculo neque in futuro. 

33 Aut facite arborem bonam et fructum eius bonum, aut facite arborem malam et fructum eius 
malum: si quidem ex fructu arbor agnoscitur. 

34 Progenies viperarum, quomodo potestis bona loqui, cum sitis mali? Ex abundantia enim 
cordis os loquitur. 

35 Bonus homo de bono thesauro profert bona, et malus homo de malo thesauro profert mala. 

36 Dico autem vobis: Omne verbum otiosum, quod locuti fuerint homines, reddent rationem de 
eo in die iudicii: 

37 ex verbis enim tuis iustificaberis, et ex verbis tuis condemnaberis ". 

38 Tunc responderunt ei quidam de scribis et pharisaeis dicentes: " Magister, volumus a te 
signum videre ". 

39 Qui respondens ait illis: " Generatio mala et adultera signum requirit; et signum non dabitur 
ei, nisi signum lonae prophetae. 

40 Sicut enim fuit lonas in ventre ceti tribus diebus et tribus noctibus, sic erit Filius hominis in 
corde terrae tribus diebus et tribus noctibus. 

41 Viri Ninevitae surgent in iudicio cum generatione ista et condemnabunt eam, quia 
paenitentiam egerunt in praedicatione lonae; et ecce plus quam lona hic! 

42 Regina austri surget in iudicio cum generatione ista et condemnabit eam, quia venit a finibus 
terrae audire sapientiam Salomonis; et ecce plus quam Salomon hic! 

43 Cum autem immundus spiritus exierit ab homine, ambulat per loca arida quaerens requiem 
et non invenit. 

44 Tunc dicit: "Revertar in domum meam unde exivi"; et veniens invenit vacantem, scopis 
mundatam et ornatam. 

45 Tunc vadit et assumit secum septem alios spiritus nequiores se, et intrantes habitant ibi; et 
fiunt novissima hominis illius peiora prioribus. Sic erit et generationi huic pessimae ". 

46 Adhuc eo loquente ad turbas, ecce mater et fratres eius stabant foris quaerentes loqui ei. 

47 Dixit autem ei quidam: " Ecce mater tua et fratres tui foris stant quaerentes loqui tecum ". 

48 At ille respondens dicenti sibi ait: " Quae est mater mea, et qui sunt fratres mei? ". 

49 Et extendens manum suam in discipulos suos dixit: " Ecce mater mea et fratres mei. 

50 Quicumque enim fecerit voluntatem Patris mei, qui in caelis est, ipse meus frater et soror et 
mater est". 

13 

1 In illo die exiens lesus de domo sedebat secus mare; 

2 et congregatae sunt ad eum turbae multae, ita ut in naviculam ascendens sederet, et omnis 
turba stabat in litore. 

3 Et locutus est eis multa in parabolis dicens: " Ecce exiit, qui seminat, seminare. 

4 Et dum seminat, quaedam ceciderunt secus viam, et venerunt volucres et comederunt ea. 

5 Alia autem ceciderunt in petrosa, ubi non habebant terram multam, et continuo exorta sunt, 
quia non habebant altitudinem terrae; 

6 sole autem orto, aestuaverunt et, quia non habebant radicem, aruerunt. 

7 Alia autem ceciderunt in spinas, et creverunt spinae et suffocaverunt ea. 

8 Alia vero ceciderunt in terram bonam et dabant fructum: aliud centesimum, aliud 
sexagesimum, aliud tricesimum. 

9 Qui habet aures, audiat". 

10 Et accedentes discipuli dixerunt ei: " Quare in parabolis loqueris eis? ". 

11 Qui respondens ait illis: " Quia vobis datum est nosse mysteria regni caelorum, illis autem 
non est datum. 

12 Qui enim habet, dabitur ei, et abundabit; qui autem non habet, et quod habet, auferetur ab 
eo. 

13 Ideo in parabolis loquor eis, quia videntes non vident et audientes non audiunt neque 
intellegunt; 

14 et adimpletur eis prophetia Isaiae dicens: 

"Auditu audietis et non intellegetis 

et videntes videbitis et non videbitis. 

15 Incrassatum est enim cor populi huius, 
et auribus graviter audierunt 

et oculos suos clauserunt, 
ne quando oculis videant 
et auribus audiant 
et corde intellegant et convertantur, 
et sanem eos". 

16 Vestri autem beati oculi, quia vident, et aures vestrae, quia audiunt. 

17 Arnen quippe dico vobis: Multi prophetae et iusti cupierunt videre, quae videtis, et non 
viderunt, et audire, quae auditis, et non audierunt! 

18 Vos ergo audite parabolam seminantis. 

19 Omnis, qui audit verbum regni et non intellegit, venit Malus et rapit, quod seminatum est in 
corde eius; hic est, qui secus viam seminatus est. 

20 Qui autem supra petrosa seminatus est, hic est, qui verbum audit et continuo cum gaudio 
accipit illud, 

21 non habet autem in se radicem, sed est temporalis; facta autem tribulatione vel persecutione 
propter verbum, continuo scandalizatur. 

22 Qui autem est seminatus in spinis, hic est, qui verbum audit, et sollicitudo saeculi et fallacia 
divitiarum suffocat verbum, et sine fructu efficitur. 

23 Qui vero in terra bona seminatus est, hic est, qui audit verbum et intellegit et fructum affert 
et facit aliud quidem centum, aliud autem sexaginta, porro aliud triginta 

24 Aliam parabolam proposuit illis dicens: " Simile factum est regnum caelorum homini, qui 
seminavit bonum semen in agro suo. 

25 Cum autem dormirent homines, venit inimicus eius et superseminavit zizania in medio tritici 
et abiit. 

26 Cum autem crevisset herba et fructum fecisset, tunc apparuerunt et zizania. 

27 Accedentes autem servi patris familias dixerunt ei: "Domine, nonne bonum semen seminasti 
in agro tuo? Unde ergo habet zizania?". 

28 Et ait illis: "Inimicus homo hoc fecit". Servi autem dicunt ei: "Vis, imus et colligimus ea?". 

29 Et ait: "Non; ne forte colligentes zizania eradicetis simul cum eis triticum, 

30 sinite utraque crescere usque ad messem. Et in tempore messis dicam messoribus: Colligite 
primum zizania et alligate ea in fasciculos ad comburendum ea, triticum autem congregate in 
horreum meum" ". 

31 Aliam parabolam proposuit eis dicens: " Simile est regnum caelorum grano sinapis, quod 
accipiens homo seminavit in agro suo. 

32 Quod minimum quidem est omnibus seminibus; cum autem creverit, maius est holeribus et 
fit arbor, ita ut volucres caeli veniant et habitent in ramis eius ". 

33 Aliam parabolam locutus est eis: " Simile est regnum caelorum fermento, quod acceptum 
mulier abscondit in farinae satis tribus, donec fermentatum est totum ". 

34 Haec omnia locutus est lesus in parabolis ad turbas; et sine parabola nihil loquebatur eis, 

35 ut adimpleretur, quod dictum erat per prophetam dicentem: 

" Aperiam in parabolis os meum, 

eructabo abscondita a constitutione mundi ". 

36 Tunc, dimissis turbis, venit in domum, et accesserunt ad eum discipuli eius dicentes: " Dissere 
nobis parabolam zizaniorum agri ". 

37 Qui respondens ait: " Qui seminat bonum semen, est Filius hominis; 

38 ager autem est mundus; bonum vero semen, hi sunt filii regni; zizania autem filii sunt Mali; 

39 inimicus autem, qui seminavit ea, est Diabolus; messis vero consummatio saeculi est; 
messores autem angeli sunt. 

40 Sicut ergo colliguntur zizania et igni comburuntur, sic erit in consummatione saeculi: 

41 mittet Filius hominis angelos suos, et colligent de regno eius omnia scandala et eos, qui 
faciunt iniquitatem, 

42 et mittent eos in caminum ignis; ibi erit fletus et stridor dentium. 

43 Tunc iusti fulgebunt sicut sol in regno Pa tris eorum. Qui habet aures, audiat. 

44 Simile est regnum caelorum thesauro abscondito in agro; quem qui invenit homo abscondit 
et prae gaudio illius vadit et vendit universa, quae habet, et emit agrum illum. 

45 Iterum simile est regnum caelorum homini negotiatori quaerenti bonas margaritas. 

46 Inventa autem una pretiosa margarita, abiit et vendidit omnia, quae habuit, et emit eam. 

47 Iterum simile est regnum caelorum sagenae missae in mare et ex omni genere congreganti; 

48 quam, cum impleta esset, educentes secus litus et sedentes collegerunt bonos in vasa, malos 
autem foras miserunt. 

49 Sic erit in consummatione saeculi: exibunt angeli et separabunt malos de medio iustorum 

50 et mittent eos in caminum ignis; ibi erit fletus et stridor dentium. 

51 Intellexistis haec omnia? ". Dicunt ei: " Etiam ". 

52 Ait autem illis: " Ideo omnis scriba doctus in regno caelorum similis est homini patri familias, 
qui profert de thesauro suo nova et vetera ". 

53 Et factum est, cum consummasset lesus parabolas istas, transiit inde. 

54 Et veniens in patriam suam, docebat eos in synagoga eorum, ita ut mirarentur et dicerent: 
" Unde huic sapientia haec et virtutes? 

55 Nonne hic est fabri filius? Nonne mater eius dicitur Maria, et fratres eius lacobus et loseph et 
Simon et ludas? 

56 Et sorores eius nonne omnes apud nos sunt? Unde ergo huic omnia ista? ". 

57 Et scandalizabantur in eo. lesus autem dixit eis: " Non est propheta sine honore nisi in patria 
et in domo sua ". 

58 Et non fecit ibi virtutes multas propter incredulitatem illorum. 

14 

1 In illo tempore audivit He rodes tetrarcha famam lesu 

2 et ait pueris suis: " Hic est loannes Baptista; ipse surrexit a mortuis, et ideo virtutes operantur 
in eo ". 

3 Herodes enim tenuit loannem et alligavit eum et posuit in carcere propter Herodiadem uxorem 
Philippi fratris sui. 

4 Dicebat enim illi loannes: " Non licet tibi habere eam ". 

5 Et volens illum occidere, timuit populum, quia sicut prophetam eum habebant. 

6 Die autem natalis Herodis saltavit filia Herodiadis in medio et placuit Herodi, 

7 unde cum iuramento pollicitus est ei dare, quodcumque postulasset. 

8 At illa, praemonita a matre sua: " Da mihi, inquit, hic in disco caput loannis Baptistae ". 

9 Et contristatus rex propter iuramentum et eos, qui pariter recumbebant, iussit dari 

10 misitque et decollavit loannem in carcere; 

11 et allatum est caput eius in disco et datum est puellae, et tulit matri suae. 

12 Et accedentes discipuli eius tulerunt corpus et sepelierunt illud et venientes nuntiaverunt 
lesu. 

13 Quod cum audisset lesus, secessit inde in navicula in locum desertum seorsum; et cum 
audissent, turbae secutae sunt eum pedestres de civitatibus. 

14 Et exiens vidit turbam multam et misertus est eorum et curavit languidos eorum. 

15 Vespere autem facto, accesserunt ad eum discipuli dicentes: " Desertus est locus, et hora iam 
praeteriit; dimitte turbas, ut euntes in castella emant sibi escas ". 

16 lesus autem dixit eis: " Non habent necesse ire; date illis vos manducare ". 

17 Illi autem dicunt ei: " Non habemus hic nisi quinque panes et duos pisces ". 

18 Qui ait: " Afferte illos mihi huc ". 

19 Et cum iussisset turbas discumbere supra fenum, acceptis quinque panibus et duobus 
piscibus, aspiciens in caelum benedixit et fregit et dedit discipulis panes, discipuli autem turbis. 

20 Et manducaverunt omnes et saturati sunt; et tulerunt reliquias fragmentorum duodecim 
cophinos plenos. 

21 Manducantium autem fuit numerus fere quinque milia virorum, exceptis mulieribus et 
parvulis. 

22 Et statim iussit discipulos ascendere in naviculam et praecedere eum trans fretum, donec 
dimitteret turbas. 

23 Et dimissis turbis, ascendit in montem solus orare. Vespere autem facto, solus erat ibi. 

24 Navicula autem iam multis stadiis a terra distabat, fluctibus iactata; erat enim contrarius 
ventus. 

25 Quarta autem vigilia noctis venit ad eos ambulans supra mare. 

26 Discipuli autem, videntes eum supra mare ambulantem, turbati sunt dicentes: " Phantasma 
est", et prae timore clamaverunt. 

27 Statimque lesus locutus est eis dicens: " Habete fiduciam, ego sum; nolite timere! ". 

28 Respondens autem ei Petrus dixit: " Domine, si tu es, iube me venire ad te super aquas ". 

29 At ipse ait: " Veni! ". Et descendens Petrus de navicula ambulavit super aquas et venit ad 
lesum. 

30 Videns vero ventum validum timuit et, cum coepisset mergi, clamavit dicens: " Domine, 
salvum me fac!". 

31 Continuo autem lesus extendens manum apprehendit eum et ait illi: " Modicae fidei, quare 
dubitasti? ". 

32 Et cum ascendissent in naviculam, cessavit ventus. 

33 Qui autem in navicula erant, adoraverunt eum dicentes: " Vere Filius Dei es! ". 

34 Et cum transfretassent, venerunt in terram Gennesaret. 

35 Et cum cognovissent eum viri loci illius, miserunt in universam regionem illam et obtulerunt 
ei omnes male habentes, 

36 et rogabant eum, ut vel fimbriam vestimenti eius tangerent; et, quicumque tetigerunt, salvi 
facti sunt. 

15 

1 Tunc accedunt ad lesum ab Hierosolymis pharisaei et scribae dicentes: 

2 " Quare discipuli tui transgrediuntur traditionem seniorum? Non enim lavant manus suas, cum 
panem manducant 

3 Ipse autem respondens ait illis: " Quare et vos transgredimini mandatum Dei propter 
traditionem vestram? 

4 Nam Deus dixit: "Honora patrem tuum et matrem" et: "Qui maledixerit patri vel matri, morte 
moriatur". 

5 Vos autem dicitis: "Quicumque dixerit patri vel matri: Munus est, quodcumque ex me profuerit, 

6 non honorificabit patrem suum"; et irritum fecistis verbum Dei propter traditionem vestram. 

7 Hypocritae! Bene prophetavit de vobis Isaias dicens: 

8 "Populus hic labiis me honorat, 
cor autem eorum longe est a me; 

9 sine causa autem colunt me 
docentes doctrinas mandata horni num" ". 

10 Et convocata ad se turba, dixit eis: " Audite et intellegite: 

11 Non quod intrat in os, coinquinat hominem; sed quod procedit ex ore, hoc coinquinat 
hominem!". 

12 Tunc accedentes discipuli dicunt ei: " Scis quia pharisaei, audito verbo, scandalizati sunt? ". 

13 At ille respondens ait: " Omnis plantatio, quam non plantavit Pater meus caelestis, 
eradicabitur. 

14 Sinite illos: caeci sunt, duces caecorum. Caecus autem si caeco ducatum praestet, ambo in 
foveam cadent". 

15 Respondens autem Petrus dixit ei: " Edissere nobis parabolam istam ". 

16 At ille dixit: " Adhuc et vos sine intellectu estis? 

17 Non intellegitis quia omne quod in os intrat, in ventrem vadit et in secessum emittitur? 

18 Quae autem procedunt de ore, de corde exeunt, et ea coinquinant hominem. 

19 De corde enim exeunt cogitationes malae, homicidia, adulteria, fornicationes, furta, falsa 
testimonia, blasphemiae. 



113 


20 Haec sunt, quae coinquinant hominem; non lotis autem manibus manducare non coinquinat 
hominem 

21 Et egressus inde lesus, secessit in partes Tyri et Sidonis. 

22 Et ecce mulier Chananaea a finibus illis egressa clamavit dicens: " Miserere mei, Domine, fili 
David! Filia mea male a daemonio vexatur 

23 Qui non respondit ei verbum. 

Et accedentes discipuli eius rogabant eum dicentes: " Dimitte eam, quia clamat post nos ". 

24 Ipse autem respondens ait: " Non sum missus nisi ad oves, quae perierunt domus Israel ". 

25 At illa venit et adoravit eum dicens: " Domine, adiuva me! ". 

26 Qui respondens ait: " Non est bonum sumere panem filiorum et mittere catellis ". 

27 At illa dixit: " Etiam, Domine, nam et catelli edunt de micis, quae cadunt de mensa dominorum 
suorum ". 

28 Tunc respondens lesus ait illi: " O mulier, magna est fides tua! Fiat tibi, sicut vis ". Et sanata 
est filia illius ex illa hora. 

29 Et cum transisset inde, lesus venit secus mare Galilaeae et ascendens in montem sedebat ibi. 

30 Et accesserunt ad eum turbae multae habentes secum claudos, caecos, debiles, mutos et 
alios multos et proiecerunt eos ad pedes eius, et curavit eos, 

31 ita ut turba miraretur videntes mutos loquentes, debiles sanos et claudos ambulantes et 
caecos videntes. Et magnificabant Deum Israel. 

32 lesus autem convocatis discipulis suis dixit: " Misereor turbae, quia triduo iam perseverant 
mecum et non habent, quod manducent; et dimittere eos ieiunos nolo, ne forte deficiant in via ". 

33 Et dicunt ei discipuli: " Unde nobis in deserto panes tantos, ut saturemus turbam tantam? ". 

34 Et ait illis lesus: " Quot panes habetis? ". At illi dixerunt: " Septem et paucos pisciculos ". 

35 Et praecepit turbae, ut discumberet super terram; 

36 et accipiens septem panes et pisces et gratias agens fregit et dedit discipulis, discipuli autem 
turbis. 

37 Et comederunt omnes et saturati sunt; et, quod superfuit de fragmentis, tulerunt septem 
sportas plenas. 

38 Erant autem, qui manducaverant, quattuor milia hominum extra mulieres et parvulos. 

39 Et dimissis turbis, ascendit in naviculam et venit in fines Magadan. 

16 

1 Et accesserunt ad eum pharisaei et sadducaei tentantes et rogaverunt eum, ut signum de caelo 
ostenderet eis. 

2 At ille respondens ait eis: " Facto vespere dicitis: "Serenum erit, rubicundum est enim caelum"; 

3 et mane: "Hodie tempestas, rutilat enim triste caelum". Faciem quidem caeli diiudicare nostis, 
signa autem temporum non potestis. 

4 Generatio mala et adultera signum quaerit, et signum non dabitur ei, nisi signum lonae ". Et, 
relictis illis, abiit. 

5 Et cum venissent discipuli trans fretum, obliti sunt panes accipere. 

6 lesus autem dixit illis: " Intuemini et cavete a fermento pharisaeorum et sadducaeorum ". 

7 At illi cogitabant inter se dicentes: " Panes non accepimus!". 

8 Sciens autem lesus dixit: " Quid cogitatis inter vos, modicae fidei, quia panes non habetis? 

9 Nondum intellegitis neque recordamini quinque panum quinque milium hominum, et quot 
cophinos sumpsistis? 

10 Neque septem panum quattuor milium hominum, et quot sportas sumpsistis? 

11 Quomodo non intellegitis quia non de panibus dixi vobis? Sed cavete a fermento 
pharisaeorum et sadducaeorum ". 

12 Tunc intellexerunt quia non dixerit cavendum a fermento panum sed a doctrina 
pharisaeorum et sadducaeorum. 

13 Venit autem lesus in partes Caesareae Philippi et interrogabat discipulos suos dicens: " Quem 
dicunt homines esse Filium hominis?". 

14 At illi dixerunt: " Alii loannem Baptistam, alii autem Eliam, alii vero leremiam, aut unum ex 
prophetis ". 

15 Dicit illis: " Vos autem quem me esse dicitis? ". 

16 Respondens Simon Petrus dixit: " Tu es Christus, Filius Dei vivi ". 

17 Respondens autem lesus dixit ei: " Beatus es, Simon Bariona, quia caro et sanguis non 
revelavit tibi sed Pater meus, qui in caelis est. 

18 Et ego dico tibi: Tu es Petrus, et super hanc petram aedificabo Ecclesiam meam; et portae 
inferi non praevalebunt adversum eam. 

19 Tibi dabo claves regni caelorum; et quodcumque ligaveris super terram, erit ligatum in caelis, 
et quodcumque solveris super terram, erit solutum in caelis ". 

20 Tunc praecepit discipulis, ut nemini dicerent quia ipse esset Christus. 

21 Exinde coepit lesus ostendere discipulis suis quia oporteret eum ire Hierosolymam et multa 
pati a senioribus et principibus sacerdotum et scribis et occidi et tertia die resurgere. 

22 Et assumens eum Petrus coepit increpare illum dicens: "Absit a te, Domine; non erit tibi hoc". 

23 Qui conversus dixit Petro: " Vade post me, Satana! Scandalum es mihi, quia non sapis ea, 
quae Dei sunt, sed ea, quae hominum! ". 

24 Tunc lesus dixit discipulis suis: " Si quis vult post me venire, abneget semetipsum et tollat 
crucem suam et sequatur me. 

25 Qui enim voluerit animam suam salvam facere, perdet eam; qui autem perdiderit animam 
suam propter me, inveniet eam. 

26 Quid enim prodest homini, si mundum universum lucretur, animae vero suae detrimentum 
patiatur? Aut quam dabit homo commutationem pro anima sua? 

27 Filius enim hominis venturus est in gloria Patris sui cum angelis suis, et tunc reddet unicuique 
secundum opus eius. 

28 Arnen dico vobis: Sunt quidam de hic stantibus, qui non gustabunt mortem, donec videant 
Filium hominis venientem in regno suo ". 

17 

1 Et post dies sex assumit lesus Petrum et lacobum et loan nem fratrem eius et ducit illos in 
montem excelsum seorsum. 

2 Et transfiguratus est ante eos; et resplenduit facies eius sicut sol, vestimenta autem eius facta 
sunt alba sicut lux. 

3 Et ecce apparuit illis Moyses et Elias cum eo loquentes. 

4 Respondens autem Petrus dixit ad lesum: " Domine, bonum est nos hic esse. Si vis, faciam hic 
tria tabernacula: tibi unum et Moysi unum et Eliae unum ". 

5 Adhuc eo loquente, ecce nubes lucida obumbravit eos; et ecce vox de nube dicens: " Hic est 
Filius meus dilectus, in quo mihi bene complacui; ipsum audite ". 

6 Et audientes discipuli ceciderunt in faciem suam et timuerunt valde. 

7 Et accessit lesus et tetigit eos dixitque eis: " Surgite et nolite timere ". 

8 Levantes autem oculos suos, neminem viderunt nisi solum lesum. 

9 Et descendentibus illis de monte, praecepit eis lesus dicens: " Nemini dixeritis visionem, donec 
Filius hominis a mortuis resurgat". 

10 Et interrogaverunt eum discipuli dicentes: " Quid ergo scribae dicunt quod Eliam oporteat 
primum venire? ". 

11 At ille respondens ait: " Elias quidem venturus est et restituet omnia. 

12 Dico autem vobis quia Elias iam venit, et non cognoverunt eum, sed fecerunt in eo, 
quaecumque voluerunt; sic et Filius hominis passurus est ab eis ". 

13 Tunc intellexerunt discipuli quia de loanne Baptista dixisset eis. 

14 Et cum venissent ad turbam, accessit ad eum homo genibus provolutus ante eum 

15 et dicens: " Domine, miserere filii mei, quia lunaticus est et male patitur; nam saepe cadit in 
ignem et crebro in aquam. 

16 Et obtuli eum discipulis tuis, et non potuerunt curare eum ". 

17 Respondens autem lesus ait: " O generatio incredula et perversa, quousque ero vobiscum? 
Usquequo patiar vos? Afferte huc illum ad me ". 

18 Et increpavit eum lesus, et exiit ab eo daemonium, et curatus est puer ex illa hora. 

19 Tunc accesserunt discipuli ad lesum secreto et dixerunt: " Quare nos non potuimus eicere 
illum?". 


20 Ille autem dicit illis: " Propter modicam fidem vestram. Arnen quippe dico vobis: Si habueritis 
fidem sicut 

granum sinapis, dicetis monti huic: "Transi hinc illuc!", et transibit, et nihil impossibile erit vobis". 

(21) 22 Conversantibus autem eis in Galilaea, dixit illis lesus: " Filius hominis tradendus est in 
manus hominum, 

23 et occident eum, et tertio die resurget". Et contristati sunt vehementer. 

24 Et cum venissent Capharnaum, accesserunt, qui didrachma accipiebant, ad Petrum et 
dixerunt: " Magister vester non solvit didrachma? ". 

25 Ait: " Etiam". Et cum intrasset domum, praevenit eum lesus dicens: " Quid tibi videtur, Simon? 
Reges terrae a quibus accipiunt tributum vel censum? A filiis suis an ab alienis? ". 

26 Cum autem ille dixisset: " Ab alienis ", dixit illi lesus: " Ergo liberi sunt filii. 

27 Ut autem non scandalizemus eos, vade ad mare et mitte hamum; et eum piscem, qui primus 
ascenderit, tolle; et, aperto ore, eius invenies staterem. Illum sumens, da eis pro me et te ". 

18 

1 In illa hora accesserunt di scipuli ad lesum dicentes: " Quis putas maior est in regno caelorum? ". 

2 Et advocans parvulum, statuit eum in medio eorum 

3 et dixit: " Arnen dico vobis: Nisi conversi fueritis et efiiciamini sicut parvuli, non intrabitis in 
regnum caelorum. 

4 Quicumque ergo humiliaverit se sicut parvulus iste, hic est maior in regno caelorum. 

5 Et, qui susceperit unum parvulum talem in nomine meo, me suscipit. 

6 Qui autem scandalizaverit unum de pusillis istis, qui in me credunt, expedit ei, ut suspendatur 
mola asinaria in collo eius et demergatur in profundum maris. 

7 Vae mundo ab scandalis! Necesse est enim ut veniant scandala; verumtamen vae homini, per 
quem scandalum venit! 

8 Si autem manus tua vel pes tuus scandalizat te, abscide eum et proice abs te: bonum tibi est 
ad vitam ingredi debilem vel claudum, quam duas manus vel duos pedes habentem mitti in 
ignem aeternum. 

9 Et si oculus tuus scandalizat te, erue eum et proice abs te: bonum tibi est unoculum in vitam 
intrare, quam duos oculos habentem mitti in gehennam ignis. 

10 Videte, ne contemnatis unum ex his pusillis; dico enim vobis quia angeli eorum in caelis 
semper 

vident faciem Patris mei, qui in caelis est. 

(11) 12 Quid vobis videtur? Si fuerint alicui centum oves, et erraverit una ex eis, nonne relinquet 
nonaginta novem in montibus et vadit quaerere eam, quae erravit? 

13 Et si contigerit ut inveniat eam, amen dico vobis quia gaudebit super eam magis quam super 
nonaginta novem, quae non erraverunt. 

14 Sic non est voluntas ante Patrem vestrum, qui in caelis est, ut pereat unus de pusillis istis. 

15 Si autem peccaverit in te frater tuus, vade, corripe eum inter te et ipsum solum. Si te audierit, 
lucratus es fratrem tuum; 

16 si autem non audierit, adhibe tecum adhuc unum vel duos, ut in ore duorum testium vel trium 
stet omne verbum; 

17 quod si noluerit audire eos, dic ecclesiae; si autem et ecclesiam noluerit audire, sit tibi sicut 
ethnicus et publicanus. 

18 Amen dico vobis: Quaecumque alligaveritis super terram, erunt ligata in caelo; et, 
quaecumque solveritis super terram, erunt soluta in caelo. 

19 Iterum dico vobis: Si duo ex vobis consenserint super terram de omni re, quamcumque 
petierint, fiet illis a Patre meo, qui in caelis est. 

20 Ubi enim sunt duo vel tres congregati in nomine meo, ibi sum in medio eorum ". 

21 Tunc accedens Petrus dixit ei: " Domine, quotiens peccabit in me frater meus, et dimittam 
ei? Usque septies? ". 

22 Dicit illi lesus: " Non dico tibi usque septies sed usque septuagies septies. 

23 Ideo assimilatum est regnum caelorum homini regi, qui voluit rationem ponere cum servis 
suis. 

24 Et cum coepisset rationem ponere, oblatus est ei unus, qui debebat decem milia talenta. 

25 Cum autem non haberet, unde redderet, iussit eum dominus venumdari et uxorem et filios 
et omnia, quae habebat, et reddi. 

26 Procidens igitur servus ille adorabat eum dicens: "Patientiam habe in me, et omnia reddam 
tibi". 

27 Misertus autem dominus servi illius dimisit eum et debitum dimisit ei. 

28 Egressus autem servus ille invenit unum de conservis suis, qui debebat ei centum denarios, 
et tenens suffocabat eum dicens: "Redde, quod debes!". 

29 Procidens igitur conservus eius rogabat eum dicens: "Patientiam habe in me, et reddam tibi". 

30 Ille autem noluit, sed abiit et misit eum in carcerem, donec redderet debitum. 

31 Videntes autem conservi eius, quae fiebant, contristati sunt valde et venerunt et narraverunt 
domino suo omnia, quae facta erant. 

32 Tunc vocavit illum dominus suus et ait illi: "Serve nequam, omne debitum illud dimisi tibi, 
quoniam rogasti me; 

33 non oportuit et te misereri conservi tui, sicut et ego tui misertus sum?". 

34 Et iratus dominus eius tradidit eum tortoribus, quoadusque redderet universum debitum. 

35 Sic et Pater meus caelestis faciet vobis, si non remiseritis unusquisque fratri suo de cordibus 
vestris 

19 

1 Et factum est, cum consum masset lesus sermones istos, migravit a Galilaea et venit in fines 
ludaeae trans Iordanem. 

2 Et secutae sunt eum turbae multae, et curavit eos ibi. 

3 Et accesserunt ad eum pharisaei tentantes eum et dicentes: " Licet homini dimittere uxorem 
suam quacumque ex causa? ". 

4 Qui respondens ait: " Non legistis quia, qui creavit ab initio, masculum et feminam fecit eos 

5 et dixit: "Propter hoc dimittet homo patrem et matrem et adhaerebit uxori suae, et erunt duo 
in carne una?". 

6 Itaque iam non sunt duo sed una caro. Quod ergo Deus coniunxit, homo non separet ". 

7 Dicunt illi: " Quid ergo Moyses mandavit dari libellum repudii et dimittere? ". 

8 Ait illis: " Moyses ad duritiam cordis vestri permisit vobis dimittere uxores vestras; ab initio 
autem non sic fuit. 

9 Dico autem vobis quia quicumque dimiserit uxorem suam, nisi ob fornicationem, et aliam 
duxerit, moechatur". 

10 Dicunt ei discipuli eius: " Si ita est causa hominis cum uxore, non expedit nubere ". 

11 Qui dixit eis: " Non omnes capiunt verbum istud, sed quibus datum est. 

12 Sunt enim eunuchi, qui de matris utero sic nati sunt; et sunt eunuchi, qui facti sunt ab 
hominibus; et sunt eunuchi, qui seipsos castraverunt propter regnum caelorum. Qui potest 
capere, capiat". 

13 Tunc oblati sunt ei parvuli, ut manus eis imponeret et oraret; discipuli autem increpabant eis. 

14 lesus vero ait: " Sinite parvulos et nolite eos prohibere ad me venire; talium est enim regnum 
caelorum ". 

15 Et cum imposuisset eis manus, abiit inde. 

16 Et ecce unus accedens ait illi: " Magister, quid boni faciam, ut habeam vitam aeternam? ". 
Qui dixit ei: 

17 " Quid me interrogas de bono? Unus est bonus. Si autem vis ad vitam ingredi, serva mandata ". 

18 Dicit illi: " Quae? ". lesus autem dixit: " Non homicidium facies, non adulterabis, non facies 
furtum, non falsum testimonium dices, 

19 honora patrem et matrem et diliges proximum tuum sicut teipsum ". 

20 Dicit illi adulescens: " Omnia haec custodivi. Quid adhuc mihi deest? ". 

21 Ait illi lesus: " Si vis perfectus esse, vade, vende, quae habes, et da pauperibus, et habebis 
thesaurum in caelo; et veni, sequere me ". 

22 Cum audisset autem adulescens verbum, abiit tristis; erat enim habens multas possessiones. 

23 lesus autem dixit discipulis suis: "Arnen dico vobis: Dives difficile intrabit in regnum caelorum. 

24 Et iterum dico vobis: Facilius est camelum per foramen acus transire, quam divitem intrare in 
regnum Dei ". 

25 Auditis autem his, discipuli mirabantur valde dicentes: " Quis ergo poterit salvus esse? ". 

26 Aspiciens autem lesus dixit illis: "Apud homines hoc impossibile est, apud Deum autem omnia 
possibilia sunt". 

27 Tunc respondens Petrus dixit ei: " Ecce nos reliquimus omnia et secuti sumus te. Quid ergo 
erit nobis? ". 

28 lesus autem dixit illis: " Arnen dico vobis quod vos, qui secuti estis me, in regeneratione, cum 
sederit Filius hominis in throno gloriae suae, sedebitis et vos super thronos duodecim, iudicantes 
duodecim tribus Israel. 

29 Et omnis, qui reliquit domos vel fratres aut sorores aut patrem aut matrem aut filios aut agros 
propter nomen meum, centuplum accipiet et vitam aeternam possidebit. 

30 Multi autem erunt primi novissimi, et novissimi primi. 

20 

1 Simile est enim regnum cae lorum homini patri familias, qui exiit primo mane conducere 
operarios in vineam suam; 

2 conventione autem facta cum operariis ex denario diurno, misit eos in vineam suam. 

3 Et egressus circa horam tertiam vidit alios stantes in foro otiosos 

4 et illis dixit: "Ite et vos in vineam; et, quod iustum fuerit, dabo vobis". 

5 Illi autem abierunt. Iterum autem exiit circa sextam et nonam horam et fecit similiter. 

6 Circa undecimam vero exiit et invenit alios stantes et dicit illis: "Quid hic statis tota die otiosi?". 

7 Dicunt ei: "Quia nemo nos conduxit". Dicit illis: "Ite et vos in vineam". 

8 Cum sero autem factum esset, dicit dominus vineae procuratori suo: " Voca operarios et redde 
illis mercedem incipiens a novissimis usque ad primos ". 

9 Et cum venissent, qui circa undecimam horam venerant, acceperunt singuli denarium. 

10 Venientes autem primi arbitrati sunt quod plus essent accepturi; acceperunt autem et ipsi 
singuli denarium. 

11 Accipientes autem murmurabant adversus patrem familias 

12 dicentes: "FHi novissimi una hora fecerunt, et pares illos nobis fecisti, qui portavimus pondus 
diei et aestum!". 

13 At ille respondens uni eorum dixit: "Amice, non facio tibi iniuriam; nonne ex denario 
convenisti mecum? 

14 Tolle, quod tuum est, et vade; volo autem et huic novissimo dare sicut et tibi. 

15 Aut non licet mihi, quod volo, facere de meis? An oculus tuus nequam est, quia ego bonus 
sum?". 


16 Sic erunt novissimi primi, et primi novissimi 

17 Et ascendens lesus Hierosolymam assumpsit Duodecim discipulos secreto et ait illis in via: 

18 " Ecce ascendimus Hierosolymam, et Filius hominis tradetur principibus sacerdotum et scribis, 
et condemnabunt eum morte 

19 et tradent eum gentibus ad illudendum et flagellandum et crucifigendum, et tertia die 
resurget 

20 Tunc accessit ad eum mater filiorum Zebedaei cum filiis suis, adorans et petens aliquid ab eo. 

21 Qui dixit ei: " Quid vis? ". Ait illi: " Dic ut sedeant hi duo filii mei unus ad dexteram tuam et 
unus ad sinistram in regno tuo ". 

22 Respondens autem lesus dixit: " Nescitis quid petatis. Potestis bibere calicem, quem ego 
bibiturus sum? ". Dicunt ei: " Possumus ". 

23 Ait illis: " Calicem quidem meum bibetis, sedere autem ad dexteram meam et sinistram non 
est meum dare illud, sed quibus paratum est a Patre meo ". 

24 Et audientes decem indignati sunt de duobus fratribus. 

25 lesus autem vocavit eos ad se et ait: " Scitis quia principes gentium dominantur eorum et, qui 
magni sunt, potestatem exercent in eos. 

26 Non ita erit inter vos, sed quicumque voluerit inter vos magnus fieri, erit vester minister; 

27 et, quicumque voluerit inter vos primus esse, erit vester servus; 

28 sicut Filius hominis non venit ministrari sed ministrare et dare animam suam redemptionem 
pro multis ". 

29 Et egredientibus illis ab lericho, secuta est eum turba multa. 

30 Et ecce duo caeci sedentes secus viam audierunt quia lesus transiret et clamaverunt dicentes: 
" Domine, miserere nostri, fili David! ". 

31 Turba autem increpabat eos, ut tacerent; at illi magis clamabant dicentes: " Domine, miserere 
nostri, fili David! ". 

32 Et stetit lesus et vocavit eos et ait: " Quid vultis, ut faciam vobis?". 

33 Dicunt illi: " Domine, ut aperiantur oculi nostri ". 

34 Misertus autem lesus, tetigit oculos eorum; et confestim viderunt et secuti sunt eum. 

21 

1 Et cum appropinquassent Hierosolymis et venissent Bethfage, ad montem Oliveti, tunc lesus 
misit duos discipulos 

2 dicens eis: " Ite in castellum, quod contra vos est, et statim invenietis asinam alligatam et 
pullum cum ea; solvite et adducite mihi. 

3 Et si quis vobis aliquid dixerit, dicite: "Dominus eos necessarios habet", et confestim dimittet 

_ « 

eos . 

4 Hoc autem factum est, ut impleretur, quod dictum est per prophetam dicentem: 

5 " Dicite filiae Sion: 

Ecce Rex tuus venit tibi, 
mansuetus et sedens super asinam 
et super pullum filium subiugalis 

6 Euntes autem discipuli fecerunt, sicut praecepit illis lesus, 

7 et adduxerunt asinam et pullum; et imposuerunt super eis vestimenta sua, et sedit super ea. 

8 Plurima autem turba straverunt vestimenta sua in via; alii autem caedebant ramos de 
arboribus et sternebant in via. 

9 Turbae autem, quae praecedebant eum et quae sequebantur, clamabant dicentes: " Hosanna 
filio David! Benedictus, qui venit in nomine Domini! Hosanna in altissimis! ". 

10 Et cum intrasset Hierosolymam, commota est universa civitas dicens: " Quis est hic?". 

11 Turbae autem dicebant: " Hic est lesus propheta a Nazareth Galilaeae ". 

12 Et intravit lesus in templum et eiciebat omnes vendentes et ementes in templo, et mensas 
nummulariorum evertit et cathedras vendentium columbas, 

13 et dicit eis: " Scriptum est: "Domus mea domus orationis vocabitur". Vos autem facitis eam 
speluncam latronum ". 

14 Et accesserunt ad eum caeci et claudi in templo, et sanavit eos. 

15 Videntes autem principes sacerdotum et scribae mirabilia, quae fecit, et pueros clamantes in 
templo et dicentes: " Hosanna filio David ", indignati sunt 

16 et dixerunt ei: " Audis quid isti dicant? ". lesus autem dicit eis: " Utique; numquam legistis: 
"Ex ore infantium et lactantium perfecisti laudem"? ". 

17 Et relictis illis, abiit foras extra civitatem in Bethaniam ibique mansit. 

18 Mane autem revertens in civitatem, esuriit. 

19 Et videns fici arborem unam secus viam, venit ad eam; et nihil invenit in ea nisi folia tantum 
et ait illi: " Numquam ex te fructus nascatur in sempiternum ". Et arefacta est continuo ficulnea. 

20 Et videntes discipuli mirati sunt dicentes: " Quomodo continuo aruit ficulnea? ". 

21 Respondens autem lesus ait eis: " Arnen dico vobis: Si habueritis fidem et non haesitaveritis, 
non solum de ficulnea facietis, sed et si monti huic dixeritis: "Tolle et iacta te in mare", fiet. 

22 Et omnia, quaecumque petieritis in oratione credentes, accipietis ". 

23 Et cum venisset in templum, accesserunt ad eum docentem principes sacerdotum et seniores 
populi dicentes: " In qua potestate haec facis? Et quis tibi dedit hanc potestatem? ". 

24 Respondens autem lesus dixit illis: " Interrogabo vos et ego unum sermonem, quem si 
dixeritis mihi, et ego vobis dicam, in qua potestate haec facio: 

25 Baptismum loannis unde erat? A caelo an ex hominibus? At illi cogitabant inter se dicentes: 
" Si dixerimus: "E caelo", dicet nobis: "Quare ergo non credidistis illi?"; 

26 si autem dixerimus: "Ex hominibus", timemus turbam; omnes enim habent loannem sicut 
prophetam 

27 Et respondentes lesu dixerunt: " Nescimus Ait illis et ipse: " Nec ego dico vobis in qua 
potestate haec facio 

28 " Quid autem vobis videtur? Homo quidam habebat duos filios. Et accedens ad primum dixit: 
"Fili, vade hodie, operare in vinea". 

29 Ille autem respondens ait: "Nolo"; postea autem paenitentia motus abiit. 

30 Accedens autem ad alterum dixit similiter. At ille respondens ait: "Eo, domine"; et non ivit. 

31 Quis ex duobus fecit voluntatem patris? ". Dicunt: " Primus ". Dicit illis lesus: " Arnen dico 
vobis: Publicani et meretrices praecedunt vos in regnum Dei. 

32 Venit enim ad vos loannes in via iustitiae, et non credidistis ei; publicani autem et meretrices 
crediderunt ei. Vos autem videntes nec paenitentiam habuistis postea, ut crederetis ei. 

33 Aliam parabolam audite. Homo erat pater familias, qui plantavit vineam et saepem 
circumdedit ei et fodit in ea torcular et aedificavit turrim et locavit eam agricolis et peregre 
profectus est. 

34 Cum autem tempus fructuum appropinquasset, misit servos suos ad agricolas, ut acciperent 
fructus eius. 

35 Et agricolae, apprehensis servis eius, alium ceciderunt, alium occiderunt, alium vero 
lapidaverunt. 

36 Iterum misit alios servos plures prioribus, et fecerunt illis similiter. 

37 Novissime autem misit ad eos filium suum dicens: "Verebuntur filium meum". 

38 Agricolae autem videntes filium dixerunt intra se: "Hic est heres. Venite, occidamus eum et 
habebimus hereditatem eius". 

39 Et apprehensum eum eiecerunt extra vineam et occiderunt. 

40 Cum ergo venerit dominus vineae, quid faciet agricolis illis? ". 

41 Aiunt illi: " Malos male perdet et vineam locabit aliis agricolis, qui reddant ei fructum 
temporibus suis ". 

42 Dicit illis lesus: " Numquam legistis in Scripturis: 

"Lapidem quem reprobaverunt aedificantes, 

hic factus est in caput anguli; 
a Domino factum est istud 


et est mirabile in oculis nostris" ? 

43 Ideo dico vobis quia auferetur a vobis regnum Dei et dabitur genti facienti fructus eius. 

44 Et, qui ceciderit super lapidem istum confringetur; super quem vero ceciderit, conteret eum 

45 Et cum audissent principes sacerdotum et pharisaei parabolas eius, cognoverunt quod de 
ipsis diceret; 

46 et quaerentes eum tenere, timuerunt turbas, quoniam sicut prophetam eum habebant. 

22 

1 Et respondens lesus dixit ite rum in parabolis eis dicens: 

2 " Simile factum est regnum caelorum homini regi, qui fecit nuptias filio suo. 

3 Et misit servos suos vocare invitatos ad nuptias, et nolebant venire. 

4 Iterum misit alios servos dicens: "Dicite invitatis: Ecce prandium meum paravi, tauri mei et 
altilia occisa, et omnia parata; venite ad nuptias". 

5 Illi autem neglexerunt et abierunt, alius in villam suam, alius vero ad negotiationem suam; 

6 reliqui vero tenuerunt servos eius et contumelia affectos occiderunt. 

7 Rex autem iratus est et, missis exercitibus suis, perdidit homicidas illos et civitatem illorum 
succendit. 

8 Tunc ait servis suis: "Nuptiae quidem paratae sunt, sed qui invitati erant, non fuerunt digni; 

9 ite ergo ad exitus viarum, et quoscumque inveneritis, vocate ad nuptias". 

10 Et egressi servi illi in vias, congregaverunt omnes, quos invenerunt, malos et bonos; et 
impletae sunt nuptiae discumbentium. 

11 Intravit autem rex, ut videret discumbentes, et vidit ibi hominem non vestitum veste nuptiali 

12 et ait illi: "Amice, quomodo huc intrasti, non habens vestem nuptialem?". At ille obmutuit. 

13 Tunc dixit rex ministris: "Ligate pedes eius et manus et mittite eum in tenebras exteriores: ibi 
erit fletus et stridor dentium". 

14 Multi enim sunt vocati, pauci vero electi ". 

15 Tunc abeuntes pharisaei consilium inierunt, ut caperent eum in sermone. 

16 Et mittunt ei discipulos suos cum herodianis dicentes: " Magister, scimus quia verax es et 
viam Dei in veritate doces, et non est tibi cura de aliquo; non enim respicis personam hominum. 

17 Dic ergo nobis quid tibi videatur: Licet censum dare Caesari an non? ". 

18 Cognita autem lesus nequitia eorum, ait: " Quid me tentatis, hypocritae? 

19 Ostendite mihi nomisma census ". At illi obtulerunt ei denarium. 

20 Et ait illis: " Cuius est imago haec et suprascriptio? ". 

21 Dicunt ei: " Caesaris ". Tunc ait illis: " Reddite ergo, quae sunt Caesaris, Caesari et, quae sunt 
Dei, Deo ". 

22 Et audientes mirati sunt et, relicto eo, abierunt. 

23 In illo die accesserunt ad eum sadducaei, qui dicunt non esse resurrectionem, et 
interrogaverunt eum 

24 dicentes: " Magister, Moyses dixit, si quis mortuus fuerit non habens filios, ut ducat frater 
eius uxorem illius et suscitet semen fratri suo. 

25 Erant autem apud nos septem fratres: et primus, uxore ducta, defunctus est et non habens 
semen reliquit uxorem suam fratri suo; 

26 similiter secundus et tertius usque ad septimum. 

27 Novissime autem omnium mulier defuncta est. 

28 In resurrectione ergo cuius erit de septem uxor? Omnes enim habuerunt eam ". 

29 Respondens autem lesus ait illis: " Erratis nescientes Scripturas neque virtutem Dei; 

30 in resurrectione enim neque nubent neque nubentur, sed sunt sicut angeli in caelo. 

31 De resurrectione autem mortuorum non legistis, quod dictum est vobis a Deo dicente: 

32 "Ego sum Deus Abraham et Deus Isaac et Deus lacob"? Non est Deus mortuorum sed 
viventium ". 

33 Et audientes turbae mirabantur in doctrina eius. 

34 Pharisaei autem audientes quod silentium imposuisset sadducaeis, convenerunt in unum. 

35 Et interrogavit unus ex eis legis doctor tentans eum: 

36 " Magister, quod est mandatum magnum in Lege? ". 

37 Ait autem illi: " Diliges Dominum Deum tuum in toto corde tuo et in tota anima tua et in tota 
mente tua: 

38 hoc est magnum et primum mandatum. 

39 Secundum autem simile est huic: Diliges proximum tuum sicut teipsum. 

40 In his duobus mandatis universa Lex pendet et Prophetae ". 

41 Congregatis autem pharisaeis, interrogavit eos lesus 

42 dicens: " Quid vobis videtur de Christo? Cuius filius est? ". Dicunt ei: " David ". 

43 Ait illis: " Quomodo ergo David in Spiritu vocat eum Dominum dicens: 

44 "Dixit Dominus Domino meo: Sede a dextris meis, 
donec ponam inimicos tuos sub pedibus tuis"? 

45 Si ergo David vocat eum Dominum, quomodo filius eius est? ". 

46 Et nemo poterat respondere ei verbum, neque ausus fuit quisquam ex illa die eum amplius 
interrogare. 

23 

1 Tunc lesus locutus est ad turbas et ad discipulos suos 

2 dicens: " Super cathedram Moysis sederunt scribae et pharisaei. 

3 Omnia ergo, quaecumque dixerint vobis, facite et servate; secundum opera vero eorum nolite 
facere: dicunt enim et non faciunt. 

4 Alligant autem onera gravia et importabilia et imponunt in umeros hominum, ipsi autem digito 
suo nolunt ea movere. 

5 Omnia vero opera sua faciunt, ut videantur ab hominibus: dilatant enim phylacteria sua et 
magnificant fimbrias, 

6 amant autem primum recubitum in cenis et primas cathedras in synagogis 

7 et salutationes in foro et vocari ab hominibus Rabbi. 

8 Vos autem nolite vocari Rabbi; unus enim est Magister vester, omnes autem vos fratres estis. 

9 Et Patrem nolite vocare vobis super terram, unus enim est Pater vester, caelestis. 

10 Nec vocemini Magistri, quia Magister vester unus est, Christus. 

11 Qui maior est vestrum, erit minister vester. 

12 Qui autem se exaltaverit, humiliabitur; et, qui se humiliaverit, exaltabitur. 

13 Vae autem vobis, scribae et pharisaei hypocritae, quia clauditis regnum caelorum ante 
homines! Vos 

enim non intratis nec introeuntes sinitis intrare. 

(14) 15 Vae vobis, scribae et pharisaei hypocritae, quia circuitis mare et aridam, ut faciatis unum 
proselytum, et cum fuerit factus, facitis eum filium gehennae duplo quam vos! 

16 Vae vobis, duces caeci, qui dicitis: "Quicumque iuraverit per templum, nihil est; quicumque 
autem iuraverit in auro templi, debet". 

17 Stulti et caeci! Quid enim maius est: aurum an templum, quod sanctificat aurum? 

18 Et: "Quicumque iuraverit in altari, nihil est; quicumque autem iuraverit in dono, quod est 
super illud, debet". 

19 Caeci! Quid enim maius est: donum an altare, quod sanctificat donum? 

20 Qui ergo iuraverit in altari, iurat in eo et in omnibus, quae super illud sunt; 

21 et, qui iuraverit in templo, iurat in illo et in eo, qui inhabitat in ipso; 

22 et, qui iuraverit in caelo, iurat in throno Dei et in eo, qui sedet super eum. 

23 Vae vobis, scribae et pharisaei hypocritae, quia decimatis mentam et anethum et cyminum 
et reliquistis, quae graviora sunt legis: iudicium et misericordiam et fidem! Haec oportuit facere 
et illa non omittere. 

24 Duces caeci, excolantes culicem, camelum autem glutientes. 

25 Vae vobis, scribae et pharisaei hypocritae, quia mundatis, quod de foris est calicis et 
paropsidis, intus autem pleni sunt rapina et immunditia! 

26 Pharisaee caece, munda prius, quod intus est calicis, ut fiat et id, quod de foris eius est, 
mundum. 

27 Vae vobis, scribae et pharisaei hypocritae, quia similes estis sepulcris dealbatis, quae a foris 
quidem parent speciosa, intus vero plena sunt ossibus mortuorum et omni spurcitia! 

28 Sic et vos a foris quidem paretis hominibus iusti, intus autem pleni estis hypocrisi et iniquitate. 

29 Vae vobis, scribae et pharisaei hypocritae, qui aedificatis sepulcra prophetarum et ornatis 
monumenta iustorum 

30 et dicitis: "Si fuissemus in diebus patrum nostrorum, non essemus socii eorum in sanguine 
prophetarum"! 

31 Itaque testimonio estis vobismetipsis quia filii estis eorum, qui prophetas occiderunt. 

32 Et vos implete mensuram patrum vestrorum. 

33 Serpentes, genimina viperarum, quomodo fugietis a iudicio gehennae? 

34 Ideo ecce ego mitto ad vos prophetas et sapientes et scribas; ex illis occidetis et crucifigetis 
et ex eis flagellabitis in synagogis vestris et persequemini de civitate in civitatem, 

35 ut veniat super vos omnis sanguis iustus, qui effusus est super terram a sanguine Abel iusti 
usque ad sanguinem Zachariae filii Barachiae, quem occidistis inter templum et altare. 

36 Arnen dico vobis: Venient haec omnia super generationem istam. 

37 lerusalem, lerusalem, quae occidis prophetas et lapidas eos, qui ad te missi sunt, quotiens 
volui congregare filios tuos, quemadmodum gallina congregat pullos suos sub alas, et noluistis! 

38 Ecce relinquitur vobis domus vestra deserta! 

39 Dico enim vobis: Non me videbitis amodo, donec dicatis: "Benedictus, qui venit in nomine 
Dominii" ". 

24 

1 Et egressus lesus de templo ibat, et accesserunt discipuli eius, ut ostenderent ei aedificationes 
templi; 

2 ipse autem respondens dixit eis: " Non videtis haec omnia? Arnen dico vobis: Non relinquetur 
hic lapis super lapidem, qui non destruetur". 

3 Sedente autem eo super montem Oliveti, accesserunt ad eum discipuli secreto dicentes: " Dic 
nobis: Quando haec erunt, et quod signum adventus tui et consummationis saeculi? ". 

4 Et respondens lesus dixit eis: " Videte, ne quis vos seducat. 

5 Multi enim venient in nomine meo dicentes: "Ego sum Christus", et multos seducent. 

6 Audituri enim estis proelia et opiniones proeliorum. Videte, ne turbemini; oportet enim fieri, 
sed nondum est finis. 

7 Consurget enim gens in gentem, et regnum in regnum, et erunt fames et terrae motus per 
loca; 


8 haec autem omnia initia sunt dolorum. 

9 Tunc tradent vos in tribulationem et occident vos, et eritis odio omnibus gentibus propter 
nomen meum. 

10 Et tunc scandalizabuntur multi et invicem tradent et odio habebunt invicem; 

11 et multi pseudoprophetae surgent et seducent multos. 

12 Et, quoniam abundavit iniquitas, refrigescet caritas multorum; 

13 qui autem permanserit usque in finem, hic salvus erit. 

14 Et praedicabitur hoc evangelium regni in universo orbe in testimonium omnibus gentibus; et 
tunc veniet consummatio. 

15 Cum ergo videritis abominationem desolationis, quae dicta est a Daniele propheta, stantem 
in loco sancto, qui legit, intellegat: 

16 tunc qui in ludaea sunt, fugiant ad montes; 

17 qui in tecto, non descendat tollere aliquid de domo sua; 

18 et, qui in agro, non revertatur tollere pallium suum. 

19 Vae autem praegnantibus et nutrientibus in illis diebus! 

20 Orate autem, ut non fiat fuga vestra hieme vel sabbato: 

21 erit enim tunc tribulatio magna, qualis non fuit ab initio mundi usque modo neque fiet. 

22 Et nisi breviati fuissent dies illi, non fieret salva omnis caro; sed propter electos breviabuntur 
dies illi. 

23 Tunc si quis vobis dixerit: "Ecce hic Christus" aut: "Hic", nolite credere. 

24 Surgent enim pseudochristi et pseudoprophetae et dabunt signa magna et prodigia, ita ut in 
errorem inducantur, si fieri potest, etiam electi. 

25 Ecce praedixi vobis. 

26 Si ergo dixerint vobis: "Ecce in deserto est", nolite exire; "Ecce in penetralibus", nolite 
credere; 

27 sicut enim fulgur exit ab oriente et paret usque in occidentem, ita erit adventus Filii hominis. 

28 Ubicumque fuerit corpus, illuc congregabuntur aquilae. 

29 Statim autem post tribulationem dierum illorum, sol obscurabitur, et luna non dabit lumen 
suum, et stellae cadent de caelo, et virtutes caelorum commovebuntur. 

30 Et tunc parebit signum Filii hominis in caelo, et tunc plangent omnes tribus terrae et videbunt 
Filium hominis venientem in nubibus caeli cum virtute et gloria multa; 

31 et mittet angelos suos cum tuba magna, et congregabunt electos eius a quattuor ventis, a 
summis caelorum usque ad terminos eorum. 

32 Ab arbore autem fici discite parabolam: cum iam ramus eius tener fuerit, et folia nata, scitis 
quia prope est aestas. 

33 Ita et vos, cum videritis haec omnia, scitote quia prope est in ianuis. 

34 Amen dico vobis: Non praeteribit haec generatio, donec omnia haec fiant. 

35 Caelum et terra transibunt, verba vero mea non praeteribunt. 

36 De die autem illa et hora nemo scit, neque angeli caelorum neque Filius, nisi Pater solus. 

37 Sicut enim dies Noe, ita erit adventus Filii hominis. 

38 Sicut enim erant in diebus ante diluvium comedentes et bibentes, nubentes et nuptum 
tradentes, usque ad eum diem, quo introivit in arcam Noe, 

39 et non cognoverunt, donec venit diluvium et tulit omnes, ita erit et adventus Filii hominis. 

40 Tunc duo erunt in agro: unus assumitur, et unus relinquitur; 

41 duae molentes in mola: una assumitur, et una relinquitur. 

42 Vigilate ergo, quia nescitis qua die Dominus vester venturus sit. 

43 Illud autem scitote quoniam si sciret pater familias qua hora fur venturus esset, vigilaret 
utique et non sineret perfodi domum suam. 

44 Ideo et vos estote parati, quia, qua nescitis hora, Filius hominis venturus est. 

45 Quis putas est fidelis servus et prudens, quem constituit dominus supra familiam suam, ut 
det illis cibum in tempore? 

46 Beatus ille servus, quem cum venerit dominus eius, invenerit sic facientem. 

47 Amen dico vobis quoniam super omnia bona sua constituet eum. 

48 Si autem dixerit malus servus ille in corde suo: "Moram facit dominus meus venire", 

49 et coeperit percutere conservos suos, manducet autem et bibat cum ebriis, 

50 veniet dominus servi illius in die, qua non sperat, et in hora, qua ignorat, 

51 et dividet eum partemque eius ponet cum hypocritis; illic erit fletus et stridor dentium. 

25 

1 Tunc simile erit regnum cae lorum decem virginibus, quae accipientes lampades suas exierunt 
obviam sponso. 

2 Quinque autem ex eis erant fatuae, et quinque prudentes. 

3 Fatuae enim, acceptis lampadibus suis, non sumpserunt oleum secum; 

4 prudentes vero acceperunt oleum in vasis cum lampadibus suis. 

5 Moram autem faciente sponso, dormitaverunt omnes et dormierunt. 

6 Media autem nocte clamor factus est: "Ecce sponsus! Exite obviam ei". 

7 Tunc surrexerunt omnes virgines illae et ornaverunt lampades suas. 

8 Fatuae autem sapientibus dixerunt: "Date nobis de oleo vestro, quia lampades nostrae 
exstinguuntur". 

9 Responderunt prudentes dicentes: "Ne forte non sufficiat nobis et vobis, ite potius ad 
vendentes et emite vobis". 

10 Dum autem irent emere, venit sponsus, et quae paratae erant, intraverunt cum eo ad nuptias; 
et clausa est ianua. 

11 Novissime autem veniunt et reliquae virgines dicentes: "Domine, domine, aperi nobis". 

12 At ille respondens ait: "Arnen dico vobis: Nescio vos". 

13 Vigilate itaque, quia nescitis diem neque horam. 

14 Sicut enim homo peregre proficiscens vocavit servos suos et tradidit illis bona sua. 

15 Et uni dedit quinque talenta, alii autem duo, alii vero unum, unicuique secundum propriam 
virtutem, et profectus est. Statim 

16 abiit, qui quinque talenta acceperat, et operatus est in eis et lucratus est alia quinque; 

17 similiter qui duo acceperat, lucratus est alia duo. 

18 Qui autem unum acceperat, abiens fodit in terra et abscondit pecuniam domini sui. 

19 Post multum vero temporis venit dominus servorum illorum et ponit rationem cum eis. 

20 Et accedens, qui quinque talenta acceperat, obtulit alia quinque talenta dicens: "Domine, 
quinque talenta tradidisti mihi; ecce alia quinque superlucratus sum". 

21 Ait illi dominus eius: "Euge, serve bone et fidelis. Super pauca fuisti fidelis; supra multa te 
constituam: intra in gaudium domini tui". 

22 Accessit autem et qui duo talenta acceperat, et ait: "Domine, duo talenta tradidisti mihi; ecce 
alia duo lucratus sum". 

23 Ait illi dominus eius: "Euge, serve bone et fidelis. Super pauca fuisti fidelis; supra multa te 
constituam: intra in gaudium domini tui". 

24 Accedens autem et qui unum talentum acceperat, ait: "Domine, novi te quia homo durus es: 
metis, ubi non seminasti, et congregas, ubi non sparsisti; 

25 et timens abii et abscondi talentum tuum in terra. Ecce habes, quod tuum est". 

26 Respondens autem dominus eius dixit ei: "Serve male et piger! Sciebas quia meto, ubi non 
seminavi, et congrego, ubi non sparsi? 

27 Oportuit ergo te mittere pecuniam meam nummulariis, et veniens ego recepissem, quod 
meum est cum usura. 

28 Tollite itaque ab eo talentum et date ei, qui habet decem talenta: 

29 omni enim habenti dabitur, et abundabit; ei autem, qui non habet, et quod habet, auferetur 
ab eo. 

30 Et inutilem servum eicite in tenebras exteriores: illic erit fletus et stridor dentium". 

31 Cum autem venerit Filius hominis in gloria sua, et omnes angeli cum eo, tunc sedebit super 
thronum gloriae suae. 

32 Et congregabuntur ante eum omnes gentes; et separabit eos ab invicem, sicut pastor segregat 
oves ab haedis, 

33 et statuet oves quidem a dextris suis, haedos autem a sinistris. 

34 Tunc dicet Rex his, qui a dextris eius erunt: "Venite, benedicti Patris mei; possidete paratum 
vobis regnum a constitutione mundi. 

35 Esurivi enim, et dedistis mihi manducare; sitivi, et dedistis mihi bibere; hospes eram, et 
collegistis me; 

36 nudus, et operuistis me; infirmus, et visitastis me; in carcere eram, et venistis ad me". 

37 Tunc respondebunt ei iusti dicentes: "Domine, quando te vidimus esurientem et pavimus, 
aut sitientem et dedimus tibi potum? 

38 Quando autem te vidimus hospitem et collegimus, aut nudum et cooperuimus? 

39 Quando autem te vidimus infirmum aut in carcere et venimus ad te?". 

40 Et respondens Rex dicet illis: "Arnen dico vobis: Quamdiu fecistis uni de his fratribus meis 
minimis, mihi fecistis". 

41 Tunc dicet et his, qui a sinistris erunt: "Discedite a me, maledicti, in ignem aeternum, qui 
praeparatus est Diabolo et angelis eius. 

42 Esurivi enim, et non dedistis mihi manducare; sitivi, et non dedistis mihi potum; 

43 hospes eram, et non collegistis me; nudus, et non operuistis me; infirmus et in carcere, et 
non visitastis me". 

44 Tunc respondebunt et ipsi dicentes: "Domine, quando te vidimus esurientem aut sitientem 
aut hospitem aut nudum aut infirmum vel in carcere et non ministravimus tibi?". 

45 Tunc respondebit illis dicens: "Arnen dico vobis: Quamdiu non fecistis uni de minimis his, nec 
mihi fecistis". 

46 Et ibunt hi in supplicium aeternum, iusti autem in vitam aeternam ". 

26 

1 Et factum est, cum consum masset lesus sermones hos omnes, dixit discipulis suis: 

2 " Scitis quia post biduum Pascha fiet, et Filius hominis traditur, ut crucifigatur". 

3 Tunc congregati sunt principes sacerdotum et seniores populi in aulam principis sacerdotum, 
qui dicebatur Caiphas, 

4 et consilium fecerunt, ut lesum dolo tenerent et occiderent; 

5 dicebant autem: " Non in die festo, ne tumultus fiat in populo ". 

6 Cum autem esset lesus in Bethania, in domo Simonis leprosi, 

7 accessit ad eum mulier habens alabastrum unguenti pretiosi et effudit super caput ipsius 
recumbentis. 

8 Videntes autem discipuli, indignati sunt dicentes: " Ut quid perditio haec? 



131 


9 Potuit enim istud venumdari multo et dari pauperibus 

10 Sciens autem lesus ait illis: " Quid molesti estis mulieri? Opus enim bonum operata est in me; 

11 nam semper pauperes habetis vobiscum, me autem non semper habetis. 

12 Mittens enim haec unguentum hoc supra corpus meum, ad sepeliendum me fecit. 

13 Arnen dico vobis: Ubicumque praedicatum fuerit hoc evangelium in toto mundo, dicetur et 
quod haec fecit in memoriam eius ". 

14 Tunc abiit unus de Duodecim, qui dicebatur ludas Iscariotes, ad principes sacerdotum 

15 et ait: " Quid vultis mihi dare, et ego vobis eum tradam? ". At illi constituerunt ei triginta 
argenteos. 

16 Et exinde quaerebat opportunitatem, ut eum traderet. 

17 Prima autem Azymorum accesserunt discipuli ad lesum dicentes: " Ubi vis paremus tibi 
comedere Pascha? ". 

18 Ille autem dixit: " Ite in civitatem ad quendam et dicite ei: "Magister dicit: Tempus meum 
prope est; apud te facio Pascha cum discipulis meis" ". 

19 Et fecerunt discipuli, sicut constituit illis lesus, et paraverunt Pascha. 

20 Vespere autem facto, discumbebat cum Duodecim. 

21 Et edentibus illis, dixit: " Arnen dico vobis: Unus vestrum me traditurus est". 

22 Et contristati valde, coeperunt singuli dicere ei: " Numquid ego sum, Domine? ". 

23 At ipse respondens ait: " Qui intingit mecum manum in paropside, hic me tradet. 

24 Filius quidem hominis vadit, sicut scriptum est de illo; vae autem homini illi, per quem Filius 
hominis traditur! Bonum erat ei, si natus non fuisset homo ille ". 

25 Respondens autem ludas, qui tradidit eum, dixit: " Numquid ego sum, Rabbi? ". Ait illi: " Tu 
dixisti ". 

26 Cenantibus autem eis, accepit lesus panem et benedixit ac fregit deditque discipulis et ait: 
" Accipite, comedite: hoc est corpus meum ". 

27 Et accipiens calicem, gratias egit et dedit illis dicens: " Bibite ex hoc omnes: 

28 hic est enim sanguis meus novi testamenti, qui pro multis effunditur in remissionem 
peccatorum. 

29 Dico autem vobis: Non bibam amodo de hoc genimine vitis usque in diem illum, cum illud 
bibam vobiscum novum in regno Patris mei ". 

30 Et hymno dicto, exierunt in montem Oliveti. 

31 Tunc dicit illis lesus: " Omnes vos scandalum patiemini in me in ista nocte. Scriptum est enim: 
"Percutiam pastorem, et dispergentur oves gregis". 

32 Postquam autem resurrexero, praecedam vos in Galilaeam ". 

33 Respondens autem Petrus ait illi: " Et si omnes scandalizati fuerint in te, ego numquam 
scandalizabor 

34 Ait illi lesus: " Arnen dico tibi: In hac nocte, antequam gallus cantet, ter me negabis 

35 Ait illi Petrus: " Etiam si oportuerit me mori tecum, non te negabo Similiter et omnes 
discipuli dixerunt. 

36 Tunc venit lesus cum illis in praedium, quod dicitur Gethsemani. Et dicit discipulis: " Sedete 
hic, donec vadam illuc et orem 

37 Et assumpto Petro et duobus filiis Zebedaei, coepit contristari et maestus esse. 

38 Tunc ait illis: "Tristis est anima mea usque ad mortem; sustinete hic et vigilate mecum ". 

39 Et progressus pusillum, procidit in faciem suam orans et dicens: " Pater mi, si possibile est, 
transeat a me calix iste; verumtamen non sicut ego volo, sed sicut tu ". 

40 Et venit ad discipulos et invenit eos dormientes; et dicit Petro: " Sic non potuistis una hora 
vigilare mecum? 

41 Vigilate et orate, ut non intretis in tentationem; spiritus quidem promptus est, caro autem 
infirma ". 

42 Iterum secundo abiit et oravit dicens: " Pater mi, si non potest hoc transire, nisi bibam illud, 
fiat voluntas tua ". 

43 Et venit iterum et invenit eos dormientes: erant enim oculi eorum gravati. 

44 Et relictis illis, iterum abiit et oravit tertio, eundem sermonem iterum dicens. 

45 Tunc venit ad discipulos et dicit illis: " Dormite iam et requiescite; ecce appropinquavit hora, 
et Filius hominis traditur in manus peccatorum. 

46 Surgite, eamus; ecce appropinquavit, qui me tradit". 

47 Et adhuc ipso loquente, ecce ludas, unus de Duodecim, venit, et cum eo turba multa cum 
gladiis et fustibus, missi a principibus sacerdotum et senioribus populi. 

48 Qui autem tradidit eum, dedit illis signum dicens: " Quemcumque osculatus fuero, ipse est; 
tenete eum! ". 

49 Et confestim accedens ad lesum dixit: " Ave, Rabbi! " et osculatus est eum. 

50 lesus autem dixit illi: " Amice, ad quod venisti! ". Tunc accesserunt et manus iniecerunt in 
lesum et tenuerunt eum. 

51 Et ecce unus ex his, qui erant cum lesu, extendens manum exemit gladium suum et percutiens 
servum principis sacerdotum amputavit auriculam eius. 

52 Tunc ait illi lesus: " Converte gladium tuum in locum suum. Omnes enim, qui acceperint 
gladium, gladio peribunt. 

53 An putas quia non possum rogare Patrem meum, et exhibebit mihi modo plus quam 
duodecim legiones angelorum? 

54 Quomodo ergo implebuntur Scripturae quia sic oportet fieri? ". 

55 In illa hora dixit lesus turbis: " Tamquam ad latronem existis cum gladiis et fustibus 
comprehendere me? Cotidie sedebam docens in templo, et non me tenuistis 

56 Hoc autem totum factum est, ut implerentur scripturae Prophetarum. Tunc discipuli omnes, 
relicto eo, fugerunt. 

57 Illi autem tenentes lesum duxerunt ad Caipham principem sacerdotum, ubi scribae et 
seniores convenerant. 

58 Petrus autem sequebatur eum a longe usque in aulam principis sacerdotum; et ingressus 
intro sede bat cum ministris, ut videret finem. 

59 Principes autem sacerdotum et omne concilium quaerebant falsum testimonium contra 
lesum, ut eum morti traderent, 

60 et non invenerunt, cum multi falsi testes accessissent. Novissime autem venientes duo 

61 dixerunt: " Hic dixit: "Possum destruere templum Dei et post triduum aedificare illud" ". 

62 Et surgens princeps sacerdotum ait illi: " Nihil respondes? Quid isti adversum te 
testificantur? ". 

63 lesus autem tacebat. Et princeps sacerdotum ait illi: " Adiuro te per Deum vivum, ut dicas 
nobis, si tu es Christus Filius Dei ". 

64 Dicit illi lesus: "Tu dixisti. Verumtamen dico vobis: Amodo videbitis Filium hominis sedentem 
a dextris Virtutis et venientem in nubibus caeli ". 

65 Tunc princeps sacerdotum scidit vestimenta sua dicens: " Blasphemavit! Quid adhuc egemus 
testibus? Ecce nunc audistis blasphemiam. 

66 Quid vobis videtur? ". Illi autem respondentes dixerunt: " Reus est mortis! ". 

67 Tunc exspuerunt in faciem eius et colaphis eum ceciderunt; alii autem palmas in faciem ei 
dederunt 

68 dicentes: " Prophetiza nobis, Christe: Quis est, qui te percussit? ". 

69 Petrus vero sedebat foris in atrio; et accessit ad eum una ancilla dicens: " Et tu cum lesu 
Galilaeo eras!". 

70 At ille negavit coram omnibus dicens: " Nescio quid dicis! ". 

71 Exeunte autem illo ad ianuam, vidit eum alia et ait his, qui erant ibi: " Hic erat cum lesu 
Nazareno!". 

72 Et iterum negavit cum iuramento: " Non novi hominem! ". 

73 Post pusillum autem accesserunt, qui stabant, et dixerunt Petro: " Vere et tu ex illis es, nam 
et loquela tua manifestum te facit ". 

74 Tunc coepit detestari et iurare: " Non novi hominem! ". Et continuo gallus cantavit; 

75 et recordatus est Petrus verbi lesu, quod dixerat: " Priusquam gallus cantet, ter me negabis ". 
Et egressus foras ploravit amare. 


27 

1 Mane autem facto, consi lium inierunt omnes princi pes sacerdotum et seniores populi 
adversus lesum, ut eum morti traderent. 

2 Et vinctum adduxerunt eum et tradiderunt Pilato praesidi. 

3 Tunc videns ludas, qui eum tradidit, quod damnatus esset, paenitentia ductus, rettulit triginta 
argenteos principibus sacerdotum et senioribus 

4 dicens: " Peccavi tradens sanguinem innocentem At illi dixerunt: " Quid ad nos? Tu videris! 

5 Et proiectis argenteis in templo, recessit et abiens laqueo se suspendit. 

6 Principes autem sacerdotum, acceptis argenteis, dixerunt: " Non licet mittere eos in corbanam, 
quia pretium sanguinis est ". 

7 Consilio autem inito, emerunt ex illis agrum Figuli in sepulturam peregrinorum. 

8 Propter hoc vocatus est ager ille ager Sanguinis usque in hodiernum diem. 

9 Tunc impletum est quod dictum est per leremiam prophetam di centem: " Et acceperunt 
triginta argenteos, pretium appretiati quem appretiaverunt a filiis Israel, 

10 et dederunt eos in agrum Figuli, sicut constituit mihi Dominus ". 

11 lesus autem stetit ante praesidem; et interrogavit eum praeses dicens: " Tu es Rex 
ludaeorum? ". Dixit autem lesus: "Tu dicis ". 

12 Et cum accusaretur a principibus sacerdotum et senioribus, nihil respondit. 

13 Tunc dicit illi Pilatus: " Non audis quanta adversum te dicant testimonia? ". 

14 Et non respondit ei ad ullum verbum, ita ut miraretur praeses vehementer. 

15 Per diem autem sollemnem consueverat praeses dimittere turbae unum vinctum, quem 
voluissent. 

16 Flabebant autem tunc vinctum insignem, qui dicebatur Barabbas. 

17 Congregatis ergo illis dixit Pilatus: " Quem vultis dimittam vobis: Barabbam an lesum, qui 
dicitur Christus? ". 

18 Sciebat enim quod per invidiam tradidissent eum. 

19 Sedente autem illo pro tribunali, misit ad illum uxor eius dicens: " Nihil tibi et iusto illi. Multa 
enim passa sum hodie per visum propter eum ". 

20 Principes autem sacerdotum et seniores persuaserunt turbis, ut peterent Barabbam, lesum 
vero perderent. 

21 Respondens autem praeses ait illis: " Quem vultis vobis de duobus dimittam? ". At illi 
dixerunt: " Barabbam! ". 

22 Dicit illis Pilatus: " Quid igitur faciam de lesu, qui dicitur Christus? ". Dicunt omnes: 
" Crucifigatur! ". 

23 Ait autem: " Quid enim mali fecit? ". At illi magis clamabant dicentes: " Crucifigatur! ". 

24 Videns autem Pilatus quia nihil proficeret, sed magis tumultus fieret, accepta aqua, lavit 
manus coram turba dicens: " Innocens ego sum a sanguine hoc; vos videritis! 

25 Et respondens universus populus dixit: " Sanguis eius super nos et super filios nostros 

26 Tunc dimisit illis Barabbam; lesum autem flagellatum tradidit, ut crucifigeretur. 

27 Tunc milites praesidis suscipientes lesum in praetorio congregaverunt ad eum universam 
cohortem. 

28 Et exuentes eum, clamydem coccineam circumdederunt ei 

29 et plectentes coronam de spinis posuerunt super caput eius et arundinem in dextera eius et, 
genu flexo ante eum, illudebant ei dicentes: " Ave, rex ludaeorum! ". 

30 Et exspuentes in eum acceperunt arundinem et percutiebant caput eius. 

31 Et postquam illuserunt ei, exuerunt eum clamyde et induerunt eum vestimentis eius et 
duxerunt eum, ut crucifigerent. 

32 Exeuntes autem invenerunt hominem Cyrenaeum nomine Simonem; hunc angariaverunt, ut 
tolleret crucem eius. 

33 Et venerunt in locum, qui dicitur Golgotha, quod est Calvariae locus, 

34 et dederunt ei vinum bibere cum felle mixtum; et cum gustasset, noluit bibere. 

35 Postquam autem crucifixerunt eum, diviserunt vestimenta eius sortem mittentes 

36 et sedentes servabant eum ibi. 

37 Et imposuerunt super caput eius causam ipsius scriptam: " Hic est lesus Rex ludaeorum ". 

38 Tunc crucifiguntur cum eo duo latrones: unus a dextris, et unus a sinistris. 

39 Praetereuntes autem blasphemabant eum moventes capita sua 

40 et dicentes: " Qui destruis templum et in triduo illud reaedificas, salva temetipsum; si Filius 
Dei es, descende de cruce! ". 

41 Similiter et principes sacerdotum illudentes cum scribis et senioribus dicebant: 

42 "Alios salvos fecit, seipsum non potest salvum facere. Rex Israel est; descendat nunc de cruce, 
et credemus in eum. 

43 Confidit in Deo; liberet nunc, si vult eum. Dixit enim: "Dei Filius sum" ". 

44 Idipsum autem et latrones, qui crucifixi erant cum eo, improperabant ei. 

45 A sexta autem hora tenebrae factae sunt super universam terram usque ad horam nonam. 

46 Et circa horam nonam clamavit lesus voce magna dicens: " Eli, Eli, lema sabacthani? ", hoc 
est: " Deus meus, Deus meus, ut quid dereliquisti me? ". 

47 Quidam autem ex illic stantibus audientes dicebant: " Eliam vocat iste ". 

48 Et continuo currens unus ex eis acceptam spongiam implevit aceto et imposuit arundini et 
dabat ei bibere. 

49 Ceteri vero dicebant: " Sine, videamus an veniat Elias liberans eum 

50 lesus autem iterum clamans voce magna emisit spiritum. 

51 Et ecce velum templi scissum est a summo usque deorsum in duas partes, et terra mota est, 
et petrae scissae sunt; 

52 et monumenta aperta sunt, et multa corpora sanctorum, qui dormierant, surrexerunt 

53 et exeuntes de monumentis post resurrectionem eius venerunt in sanctam civitatem et 
apparuerunt multis. 

54 Centurio autem et, qui cum eo erant custodientes lesum, viso terrae motu et his, quae fiebant, 
timuerunt valde dicentes: " Vere Dei Filius erat iste! ". 

55 Erant autem ibi mulieres multae a longe aspicientes, quae secutae erant lesum a Galilaea 
ministrantes ei; 

56 inter quas erat Maria Magdalene et Maria lacobi et loseph mater et mater filiorum Zebedaei. 

57 Cum sero autem factum esset, venit homo dives ab Arimathaea nomine loseph, qui et ipse 
discipulus erat lesu. 

58 Hic accessit ad Pilatum et petiit corpus lesu. Tunc Pilatus iussit reddi. 

59 Et accepto corpore, loseph involvit illud in sindone munda 

60 et posuit illud in monumento suo novo, quod exciderat in petra, et advolvit saxum magnum 
ad ostium monumenti et abiit. 

61 Erat autem ibi Maria Magdalene et altera Maria sedentes contra sepulcrum. 

62 Altera autem die, quae est post Parascevem, convenerunt principes sacerdotum et pharisaei 
ad Pilatum 

63 dicentes: " Domine, recordati sumus quia seductor ille dixit adhuc vivens: "Post tres dies 
resurgam". 

64 lube ergo custodiri sepulcrum usque in diem tertium, ne forte veniant discipuli eius et 
furentur eum et dicant plebi: "Surrexit a mortuis", et erit novissimus error peior priore ". 

65 Ait illis Pilatus: " Habetis custodiam; ite, custodite, sicut scitis ". 

66 Illi autem abeuntes munierunt sepulcrum, signantes lapidem, cum custodia. 

28 

1 Sero autem post sabbatum, cum illucesceret in primam sabbati, venit Maria Magdalene et 
altera Maria videre sepulcrum. 

2 Et ecce terrae motus factus est magnus: angelus enim Domini descendit de caelo et accedens 
revolvit lapidem et sedebat super eum. 

3 Erat autem aspectus eius sicut fulgur, et vestimentum eius candidum sicut nix. 


4 Prae timore autem eius exterriti sunt custodes et facti sunt velut mortui. 

5 Respondens autem angelus dixit mulieribus: " Nolite timere vos! Scio enim quod lesum, qui 
crucifixus est, quaeritis. 

6 Non est hic: surrexit enim, sicut dixit. Venite, videte locum, ubi positus erat. 

7 Et cito euntes dicite discipulis eius: "Surrexit a mortuis et ecce praecedit vos in Galilaeam; ibi 
eum videbitis". Ecce dixi vobis ". 

8 Et exeuntes cito de monumento cum timore et magno gaudio cucurrerunt nuntiare discipulis 
eius. 

9 Et ecce lesus occurrit illis dicens: " Avete ". Illae autem accesserunt et tenuerunt pedes eius et 
adoraverunt eum. 

10 Tunc ait illis lesus: " Nolite timere; ite, nuntiate fratribus meis, ut eant in Galilaeam et ibi me 
videbunt". 

11 Quae cum abiissent, ecce quidam de custodia venerunt in civitatem et nuntiaverunt 
principibus sacerdotum omnia, quae facta fuerant. 

12 Et congregati cum senioribus, consilio accepto, pecuniam copiosam dederunt militibus 

13 dicentes: " Dicite: "Discipuli eius nocte venerunt et furati sunt eum, nobis dormientibus". 

14 Et si hoc auditum fuerit a praeside, nos suadebimus ei et securos vos faciemus ". 

15 At illi, accepta pecunia, fecerunt, sicut erant docti. Et divulgatum est verbum istud apud 
ludaeos usque in hodiernum diem. 

16 Undecim autem discipuli abierunt in Galilaeam, in montem ubi constituerat illis lesus, 

17 et videntes eum adoraverunt; quidam autem dubitaverunt. 

18 Et accedens lesus locutus est eis dicens: " Data est mihi omnis potestas in caelo et in terra. 

19 Euntes ergo docete omnes gentes, baptizantes eos in nomine Patris et Filii et Spiritus Sancti, 

20 docentes eos servare omnia, quaecumque mandavi vobis. Et ecce ego vobiscum sum omnibus 
diebus usque ad consummationem saeculi ". 


EVANGELIUM SECUNDUM MATTHAEUM 
1 2 3 4 5 6 7 8 9 10 11 12 13 14 15 16 
17 18 19 20 21 22 23 24 25 26 27 28 

1 

1 Liber generationis lesu Christi filii David filii Abraham. 

2 Abraham genuit Isaac, Isaac autem genuit lacob, lacob autem genuit ludam et fratres eius, 

3 ludas autem genuit Phares et Zara de Thamar, Phares autem genuit Esrom, Esrom autem 
genuit Aram, 

4 Aram autem genuit Aminadab, Aminadab autem genuit Naasson, Naasson autem genuit 
Salmon, 

5 Salmon autem genuit Booz de Rahab, Booz autem genuit Obed ex Ruth, Obed autem genuit 
lesse, 

6 lesse autem genuit David regem. 

David autem genuit Salomonem ex ea, quae fuit Uriae, 

7 Salomon autem genuit Roboam, Roboam autem genuit Abiam, Abia autem genuit Asa, 

8 Asa autem genuit losaphat, losaphat autem genuit loram, loram autem genuit Oziam, 

9 Ozias autem genuit loatham, loatham autem genuit Achaz, Achaz autem genuit Ezechiam, 

10 Ezechias autem genuit Manassen, Manasses autem genuit Amon, Amon autem genuit losiam, 

11 losias autem genuit lechoniam et fratres eius in transmigratione Babylonis. 

12 Et post transmigrationem Babylonis lechonias genuit Salathiel, Salathiel autem genuit 
Zorobabel, 

13 Zorobabel autem genuit Abiud, Abiud autem genuit Eliachim, Eliachim autem genuit Azor, 

14 Azor autem genuit Sadoc, Sadoc autem genuit Achim, Achim autem genuit Eliud, 

15 Eliud autem genuit Eleazar, Eleazar autem genuit Matthan, Matthan autem genuit lacob, 

16 lacob autem genuit loseph virum Mariae, de qua natus est lesus, qui vocatur Christus. 

17 Omnes ergo generationes ab Abraham usque ad David generationes quattuordecim; et a 
David usque ad transmigrationem Babylonis generationes quattuordecim; et a transmigratione 
Babylonis usque ad Christum generationes quattuordecim. 

18 lesu Christi autem generatio sic erat. 

Cum esset desponsata mater eius Maria loseph, antequam convenirent inventa est in utero 
habens de Spiritu Sancto. 

19 loseph autem vir eius, cum esset iustus et nollet eam traducere, voluit occulte dimittere eam. 

20 Haec autem eo cogitante, ecce angelus Domini in somnis apparuit ei dicens: " loseph fili David, 
noli timere accipere Mariam coniugem tuam. Quod enim in ea natum est, de Spiritu Sancto est; 

21 pariet autem filium, et vocabis nomen eius lesum: ipse enim salvum faciet populum suum a 
peccatis eorum ". 

22 Hoc autem totum factum est, ut adimpleretur id, quod dictum est a Domino per prophetam 
dicentem: 

23 " Ecce, virgo in utero habebit et pariet filium, et vocabunt nomen eius Emmanuel ", quod est 
interpretatum Nobiscum Deus. 

24 Exsurgens autem loseph a somno fecit, sicut praecepit ei angelus Domini, et accepit coniugem 
suam; 

25 et non cognoscebat eam, donec peperit filium, et vocavit nomen eius lesum. 

2 

1 Cum autem natus esset lesus in Bethlehem ludaeae in diebus Herodis regis, ecce Magi ab 
oriente venerunt Hierosolymam 

2 dicentes: " Ubi est, qui natus est, rex ludaeorum? Vidimus enim stellam eius in oriente et 
venimus adorare eum 

3 Audiens autem Herodes rex turbatus est et omnis Hierosolyma cum illo; 

4 et congregans omnes principes sacerdotum et scribas populi, sciscitabatur ab eis ubi Christus 
nasceretur. 

5 At illi dixerunt ei: " In Bethlehem ludaeae. Sic enim scriptum est per prophetam: 

6 "Et tu, Bethlehem terra ludae, 
nequaquam minima es in principibus ludae; 
ex te enim exiet dux, 

qui reget populum meum Israel" ". 

7 Tunc Herodes, clam vocatis Magis, diligenter didicit ab eis tempus stellae, quae apparuit eis; 

8 et mittens illos in Bethlehem dixit: " Ite et interrogate diligenter de puero; et cum inveneritis, 
renuntiate mihi, ut et ego veniens adorem eum ". 

9 Qui cum audissent regem, abierunt. Et ecce stella, quam viderant in oriente, antecedebat eos, 
usque dum veniens staret supra, ubi erat puer. 

10 Videntes autem stellam gavisi sunt gaudio magno valde. 

11 Et intrantes domum viderunt puerum cum Maria matre eius, et procidentes adoraverunt 
eum; et apertis thesauris suis, obtulerunt ei munera, aurum et tus et myrrham. 

12 Et responso accepto in somnis, ne redirent ad Herodem, per aliam viam reversi sunt in 
regionem suam. 

13 Qui cum recessissent, ecce angelus Domini apparet in somnis loseph dicens: " Surge et accipe 
puerum et matrem eius et fuge in Aegyptum et esto ibi, usque dum dicam tibi; futurum est enim 
ut Herodes quaerat puerum ad perdendum eum ". 

14 Qui consurgens accepit puerum et matrem eius nocte et recessit in Aegyptum 

15 et erat ibi usque ad obitum Herodis, ut adimpleretur, quod dictum est a Domino per 
prophetam dicentem: 

" Ex Aegypto vocavi filium meum ". 

16 Tunc Herodes videns quoniam illusus esset a Magis, iratus est valde et mittens occidit omnes 
pueros, qui erant in Bethlehem et in omnibus finibus eius, a bimatu et infra, secundum tempus, 
quod exquisierat a Magis. 

17 Tunc adimpletum est, quod dictum est per leremiam prophetam dicentem: 

18 " Vox in Rama audita est, 
ploratus et ululatus multus: 

Rachel plorans filios suos, 

et noluit consolari, quia non sunt 

19 Defuncto autem Herode, ecce apparet angelus Domini in somnis loseph in Aegypto 

20 dicens: " Surge et accipe puerum et matrem eius et vade in terram Israel; defuncti sunt enim, 
qui quaerebant animam pueri 

21 Qui surgens accepit puerum et matrem eius et venit in terram Israel. 

22 Audiens autem quia Archelaus regnaret in ludaea pro Herode patre suo, timuit illuc ire; et 
admonitus in somnis, secessit in partes Galilaeae 

23 et veniens habitavit in civitate, quae vocatur Nazareth, ut adimpleretur, quod dictum est per 
Prophetas: " Nazaraeus vocabitur 

3 

1 In diebus autem illis venit loannes Baptista praedicans in deserto ludaeae 

2 et dicens: " Paenitentiam agite; appropinquavit enim regnum caelorum 

3 Hic est enim, qui dictus est per Isaiam prophetam dicentem: 

" Vox clamantis in deserto: 

"Parate viam Domini, 
rectas facite semitas eius!" 

4 Ipse autem loannes habebat vestimentum de pilis cameli et zonam pelliceam circa lumbos 
suos; esca autem eius erat locustae et mei silvestre. 

5 Tunc exibat ad eum Hierosolyma et omnis ludaea et omnis regio circa Iordanem, 

6 et baptizabantur in Iordane flumine ab eo, confitentes peccata sua. 

7 Videns autem multos pharisaeorum et sadducaeorum venientes ad baptismum suum, dixit eis: 
" Progenies viperarum, quis demonstravit vobis fugere a futura ira? 

8 Facite ergo fructum dignum paenitentiae 

9 et ne velitis dicere intra vos: "Patrem habemus Abraham"; dico enim vobis quoniam potest 
Deus de lapidibus istis suscitare Abrahae filios. 

10 lam enim securis ad radicem arborum posita est; omnis ergo arbor, quae non facit fructum 
bonum, exciditur et in ignem mittitur. 

11 Ego quidem vos baptizo in aqua in paenitentiam; qui autem post me venturus est, fortior me 
est, cuius non sum dignus calceamenta portare; ipse vos baptizabit in Spiritu Sancto et igni, 

12 cuius ventilabrum in manu sua, et permundabit aream suam et congregabit triticum suum in 
horreum, paleas autem comburet igni inexstinguibili 

13 Tunc venit lesus a Galilaea in Iordanem ad loannem, ut baptizaretur ab eo. 

14 loannes autem prohibebat eum dicens: " Ego a te debeo baptizari, et tu venis ad me? 

15 Respondens autem lesus dixit ei: " Sine modo, sic enim decet nos implere omnem iustitiam 
Tunc dimittit eum. 

16 Baptizatus autem lesus, confestim ascendit de aqua; et ecce aperti sunt ei caeli, et vidit 
Spiritum Dei descendentem sicut columbam et venientem super se. 

17 Et ecce vox de caelis dicens: "Hic est Filius meus dilectus, in quo 
mihi complacui". 


4 

1 Tunc lesus ductus est in de sertum a Spiritu, ut tentaretur a Diabolo. 

2 Et cum ieiunasset quadraginta diebus et quadraginta noctibus, postea esuriit. 

3 Et accedens tentator dixit ei: " Si Filius Dei es, dic, ut lapides isti panes fiant ". 

4 Qui respondens dixit: 

" Scriptum est: 

"Non in pane solo vivet homo, 

sed in omni verbo, quod procedit de ore Dei" ". 

5 Tunc assumit eum Diabolus in sanctam civitatem et statuit eum supra pinnaculum templi 

6 et dicit ei: " Si Filius Dei es, mitte te deorsum. Scriptum est enim: 

"Angelis suis mandabit de te, 

et in manibus tollent te, 

ne forte offendas ad lapidem pedem tuum" ". 

7 Ait illi lesus: " Rursum scriptum est: "Non tentabis Dominum Deum tuum" ". 

8 Iterum assumit eum Diabolus in montem excelsum valde et ostendit ei omnia regna mundi et 
gloriam eorum 

9 et dicit illi: " Haec tibi omnia dabo, si cadens adoraveris me". 

10 Tunc dicit ei lesus: 

" Vade, Satanas! Scriptum est enim: 

"Dominum Deum tuum adorabis 


et illi soli servies" ". 

11 Tunc reliquit eum Diabolus, et ecce angeli accesserunt et ministrabant ei. 

12 Cum autem audisset quod loannes traditus esset, secessit in Galilaeam. 

13 Et relicta Nazareth, venit et habitavit in Capharnaum maritimam 

14 in finibus Zabulon et Nephthali, ut impleretur, quod dictum est per Isaiam prophetam 
dicentem: 

15 " Terra Zabulon et terra Nephthali, 
ad viam maris, trans Iordanem, 

Galilaea gentium; 

16 populus, qui sedebat in tenebris, 
lucem vidit magnam, 

et sedentibus in regione et umbra mortis 
lux orta est eis ". 

17 Exinde coepit lesus praedicare et dicere: " Paenitentiam agite; appropinquavit enim regnum 
caelorum ". 

18 Ambulans autem iuxta mare Galilaeae, vidit duos fratres, Simonem, qui vocatur Petrus, et 
Andream fratrem eius, mittentes rete in mare; erant enim piscatores. 

19 Et ait illis: " Venite post me, et faciam vos piscatores hominum ". 

20 At illi continuo, relictis retibus, secuti sunt eum. 

21 Et procedens inde vidit alios duos fratres, lacobum Zebedaei et loannem fratrem eius, in navi 
cum Zebedaeo patre eorum reficientes retia sua; et vocavit eos. 

22 Illi autem statim, relicta navi et patre suo, secuti sunt eum. 

23 Et circumibat lesus totam Galilaeam, docens in synagogis eorum et praedicans evangelium 
regni et sanans omnem languorem et omnem infirmitatem in populo. 

24 Et abiit opinio eius in totam Syriam; et obtulerunt ei omnes male habentes, variis languoribus 
et tormentis comprehensos, et qui daemonia habebant, et lunaticos et paralyticos, et curavit 
eos. 

25 Et secutae sunt eum turbae multae de Galilaea et Decapoli et Hierosolymis et ludaea et de 
trans Iordanem. 

5 

1 Videns autem turbas, ascendit in montem; et cum sedisset, ac cesserunt ad eum discipuli eius; 

2 et aperiens os suum docebat eos dicens: 

3 " Beati pauperes spiritu, quoniam ipsorum est regnum caelorum. 

4 Beati, qui lugent, quoniam ipsi consolabuntur. 

5 Beati mites, quoniam ipsi possidebunt terram. 

6 Beati, qui esuriunt et sitiunt iustitiam, quoniam ipsi saturabuntur. 

7 Beati misericordes, quia ipsi misericordiam consequentur. 

8 Beati mundo corde, quoniam ipsi Deum videbunt. 

9 Beati pacifici, quoniam filii Dei vocabuntur. 

10 Beati, qui persecutionem patiuntur propter iustitiam, quoniam ipsorum est regnum caelorum. 

11 Beati estis cum maledixerint vobis et persecuti vos fuerint et dixerint omne malum adversum 
vos, mentientes, propter me. 

12 Gaudete et exsultate, quoniam merces vestra copiosa est in caelis; sic enim persecuti sunt 
prophetas, qui fuerunt ante vos. 

13 Vos estis sal terrae; quod si sal evanuerit, in quo salietur? Ad nihilum valet ultra, nisi ut 
mittatur foras et conculcetur ab hominibus. 

14 Vos estis lux mundi. Non potest civitas abscondi supra montem posita; 

15 neque accendunt lucernam et ponunt eam sub modio, sed super candelabrum, ut luceat 
omnibus, qui in domo sunt. 

16 Sic luceat lux vestra coram hominibus, ut videant vestra bona opera et glorificent Patrem 
vestrum, qui in caelis est. 

17 Nolite putare quoniam veni solvere Legem aut Prophetas; non veni solvere, sed adimplere. 

18 Arnen quippe dico vobis: Donec transeat caelum et terra, iota unum aut unus apex non 
praeteribit a Lege, donec omnia fiant. 

19 Qui ergo solverit unum de mandatis istis minimis et docuerit sic homines, minimus vocabitur 
in regno caelorum; qui autem fecerit et docuerit, hic magnus vocabitur in regno caelorum. 

20 Dico enim vobis: Nisi abundaverit iustitia vestra plus quam scribarum et pharisaeorum, non 
intrabitis in regnum caelorum. 

21 Audistis quia dictum est antiquis: "Non occides; qui autem occiderit, reus erit iudicio". 

22 Ego autem dico vobis: Omnis, qui irascitur fratri suo, reus erit iudicio; qui autem dixerit fratri 
suo: "Racha", reus erit concilio; qui autem dixerit: "Fatue", reus erit gehennae ignis. 

23 Si ergo offeres munus tuum ad altare, et ibi recordatus fueris quia frater tuus habet aliquid 
adversum te, 

24 relinque ibi munus tuum ante altare et vade, prius, reconciliare fratri tuo et tunc veniens offer 
munus tuum. 

25 Esto consentiens adversario tuo cito, dum es in via cum eo, ne forte tradat te adversarius 
iudici, et iudex tradat te ministro, et in carcerem mittaris. 

26 Arnen dico tibi: Non exies inde, donec reddas novissimum quadrantem. 

27 Audistis quia dictum est: "Non moechaberis". 

28 Ego autem dico vobis: Omnis, qui viderit mulierem ad concupiscendum eam, iam moechatus 
est eam in corde suo. 

29 Quod si oculus tuus dexter scandalizat te, erue eum et proice abs te; expedit enim tibi, ut 
pereat unum membrorum tuorum, quam totum corpus tuum mittatur in gehennam. 

30 Et si dextera manus tua scandalizat te, abscide eam et proice abs te; expedit enim tibi, ut 
pereat unum membrorum tuorum, quam totum corpus tuum abeat in gehennam. 

31 Dictum est autem: "Quicumque dimiserit uxorem suam, det illi libellum repudii". 

32 Ego autem dico vobis: Omnis, qui dimiserit uxorem suam, excepta fornicationis causa, facit 
eam moechari; et, qui dimissam duxerit, adulterat. 

33 Iterum audistis quia dictum est antiquis: "Non periurabis; reddes autem Domino iuramenta 
tua". 

34 Ego autem dico vobis: Non iurare omnino, neque per caelum, quia thronus Dei est, 

35 neque per terram, quia scabellum est pedum eius, neque per Hierosolymam, quia civitas est 
magni Regis; 

36 neque per caput tuum iuraveris, quia non potes unum capillum album facere aut nigrum. 

37 Sit autem sermo vester: "Est, est", "Non, non"; quod autem his abundantius est, a Malo est. 

38 Audistis quia dictum est: "Oculum pro oculo et dentem pro dente". 

39 Ego autem dico vobis: Non resistere malo; sed si quis te percusserit in dextera maxilla tua, 
praebe illi et alteram; 

40 et ei, qui vult tecum iudicio contendere et tunicam tuam tollere, remitte ei et pallium; 

41 et quicumque te angariaverit mille passus, vade cum illo duo. 

42 Qui petit a te, da ei; et volenti mutuari a te, ne avertaris. 

43 Audistis quia dictum est: "Diliges proximum tuum et odio habebis inimicum tuum". 

44 Ego autem dico vobis: Diligite inimicos vestros et orate pro persequentibus vos, 

45 ut sitis filii Patris vestri, qui in caelis est, quia solem suum oriri facit super malos et bonos et 
pluit super iustos et iniustos. 

46 Si enim dilexeritis eos, qui vos diligunt, quam mercedem habetis? Nonne et publicani hoc 
faciunt? 

47 Et si salutaveritis fratres vestros tantum, quid amplius facitis? Nonne et ethnici hoc faciunt? 

48 Estote ergo vos perfecti, sicut Pater vester caelestis perfectus est. 

6 

1 Attendite, ne iustitiam vestram faciatis coram hominibus, ut vi deamini ab eis; alioquin 
mercedem non habetis apud Patrem vestrum, qui in caelis est. 

2 Cum ergo facies eleemosynam, noli tuba canere ante te, sicut hypocritae faciunt in synagogis 
et in vicis, ut honorificentur ab hominibus. Arnen dico vobis: Receperunt mercedem suam. 

3 Te autem faciente eleemosynam, nesciat sinistra tua quid faciat dextera tua, 

4 ut sit eleemosyna tua in abscondito, et Pater tuus, qui videt in abscondito, reddet tibi. 

5 Et cum oratis, non eritis sicut hypocritae, qui amant in synagogis et in angulis platearum 
stantes orare, ut videantur ab hominibus. Arnen dico vobis: Receperunt mercedem suam. 

6 Tu autem cum orabis, intra in cubiculum tuum et, clauso ostio tuo, ora Patrem tuum, qui est 
in abscondito; et Pater tuus, qui videt in abscondito, reddet tibi. 

7 Orantes autem nolite multum loqui sicut ethnici; putant enim quia in multiloquio suo 
exaudiantur. 

8 Nolite ergo assimilari eis; scit enim Pater vester, quibus opus sit vobis, antequam petatis eum. 

9 Sic ergo vos orabitis: 

Pater noster, qui es in caelis, 
sanctificetur nomen tuum, 

10 adveniat regnum tuum, 
fiat voluntas tua, 

sicut in caelo, et in terra. 

11 Panem nostrum supersubstantialem da nobis hodie; 

12 et dimitte nobis debita nostra, 

sicut et nos dimittimus debitoribus nostris; 

13 et ne inducas nos in tentationem, 
sed libera nos a Malo. 

14 Si enim dimiseritis hominibus peccata eorum, dimittet et vobis Pater vester caelestis; 

15 si autem non dimiseritis hominibus, nec Pater vester dimittet peccata vestra. 

16 Cum autem ieiunatis, nolite fieri sicut hypocritae tristes; demoliuntur enim facies suas, ut 
pareant hominibus ieiunantes. Arnen dico vobis: Receperunt mercedem suam. 

17 Tu autem cum ieiunas, unge caput tuum et faciem tuam lava, 

18 ne videaris hominibus ieiunans sed Patri tuo, qui est in abscondito; et Pater tuus, qui videt in 
abscondito, reddet tibi. 

19 Nolite thesaurizare vobis thesauros in terra, ubi aerugo et tinea demolitur, et ubi fures 
effodiunt et furantur; 

20 thesaurizate autem vobis thesauros in caelo, ubi neque aerugo neque tinea demolitur, et ubi 
fures non effodiunt nec furantur; 

21 ubi enim est thesaurus tuus, ibi erit et cor tuum. 

22 Lucerna corporis est oculus. Si ergo fuerit oculus tuus simplex, totum corpus tuum lucidum 
erit; 

23 si autem oculus tuus nequam fuerit, totum corpus tuum tenebrosum erit. Si ergo lumen, quod 
in te est, tene brae sunt, tenebrae quantae erunt! 

24 Nemo potest duobus dominis servire: aut enim unum odio habebit et alterum diliget, aut 
unum sustinebit et alterum contemnet; non potestis Deo servire et mammonae. 

25 Ideo dico vobis: Ne solliciti sitis animae vestrae quid manducetis, neque corpori vestro quid 
induamini. Nonne anima plus est quam esca, et corpus quam vestimentum? 

26 Respicite volatilia caeli, quoniam non serunt neque metunt neque congregant in horrea, et 
Pater vester caelestis pascit illa. Nonne vos magis pluris estis illis? 

27 Quis autem vestrum cogitans potest adicere ad aetatem suam cubitum unum? 

28 Et de vestimento quid solliciti estis? Considerate lilia agri quomodo crescunt: non laborant 
neque nent. 

29 Dico autem vobis quoniam nec Salomon in omni gloria sua coopertus est sicut unum ex istis. 

30 Si autem fenum agri, quod hodie est et cras in clibanum mittitur, Deus sic vestit, quanto magis 
vos, modicae fidei? 

31 Nolite ergo solliciti esse dicentes: "Quid manducabimus?", aut: "Quid bibemus?", aut: "Quo 
operiemur?". 

32 Haec enim omnia gentes inquirunt; scit enim Pater vester caelestis quia his omnibus indigetis. 

33 Quaerite autem primum regnum Dei et iustitiam eius, et haec omnia adicientur vobis. 

34 Nolite ergo esse solliciti in crastinum; crastinus enim dies sollicitus erit sibi ipse. Sufficit diei 
malitia sua. 

7 

1 Nolite iudicare, ut non iudice mini; 

2 in quo enim iudicio iudi caveritis, iudicabimini, et in qua mensura mensi fueritis, metietur vobis. 

3 Quid autem vides festucam in oculo fratris tui, et trabem in oculo tuo non vides? 

4 Aut quomodo dices fratri tuo: "Sine, eiciam festucam de oculo tuo", et ecce trabes est in oculo 
tuo? 

5 Hypocrita, eice primum trabem de oculo tuo, et tunc videbis eicere festucam de oculo fratris 
tui. 

6 Nolite dare sanctum canibus neque mittatis margaritas vestras ante porcos, ne forte 
conculcent eas pedibus suis et conversi dirumpant vos. 

7 Petite, et dabitur vobis; quaerite et invenietis; pulsate, et aperietur vobis. 

8 Omnis enim qui petit, accipit; et, qui quaerit, invenit; et pulsanti aperietur. 

9 Aut quis est ex vobis homo, quem si petierit filius suus panem, numquid lapidem porriget ei? 

10 Aut si piscem petierit, numquid serpentem porriget ei? 

11 Si ergo vos, cum sitis mali, nostis dona bona dare filiis vestris, quanto magis Pater vester, qui 
in caelis est, dabit bona petentibus se. 

12 Omnia ergo, quaecumque vultis ut faciant vobis homines, ita et vos facite eis; haec est enim 
Lex et Prophetae. 

13 Intrate per angustam portam, quia lata porta et spatiosa via, quae ducit ad perditionem, et 
multi sunt, qui intrant per eam; 

14 quam angusta porta et arta via, quae ducit ad vitam, et pauci sunt, qui inveniunt eam! 

15 Attendite a falsis prophetis, qui veniunt ad vos in vestimentis ovium, intrinsecus autem sunt 
lupi rapaces. 

16 A fructibus eorum cognoscetis eos; numquid colligunt de spinis uvas aut de tribulis ficus? 

17 Sic omnis arbor bona fructus bonos facit, mala autem arbor fructus malos facit; 

18 non potest arbor bona fructus malos facere, neque arbor mala fructus bonos facere. 

19 Omnis arbor, quae non facit fructum bonum, exciditur et in ignem mittitur. 

20 Igitur ex fructibus eorum cognoscetis eos. 

21 Non omnis, qui dicit mihi: "Domine, Domine", intrabit in regnum caelorum, sed qui facit 
voluntatem Patris mei, qui in caelis est. 

22 Multi dicent mihi in illa die: "Domine, Domine, nonne in tuo nomine prophetavimus, et in tuo 
nomine daemonia eiecimus, et in tuo nomine virtutes multas fecimus?". 

23 Et tunc confitebor illis: Numquam novi vos; discedite a me, qui operamini iniquitatem. 

24 Omnis ergo, qui audit verba mea haec et facit ea, assimilabitur viro sapienti, qui aedificavit 
domum suam supra petram. 

25 Et descendit pluvia, et venerunt flumina, et flaverunt venti et irruerunt in domum illam, et 
non cecidit; fundata enim erat supra petram. 

26 Et omnis, qui audit verba mea haec et non facit ea, similis erit viro stulto, qui aedificavit 
domum suam supra arenam. 

27 Et descendit pluvia, et venerunt flumina, et flaverunt venti et irruerunt in domum illam, et 
cecidit, et fuit ruina eius magna ". 

28 Et factum est, cum consummasset lesus verba haec, admirabantur turbae super doctrinam 
eius; 

29 erat enim docens eos sicut potestatem habens, et non sicut scribae eorum. 

8 

1 Cum autem descendisset de monte, secutae sunt eum turbae multae. 

2 Et ecce leprosus veniens adorabat eum dicens: " Domine, si vis, potes me mundare ". 

3 Et extendens manum, tetigit eum dicens: " Volo, mundare! "; et confestim mundata est lepra 
eius. 

4 Et ait illi lesus: " Vide, nemini dixeris; sed vade, ostende te sacerdoti et offer munus, quod 
praecepit Moyses, in testimonium illis ". 

5 Cum autem introisset Capharnaum, accessit ad eum centurio rogans eum 

6 et dicens: " Domine, puer meus iacet in domo paralyticus et male torquetur 

7 Et ait illi: " Ego veniam et curabo eum 

8 Et respondens centurio ait: " Domine, non sum dignus, ut intres sub tectum meum, sed tantum 
dic verbo, et sanabitur puer meus. 

9 Nam et ego homo sum sub potestate, habens sub me milites, et dico huic: "Vade", et vadit; et 
alii: "Veni", et venit; et servo meo: "Fac hoc", et facit". 

10 Audiens autem lesus, miratus est et sequentibus se dixit: "Arnen dico vobis: Apud nullum 
inveni tantam fidem in Israel! 

11 Dico autem vobis quod multi ab oriente et occidente venient et recumbent cum Abraham et 
Isaac et lacob in regno caelorum; 

12 filii autem regni eicientur in tenebras exteriores: ibi erit fletus et stridor dentium ". 

13 Et dixit lesus centurioni: " Vade; sicut credidisti, fiat tibi ". Et sanatus est puer in hora illa. 

14 Et cum venisset lesus in domum Petri, vidit socrum eius iacentem et febricitantem; 

15 et tetigit manum eius, et dimisit eam febris; et surrexit et ministrabat ei. 

16 Vespere autem facto, obtulerunt ei multos daemonia habentes; et eiciebat spiritus verbo et 
omnes male habentes curavit, 

17 ut adimpleretur, quod dictum est per Isaiam prophetam dicentem: 

" Ipse infirmitates nostras accepit 

et aegrotationes portavit". 

18 Videns autem lesus turbas multas circum se, iussit ire trans fretum. 

19 Et accedens unus scriba ait illi: " Magister, sequar te, quocumque ieris ". 

20 Et dicit ei lesus: " Vulpes foveas habent, et volucres caeli tabernacula, Filius autem hominis 
non habet, ubi caput reclinet". 

21 Alius autem de discipulis eius ait illi: "Domine, permitte me primum ire et sepelire patrem 
meum ". 

22 lesus autem ait illi: " Sequere me et dimitte mortuos sepelire mortuos suos ". 

23 Et ascendente eo in naviculam, secuti sunt eum discipuli eius. 

24 Et ecce motus magnus factus est in mari, ita ut navicula operiretur fluctibus; ipse vero 
dormiebat. 

25 Et accesserunt et suscitaverunt eum dicentes: " Domine, salva nos, perimus! ". 

26 Et dicit eis: " Quid timidi estis, modicae fidei? ". Tunc surgens increpavit ventis et mari, et 
facta est tranquillitas magna. 

27 Porro homines mirati sunt dicentes: " Qualis est hic, quia et venti et mare oboediunt ei? ". 

28 Et cum venisset trans fretum in regionem Gadarenorum, occurrerunt ei duo habentes 
daemonia, de monumentis exeuntes, saevi nimis, ita ut nemo posset transire per viam illam. 

29 Et ecce clamaverunt dicentes: " Quid nobis et tibi, Fili Dei? Venisti huc ante tempus torquere 
nos? 

30 Erat autem longe ab illis grex porcorum multorum pascens. 

31 Daemones autem rogabant eum dicentes: " Si eicis nos, mitte nos in gregem porcorum ". 

32 Et ait illis: " Ite ". Et illi exeuntes abierunt in porcos; et ecce impetu abiit totus grex per 
praeceps in mare, et mortui sunt in aquis. 

33 Pastores autem fugerunt et venientes in civitatem nuntiaverunt omnia et de his, qui 
daemonia habuerant. 

34 Et ecce tota civitas exiit obviam lesu, et viso eo rogabant, ut transiret a finibus eorum. 

9 

1 Et ascendens in naviculam transfretavit et venit in civita tem suam. 

2 Et ecce offerebant ei paralyticum iacentem in lecto. Et videns lesus fidem illorum, dixit 
paralytico: " Confide, fili; remittuntur peccata tua ". 

3 Et ecce quidam de scribis dixerunt intra se: " Hic blasphemat". 

4 Et cum vidisset lesus cogitationes eorum, dixit: " Ut quid cogitatis mala in cordibus vestris? 

5 Quid enim est facilius, dicere: "Dimittuntur peccata tua", aut dicere: "Surge et ambula"? 

6 Ut sciatis autem quoniam Filius hominis habet potestatem in terra dimittendi peccata — tunc 
ait paralytico -: Surge, tolle lectum tuum et vade in domum tuam ". 

7 Et surrexit et abiit in domum suam. 

8 Videntes autem turbae timuerunt et glorificaverunt Deum, qui dedit potestatem talem 
hominibus. 

9 Et cum transiret inde lesus, vidit hominem sedentem in teloneo, Matthaeum nomine, et ait 
illi: "Sequere me". Et surgens secutus est eum. 

10 Et factum est, discumbente eo in domo, ecce multi publicani et peccatores venientes simul 
discumbebant cum lesu et discipulis eius. 

11 Et videntes pharisaei dicebant discipulis eius: " Quare cum publicanis et peccatoribus 
manducat magister vester? ". 

12 At ille audiens ait: " Non est opus valentibus medico sed male habentibus. 

13 Euntes autem discite quid est: "Misericordiam volo et non sacrificium". Non enim veni vocare 
iustos sed peccatores ". 

14 Tunc accedunt ad eum discipuli loannis dicentes: " Quare nos et pharisaei ieiunamus 
frequenter, discipuli autem tui non ieiunant? ". 

15 Et ait illis lesus: " Numquid possunt convivae nuptiarum lugere, quamdiu cum illis est 
sponsus? Venient autem dies, cum auferetur ab eis sponsus, et tunc ieiunabunt. 



150 


16 Nemo autem immittit commissuram panni rudis in vestimentum vetus; tollit enim 
supplementum eius a vestimento, et peior scissura fit. 

17 Neque mittunt vinum novum in utres veteres, alioquin rumpuntur utres, et vinum effunditur, 
et utres pereunt; sed vinum novum in utres novos mittunt, et ambo conservantur 

18 Haec illo loquente ad eos, ecce princeps unus accessit et adorabat eum dicens: " Filia mea 
modo defuncta est; sed veni, impone manum tuam super eam, et vivet 

19 Et surgens lesus sequebatur eum et discipuli eius. 

20 Et ecce mulier, quae sanguinis fluxum patiebatur duodecim annis, accessit retro et tetigit 
fimbriam vestimenti eius. 

21 Dicebat enim intra se: " Si tetigero tantum vestimentum eius, salva ero ". 

22 At lesus conversus et videns eam dixit: " Confide, filia; fides tua te salvam fecit ". Et salva 
facta est mulier ex illa hora. 

23 Et cum venisset lesus in domum principis et vidisset tibicines et turbam tumultuantem, 

24 dicebat: " Recedite; non est enim mortua puella, sed dormit". Et deridebant eum. 

25 At cum eiecta esset turba, intravit et tenuit manum eius, et surrexit puella. 

26 Et exiit fama haec in universam terram illam. 

27 Et transeunte inde lesu, secuti sunt eum duo caeci clamantes et dicentes: " Miserere nostri, 
fili David! ". 

28 Cum autem venisset domum, accesserunt ad eum caeci, et dicit eis lesus: " Creditis quia 
possum hoc facere? ". Dicunt ei: "Utique, Domine". 

29 Tunc tetigit oculos eorum dicens: "Secundum fidem vestram fiat vobis". 

30 Et aperti sunt oculi illorum. Et comminatus est illis lesus dicens: " Videte, ne quis sciat". 

31 Illi autem exeuntes diffamaverunt eum in universa terra illa. 

32 Egressis autem illis, ecce obtulerunt ei hominem mutum, daemonium habentem. 

33 Et eiecto daemone, locutus est mutus. Et miratae sunt turbae dicentes: " Numquam apparuit 
sic in Israel!". 

34 Pharisaei autem dicebant: " In principe daemoniorum eicit daemones ". 

35 Et circumibat lesus civitates omnes et castella, docens in synagogis eorum et praedicans 
evangelium regni et curans omnem languorem et omnem infirmitatem. 

36 Videns autem turbas, misertus est eis, quia erant vexati et iacentes sicut oves non habentes 
pastorem. 

37 Tunc dicit discipulis suis: " Messis quidem multa, operarii autem pauci; 

38 rogate ergo Dominum messis, ut mittat operarios in messem suam ". 

1 Et convocatis Duodecim di scipulis suis, dedit illis pote statem spirituum immundorum, ut 
eicerent eos et curarent omnem languorem et omnem infirmitatem. 

2 Duodecim autem apostolorum nomina sunt haec: primus Simon, qui dicitur Petrus, et Andreas 
frater eius, et lacobus Zebedaei et loannes frater eius, 

3 Philippus et Bartholomaeus, Thomas et Matthaeus publicanus, lacobus Alphaei et Thaddaeus, 

4 Simon Chananaeus et ludas Iscariotes, qui et tradidit eum. 

5 Hos Duodecim misit lesus praecipiens eis et dicens: " In viam gentium ne abieritis et in civitates 
Samaritanorum ne intraveritis; 

6 sed potius ite ad oves, quae perierunt domus Israel. 

7 Euntes autem praedicate dicentes: "Appropinquavit regnum caelorum". 

8 Infirmos curate, mortuos suscitate, leprosos mundate, daemones eicite; gratis accepistis, 
gratis date. 

9 Nolite possidere aurum neque argentum neque pecuniam in zonis vestris, 

10 non peram in via neque duas tunicas neque calceamenta neque virgam; dignus enim est 
operarius cibo suo. 

11 In quamcumque civitatem aut castellum intraveritis, interrogate quis in ea dignus sit; et ibi 
manete donec exeatis. 

12 Intrantes autem in domum, salutate eam; 

13 et si quidem fuerit domus digna, veniat pax vestra super eam; si autem non fuerit digna, pax 
vestra ad vos revertatur. 

14 Et quicumque non receperit vos neque audierit sermones vestros, exeuntes foras de domo 
vel de civitate illa, excutite pulverem de pedibus vestris. 

15 Arnen dico vobis: Tolerabilius erit terrae Sodomorum et Gomorraeorum in die iudicii quam 
illi civitati. 

16 Ecce ego mitto vos sicut oves in medio luporum; estote ergo prudentes sicut serpentes et 
simplices sicut columbae. 

17 Cavete autem ab hominibus; tradent enim vos in conciliis, et in synagogis suis flagellabunt 
vos; 

18 et ad praesides et ad reges ducemini propter me in testimonium illis et gentibus. 

19 Cum autem tradent vos, nolite cogitare quomodo aut quid loquamini; dabitur enim vobis in 
illa hora quid loquamini. 

20 Non enim vos estis, qui loquimini, sed Spiritus Patris vestri, qui loquitur in vobis. 

21 Tradet autem frater fratrem in mortem, et pater filium; et insurgent filii in parentes et morte 
eos afficient. 

22 Et eritis odio omnibus propter nomen meum; qui autem perseveraverit in finem, hic salvus 
erit. 

23 Cum autem persequentur vos in civitate ista, fugite in aliam; amen enim dico vobis: Non 
consummabitis civitates Israel, donec veniat Filius hominis. 

24 Non est discipulus super magistrum nec servus super dominum suum. 

25 Sufficit discipulo, ut sit sicut magister eius, et servus sicut dominus eius. Si patrem familias 
Beelzebul vocaverunt, quanto magis domesticos eius! 

26 Ne ergo timueritis eos. Nihil enim est opertum, quod non revelabitur, et occultum, quod non 
scietur. 

27 Quod dico vobis in tenebris, dicite in lumine; et, quod in aure auditis, praedicate super tecta. 

28 Et nolite timere eos, qui occidunt corpus, animam autem non possunt occidere; sed potius 
eum timete, qui potest et animam et corpus perdere in gehenna. 

29 Nonne duo passeres asse veneunt? Et unus ex illis non cadet super terram sine Patre vestro. 

30 Vestri autem et capilli capitis omnes numerati sunt. 

31 Nolite ergo timere; multis passeribus meliores estis vos. 

32 Omnis ergo qui confitebitur me coram hominibus, confitebor et ego eum coram Patre meo, 
qui est in caelis; 

33 qui autem negaverit me coram hominibus, negabo et ego eum coram Patre meo, qui est in 
caelis. 

34 Nolite arbitrari quia venerim mittere pacem in terram; non veni pacem mittere sed gladium. 

35 Veni enim separare 
hominem adversus patrem suum 
et filiam adversus matrem suam 
et nurum adversus socrum suam: 

36 et inimici hominis domestici eius. 

37 Qui amat patrem aut matrem plus quam me, non est me dignus; et, qui amat filium aut filiam 
super me, non est me dignus; 

38 et, qui non accipit crucem suam et sequitur me, non est me dignus. 

39 Qui invenerit animam suam, perdet illam; et, qui perdiderit animam suam propter me, 
inveniet eam. 

40 Qui recipit vos, me recipit; et, qui me recipit, recipit eum, qui me misit. 

41 Qui recipit prophetam in nomine prophetae, mercedem prophetae accipiet; et, qui recipit 
iustum in nomine iusti, mercedem iusti accipiet. 

42 Et, quicumque potum dederit uni ex minimis istis calicem aquae frigidae tantum in nomine 
discipuli, amen dico vobis: Non perdet mercedem suam ". 

1 Et factum est, cum consum masset lesus praecipiens Duodecim discipulis suis, transiit inde, ut 
doceret et praedicaret in civitatibus eorum. 

2 loannes autem, cum audisset in vinculis opera Christi, mittens per discipulos suos 

3 ait illi: " Tu es qui venturus es, an alium exspectamus? 

4 Et respondens lesus ait illis: " Euntes renuntiate loanni, quae auditis et videtis: 

5 caeci vident et claudi ambulant, leprosi mundantur et surdi audiunt et mortui resurgunt et 
pauperes evangelizantur; 

6 et beatus est, qui non fuerit scandalizatus in me 

7 Illis autem abeuntibus, coepit lesus dicere ad turbas de loanne: " Quid existis in desertum 
videre? Arundinem vento agitatam? 

8 Sed quid existis videre? Hominem mollibus vestitum? Ecce, qui mollibus vestiuntur, in domibus 
regum sunt. 

9 Sed quid existis videre? Prophetam? Etiam, dico vobis, et plus quam prophetam. 

10 Hic est, de quo scriptum est: 

"Ecce ego mitto angelum meum ante faciem tuam, 
qui praeparabit viam tuam ante te". 

11 Arnen dico vobis: Non surrexit inter natos mulierum maior loanne Baptista; qui autem minor 
est in regno caelorum, maior est illo. 

12 A diebus autem loannis Baptistae usque nunc regnum caelorum vim patitur, et violenti 
rapiunt illud. 

13 Omnes enim Prophetae et Lex usque ad loannem prophetaverunt; 

14 et si vultis recipere, ipse est Elias, qui venturus est. 

15 Qui habet aures, audiat. 

16 Cui autem similem aestimabo generationem istam? Similis est pueris sedentibus in foro, qui 
clamantes coaequalibus 

17 dicunt: 

"Cecinimus vobis, et non saltastis; 
lamentavimus, et non planxistis". 

18 Venit enim loannes neque manducans neque bibens, et dicunt: "Daemonium habet!"; 

19 venit Filius hominis manducans et bibens, et dicunt: "Ecce homo vorax et potator vini, 
publicanorum amicus et peccatorum!". Et iustificata est sapientia ab operibus suis ". 

20 Tunc coepit exprobrare civitatibus, in quibus factae sunt plurimae virtutes eius, quia non 
egissent paenitentiam: 

21 " Vae tibi, Chorazin! Vae tibi, Bethsaida! Quia si in Tyro et Sidone factae essent virtutes, quae 
factae sunt in vobis, olim in cilicio et cinere paenitentiam egissent. 

22 Verumtamen dico vobis: Tyro et Sidoni remissius erit in die iudicii quam vobis. 

23 Et tu, Capharnaum, numquid usque in caelum exaltaberis? Usque in infernum descendes! 
Quia si in Sodomis factae fuissent virtutes, quae factae sunt in te, mansissent usque in hunc 
diem. 

24 Verumtamen dico vobis: Terrae Sodomorum remissius erit in die iudicii quam tibi ". 

25 In illo tempore respondens lesus dixit: " Confiteor tibi, Pater, Domine caeli et terrae, quia 
abscondisti haec a sapientibus et prudentibus et revelasti ea parvulis. 

26 Ita, Pater, quoniam sic fuit placitum ante te. 

27 Omnia mihi tradita sunt a Patre meo; et nemo novit Filium nisi Pater, neque Patrem quis novit 
nisi Filius et cui voluerit Filius revelare. 

28 Venite ad me, omnes, qui laboratis et onerati estis, et ego reficiam vos. 

29 Tollite iugum meum super vos et discite a me, quia mitis sum et humilis corde, et invenietis 
requiem animabus vestris. 

30 Iugum enim meum suave, et onus meum leve est". 

12 

1 In illo tempore abiit lesus sabbatis per sata; discipuli autem eius esurierunt et coeperunt 
vellere spicas et manducare. 

2 Pharisaei autem videntes dixerunt ei: " Ecce discipuli tui faciunt, quod non licet facere 
sabbato ". 

3 At ille dixit eis: " Non legistis quid fecerit David, quando esuriit, et qui cum eo erant? 

4 Quomodo intravit in domum Dei et panes propositionis comedit, quod non licebat ei edere 
neque his, qui cum eo erant, nisi solis sacerdotibus? 

5 Aut non legistis in Lege quia sabbatis sacerdotes in templo sabbatum violant et sine crimine 
sunt? 

6 Dico autem vobis quia templo maior est hic. 

7 Si autem sciretis quid est: "Misericordiam volo et non sacrificium", numquam condemnassetis 
innocentes. 

8 Dominus est enim Filius hominis sabbati ". 

9 Et cum inde transisset, venit in synagogam eorum; 

10 et ecce homo manum habens aridam. Et interrogabant eum dicentes: " Licet sabbatis 
curare? ", ut accusarent eum. 

11 Ipse autem dixit illis: " Quis erit ex vobis homo, qui habeat ovem unam et, si ceciderit haec 
sabbatis in foveam, nonne tenebit et levabit eam? 

12 Quanto igitur melior est homo ove! Itaque licet sabbatis bene facere ". 

13 Tunc ait homini: " Extende manum tuam ". Et extendit, et restituta est sana sicut altera. 

14 Exeuntes autem pharisaei consilium faciebant adversus eum, quomodo eum perderent. 

15 lesus autem sciens secessit inde. Et secuti sunt eum multi, et curavit eos omnes 

16 et comminatus est eis, ne manifestum eum facerent, 

17 ut adimpleretur, quod dictum est per Isaiam prophetam dicentem: 

18 " Ecce puer meus, quem elegi, 

dilectus meus, in quo bene placuit animae meae; 
ponam Spiritum meum super eum, 
et iudicium gentibus nuntiabit. 

19 Non contendet neque clamabit, 
neque audiet aliquis in plateis vocem eius. 

20 Arundinem quassatam non confringet 
et linum fumigans non exstinguet, 
donec eiciat ad victoriam iudicium; 

21 et in nomine eius gentes sperabunt ". 

22 Tunc oblatus est ei daemonium habens, caecus et mutus, et curavit eum, ita ut mutus 
loqueretur et videret. 

23 Et stupebant omnes turbae et dicebant: " Numquid hic est filius David? ". 

24 Pharisaei autem audientes dixerunt: " Hic non eicit daemones nisi in Beelzebul, principe 
daemonum ". 

25 Sciens autem cogitationes eorum dixit eis: " Omne regnum divisum contra se desolatur, et 
omnis civitas vel domus divisa contra se non stabit. 

26 Et si Satanas Satanam eicit, adversus se divisus est; quomodo ergo stabit regnum eius? 

27 Et si ego in Beelzebul eicio daemones, filii vestri in quo eiciunt? Ideo ipsi iudices erunt vestri. 

28 Si autem in Spiritu Dei ego eicio daemones, igitur pervenit in vos regnum Dei. 

29 Aut quomodo potest quisquam intrare in domum fortis et vasa eius diripere, nisi prius 
alligaverit fortem? Et tunc domum illius diripiet. 

30 Qui non est mecum, contra me est; et, qui non congregat mecum, spargit. 

31 Ideo dico vobis: Omne peccatum et blasphemia remittetur hominibus, Spiritus autem 
blasphemia non remittetur. 

32 Et quicumque dixerit verbum contra Filium hominis, remittetur ei; qui autem dixerit contra 
Spiritum Sanctum, non remittetur ei neque in hoc saeculo neque in futuro. 

33 Aut facite arborem bonam et fructum eius bonum, aut facite arborem malam et fructum eius 
malum: si quidem ex fructu arbor agnoscitur. 

34 Progenies viperarum, quomodo potestis bona loqui, cum sitis mali? Ex abundantia enim 
cordis os loquitur. 

35 Bonus homo de bono thesauro profert bona, et malus homo de malo thesauro profert mala. 

36 Dico autem vobis: Omne verbum otiosum, quod locuti fuerint homines, reddent rationem de 
eo in die iudicii: 

37 ex verbis enim tuis iustificaberis, et ex verbis tuis condemnaberis ". 

38 Tunc responderunt ei quidam de scribis et pharisaeis dicentes: " Magister, volumus a te 
signum videre ". 

39 Qui respondens ait illis: " Generatio mala et adultera signum requirit; et signum non dabitur 
ei, nisi signum lonae prophetae. 

40 Sicut enim fuit lonas in ventre ceti tribus diebus et tribus noctibus, sic erit Filius hominis in 
corde terrae tribus diebus et tribus noctibus. 

41 Viri Ninevitae surgent in iudicio cum generatione ista et condemnabunt eam, quia 
paenitentiam egerunt in praedicatione lonae; et ecce plus quam lona hic! 

42 Regina austri surget in iudicio cum generatione ista et condemnabit eam, quia venit a finibus 
terrae audire sapientiam Salomonis; et ecce plus quam Salomon hic! 

43 Cum autem immundus spiritus exierit ab homine, ambulat per loca arida quaerens requiem 
et non invenit. 

44 Tunc dicit: "Revertar in domum meam unde exivi"; et veniens invenit vacantem, scopis 
mundatam et ornatam. 

45 Tunc vadit et assumit secum septem alios spiritus nequiores se, et intrantes habitant ibi; et 
fiunt novissima hominis illius peiora prioribus. Sic erit et generationi huic pessimae ". 

46 Adhuc eo loquente ad turbas, ecce mater et fratres eius stabant foris quaerentes loqui ei. 

47 Dixit autem ei quidam: " Ecce mater tua et fratres tui foris stant quaerentes loqui tecum ". 

48 At ille respondens dicenti sibi ait: " Quae est mater mea, et qui sunt fratres mei? ". 

49 Et extendens manum suam in discipulos suos dixit: " Ecce mater mea et fratres mei. 

50 Quicumque enim fecerit voluntatem Patris mei, qui in caelis est, ipse meus frater et soror et 
mater est". 

13 

1 In illo die exiens lesus de domo sedebat secus mare; 

2 et congregatae sunt ad eum turbae multae, ita ut in naviculam ascendens sederet, et omnis 
turba stabat in litore. 

3 Et locutus est eis multa in parabolis dicens: " Ecce exiit, qui seminat, seminare. 

4 Et dum seminat, quaedam ceciderunt secus viam, et venerunt volucres et comederunt ea. 

5 Alia autem ceciderunt in petrosa, ubi non habebant terram multam, et continuo exorta sunt, 
quia non habebant altitudinem terrae; 

6 sole autem orto, aestuaverunt et, quia non habebant radicem, aruerunt. 

7 Alia autem ceciderunt in spinas, et creverunt spinae et suffocaverunt ea. 

8 Alia vero ceciderunt in terram bonam et dabant fructum: aliud centesimum, aliud 
sexagesimum, aliud tricesimum. 

9 Qui habet aures, audiat". 

10 Et accedentes discipuli dixerunt ei: " Quare in parabolis loqueris eis? ". 

11 Qui respondens ait illis: " Quia vobis datum est nosse mysteria regni caelorum, illis autem 
non est datum. 

12 Qui enim habet, dabitur ei, et abundabit; qui autem non habet, et quod habet, auferetur ab 
eo. 

13 Ideo in parabolis loquor eis, quia videntes non vident et audientes non audiunt neque 
intellegunt; 

14 et adimpletur eis prophetia Isaiae dicens: 

"Auditu audietis et non intellegetis 

et videntes videbitis et non videbitis. 

15 Incrassatum est enim cor populi huius, 
et auribus graviter audierunt 

et oculos suos clauserunt, 
ne quando oculis videant 
et auribus audiant 
et corde intellegant et convertantur, 
et sanem eos". 

16 Vestri autem beati oculi, quia vident, et aures vestrae, quia audiunt. 

17 Arnen quippe dico vobis: Multi prophetae et iusti cupierunt videre, quae videtis, et non 
viderunt, et audire, quae auditis, et non audierunt! 

18 Vos ergo audite parabolam seminantis. 

19 Omnis, qui audit verbum regni et non intellegit, venit Malus et rapit, quod seminatum est in 
corde eius; hic est, qui secus viam seminatus est. 

20 Qui autem supra petrosa seminatus est, hic est, qui verbum audit et continuo cum gaudio 
accipit illud, 

21 non habet autem in se radicem, sed est temporalis; facta autem tribulatione vel persecutione 
propter verbum, continuo scandalizatur. 

22 Qui autem est seminatus in spinis, hic est, qui verbum audit, et sollicitudo saeculi et fallacia 
divitiarum suffocat verbum, et sine fructu efficitur. 

23 Qui vero in terra bona seminatus est, hic est, qui audit verbum et intellegit et fructum affert 
et facit aliud quidem centum, aliud autem sexaginta, porro aliud triginta 

24 Aliam parabolam proposuit illis dicens: " Simile factum est regnum caelorum homini, qui 
seminavit bonum semen in agro suo. 

25 Cum autem dormirent homines, venit inimicus eius et superseminavit zizania in medio tritici 
et abiit. 

26 Cum autem crevisset herba et fructum fecisset, tunc apparuerunt et zizania. 

27 Accedentes autem servi patris familias dixerunt ei: "Domine, nonne bonum semen seminasti 
in agro tuo? Unde ergo habet zizania?". 

28 Et ait illis: "Inimicus homo hoc fecit". Servi autem dicunt ei: "Vis, imus et colligimus ea?". 

29 Et ait: "Non; ne forte colligentes zizania eradicetis simul cum eis triticum, 

30 sinite utraque crescere usque ad messem. Et in tempore messis dicam messoribus: Colligite 
primum zizania et alligate ea in fasciculos ad comburendum ea, triticum autem congregate in 
horreum meum" ". 

31 Aliam parabolam proposuit eis dicens: " Simile est regnum caelorum grano sinapis, quod 
accipiens homo seminavit in agro suo. 

32 Quod minimum quidem est omnibus seminibus; cum autem creverit, maius est holeribus et 
fit arbor, ita ut volucres caeli veniant et habitent in ramis eius ". 

33 Aliam parabolam locutus est eis: " Simile est regnum caelorum fermento, quod acceptum 
mulier abscondit in farinae satis tribus, donec fermentatum est totum ". 

34 Haec omnia locutus est lesus in parabolis ad turbas; et sine parabola nihil loquebatur eis, 

35 ut adimpleretur, quod dictum erat per prophetam dicentem: 

" Aperiam in parabolis os meum, 

eructabo abscondita a constitutione mundi ". 

36 Tunc, dimissis turbis, venit in domum, et accesserunt ad eum discipuli eius dicentes: " Dissere 
nobis parabolam zizaniorum agri ". 

37 Qui respondens ait: " Qui seminat bonum semen, est Filius hominis; 

38 ager autem est mundus; bonum vero semen, hi sunt filii regni; zizania autem filii sunt Mali; 

39 inimicus autem, qui seminavit ea, est Diabolus; messis vero consummatio saeculi est; 
messores autem angeli sunt. 

40 Sicut ergo colliguntur zizania et igni comburuntur, sic erit in consummatione saeculi: 

41 mittet Filius hominis angelos suos, et colligent de regno eius omnia scandala et eos, qui 
faciunt iniquitatem, 

42 et mittent eos in caminum ignis; ibi erit fletus et stridor dentium. 

43 Tunc iusti fulgebunt sicut sol in regno Pa tris eorum. Qui habet aures, audiat. 

44 Simile est regnum caelorum thesauro abscondito in agro; quem qui invenit homo abscondit 
et prae gaudio illius vadit et vendit universa, quae habet, et emit agrum illum. 

45 Iterum simile est regnum caelorum homini negotiatori quaerenti bonas margaritas. 

46 Inventa autem una pretiosa margarita, abiit et vendidit omnia, quae habuit, et emit eam. 

47 Iterum simile est regnum caelorum sagenae missae in mare et ex omni genere congreganti; 

48 quam, cum impleta esset, educentes secus litus et sedentes collegerunt bonos in vasa, malos 
autem foras miserunt. 

49 Sic erit in consummatione saeculi: exibunt angeli et separabunt malos de medio iustorum 

50 et mittent eos in caminum ignis; ibi erit fletus et stridor dentium. 

51 Intellexistis haec omnia? ". Dicunt ei: " Etiam ". 

52 Ait autem illis: " Ideo omnis scriba doctus in regno caelorum similis est homini patri familias, 
qui profert de thesauro suo nova et vetera ". 

53 Et factum est, cum consummasset lesus parabolas istas, transiit inde. 

54 Et veniens in patriam suam, docebat eos in synagoga eorum, ita ut mirarentur et dicerent: 
" Unde huic sapientia haec et virtutes? 

55 Nonne hic est fabri filius? Nonne mater eius dicitur Maria, et fratres eius lacobus et loseph et 
Simon et ludas? 

56 Et sorores eius nonne omnes apud nos sunt? Unde ergo huic omnia ista? ". 

57 Et scandalizabantur in eo. lesus autem dixit eis: " Non est propheta sine honore nisi in patria 
et in domo sua ". 

58 Et non fecit ibi virtutes multas propter incredulitatem illorum. 

14 

1 In illo tempore audivit He rodes tetrarcha famam lesu 

2 et ait pueris suis: " Hic est loannes Baptista; ipse surrexit a mortuis, et ideo virtutes operantur 
in eo ". 

3 Herodes enim tenuit loannem et alligavit eum et posuit in carcere propter Herodiadem uxorem 
Philippi fratris sui. 

4 Dicebat enim illi loannes: " Non licet tibi habere eam ". 

5 Et volens illum occidere, timuit populum, quia sicut prophetam eum habebant. 

6 Die autem natalis Herodis saltavit filia Herodiadis in medio et placuit Herodi, 

7 unde cum iuramento pollicitus est ei dare, quodcumque postulasset. 

8 At illa, praemonita a matre sua: " Da mihi, inquit, hic in disco caput loannis Baptistae ". 

9 Et contristatus rex propter iuramentum et eos, qui pariter recumbebant, iussit dari 

10 misitque et decollavit loannem in carcere; 

11 et allatum est caput eius in disco et datum est puellae, et tulit matri suae. 

12 Et accedentes discipuli eius tulerunt corpus et sepelierunt illud et venientes nuntiaverunt 
lesu. 

13 Quod cum audisset lesus, secessit inde in navicula in locum desertum seorsum; et cum 
audissent, turbae secutae sunt eum pedestres de civitatibus. 

14 Et exiens vidit turbam multam et misertus est eorum et curavit languidos eorum. 

15 Vespere autem facto, accesserunt ad eum discipuli dicentes: " Desertus est locus, et hora iam 
praeteriit; dimitte turbas, ut euntes in castella emant sibi escas ". 

16 lesus autem dixit eis: " Non habent necesse ire; date illis vos manducare ". 

17 Illi autem dicunt ei: " Non habemus hic nisi quinque panes et duos pisces ". 

18 Qui ait: " Afferte illos mihi huc ". 

19 Et cum iussisset turbas discumbere supra fenum, acceptis quinque panibus et duobus 
piscibus, aspiciens in caelum benedixit et fregit et dedit discipulis panes, discipuli autem turbis. 

20 Et manducaverunt omnes et saturati sunt; et tulerunt reliquias fragmentorum duodecim 
cophinos plenos. 

21 Manducantium autem fuit numerus fere quinque milia virorum, exceptis mulieribus et 
parvulis. 

22 Et statim iussit discipulos ascendere in naviculam et praecedere eum trans fretum, donec 
dimitteret turbas. 

23 Et dimissis turbis, ascendit in montem solus orare. Vespere autem facto, solus erat ibi. 

24 Navicula autem iam multis stadiis a terra distabat, fluctibus iactata; erat enim contrarius 
ventus. 

25 Quarta autem vigilia noctis venit ad eos ambulans supra mare. 

26 Discipuli autem, videntes eum supra mare ambulantem, turbati sunt dicentes: " Phantasma 
est", et prae timore clamaverunt. 

27 Statimque lesus locutus est eis dicens: " Habete fiduciam, ego sum; nolite timere! ". 

28 Respondens autem ei Petrus dixit: " Domine, si tu es, iube me venire ad te super aquas ". 

29 At ipse ait: " Veni! ". Et descendens Petrus de navicula ambulavit super aquas et venit ad 
lesum. 

30 Videns vero ventum validum timuit et, cum coepisset mergi, clamavit dicens: " Domine, 
salvum me fac!". 

31 Continuo autem lesus extendens manum apprehendit eum et ait illi: " Modicae fidei, quare 
dubitasti? ". 

32 Et cum ascendissent in naviculam, cessavit ventus. 

33 Qui autem in navicula erant, adoraverunt eum dicentes: " Vere Filius Dei es! ". 

34 Et cum transfretassent, venerunt in terram Gennesaret. 

35 Et cum cognovissent eum viri loci illius, miserunt in universam regionem illam et obtulerunt 
ei omnes male habentes, 

36 et rogabant eum, ut vel fimbriam vestimenti eius tangerent; et, quicumque tetigerunt, salvi 
facti sunt. 

15 

1 Tunc accedunt ad lesum ab Hierosolymis pharisaei et scribae dicentes: 

2 " Quare discipuli tui transgrediuntur traditionem seniorum? Non enim lavant manus suas, cum 
panem manducant 

3 Ipse autem respondens ait illis: " Quare et vos transgredimini mandatum Dei propter 
traditionem vestram? 

4 Nam Deus dixit: "Honora patrem tuum et matrem" et: "Qui maledixerit patri vel matri, morte 
moriatur". 

5 Vos autem dicitis: "Quicumque dixerit patri vel matri: Munus est, quodcumque ex me profuerit, 

6 non honorificabit patrem suum"; et irritum fecistis verbum Dei propter traditionem vestram. 

7 Hypocritae! Bene prophetavit de vobis Isaias dicens: 

8 "Populus hic labiis me honorat, 
cor autem eorum longe est a me; 

9 sine causa autem colunt me 
docentes doctrinas mandata horni num" ". 

10 Et convocata ad se turba, dixit eis: " Audite et intellegite: 

11 Non quod intrat in os, coinquinat hominem; sed quod procedit ex ore, hoc coinquinat 
hominem!". 

12 Tunc accedentes discipuli dicunt ei: " Scis quia pharisaei, audito verbo, scandalizati sunt? ". 

13 At ille respondens ait: " Omnis plantatio, quam non plantavit Pater meus caelestis, 
eradicabitur. 

14 Sinite illos: caeci sunt, duces caecorum. Caecus autem si caeco ducatum praestet, ambo in 
foveam cadent". 

15 Respondens autem Petrus dixit ei: " Edissere nobis parabolam istam ". 

16 At ille dixit: " Adhuc et vos sine intellectu estis? 

17 Non intellegitis quia omne quod in os intrat, in ventrem vadit et in secessum emittitur? 

18 Quae autem procedunt de ore, de corde exeunt, et ea coinquinant hominem. 

19 De corde enim exeunt cogitationes malae, homicidia, adulteria, fornicationes, furta, falsa 
testimonia, blasphemiae. 

20 Haec sunt, quae coinquinant hominem; non lotis autem manibus manducare non coinquinat 
hominem 

21 Et egressus inde lesus, secessit in partes Tyri et Sidonis. 

22 Et ecce mulier Chananaea a finibus illis egressa clamavit dicens: " Miserere mei, Domine, fili 
David! Filia mea male a daemonio vexatur 

23 Qui non respondit ei verbum. 

Et accedentes discipuli eius rogabant eum dicentes: " Dimitte eam, quia clamat post nos ". 

24 Ipse autem respondens ait: " Non sum missus nisi ad oves, quae perierunt domus Israel ". 

25 At illa venit et adoravit eum dicens: " Domine, adiuva me! ". 

26 Qui respondens ait: " Non est bonum sumere panem filiorum et mittere catellis ". 

27 At illa dixit: " Etiam, Domine, nam et catelli edunt de micis, quae cadunt de mensa dominorum 
suorum ". 

28 Tunc respondens lesus ait illi: " O mulier, magna est fides tua! Fiat tibi, sicut vis ". Et sanata 
est filia illius ex illa hora. 

29 Et cum transisset inde, lesus venit secus mare Galilaeae et ascendens in montem sedebat ibi. 

30 Et accesserunt ad eum turbae multae habentes secum claudos, caecos, debiles, mutos et 
alios multos et proiecerunt eos ad pedes eius, et curavit eos, 

31 ita ut turba miraretur videntes mutos loquentes, debiles sanos et claudos ambulantes et 
caecos videntes. Et magnificabant Deum Israel. 

32 lesus autem convocatis discipulis suis dixit: " Misereor turbae, quia triduo iam perseverant 
mecum et non habent, quod manducent; et dimittere eos ieiunos nolo, ne forte deficiant in via ". 

33 Et dicunt ei discipuli: " Unde nobis in deserto panes tantos, ut saturemus turbam tantam? ". 

34 Et ait illis lesus: " Quot panes habetis? ". At illi dixerunt: " Septem et paucos pisciculos ". 

35 Et praecepit turbae, ut discumberet super terram; 

36 et accipiens septem panes et pisces et gratias agens fregit et dedit discipulis, discipuli autem 
turbis. 

37 Et comederunt omnes et saturati sunt; et, quod superfuit de fragmentis, tulerunt septem 
sportas plenas. 

38 Erant autem, qui manducaverant, quattuor milia hominum extra mulieres et parvulos. 

39 Et dimissis turbis, ascendit in naviculam et venit in fines Magadan. 

16 

1 Et accesserunt ad eum pharisaei et sadducaei tentantes et rogaverunt eum, ut signum de caelo 
ostenderet eis. 

2 At ille respondens ait eis: " Facto vespere dicitis: "Serenum erit, rubicundum est enim caelum"; 

3 et mane: "Hodie tempestas, rutilat enim triste caelum". Faciem quidem caeli diiudicare nostis, 
signa autem temporum non potestis. 

4 Generatio mala et adultera signum quaerit, et signum non dabitur ei, nisi signum lonae ". Et, 
relictis illis, abiit. 

5 Et cum venissent discipuli trans fretum, obliti sunt panes accipere. 

6 lesus autem dixit illis: " Intuemini et cavete a fermento pharisaeorum et sadducaeorum ". 

7 At illi cogitabant inter se dicentes: " Panes non accepimus!". 

8 Sciens autem lesus dixit: " Quid cogitatis inter vos, modicae fidei, quia panes non habetis? 

9 Nondum intellegitis neque recordamini quinque panum quinque milium hominum, et quot 
cophinos sumpsistis? 

10 Neque septem panum quattuor milium hominum, et quot sportas sumpsistis? 

11 Quomodo non intellegitis quia non de panibus dixi vobis? Sed cavete a fermento 
pharisaeorum et sadducaeorum ". 

12 Tunc intellexerunt quia non dixerit cavendum a fermento panum sed a doctrina 
pharisaeorum et sadducaeorum. 

13 Venit autem lesus in partes Caesareae Philippi et interrogabat discipulos suos dicens: " Quem 
dicunt homines esse Filium hominis?". 

14 At illi dixerunt: " Alii loannem Baptistam, alii autem Eliam, alii vero leremiam, aut unum ex 
prophetis ". 

15 Dicit illis: " Vos autem quem me esse dicitis? ". 

16 Respondens Simon Petrus dixit: " Tu es Christus, Filius Dei vivi ". 

17 Respondens autem lesus dixit ei: " Beatus es, Simon Bariona, quia caro et sanguis non 
revelavit tibi sed Pater meus, qui in caelis est. 

18 Et ego dico tibi: Tu es Petrus, et super hanc petram aedificabo Ecclesiam meam; et portae 
inferi non praevalebunt adversum eam. 

19 Tibi dabo claves regni caelorum; et quodcumque ligaveris super terram, erit ligatum in caelis, 
et quodcumque solveris super terram, erit solutum in caelis ". 

20 Tunc praecepit discipulis, ut nemini dicerent quia ipse esset Christus. 

21 Exinde coepit lesus ostendere discipulis suis quia oporteret eum ire Hierosolymam et multa 
pati a senioribus et principibus sacerdotum et scribis et occidi et tertia die resurgere. 

22 Et assumens eum Petrus coepit increpare illum dicens: "Absit a te, Domine; non erit tibi hoc". 

23 Qui conversus dixit Petro: " Vade post me, Satana! Scandalum es mihi, quia non sapis ea, 
quae Dei sunt, sed ea, quae hominum! ". 

24 Tunc lesus dixit discipulis suis: " Si quis vult post me venire, abneget semetipsum et tollat 
crucem suam et sequatur me. 

25 Qui enim voluerit animam suam salvam facere, perdet eam; qui autem perdiderit animam 
suam propter me, inveniet eam. 

26 Quid enim prodest homini, si mundum universum lucretur, animae vero suae detrimentum 
patiatur? Aut quam dabit homo commutationem pro anima sua? 

27 Filius enim hominis venturus est in gloria Patris sui cum angelis suis, et tunc reddet unicuique 
secundum opus eius. 

28 Arnen dico vobis: Sunt quidam de hic stantibus, qui non gustabunt mortem, donec videant 
Filium hominis venientem in regno suo ". 

17 

1 Et post dies sex assumit lesus Petrum et lacobum et loan nem fratrem eius et ducit illos in 
montem excelsum seorsum. 

2 Et transfiguratus est ante eos; et resplenduit facies eius sicut sol, vestimenta autem eius facta 
sunt alba sicut lux. 

3 Et ecce apparuit illis Moyses et Elias cum eo loquentes. 

4 Respondens autem Petrus dixit ad lesum: " Domine, bonum est nos hic esse. Si vis, faciam hic 
tria tabernacula: tibi unum et Moysi unum et Eliae unum ". 

5 Adhuc eo loquente, ecce nubes lucida obumbravit eos; et ecce vox de nube dicens: " Hic est 
Filius meus dilectus, in quo mihi bene complacui; ipsum audite ". 

6 Et audientes discipuli ceciderunt in faciem suam et timuerunt valde. 

7 Et accessit lesus et tetigit eos dixitque eis: " Surgite et nolite timere ". 

8 Levantes autem oculos suos, neminem viderunt nisi solum lesum. 

9 Et descendentibus illis de monte, praecepit eis lesus dicens: " Nemini dixeritis visionem, donec 
Filius hominis a mortuis resurgat". 

10 Et interrogaverunt eum discipuli dicentes: " Quid ergo scribae dicunt quod Eliam oporteat 
primum venire? ". 

11 At ille respondens ait: " Elias quidem venturus est et restituet omnia. 

12 Dico autem vobis quia Elias iam venit, et non cognoverunt eum, sed fecerunt in eo, 
quaecumque voluerunt; sic et Filius hominis passurus est ab eis ". 

13 Tunc intellexerunt discipuli quia de loanne Baptista dixisset eis. 

14 Et cum venissent ad turbam, accessit ad eum homo genibus provolutus ante eum 

15 et dicens: " Domine, miserere filii mei, quia lunaticus est et male patitur; nam saepe cadit in 
ignem et crebro in aquam. 

16 Et obtuli eum discipulis tuis, et non potuerunt curare eum ". 

17 Respondens autem lesus ait: " O generatio incredula et perversa, quousque ero vobiscum? 
Usquequo patiar vos? Afferte huc illum ad me ". 

18 Et increpavit eum lesus, et exiit ab eo daemonium, et curatus est puer ex illa hora. 

19 Tunc accesserunt discipuli ad lesum secreto et dixerunt: " Quare nos non potuimus eicere 
illum?". 


20 Ille autem dicit illis: " Propter modicam fidem vestram. Arnen quippe dico vobis: Si habueritis 
fidem sicut 

granum sinapis, dicetis monti huic: "Transi hinc illuc!", et transibit, et nihil impossibile erit vobis". 

(21) 22 Conversantibus autem eis in Galilaea, dixit illis lesus: " Filius hominis tradendus est in 
manus hominum, 

23 et occident eum, et tertio die resurget". Et contristati sunt vehementer. 

24 Et cum venissent Capharnaum, accesserunt, qui didrachma accipiebant, ad Petrum et 
dixerunt: " Magister vester non solvit didrachma? ". 

25 Ait: " Etiam". Et cum intrasset domum, praevenit eum lesus dicens: " Quid tibi videtur, Simon? 
Reges terrae a quibus accipiunt tributum vel censum? A filiis suis an ab alienis? ". 

26 Cum autem ille dixisset: " Ab alienis ", dixit illi lesus: " Ergo liberi sunt filii. 

27 Ut autem non scandalizemus eos, vade ad mare et mitte hamum; et eum piscem, qui primus 
ascenderit, tolle; et, aperto ore, eius invenies staterem. Illum sumens, da eis pro me et te ". 

18 

1 In illa hora accesserunt di scipuli ad lesum dicentes: " Quis putas maior est in regno caelorum? ". 

2 Et advocans parvulum, statuit eum in medio eorum 

3 et dixit: " Arnen dico vobis: Nisi conversi fueritis et efiiciamini sicut parvuli, non intrabitis in 
regnum caelorum. 

4 Quicumque ergo humiliaverit se sicut parvulus iste, hic est maior in regno caelorum. 

5 Et, qui susceperit unum parvulum talem in nomine meo, me suscipit. 

6 Qui autem scandalizaverit unum de pusillis istis, qui in me credunt, expedit ei, ut suspendatur 
mola asinaria in collo eius et demergatur in profundum maris. 

7 Vae mundo ab scandalis! Necesse est enim ut veniant scandala; verumtamen vae homini, per 
quem scandalum venit! 

8 Si autem manus tua vel pes tuus scandalizat te, abscide eum et proice abs te: bonum tibi est 
ad vitam ingredi debilem vel claudum, quam duas manus vel duos pedes habentem mitti in 
ignem aeternum. 

9 Et si oculus tuus scandalizat te, erue eum et proice abs te: bonum tibi est unoculum in vitam 
intrare, quam duos oculos habentem mitti in gehennam ignis. 

10 Videte, ne contemnatis unum ex his pusillis; dico enim vobis quia angeli eorum in caelis 
semper 

vident faciem Patris mei, qui in caelis est. 

(11) 12 Quid vobis videtur? Si fuerint alicui centum oves, et erraverit una ex eis, nonne relinquet 
nonaginta novem in montibus et vadit quaerere eam, quae erravit? 

13 Et si contigerit ut inveniat eam, amen dico vobis quia gaudebit super eam magis quam super 
nonaginta novem, quae non erraverunt. 

14 Sic non est voluntas ante Patrem vestrum, qui in caelis est, ut pereat unus de pusillis istis. 

15 Si autem peccaverit in te frater tuus, vade, corripe eum inter te et ipsum solum. Si te audierit, 
lucratus es fratrem tuum; 

16 si autem non audierit, adhibe tecum adhuc unum vel duos, ut in ore duorum testium vel trium 
stet omne verbum; 

17 quod si noluerit audire eos, dic ecclesiae; si autem et ecclesiam noluerit audire, sit tibi sicut 
ethnicus et publicanus. 

18 Amen dico vobis: Quaecumque alligaveritis super terram, erunt ligata in caelo; et, 
quaecumque solveritis super terram, erunt soluta in caelo. 

19 Iterum dico vobis: Si duo ex vobis consenserint super terram de omni re, quamcumque 
petierint, fiet illis a Patre meo, qui in caelis est. 

20 Ubi enim sunt duo vel tres congregati in nomine meo, ibi sum in medio eorum ". 

21 Tunc accedens Petrus dixit ei: " Domine, quotiens peccabit in me frater meus, et dimittam 
ei? Usque septies? ". 

22 Dicit illi lesus: " Non dico tibi usque septies sed usque septuagies septies. 

23 Ideo assimilatum est regnum caelorum homini regi, qui voluit rationem ponere cum servis 
suis. 

24 Et cum coepisset rationem ponere, oblatus est ei unus, qui debebat decem milia talenta. 

25 Cum autem non haberet, unde redderet, iussit eum dominus venumdari et uxorem et filios 
et omnia, quae habebat, et reddi. 

26 Procidens igitur servus ille adorabat eum dicens: "Patientiam habe in me, et omnia reddam 
tibi". 

27 Misertus autem dominus servi illius dimisit eum et debitum dimisit ei. 

28 Egressus autem servus ille invenit unum de conservis suis, qui debebat ei centum denarios, 
et tenens suffocabat eum dicens: "Redde, quod debes!". 

29 Procidens igitur conservus eius rogabat eum dicens: "Patientiam habe in me, et reddam tibi". 

30 Ille autem noluit, sed abiit et misit eum in carcerem, donec redderet debitum. 

31 Videntes autem conservi eius, quae fiebant, contristati sunt valde et venerunt et narraverunt 
domino suo omnia, quae facta erant. 

32 Tunc vocavit illum dominus suus et ait illi: "Serve nequam, omne debitum illud dimisi tibi, 
quoniam rogasti me; 

33 non oportuit et te misereri conservi tui, sicut et ego tui misertus sum?". 

34 Et iratus dominus eius tradidit eum tortoribus, quoadusque redderet universum debitum. 

35 Sic et Pater meus caelestis faciet vobis, si non remiseritis unusquisque fratri suo de cordibus 
vestris 

19 

1 Et factum est, cum consum masset lesus sermones istos, migravit a Galilaea et venit in fines 
ludaeae trans Iordanem. 

2 Et secutae sunt eum turbae multae, et curavit eos ibi. 

3 Et accesserunt ad eum pharisaei tentantes eum et dicentes: " Licet homini dimittere uxorem 
suam quacumque ex causa? ". 

4 Qui respondens ait: " Non legistis quia, qui creavit ab initio, masculum et feminam fecit eos 

5 et dixit: "Propter hoc dimittet homo patrem et matrem et adhaerebit uxori suae, et erunt duo 
in carne una?". 

6 Itaque iam non sunt duo sed una caro. Quod ergo Deus coniunxit, homo non separet ". 

7 Dicunt illi: " Quid ergo Moyses mandavit dari libellum repudii et dimittere? ". 

8 Ait illis: " Moyses ad duritiam cordis vestri permisit vobis dimittere uxores vestras; ab initio 
autem non sic fuit. 

9 Dico autem vobis quia quicumque dimiserit uxorem suam, nisi ob fornicationem, et aliam 
duxerit, moechatur". 

10 Dicunt ei discipuli eius: " Si ita est causa hominis cum uxore, non expedit nubere ". 

11 Qui dixit eis: " Non omnes capiunt verbum istud, sed quibus datum est. 

12 Sunt enim eunuchi, qui de matris utero sic nati sunt; et sunt eunuchi, qui facti sunt ab 
hominibus; et sunt eunuchi, qui seipsos castraverunt propter regnum caelorum. Qui potest 
capere, capiat". 

13 Tunc oblati sunt ei parvuli, ut manus eis imponeret et oraret; discipuli autem increpabant eis. 

14 lesus vero ait: " Sinite parvulos et nolite eos prohibere ad me venire; talium est enim regnum 
caelorum ". 

15 Et cum imposuisset eis manus, abiit inde. 

16 Et ecce unus accedens ait illi: " Magister, quid boni faciam, ut habeam vitam aeternam? ". 
Qui dixit ei: 

17 " Quid me interrogas de bono? Unus est bonus. Si autem vis ad vitam ingredi, serva mandata ". 

18 Dicit illi: " Quae? ". lesus autem dixit: " Non homicidium facies, non adulterabis, non facies 
furtum, non falsum testimonium dices, 

19 honora patrem et matrem et diliges proximum tuum sicut teipsum ". 

20 Dicit illi adulescens: " Omnia haec custodivi. Quid adhuc mihi deest? ". 

21 Ait illi lesus: " Si vis perfectus esse, vade, vende, quae habes, et da pauperibus, et habebis 
thesaurum in caelo; et veni, sequere me ". 

22 Cum audisset autem adulescens verbum, abiit tristis; erat enim habens multas possessiones. 

23 lesus autem dixit discipulis suis: "Arnen dico vobis: Dives difficile intrabit in regnum caelorum. 

24 Et iterum dico vobis: Facilius est camelum per foramen acus transire, quam divitem intrare in 
regnum Dei ". 

25 Auditis autem his, discipuli mirabantur valde dicentes: " Quis ergo poterit salvus esse? ". 

26 Aspiciens autem lesus dixit illis: "Apud homines hoc impossibile est, apud Deum autem omnia 
possibilia sunt". 

27 Tunc respondens Petrus dixit ei: " Ecce nos reliquimus omnia et secuti sumus te. Quid ergo 
erit nobis? ". 

28 lesus autem dixit illis: " Arnen dico vobis quod vos, qui secuti estis me, in regeneratione, cum 
sederit Filius hominis in throno gloriae suae, sedebitis et vos super thronos duodecim, iudicantes 
duodecim tribus Israel. 

29 Et omnis, qui reliquit domos vel fratres aut sorores aut patrem aut matrem aut filios aut agros 
propter nomen meum, centuplum accipiet et vitam aeternam possidebit. 

30 Multi autem erunt primi novissimi, et novissimi primi. 

20 

1 Simile est enim regnum cae lorum homini patri familias, qui exiit primo mane conducere 
operarios in vineam suam; 

2 conventione autem facta cum operariis ex denario diurno, misit eos in vineam suam. 

3 Et egressus circa horam tertiam vidit alios stantes in foro otiosos 

4 et illis dixit: "Ite et vos in vineam; et, quod iustum fuerit, dabo vobis". 

5 Illi autem abierunt. Iterum autem exiit circa sextam et nonam horam et fecit similiter. 

6 Circa undecimam vero exiit et invenit alios stantes et dicit illis: "Quid hic statis tota die otiosi?". 

7 Dicunt ei: "Quia nemo nos conduxit". Dicit illis: "Ite et vos in vineam". 

8 Cum sero autem factum esset, dicit dominus vineae procuratori suo: " Voca operarios et redde 
illis mercedem incipiens a novissimis usque ad primos ". 

9 Et cum venissent, qui circa undecimam horam venerant, acceperunt singuli denarium. 

10 Venientes autem primi arbitrati sunt quod plus essent accepturi; acceperunt autem et ipsi 
singuli denarium. 

11 Accipientes autem murmurabant adversus patrem familias 

12 dicentes: "FHi novissimi una hora fecerunt, et pares illos nobis fecisti, qui portavimus pondus 
diei et aestum!". 

13 At ille respondens uni eorum dixit: "Amice, non facio tibi iniuriam; nonne ex denario 
convenisti mecum? 

14 Tolle, quod tuum est, et vade; volo autem et huic novissimo dare sicut et tibi. 

15 Aut non licet mihi, quod volo, facere de meis? An oculus tuus nequam est, quia ego bonus 
sum?". 


16 Sic erunt novissimi primi, et primi novissimi 

17 Et ascendens lesus Hierosolymam assumpsit Duodecim discipulos secreto et ait illis in via: 

18 " Ecce ascendimus Hierosolymam, et Filius hominis tradetur principibus sacerdotum et scribis, 
et condemnabunt eum morte 

19 et tradent eum gentibus ad illudendum et flagellandum et crucifigendum, et tertia die 
resurget 

20 Tunc accessit ad eum mater filiorum Zebedaei cum filiis suis, adorans et petens aliquid ab eo. 

21 Qui dixit ei: " Quid vis? ". Ait illi: " Dic ut sedeant hi duo filii mei unus ad dexteram tuam et 
unus ad sinistram in regno tuo ". 

22 Respondens autem lesus dixit: " Nescitis quid petatis. Potestis bibere calicem, quem ego 
bibiturus sum? ". Dicunt ei: " Possumus ". 

23 Ait illis: " Calicem quidem meum bibetis, sedere autem ad dexteram meam et sinistram non 
est meum dare illud, sed quibus paratum est a Patre meo ". 

24 Et audientes decem indignati sunt de duobus fratribus. 

25 lesus autem vocavit eos ad se et ait: " Scitis quia principes gentium dominantur eorum et, qui 
magni sunt, potestatem exercent in eos. 

26 Non ita erit inter vos, sed quicumque voluerit inter vos magnus fieri, erit vester minister; 

27 et, quicumque voluerit inter vos primus esse, erit vester servus; 

28 sicut Filius hominis non venit ministrari sed ministrare et dare animam suam redemptionem 
pro multis ". 

29 Et egredientibus illis ab lericho, secuta est eum turba multa. 

30 Et ecce duo caeci sedentes secus viam audierunt quia lesus transiret et clamaverunt dicentes: 
" Domine, miserere nostri, fili David! ". 

31 Turba autem increpabat eos, ut tacerent; at illi magis clamabant dicentes: " Domine, miserere 
nostri, fili David! ". 

32 Et stetit lesus et vocavit eos et ait: " Quid vultis, ut faciam vobis?". 

33 Dicunt illi: " Domine, ut aperiantur oculi nostri ". 

34 Misertus autem lesus, tetigit oculos eorum; et confestim viderunt et secuti sunt eum. 

21 

1 Et cum appropinquassent Hierosolymis et venissent Bethfage, ad montem Oliveti, tunc lesus 
misit duos discipulos 

2 dicens eis: " Ite in castellum, quod contra vos est, et statim invenietis asinam alligatam et 
pullum cum ea; solvite et adducite mihi. 

3 Et si quis vobis aliquid dixerit, dicite: "Dominus eos necessarios habet", et confestim dimittet 

_ « 

eos . 

4 Hoc autem factum est, ut impleretur, quod dictum est per prophetam dicentem: 

5 " Dicite filiae Sion: 

Ecce Rex tuus venit tibi, 
mansuetus et sedens super asinam 
et super pullum filium subiugalis 

6 Euntes autem discipuli fecerunt, sicut praecepit illis lesus, 

7 et adduxerunt asinam et pullum; et imposuerunt super eis vestimenta sua, et sedit super ea. 

8 Plurima autem turba straverunt vestimenta sua in via; alii autem caedebant ramos de 
arboribus et sternebant in via. 

9 Turbae autem, quae praecedebant eum et quae sequebantur, clamabant dicentes: " Hosanna 
filio David! Benedictus, qui venit in nomine Domini! Hosanna in altissimis! ". 

10 Et cum intrasset Hierosolymam, commota est universa civitas dicens: " Quis est hic?". 

11 Turbae autem dicebant: " Hic est lesus propheta a Nazareth Galilaeae ". 

12 Et intravit lesus in templum et eiciebat omnes vendentes et ementes in templo, et mensas 
nummulariorum evertit et cathedras vendentium columbas, 

13 et dicit eis: " Scriptum est: "Domus mea domus orationis vocabitur". Vos autem facitis eam 
speluncam latronum ". 

14 Et accesserunt ad eum caeci et claudi in templo, et sanavit eos. 

15 Videntes autem principes sacerdotum et scribae mirabilia, quae fecit, et pueros clamantes in 
templo et dicentes: " Hosanna filio David ", indignati sunt 

16 et dixerunt ei: " Audis quid isti dicant? ". lesus autem dicit eis: " Utique; numquam legistis: 
"Ex ore infantium et lactantium perfecisti laudem"? ". 

17 Et relictis illis, abiit foras extra civitatem in Bethaniam ibique mansit. 

18 Mane autem revertens in civitatem, esuriit. 

19 Et videns fici arborem unam secus viam, venit ad eam; et nihil invenit in ea nisi folia tantum 
et ait illi: " Numquam ex te fructus nascatur in sempiternum ". Et arefacta est continuo ficulnea. 

20 Et videntes discipuli mirati sunt dicentes: " Quomodo continuo aruit ficulnea? ". 

21 Respondens autem lesus ait eis: " Arnen dico vobis: Si habueritis fidem et non haesitaveritis, 
non solum de ficulnea facietis, sed et si monti huic dixeritis: "Tolle et iacta te in mare", fiet. 

22 Et omnia, quaecumque petieritis in oratione credentes, accipietis ". 

23 Et cum venisset in templum, accesserunt ad eum docentem principes sacerdotum et seniores 
populi dicentes: " In qua potestate haec facis? Et quis tibi dedit hanc potestatem? ". 

24 Respondens autem lesus dixit illis: " Interrogabo vos et ego unum sermonem, quem si 
dixeritis mihi, et ego vobis dicam, in qua potestate haec facio: 

25 Baptismum loannis unde erat? A caelo an ex hominibus? At illi cogitabant inter se dicentes: 
" Si dixerimus: "E caelo", dicet nobis: "Quare ergo non credidistis illi?"; 

26 si autem dixerimus: "Ex hominibus", timemus turbam; omnes enim habent loannem sicut 
prophetam 

27 Et respondentes lesu dixerunt: " Nescimus Ait illis et ipse: " Nec ego dico vobis in qua 
potestate haec facio 

28 " Quid autem vobis videtur? Homo quidam habebat duos filios. Et accedens ad primum dixit: 
"Fili, vade hodie, operare in vinea". 

29 Ille autem respondens ait: "Nolo"; postea autem paenitentia motus abiit. 

30 Accedens autem ad alterum dixit similiter. At ille respondens ait: "Eo, domine"; et non ivit. 

31 Quis ex duobus fecit voluntatem patris? ". Dicunt: " Primus ". Dicit illis lesus: " Arnen dico 
vobis: Publicani et meretrices praecedunt vos in regnum Dei. 

32 Venit enim ad vos loannes in via iustitiae, et non credidistis ei; publicani autem et meretrices 
crediderunt ei. Vos autem videntes nec paenitentiam habuistis postea, ut crederetis ei. 

33 Aliam parabolam audite. Homo erat pater familias, qui plantavit vineam et saepem 
circumdedit ei et fodit in ea torcular et aedificavit turrim et locavit eam agricolis et peregre 
profectus est. 

34 Cum autem tempus fructuum appropinquasset, misit servos suos ad agricolas, ut acciperent 
fructus eius. 

35 Et agricolae, apprehensis servis eius, alium ceciderunt, alium occiderunt, alium vero 
lapidaverunt. 

36 Iterum misit alios servos plures prioribus, et fecerunt illis similiter. 

37 Novissime autem misit ad eos filium suum dicens: "Verebuntur filium meum". 

38 Agricolae autem videntes filium dixerunt intra se: "Hic est heres. Venite, occidamus eum et 
habebimus hereditatem eius". 

39 Et apprehensum eum eiecerunt extra vineam et occiderunt. 

40 Cum ergo venerit dominus vineae, quid faciet agricolis illis? ". 

41 Aiunt illi: " Malos male perdet et vineam locabit aliis agricolis, qui reddant ei fructum 
temporibus suis ". 

42 Dicit illis lesus: " Numquam legistis in Scripturis: 

"Lapidem quem reprobaverunt aedificantes, 

hic factus est in caput anguli; 
a Domino factum est istud 


et est mirabile in oculis nostris" ? 

43 Ideo dico vobis quia auferetur a vobis regnum Dei et dabitur genti facienti fructus eius. 

44 Et, qui ceciderit super lapidem istum confringetur; super quem vero ceciderit, conteret eum 

45 Et cum audissent principes sacerdotum et pharisaei parabolas eius, cognoverunt quod de 
ipsis diceret; 

46 et quaerentes eum tenere, timuerunt turbas, quoniam sicut prophetam eum habebant. 

22 

1 Et respondens lesus dixit ite rum in parabolis eis dicens: 

2 " Simile factum est regnum caelorum homini regi, qui fecit nuptias filio suo. 

3 Et misit servos suos vocare invitatos ad nuptias, et nolebant venire. 

4 Iterum misit alios servos dicens: "Dicite invitatis: Ecce prandium meum paravi, tauri mei et 
altilia occisa, et omnia parata; venite ad nuptias". 

5 Illi autem neglexerunt et abierunt, alius in villam suam, alius vero ad negotiationem suam; 

6 reliqui vero tenuerunt servos eius et contumelia affectos occiderunt. 

7 Rex autem iratus est et, missis exercitibus suis, perdidit homicidas illos et civitatem illorum 
succendit. 

8 Tunc ait servis suis: "Nuptiae quidem paratae sunt, sed qui invitati erant, non fuerunt digni; 

9 ite ergo ad exitus viarum, et quoscumque inveneritis, vocate ad nuptias". 

10 Et egressi servi illi in vias, congregaverunt omnes, quos invenerunt, malos et bonos; et 
impletae sunt nuptiae discumbentium. 

11 Intravit autem rex, ut videret discumbentes, et vidit ibi hominem non vestitum veste nuptiali 

12 et ait illi: "Amice, quomodo huc intrasti, non habens vestem nuptialem?". At ille obmutuit. 

13 Tunc dixit rex ministris: "Ligate pedes eius et manus et mittite eum in tenebras exteriores: ibi 
erit fletus et stridor dentium". 

14 Multi enim sunt vocati, pauci vero electi ". 

15 Tunc abeuntes pharisaei consilium inierunt, ut caperent eum in sermone. 

16 Et mittunt ei discipulos suos cum herodianis dicentes: " Magister, scimus quia verax es et 
viam Dei in veritate doces, et non est tibi cura de aliquo; non enim respicis personam hominum. 

17 Dic ergo nobis quid tibi videatur: Licet censum dare Caesari an non? ". 

18 Cognita autem lesus nequitia eorum, ait: " Quid me tentatis, hypocritae? 

19 Ostendite mihi nomisma census ". At illi obtulerunt ei denarium. 

20 Et ait illis: " Cuius est imago haec et suprascriptio? ". 

21 Dicunt ei: " Caesaris ". Tunc ait illis: " Reddite ergo, quae sunt Caesaris, Caesari et, quae sunt 
Dei, Deo ". 

22 Et audientes mirati sunt et, relicto eo, abierunt. 

23 In illo die accesserunt ad eum sadducaei, qui dicunt non esse resurrectionem, et 
interrogaverunt eum 

24 dicentes: " Magister, Moyses dixit, si quis mortuus fuerit non habens filios, ut ducat frater 
eius uxorem illius et suscitet semen fratri suo. 

25 Erant autem apud nos septem fratres: et primus, uxore ducta, defunctus est et non habens 
semen reliquit uxorem suam fratri suo; 

26 similiter secundus et tertius usque ad septimum. 

27 Novissime autem omnium mulier defuncta est. 

28 In resurrectione ergo cuius erit de septem uxor? Omnes enim habuerunt eam ". 

29 Respondens autem lesus ait illis: " Erratis nescientes Scripturas neque virtutem Dei; 

30 in resurrectione enim neque nubent neque nubentur, sed sunt sicut angeli in caelo. 

31 De resurrectione autem mortuorum non legistis, quod dictum est vobis a Deo dicente: 

32 "Ego sum Deus Abraham et Deus Isaac et Deus lacob"? Non est Deus mortuorum sed 
viventium ". 

33 Et audientes turbae mirabantur in doctrina eius. 

34 Pharisaei autem audientes quod silentium imposuisset sadducaeis, convenerunt in unum. 

35 Et interrogavit unus ex eis legis doctor tentans eum: 

36 " Magister, quod est mandatum magnum in Lege? ". 

37 Ait autem illi: " Diliges Dominum Deum tuum in toto corde tuo et in tota anima tua et in tota 
mente tua: 

38 hoc est magnum et primum mandatum. 

39 Secundum autem simile est huic: Diliges proximum tuum sicut teipsum. 

40 In his duobus mandatis universa Lex pendet et Prophetae ". 

41 Congregatis autem pharisaeis, interrogavit eos lesus 

42 dicens: " Quid vobis videtur de Christo? Cuius filius est? ". Dicunt ei: " David ". 

43 Ait illis: " Quomodo ergo David in Spiritu vocat eum Dominum dicens: 

44 "Dixit Dominus Domino meo: Sede a dextris meis, 
donec ponam inimicos tuos sub pedibus tuis"? 

45 Si ergo David vocat eum Dominum, quomodo filius eius est? ". 

46 Et nemo poterat respondere ei verbum, neque ausus fuit quisquam ex illa die eum amplius 
interrogare. 

23 

1 Tunc lesus locutus est ad turbas et ad discipulos suos 

2 dicens: " Super cathedram Moysis sederunt scribae et pharisaei. 

3 Omnia ergo, quaecumque dixerint vobis, facite et servate; secundum opera vero eorum nolite 
facere: dicunt enim et non faciunt. 

4 Alligant autem onera gravia et importabilia et imponunt in umeros hominum, ipsi autem digito 
suo nolunt ea movere. 

5 Omnia vero opera sua faciunt, ut videantur ab hominibus: dilatant enim phylacteria sua et 
magnificant fimbrias, 

6 amant autem primum recubitum in cenis et primas cathedras in synagogis 

7 et salutationes in foro et vocari ab hominibus Rabbi. 

8 Vos autem nolite vocari Rabbi; unus enim est Magister vester, omnes autem vos fratres estis. 

9 Et Patrem nolite vocare vobis super terram, unus enim est Pater vester, caelestis. 

10 Nec vocemini Magistri, quia Magister vester unus est, Christus. 

11 Qui maior est vestrum, erit minister vester. 

12 Qui autem se exaltaverit, humiliabitur; et, qui se humiliaverit, exaltabitur. 

13 Vae autem vobis, scribae et pharisaei hypocritae, quia clauditis regnum caelorum ante 
homines! Vos 

enim non intratis nec introeuntes sinitis intrare. 

(14) 15 Vae vobis, scribae et pharisaei hypocritae, quia circuitis mare et aridam, ut faciatis unum 
proselytum, et cum fuerit factus, facitis eum filium gehennae duplo quam vos! 

16 Vae vobis, duces caeci, qui dicitis: "Quicumque iuraverit per templum, nihil est; quicumque 
autem iuraverit in auro templi, debet". 

17 Stulti et caeci! Quid enim maius est: aurum an templum, quod sanctificat aurum? 

18 Et: "Quicumque iuraverit in altari, nihil est; quicumque autem iuraverit in dono, quod est 
super illud, debet". 

19 Caeci! Quid enim maius est: donum an altare, quod sanctificat donum? 

20 Qui ergo iuraverit in altari, iurat in eo et in omnibus, quae super illud sunt; 

21 et, qui iuraverit in templo, iurat in illo et in eo, qui inhabitat in ipso; 

22 et, qui iuraverit in caelo, iurat in throno Dei et in eo, qui sedet super eum. 

23 Vae vobis, scribae et pharisaei hypocritae, quia decimatis mentam et anethum et cyminum 
et reliquistis, quae graviora sunt legis: iudicium et misericordiam et fidem! Haec oportuit facere 
et illa non omittere. 

24 Duces caeci, excolantes culicem, camelum autem glutientes. 

25 Vae vobis, scribae et pharisaei hypocritae, quia mundatis, quod de foris est calicis et 
paropsidis, intus autem pleni sunt rapina et immunditia! 

26 Pharisaee caece, munda prius, quod intus est calicis, ut fiat et id, quod de foris eius est, 
mundum. 

27 Vae vobis, scribae et pharisaei hypocritae, quia similes estis sepulcris dealbatis, quae a foris 
quidem parent speciosa, intus vero plena sunt ossibus mortuorum et omni spurcitia! 

28 Sic et vos a foris quidem paretis hominibus iusti, intus autem pleni estis hypocrisi et iniquitate. 

29 Vae vobis, scribae et pharisaei hypocritae, qui aedificatis sepulcra prophetarum et ornatis 
monumenta iustorum 

30 et dicitis: "Si fuissemus in diebus patrum nostrorum, non essemus socii eorum in sanguine 
prophetarum"! 

31 Itaque testimonio estis vobismetipsis quia filii estis eorum, qui prophetas occiderunt. 

32 Et vos implete mensuram patrum vestrorum. 

33 Serpentes, genimina viperarum, quomodo fugietis a iudicio gehennae? 

34 Ideo ecce ego mitto ad vos prophetas et sapientes et scribas; ex illis occidetis et crucifigetis 
et ex eis flagellabitis in synagogis vestris et persequemini de civitate in civitatem, 

35 ut veniat super vos omnis sanguis iustus, qui effusus est super terram a sanguine Abel iusti 
usque ad sanguinem Zachariae filii Barachiae, quem occidistis inter templum et altare. 

36 Arnen dico vobis: Venient haec omnia super generationem istam. 

37 lerusalem, lerusalem, quae occidis prophetas et lapidas eos, qui ad te missi sunt, quotiens 
volui congregare filios tuos, quemadmodum gallina congregat pullos suos sub alas, et noluistis! 

38 Ecce relinquitur vobis domus vestra deserta! 

39 Dico enim vobis: Non me videbitis amodo, donec dicatis: "Benedictus, qui venit in nomine 
Dominii"". 

24 

1 Et egressus lesus de templo ibat, et accesserunt discipuli eius, ut ostenderent ei aedificationes 
templi; 

2 ipse autem respondens dixit eis: " Non videtis haec omnia? Arnen dico vobis: Non relinquetur 
hic lapis super lapidem, qui non destruetur". 

3 Sedente autem eo super montem Oliveti, accesserunt ad eum discipuli secreto dicentes: " Dic 
nobis: Quando haec erunt, et quod signum adventus tui et consummationis saeculi? ". 

4 Et respondens lesus dixit eis: " Videte, ne quis vos seducat. 

5 Multi enim venient in nomine meo dicentes: "Ego sum Christus", et multos seducent. 

6 Audituri enim estis proelia et opiniones proeliorum. Videte, ne turbemini; oportet enim fieri, 
sed nondum est finis. 

7 Consurget enim gens in gentem, et regnum in regnum, et erunt fames et terrae motus per 
loca; 


8 haec autem omnia initia sunt dolorum. 

9 Tunc tradent vos in tribulationem et occident vos, et eritis odio omnibus gentibus propter 
nomen meum. 

10 Et tunc scandalizabuntur multi et invicem tradent et odio habebunt invicem; 

11 et multi pseudoprophetae surgent et seducent multos. 

12 Et, quoniam abundavit iniquitas, refrigescet caritas multorum; 

13 qui autem permanserit usque in finem, hic salvus erit. 

14 Et praedicabitur hoc evangelium regni in universo orbe in testimonium omnibus gentibus; et 
tunc veniet consummatio. 

15 Cum ergo videritis abominationem desolationis, quae dicta est a Daniele propheta, stantem 
in loco sancto, qui legit, intellegat: 

16 tunc qui in ludaea sunt, fugiant ad montes; 

17 qui in tecto, non descendat tollere aliquid de domo sua; 

18 et, qui in agro, non revertatur tollere pallium suum. 

19 Vae autem praegnantibus et nutrientibus in illis diebus! 

20 Orate autem, ut non fiat fuga vestra hieme vel sabbato: 

21 erit enim tunc tribulatio magna, qualis non fuit ab initio mundi usque modo neque fiet. 

22 Et nisi breviati fuissent dies illi, non fieret salva omnis caro; sed propter electos breviabuntur 
dies illi. 

23 Tunc si quis vobis dixerit: "Ecce hic Christus" aut: "Hic", nolite credere. 

24 Surgent enim pseudochristi et pseudoprophetae et dabunt signa magna et prodigia, ita ut in 
errorem inducantur, si fieri potest, etiam electi. 

25 Ecce praedixi vobis. 

26 Si ergo dixerint vobis: "Ecce in deserto est", nolite exire; "Ecce in penetralibus", nolite 
credere; 

27 sicut enim fulgur exit ab oriente et paret usque in occidentem, ita erit adventus Filii hominis. 

28 Ubicumque fuerit corpus, illuc congregabuntur aquilae. 

29 Statim autem post tribulationem dierum illorum, sol obscurabitur, et luna non dabit lumen 
suum, et stellae cadent de caelo, et virtutes caelorum commovebuntur. 

30 Et tunc parebit signum Filii hominis in caelo, et tunc plangent omnes tribus terrae et videbunt 
Filium hominis venientem in nubibus caeli cum virtute et gloria multa; 

31 et mittet angelos suos cum tuba magna, et congregabunt electos eius a quattuor ventis, a 
summis caelorum usque ad terminos eorum. 

32 Ab arbore autem fici discite parabolam: cum iam ramus eius tener fuerit, et folia nata, scitis 
quia prope est aestas. 

33 Ita et vos, cum videritis haec omnia, scitote quia prope est in ianuis. 

34 Amen dico vobis: Non praeteribit haec generatio, donec omnia haec fiant. 

35 Caelum et terra transibunt, verba vero mea non praeteribunt. 

36 De die autem illa et hora nemo scit, neque angeli caelorum neque Filius, nisi Pater solus. 

37 Sicut enim dies Noe, ita erit adventus Filii hominis. 

38 Sicut enim erant in diebus ante diluvium comedentes et bibentes, nubentes et nuptum 
tradentes, usque ad eum diem, quo introivit in arcam Noe, 

39 et non cognoverunt, donec venit diluvium et tulit omnes, ita erit et adventus Filii hominis. 

40 Tunc duo erunt in agro: unus assumitur, et unus relinquitur; 

41 duae molentes in mola: una assumitur, et una relinquitur. 

42 Vigilate ergo, quia nescitis qua die Dominus vester venturus sit. 

43 Illud autem scitote quoniam si sciret pater familias qua hora fur venturus esset, vigilaret 
utique et non sineret perfodi domum suam. 

44 Ideo et vos estote parati, quia, qua nescitis hora, Filius hominis venturus est. 

45 Quis putas est fidelis servus et prudens, quem constituit dominus supra familiam suam, ut 
det illis cibum in tempore? 

46 Beatus ille servus, quem cum venerit dominus eius, invenerit sic facientem. 

47 Amen dico vobis quoniam super omnia bona sua constituet eum. 

48 Si autem dixerit malus servus ille in corde suo: "Moram facit dominus meus venire", 

49 et coeperit percutere conservos suos, manducet autem et bibat cum ebriis, 

50 veniet dominus servi illius in die, qua non sperat, et in hora, qua ignorat, 

51 et dividet eum partemque eius ponet cum hypocritis; illic erit fletus et stridor dentium. 

25 

1 Tunc simile erit regnum cae lorum decem virginibus, quae accipientes lampades suas exierunt 
obviam sponso. 

2 Quinque autem ex eis erant fatuae, et quinque prudentes. 

3 Fatuae enim, acceptis lampadibus suis, non sumpserunt oleum secum; 

4 prudentes vero acceperunt oleum in vasis cum lampadibus suis. 

5 Moram autem faciente sponso, dormitaverunt omnes et dormierunt. 

6 Media autem nocte clamor factus est: "Ecce sponsus! Exite obviam ei". 

7 Tunc surrexerunt omnes virgines illae et ornaverunt lampades suas. 

8 Fatuae autem sapientibus dixerunt: "Date nobis de oleo vestro, quia lampades nostrae 
exstinguuntur". 



178 


9 Responderunt prudentes dicentes: "Ne forte non sufficiat nobis et vobis, ite potius ad 
vendentes et emite vobis". 

10 Dum autem irent emere, venit sponsus, et quae paratae erant, intraverunt cum eo ad nuptias; 
et clausa est ianua. 

11 Novissime autem veniunt et reliquae virgines dicentes: "Domine, domine, aperi nobis". 

12 At ille respondens ait: "Arnen dico vobis: Nescio vos". 

13 Vigilate itaque, quia nescitis diem neque horam. 

14 Sicut enim homo peregre proficiscens vocavit servos suos et tradidit illis bona sua. 

15 Et uni dedit quinque talenta, alii autem duo, alii vero unum, unicuique secundum propriam 
virtutem, et profectus est. Statim 

16 abiit, qui quinque talenta acceperat, et operatus est in eis et lucratus est alia quinque; 

17 similiter qui duo acceperat, lucratus est alia duo. 

18 Qui autem unum acceperat, abiens fodit in terra et abscondit pecuniam domini sui. 

19 Post multum vero temporis venit dominus servorum illorum et ponit rationem cum eis. 

20 Et accedens, qui quinque talenta acceperat, obtulit alia quinque talenta dicens: "Domine, 
quinque talenta tradidisti mihi; ecce alia quinque superlucratus sum". 

21 Ait illi dominus eius: "Euge, serve bone et fidelis. Super pauca fuisti fidelis; supra multa te 
constituam: intra in gaudium domini tui". 

22 Accessit autem et qui duo talenta acceperat, et ait: "Domine, duo talenta tradidisti mihi; ecce 
alia duo lucratus sum". 

23 Ait illi dominus eius: "Euge, serve bone et fidelis. Super pauca fuisti fidelis; supra multa te 
constituam: intra in gaudium domini tui". 

24 Accedens autem et qui unum talentum acceperat, ait: "Domine, novi te quia homo durus es: 
metis, ubi non seminasti, et congregas, ubi non sparsisti; 

25 et timens abii et abscondi talentum tuum in terra. Ecce habes, quod tuum est". 

26 Respondens autem dominus eius dixit ei: "Serve male et piger! Sciebas quia meto, ubi non 
seminavi, et congrego, ubi non sparsi? 

27 Oportuit ergo te mittere pecuniam meam nummulariis, et veniens ego recepissem, quod 
meum est cum usura. 

28 Tollite itaque ab eo talentum et date ei, qui habet decem talenta: 

29 omni enim habenti dabitur, et abundabit; ei autem, qui non habet, et quod habet, auferetur 
ab eo. 

30 Et inutilem servum eicite in tenebras exteriores: illic erit fletus et stridor dentium". 

31 Cum autem venerit Filius hominis in gloria sua, et omnes angeli cum eo, tunc sedebit super 
thronum gloriae suae. 

32 Et congregabuntur ante eum omnes gentes; et separabit eos ab invicem, sicut pastor segregat 
oves ab haedis, 

33 et statuet oves quidem a dextris suis, haedos autem a sinistris. 

34 Tunc dicet Rex his, qui a dextris eius erunt: "Venite, benedicti Patris mei; possidete paratum 
vobis regnum a constitutione mundi. 

35 Esurivi enim, et dedistis mihi manducare; sitivi, et dedistis mihi bibere; hospes eram, et 
collegistis me; 

36 nudus, et operuistis me; infirmus, et visitastis me; in carcere eram, et venistis ad me". 

37 Tunc respondebunt ei iusti dicentes: "Domine, quando te vidimus esurientem et pavimus, 
aut sitientem et dedimus tibi potum? 

38 Quando autem te vidimus hospitem et collegimus, aut nudum et cooperuimus? 

39 Quando autem te vidimus infirmum aut in carcere et venimus ad te?". 

40 Et respondens Rex dicet illis: "Arnen dico vobis: Quamdiu fecistis uni de his fratribus meis 
minimis, mihi fecistis". 

41 Tunc dicet et his, qui a sinistris erunt: "Discedite a me, maledicti, in ignem aeternum, qui 
praeparatus est Diabolo et angelis eius. 

42 Esurivi enim, et non dedistis mihi manducare; sitivi, et non dedistis mihi potum; 

43 hospes eram, et non collegistis me; nudus, et non operuistis me; infirmus et in carcere, et 
non visitastis me". 

44 Tunc respondebunt et ipsi dicentes: "Domine, quando te vidimus esurientem aut sitientem 
aut hospitem aut nudum aut infirmum vel in carcere et non ministravimus tibi?". 

45 Tunc respondebit illis dicens: "Arnen dico vobis: Quamdiu non fecistis uni de minimis his, nec 
mihi fecistis". 

46 Et ibunt hi in supplicium aeternum, iusti autem in vitam aeternam ". 

26 

1 Et factum est, cum consum masset lesus sermones hos omnes, dixit discipulis suis: 

2 " Scitis quia post biduum Pascha fiet, et Filius hominis traditur, ut crucifigatur". 

3 Tunc congregati sunt principes sacerdotum et seniores populi in aulam principis sacerdotum, 
qui dicebatur Caiphas, 

4 et consilium fecerunt, ut lesum dolo tenerent et occiderent; 

5 dicebant autem: " Non in die festo, ne tumultus fiat in populo ". 

6 Cum autem esset lesus in Bethania, in domo Simonis leprosi, 

7 accessit ad eum mulier habens alabastrum unguenti pretiosi et effudit super caput ipsius 
recumbentis. 

8 Videntes autem discipuli, indignati sunt dicentes: " Ut quid perditio haec? 

9 Potuit enim istud venumdari multo et dari pauperibus 

10 Sciens autem lesus ait illis: " Quid molesti estis mulieri? Opus enim bonum operata est in me; 

11 nam semper pauperes habetis vobiscum, me autem non semper habetis. 

12 Mittens enim haec unguentum hoc supra corpus meum, ad sepeliendum me fecit. 

13 Arnen dico vobis: Ubicumque praedicatum fuerit hoc evangelium in toto mundo, dicetur et 
quod haec fecit in memoriam eius ". 

14 Tunc abiit unus de Duodecim, qui dicebatur ludas Iscariotes, ad principes sacerdotum 

15 et ait: " Quid vultis mihi dare, et ego vobis eum tradam? ". At illi constituerunt ei triginta 
argenteos. 

16 Et exinde quaerebat opportunitatem, ut eum traderet. 

17 Prima autem Azymorum accesserunt discipuli ad lesum dicentes: " Ubi vis paremus tibi 
comedere Pascha? ". 

18 Ille autem dixit: " Ite in civitatem ad quendam et dicite ei: "Magister dicit: Tempus meum 
prope est; apud te facio Pascha cum discipulis meis" ". 

19 Et fecerunt discipuli, sicut constituit illis lesus, et paraverunt Pascha. 

20 Vespere autem facto, discumbebat cum Duodecim. 

21 Et edentibus illis, dixit: " Arnen dico vobis: Unus vestrum me traditurus est". 

22 Et contristati valde, coeperunt singuli dicere ei: " Numquid ego sum, Domine? ". 

23 At ipse respondens ait: " Qui intingit mecum manum in paropside, hic me tradet. 

24 Filius quidem hominis vadit, sicut scriptum est de illo; vae autem homini illi, per quem Filius 
hominis traditur! Bonum erat ei, si natus non fuisset homo ille ". 

25 Respondens autem ludas, qui tradidit eum, dixit: " Numquid ego sum, Rabbi? ". Ait illi: "Tu 
dixisti ". 

26 Cenantibus autem eis, accepit lesus panem et benedixit ac fregit deditque discipulis et ait: 
" Accipite, comedite: hoc est corpus meum ". 

27 Et accipiens calicem, gratias egit et dedit illis dicens: " Bibite ex hoc omnes: 

28 hic est enim sanguis meus novi testamenti, qui pro multis effunditur in remissionem 
peccatorum. 

29 Dico autem vobis: Non bibam amodo de hoc genimine vitis usque in diem illum, cum illud 
bibam vobiscum novum in regno Patris mei ". 

30 Et hymno dicto, exierunt in montem Oliveti. 

31 Tunc dicit illis lesus: " Omnes vos scandalum patiemini in me in ista nocte. Scriptum est enim: 
"Percutiam pastorem, et dispergentur oves gregis". 

32 Postquam autem resurrexero, praecedam vos in Galilaeam ". 

33 Respondens autem Petrus ait illi: " Et si omnes scandalizati fuerint in te, ego numquam 
scandalizabor 

34 Ait illi lesus: " Arnen dico tibi: In hac nocte, antequam gallus cantet, ter me negabis 

35 Ait illi Petrus: " Etiam si oportuerit me mori tecum, non te negabo Similiter et omnes 
discipuli dixerunt. 

36 Tunc venit lesus cum illis in praedium, quod dicitur Gethsemani. Et dicit discipulis: " Sedete 
hic, donec vadam illuc et orem 

37 Et assumpto Petro et duobus filiis Zebedaei, coepit contristari et maestus esse. 

38 Tunc ait illis: "Tristis est anima mea usque ad mortem; sustinete hic et vigilate mecum ". 

39 Et progressus pusillum, procidit in faciem suam orans et dicens: " Pater mi, si possibile est, 
transeat a me calix iste; verumtamen non sicut ego volo, sed sicut tu ". 

40 Et venit ad discipulos et invenit eos dormientes; et dicit Petro: " Sic non potuistis una hora 
vigilare mecum? 

41 Vigilate et orate, ut non intretis in tentationem; spiritus quidem promptus est, caro autem 
infirma ". 

42 Iterum secundo abiit et oravit dicens: " Pater mi, si non potest hoc transire, nisi bibam illud, 
fiat voluntas tua ". 

43 Et venit iterum et invenit eos dormientes: erant enim oculi eorum gravati. 

44 Et relictis illis, iterum abiit et oravit tertio, eundem sermonem iterum dicens. 

45 Tunc venit ad discipulos et dicit illis: " Dormite iam et requiescite; ecce appropinquavit hora, 
et Filius hominis traditur in manus peccatorum. 

46 Surgite, eamus; ecce appropinquavit, qui me tradit". 

47 Et adhuc ipso loquente, ecce ludas, unus de Duodecim, venit, et cum eo turba multa cum 
gladiis et fustibus, missi a principibus sacerdotum et senioribus populi. 

48 Qui autem tradidit eum, dedit illis signum dicens: " Quemcumque osculatus fuero, ipse est; 
tenete eum! ". 

49 Et confestim accedens ad lesum dixit: " Ave, Rabbi! " et osculatus est eum. 

50 lesus autem dixit illi: " Amice, ad quod venisti! ". Tunc accesserunt et manus iniecerunt in 
lesum et tenuerunt eum. 

51 Et ecce unus ex his, qui erant cum lesu, extendens manum exemitgladium suum et percutiens 
servum principis sacerdotum amputavit auriculam eius. 

52 Tunc ait illi lesus: " Converte gladium tuum in locum suum. Omnes enim, qui acceperint 
gladium, gladio peribunt. 

53 An putas quia non possum rogare Patrem meum, et exhibebit mihi modo plus quam 
duodecim legiones angelorum? 

54 Quomodo ergo implebuntur Scripturae quia sic oportet fieri? ". 

55 In illa hora dixit lesus turbis: " Tamquam ad latronem existis cum gladiis et fustibus 
comprehendere me? Cotidie sedebam docens in templo, et non me tenuistis 

56 Hoc autem totum factum est, ut implerentur scripturae Prophetarum. Tunc discipuli omnes, 
relicto eo, fugerunt. 

57 Illi autem tenentes lesum duxerunt ad Caipham principem sacerdotum, ubi scribae et 
seniores convenerant. 

58 Petrus autem sequebatur eum a longe usque in aulam principis sacerdotum; et ingressus 
intro sede bat cum ministris, ut videret finem. 

59 Principes autem sacerdotum et omne concilium quaerebant falsum testimonium contra 
lesum, ut eum morti traderent, 

60 et non invenerunt, cum multi falsi testes accessissent. Novissime autem venientes duo 

61 dixerunt: " Hic dixit: "Possum destruere templum Dei et post triduum aedificare illud" ". 

62 Et surgens princeps sacerdotum ait illi: " Nihil respondes? Quid isti adversum te 
testificantur? ". 

63 lesus autem tacebat. Et princeps sacerdotum ait illi: " Adiuro te per Deum vivum, ut dicas 
nobis, si tu es Christus Filius Dei ". 

64 Dicit illi lesus: "Tu dixisti. Verumtamen dico vobis: Amodo videbitis Filium hominis sedentem 
a dextris Virtutis et venientem in nubibus caeli ". 

65 Tunc princeps sacerdotum scidit vestimenta sua dicens: " Blasphemavit! Quid adhuc egemus 
testibus? Ecce nunc audistis blasphemiam. 

66 Quid vobis videtur? ". Illi autem respondentes dixerunt: " Reus est mortis! ". 

67 Tunc exspuerunt in faciem eius et colaphis eum ceciderunt; alii autem palmas in faciem ei 
dederunt 

68 dicentes: " Prophetiza nobis, Christe: Quis est, qui te percussit? ". 

69 Petrus vero sedebat foris in atrio; et accessit ad eum una ancilla dicens: " Et tu cum lesu 
Galilaeo eras!". 

70 At ille negavit coram omnibus dicens: " Nescio quid dicis! ". 

71 Exeunte autem illo ad ianuam, vidit eum alia et ait his, qui erant ibi: " Hic erat cum lesu 
Nazareno! ". 

72 Et iterum negavit cum iuramento: " Non novi hominem! ". 

73 Post pusillum autem accesserunt, qui stabant, et dixerunt Petro: " Vere et tu ex illis es, nam 
et loquela tua manifestum te facit ". 

74 Tunc coepit detestari et iurare: " Non novi hominem! ". Et continuo gallus cantavit; 

75 et recordatus est Petrus verbi lesu, quod dixerat: " Priusquam gallus cantet, ter me negabis ". 
Et egressus foras ploravit amare. 


27 

1 Mane autem facto, consi lium inierunt omnes princi pes sacerdotum et seniores populi 
adversus lesum, ut eum morti traderent. 

2 Et vinctum adduxerunt eum et tradiderunt Pilato praesidi. 

3 Tunc videns ludas, qui eum tradidit, quod damnatus esset, paenitentia ductus, rettulit triginta 
argenteos principibus sacerdotum et senioribus 

4 dicens: " Peccavi tradens sanguinem innocentem At illi dixerunt: " Quid ad nos? Tu videris! 

5 Et proiectis argenteis in templo, recessit et abiens laqueo se suspendit. 

6 Principes autem sacerdotum, acceptis argenteis, dixerunt: " Non licet mittere eos in corbanam, 
quia pretium sanguinis est ". 

7 Consilio autem inito, emerunt ex illis agrum Figuli in sepulturam peregrinorum. 

8 Propter hoc vocatus est ager ille ager Sanguinis usque in hodiernum diem. 

9 Tunc impletum est quod dictum est per leremiam prophetam di centem: " Et acceperunt 
triginta argenteos, pretium appretiati quem appretiaverunt a filiis Israel, 

10 et dederunt eos in agrum Figuli, sicut constituit mihi Dominus ". 

11 lesus autem stetit ante praesidem; et interrogavit eum praeses dicens: " Tu es Rex 
ludaeorum? ". Dixit autem lesus: "Tu dicis ". 

12 Et cum accusaretur a principibus sacerdotum et senioribus, nihil respondit. 

13 Tunc dicit illi Pilatus: " Non audis quanta adversum te dicant testimonia? ". 

14 Et non respondit ei ad ullum verbum, ita ut miraretur praeses vehementer. 

15 Per diem autem sollemnem consueverat praeses dimittere turbae unum vinctum, quem 
voluissent. 

16 Flabebant autem tunc vinctum insignem, qui dicebatur Barabbas. 

17 Congregatis ergo illis dixit Pilatus: " Quem vultis dimittam vobis: Barabbam an lesum, qui 
dicitur Christus? ". 

18 Sciebat enim quod per invidiam tradidissent eum. 

19 Sedente autem illo pro tribunali, misit ad illum uxor eius dicens: " Nihil tibi et iusto illi. Multa 
enim passa sum hodie per visum propter eum ". 

20 Principes autem sacerdotum et seniores persuaserunt turbis, ut peterent Barabbam, lesum 
vero perderent. 

21 Respondens autem praeses ait illis: " Quem vultis vobis de duobus dimittam? ". At illi 
dixerunt: " Barabbam! ". 

22 Dicit illis Pilatus: " Quid igitur faciam de lesu, qui dicitur Christus? ". Dicunt omnes: 
" Crucifigatur! ". 

23 Ait autem: " Quid enim mali fecit? ". At illi magis clamabant dicentes: " Crucifigatur! ". 

24 Videns autem Pilatus quia nihil proficeret, sed magis tumultus fieret, accepta aqua, lavit 
manus coram turba dicens: " Innocens ego sum a sanguine hoc; vos videritis! 

25 Et respondens universus populus dixit: " Sanguis eius super nos et super filios nostros 

26 Tunc dimisit illis Barabbam; lesum autem flagellatum tradidit, ut crucifigeretur. 

27 Tunc milites praesidis suscipientes lesum in praetorio congregaverunt ad eum universam 
cohortem. 

28 Et exuentes eum, clamydem coccineam circumdederunt ei 

29 et plectentes coronam de spinis posuerunt super caput eius et arundinem in dextera eius et, 
genu flexo ante eum, illudebant ei dicentes: " Ave, rex ludaeorum! ". 

30 Et exspuentes in eum acceperunt arundinem et percutiebant caput eius. 

31 Et postquam illuserunt ei, exuerunt eum clamyde et induerunt eum vestimentis eius et 
duxerunt eum, ut crucifigerent. 

32 Exeuntes autem invenerunt hominem Cyrenaeum nomine Simonem; hunc angariaverunt, ut 
tolleret crucem eius. 

33 Et venerunt in locum, qui dicitur Golgotha, quod est Calvariae locus, 

34 et dederunt ei vinum bibere cum felle mixtum; et cum gustasset, noluit bibere. 

35 Postquam autem crucifixerunt eum, diviserunt vestimenta eius sortem mittentes 

36 et sedentes servabant eum ibi. 

37 Et imposuerunt super caput eius causam ipsius scriptam: " Hic est lesus Rex ludaeorum ". 

38 Tunc crucifiguntur cum eo duo latrones: unus a dextris, et unus a sinistris. 

39 Praetereuntes autem blasphemabant eum moventes capita sua 

40 et dicentes: " Qui destruis templum et in triduo illud reaedificas, salva temetipsum; si Filius 
Dei es, descende de cruce! ". 

41 Similiter et principes sacerdotum illudentes cum scribis et senioribus dicebant: 

42 "Alios salvos fecit, seipsum non potest salvum facere. Rex Israel est; descendat nunc de cruce, 
et credemus in eum. 

43 Confidit in Deo; liberet nunc, si vult eum. Dixit enim: "Dei Filius sum" ". 

44 Idipsum autem et latrones, qui crucifixi erant cum eo, improperabant ei. 

45 A sexta autem hora tenebrae factae sunt super universam terram usque ad horam nonam. 

46 Et circa horam nonam clamavit lesus voce magna dicens: " Eli, Eli, lema sabacthani? ", hoc 
est: " Deus meus, Deus meus, ut quid dereliquisti me? ". 

47 Quidam autem ex illic stantibus audientes dicebant: " Eliam vocat iste ". 

48 Et continuo currens unus ex eis acceptam spongiam implevit aceto et imposuit arundini et 
dabat ei bibere. 

49 Ceteri vero dicebant: " Sine, videamus an veniat Elias liberans eum 

50 lesus autem iterum clamans voce magna emisit spiritum. 

51 Et ecce velum templi scissum est a summo usque deorsum in duas partes, et terra mota est, 
et petrae scissae sunt; 

52 et monumenta aperta sunt, et multa corpora sanctorum, qui dormierant, surrexerunt 

53 et exeuntes de monumentis post resurrectionem eius venerunt in sanctam civitatem et 
apparuerunt multis. 

54 Centurio autem et, qui cum eo erant custodientes lesum, viso terrae motu et his, quae fiebant, 
timuerunt valde dicentes: " Vere Dei Filius erat iste! ". 

55 Erant autem ibi mulieres multae a longe aspicientes, quae secutae erant lesum a Galilaea 
ministrantes ei; 

56 inter quas erat Maria Magdalene et Maria lacobi et loseph mater et mater filiorum Zebedaei. 

57 Cum sero autem factum esset, venit homo dives ab Arimathaea nomine loseph, qui et ipse 
discipulus erat lesu. 

58 Hic accessit ad Pilatum et petiit corpus lesu. Tunc Pilatus iussit reddi. 

59 Et accepto corpore, loseph involvit illud in sindone munda 

60 et posuit illud in monumento suo novo, quod exciderat in petra, et advolvit saxum magnum 
ad ostium monumenti et abiit. 

61 Erat autem ibi Maria Magdalene et altera Maria sedentes contra sepulcrum. 

62 Altera autem die, quae est post Parascevem, convenerunt principes sacerdotum et pharisaei 
ad Pilatum 

63 dicentes: " Domine, recordati sumus quia seductor ille dixit adhuc vivens: "Post tres dies 
resurgam". 

64 lube ergo custodiri sepulcrum usque in diem tertium, ne forte veniant discipuli eius et 
furentur eum et dicant plebi: "Surrexit a mortuis", et erit novissimus error peior priore ". 

65 Ait illis Pilatus: " Habetis custodiam; ite, custodite, sicut scitis ". 

66 Illi autem abeuntes munierunt sepulcrum, signantes lapidem, cum custodia. 

28 

1 Sero autem post sabbatum, cum illucesceret in primam sabbati, venit Maria Magdalene et 
altera Maria videre sepulcrum. 

2 Et ecce terrae motus factus est magnus: angelus enim Domini descendit de caelo et accedens 
revolvit lapidem et sedebat super eum. 

3 Erat autem aspectus eius sicut fulgur, et vestimentum eius candidum sicut nix. 


4 Prae timore autem eius exterriti sunt custodes et facti sunt velut mortui. 

5 Respondens autem angelus dixit mulieribus: " Nolite timere vos! Scio enim quod lesum, qui 
crucifixus est, quaeritis. 

6 Non est hic: surrexit enim, sicut dixit. Venite, videte locum, ubi positus erat. 

7 Et cito euntes dicite discipulis eius: "Surrexit a mortuis et ecce praecedit vos in Galilaeam; ibi 
eum videbitis". Ecce dixi vobis ". 

8 Et exeuntes cito de monumento cum timore et magno gaudio cucurrerunt nuntiare discipulis 
eius. 

9 Et ecce lesus occurrit illis dicens: " Avete ". Illae autem accesserunt et tenuerunt pedes eius et 
adoraverunt eum. 

10 Tunc ait illis lesus: " Nolite timere; ite, nuntiate fratribus meis, ut eant in Galilaeam et ibi me 
videbunt". 

11 Quae cum abiissent, ecce quidam de custodia venerunt in civitatem et nuntiaverunt 
principibus sacerdotum omnia, quae facta fuerant. 

12 Et congregati cum senioribus, consilio accepto, pecuniam copiosam dederunt militibus 

13 dicentes: " Dicite: "Discipuli eius nocte venerunt et furati sunt eum, nobis dormientibus". 

14 Et si hoc auditum fuerit a praeside, nos suadebimus ei et securos vos faciemus ". 

15 At illi, accepta pecunia, fecerunt, sicut erant docti. Et divulgatum est verbum istud apud 
ludaeos usque in hodiernum diem. 

16 Undecim autem discipuli abierunt in Galilaeam, in montem ubi constituerat illis lesus, 

17 et videntes eum adoraverunt; quidam autem dubitaverunt. 

18 Et accedens lesus locutus est eis dicens: " Data est mihi omnis potestas in caelo et in terra. 

19 Euntes ergo docete omnes gentes, baptizantes eos in nomine Patris et Filii et Spiritus Sancti, 

20 docentes eos servare omnia, quaecumque mandavi vobis. Et ecce ego vobiscum sum omnibus 
diebus usque ad consummationem saeculi ". 

http://www.vatican.va/archive/bible/nova_vulgata/documents/nova-vulgata_nt_evang- 
matthaeum lt.htm 

